
1. Originile teoriei cunoștinței 

Am anunţat un curs de Teoria cunoștinței, şi anume, de introducere în 
problematica generală a acestei discipline filosofice, determinat, între alte 
consideraţiuni, și de aceea că la Universitatea noastră din Bucureşti un 
asemenea curs nu s-a făcut până acum. 

În afară de prelegerile profesorului meu, Rădulescu-Motru, făcute pentru 
prima oară cam prin 1912 — prelegeri care aveau mai mult un caracter 
metafizic, adică de vedere de ansamblu asupra realităţii, în afară de 
prelegerile cu un caracter ceva mai special ale colegului meu, d-l Florian, 
făcute acum doi ani, şi în afară de prelegerile mele, purtând asupra unor 
probleme cu totul speciale, asupra uniformităţii legilor naturii, făcute acum 
trei ani, nu s-a făcut, cel puţin după câte ştiu eu, nici un curs propriu-zis de 
teoria cunoștinței la această Universitate. 

Nu ştiu dacă, din punct de vedere filosofic, aceste prelegeri ar fi de 
primă necesitate; cu alte cuvinte, nu știu dacă împărţirea aceasta pe felii a 
domeniului de speculaţiune filosofică este tocmai ceva recomandabil 
introducerii d-voastră în spiritul de filosofare. 

Filosofia și filosofarea ar trebui să fie unul şi același lucru. Și, cu toate 
acestea, au ajuns să fie două lucruri distincte unul de altul, filosofarea 
rămânând pentru toată lumea un fel de atitudine spirituală în încercarea 
omului de împăcare cu sine însuși, iar filosofia devenind un obiect de 
studiu. Cu alte cuvinte, acest nobil meșteșug al filosofiei, care a fost 
odinioară o preocupare personală a spiritului, s-a transformat adeseori într- 
un fel de meserie. Se învaţă astăzi filosofia cum se învaţă orice meșteșug; se 
învaţă filosofia într-o presupoziţie nedovedită încă, în presupoziţia că există 


un domeniu precis al filosofiei, cu o problematică precisă şi cu soluţiuni 
precise la această problematică. 

Nu este părerea mea, întrucât mă îndeletnicesc cu meșteșugul filosofării. 
Dar trebuie să fie şi părerea mea, întrucât stau pe scaunul acesta — adică 
trebuie să contribui și eu la lămurirea didactică a problemelor dezbătute în 
filosofie, al căror instrument de luptă este domeniul filosofării. 

Teoria cunoștinței este o disciplină ceva mai nouă. Ea a apărut mai întâi, 
conștientă şi de numele ei și de importanţa ei, cam prin veacul al XIX-lea și 
amenința la un moment dat să devină filosofia însăși; adică în momentul de 
criză a gândirii filosofice, care a fost perioada de după 1850. Instaurarea 
filosofiei sau, mai bine zis, restaurarea metafizicei în demnitatea ei naturală 
s-a făcut cu ajutorul acestei teorii a cunoștinței sau a cunoașterii. Au fost 
filosofi şi cercetători în ale filosofiei în Germania care au identificat chiar, 
la un moment dat, această teorie a cunoștinței cu filosofia însăși. Trebuie 
însă să o spunem de la început: nu există teorie a cunoștinței ca disciplină 
filosofică, ca apariţiune de sine stătătoare în domeniul filosofiei, ci există 
probleme de teoria cunoștinței care, alături cu alte probleme, de altă natură, 
întregesc filosofia în cadrul ei natural şi în funcțiunea ei primitivă de creare 
a unei viziuni personale asupra universului. Istoriceşte, aş putea spune chiar 
că, dacă teoria cunoștinței nu s-a constituit ca ştiinţă până în veacul al XIX- 
lea, este tocmai din cauză că, până în veacul al XIX-lea, nu a fost niciodată 
o perioadă spirituală așa de săracă încât să se mărginească interesul pentru 
filosofie la desfacerea problemelor și la delimitarea diferitelor ramuri de 
activitate spirituală în filosofie. Teoria cunoștinței a fost o preocupare 
constantă a spiritului omenesc — și o să vedem îndată din ce motive a 
început să fie. 

Dar această preocupare constantă nu a fost de sine stătătoare, ci s-a 
împletit întotdeauna cu preocupări din domenii anexe, care, deși logiceşte ar 
putea să fie distincte de teoria cunoștinței, totuşi, din punctul de vedere al 
necesităților spirituale ale omenirii, nu sunt deosebite, ci se întregesc. 

Această afirmaţiune are ceva din ceea ce ar fi un fenomen fizic și un 
fenomen chimic. Este evident că putem face o cercetare fizică a realităţii și 
una chimică a aceleiași realităţi; dar nu este mai puţin adevărat că realitatea, 
în ea însăşi, nu este nici fizică, nici chimică, ci este pur şi simplu realitate; 
că poate să ne ofere perspective diferite asupra ei, dar că, în definitiv, ea 
rămâne una şi aceeași. 


Atâta timp, prin urmare, cât filosofia a rămas în adevăr preocuparea 
aceasta metafizică a construirii viziunii de ansamblu a universului, nici nu a 
simțit omenirea nevoia unei delimitări precise în diferite discipline 
filosofice. Şi atunci, logică, psihologie, teorie a cunoștinței, morală, estetică 
şi celelalte erau probleme care se împleteau și, împletindu-se, prezentau nu 
realitatea însăși, ci realitatea vieţii spirituale. Dar, în momentul când, cum 
spuneam, sufletul omenesc nu a mai fost destul de bogat, când necesitatea 
aceasta spirituală de opunere a individului în fața universului sau de 
împăcare a individului cu întreaga existență a căzut, în momentul acesta 
tradițiunea gândirii filosofice s-a realizat, însă transformată, adică a devenit 
un fel de cercetare metodică asupra filosofiei care se făcea până atunci. Și 
atunci, în locul filosofiei care se făcea până atunci, în locul filosofiei ca 
rezultat al necesităţii de filosofare a omenirii, a apărut filosofia care nu era 
decât cercetarea filosofiei anterioare — activitate spirituală care a deschis 
calea la noi probleme, care a deschis calea problemei istoriei filosofiei, a 
problemei enciclopediei filosofiei, nu în înţelesul în care se face la noi 
acum, ci în înțelesul sistematizării filosofiei. 

Ei bine, astăzi sistematica filosofică este o realitate; este o realitate care 
are şi părţile ei rele, dar care are, incontestabil, și părțile ei bune. 

Este evident că, în principiu, a filosofa trebuie să poată toată lumea. Dar 
este iarăşi evident că necesitatea aceasta de a filosofa nu o are, de fapt, nu o 
simte toată lumea. Este, pe de altă parte, iarăşi adevărat că, în orice 
moment, gândirea noastră și atitudinea noastră spirituală în faţa realităţii, în 
faţa existenţei nu este de sine stătătoare, ci este oarecum — aş zice — 
dependentă de tradiţiunea noastră istorică. Conştient sau inconștient, a 
început de la o vreme, şi anume, cam de pe la sfârşitul veacului al XVIII- 
lea, să fie dependentă și de altceva, şi anume, de tradițiunea scrisă; adică, a 
început să fie dependentă de erudiție. 

Ceea ce cunoaşte veacul al XIX-lea și veacul al XX-lea ca metodă de 
lucru este, în adevăr, un aspect cu totul nou al activităţii acestei 
speculațiuni. Dacă aţi deschide cărţile de filosofie, aţi fi totdeauna izbiţi de 
puţinătatea argumentelor polemice, aţi fi totdeauna izbiți de autenticitatea 
cu care fiecare filosof îşi expune punctul său de vedere. Nu există, în marea 
generalitate a cazurilor, propriu-zis, erudițiune sau trimiteri în josul paginei, 
nu există material asupra căruia să se speculeze, care să fie altul decât acela 
dat de observarea directă a celui care filosofează și de puterea creatoare 
directă a celui care filosofează. Adică, nu există, până la sfârşitul veacului al 


XVIII-lea, aşa-numita filosofie despre ceea ce a spus cutare, ci există 
filosofia de-a dreptul, în contact direct cu realitatea. Și între această realitate 
directă şi cel care filosofează nu se mai așază nimic. 

Trebuie să fiți izbiți şi d-voastră, după cum este izbită majoritatea 
cercetătorilor, de faptul acesta, în adevăr surprinzător, că marii cugetători ai 
omenirii, la care filosofia a fost în adevăr o necesitate organică și nu un 
meșteșug învăţat, că marii cugetători nu au prea ţinut seama de ceea ce au 
spus cei dinaintea lor. Filosofia lor este un fel de ţâșnitură spontană, un fel 
de reacțiune a tuturor forțelor lor sufleteşti. 

Eu am mai spus și cu altă ocaziune că Pascal, care este unul din vârfurile 
cele mai de seamă ale vieții spirituale omenești, era un ignorant în materie 
de filosofie. El şi-a făcut cultura filosofică cu Montaigne, care spunea că 
cutare spune cutare lucru și cutare, cutare lucru, în tonul în care obicinuia 
să-și scrie Eseurile. lar Kant, pe care d-voastră îl învăţaţi şi cu privire la 
care se zice că noi îl ştim pe dinafară, ceea ce nu este deloc exact, Kant 
citează în toată opera lui, care este de câteva mii de pagini, doar câteva 
nume mai mari şi aceasta incidental. De altfel, Kant este prototipul omului 
incult. Desigur, vi se pare ciudat. Ei bine, știți cum făcea Kant geografie? 
Era profesor de geografie fizică și nu văzuse în viaţa lui un munte! Făcea 
geografie, fapt constatat, după romanele de călătorii. 

Desigur că veţi zice: la uite cum se făcea ştiinţa pe vremea aceea! Ei 
bine, domnilor, se făcea cel puţin tot atât de bine ca şi acum. 

Vasăzică, filosofarea sprijinită pe erudiţiune este o cucerire a veacului al 
XIX-lea, o cucerire pe care, desigur, noi nu putem să o trecem astăzi cu 
vederea. Este adevărat că noi astăzi suntem ceva mai jos decât un Kant sau 
un Descartes; dar nu este mai puţin adevărat că, dacă i-am prinde pe unul 
din ei la un examen de anul I, nu ştiu dacă ar răspunde cel puţin atât cât ar 
putea răspunde un student de anul I; însă ar gândi ceva mai mult, desigur, 
decât 14 profesori la un loc. Aceasta este singura deosebire între cultura 
filosofică a vremii noastre şi cultura filosofică a vremii trecute. 


2. Fundamentarea necesității acestui curs 

Dar noi suntem, în definitiv, prinși în ruajul acesta al existenţei și nu 
putem să ignorăm în adevăr ceea ce ni se impune. De îndată ce o realitate a 
fost creată, nu poţi să-i comanzi să se dea la o parte. Poţi să te dai cel mult 
tu la o parte, în măsura în care nu ești realitate, dar realitatea nu poţi să o 
îndepărtezi. 


Și atunci, este evident că noi astăzi în filosofie judecăm, în afară de 
elementul personal și de elementul realităţii propriu-zise, cu un al treilea 
element, care este tocmai ceea ce s-a spus până la noi. Astăzi, la drept 
vorbind, nici nu mai putem să facem ca Pascal sau Descartes (lasă că ni s-ar 
spune că facem literatură, ceea ce nu ar fi tocmai un reproș greu de 
suportat), dar, pentru uzul nostru personal, problematica este astfel 
schimbată, instrumentele noastre de lucru sunt astfel modificate, încât, dacă 
am face filosofie ca pe vremea lui Pascal, nu am avea, desigur, nici un 
succes. De ce? Pentru că am vorbi pur şi simplu un alt limbaj decât acela pe 
care-l vorbesc specialiștii. 

Aţi deschis d-voastră vreo istorie a filosofiei unde să vedeţi pe Pascal? 
Nu există! Aţi deschis vreo istorie a filosofiei unde să găsiți pe Goethe? Nu 
există nici aceasta! De ce? Nu erau doctori! 

Prin urmare, limbagiul filosofic schimbându-se în măsura în care se 
schimbă şi schimbarea aceasta făcând astăzi parte integrantă — vorbesc 
serios, fără nici un fel de ironie — din structura noastră spirituală, noi 
suntem ţinuţi, în adevăr, să urmăm punctul de vedere al realității noastre de 
azi. Altfel riscăm să fim pur şi simplu în afară de ziua noastră de azi și nu 
avem nici un rost. 

Deci, interesul nostru pentru problemele de teoria cunoștinței, adică 
interesul nostru pentru tratarea după metode ştiinţifice a problemelor de 
teoria cunoștinței este un interes care nu este deplasat. lar pe mine, 
personal, nu mă surprinde decât un singur lucru: că teoria cunoștinței a 
trebuit să pună 50 de ani ca să ajungă de la Berlin la București. Mă 
surprinde, cu alte cuvinte, lucrul acesta, că în momentul când structura 
noastră spirituală se adaptase deja demult Apusului, nu am ajuns la 
concluziunea că trebuie să facem şi un curs de teoria cunoștinței, când 
admisesem deja toate modalităţile de lucru, de cercetare ale epocii 
contemporane. 

lată, prin urmare, unde stă fundamentarea necesității acestui curs de 
teoria cunoștinței și iată, în acelaşi timp, care sunt rezervele ce trebuiesc 
făcute în legătură cu importanţa acestui curs — rezerve care se încheagă în 
cea mai însemnată, și anume, că teoria cunoștinței nu este o disciplină de 
sine stătătoare, iar ceea ce studiem noi în teoria cunoștinței nu se prezintă în 
realitate în aceeaşi îmbinare, în aceeași închegare în care se vor prezenta 
problemele în seria de prelegeri pe care am să o fac înaintea d-voastră. 


Prin urmare, teoria cunoștinței ce poate să fie altceva decât o considerare 
a acestei realităţi care se cheamă cunoștință? 

O să spuneţi, desigur, că teoria cunoștinței definită ca o teorie a 
cunoștinței este o tautologie. Ei bine, nu este, și iată de ce: pentru că numele 
acesta de teorie a cunoștinței este cu mult prea larg față de ceea ce cuprinde 
ea propriu-zis. Aş zice, faţă de obiectul ei, dar nu zic: faţă de obiectul ei, 
pentru un motiv foarte simplu. Există o întreagă tendinţă în filosofie, și nu 
numai filosofiei, dar științei în general, care crede că orice știință se poate 
defini prin obiectul ei. Părerea aceasta este pentru mine absolut nefundată, 
pentru simplul motiv că nu există, în toată activitatea noastră omenească, 
nici o ştiinţă care să aibă un anumit obiect. Tot ceea ce formează obiectul 
cercetărilor noastre este realitatea şi această realitate, aceeaşi realitate, este 
cercetată în toate operațiunile noastre intelectuale, nu numai în cele 
ştiinţifice, ci și în cele filosofice. Nu există nici o ştiinţă — fizică, chimie, 
matematică, psihologie, estetică eţetera —, nu există obiect care să 
delimiteze un teren anumit al unei ştiinţe. 

Orice ştiinţă se raportează la întreaga realitate; altfel spus, câmpul de 
activitate al întregei ştiinţe sau câmpul la care se referă obiectul oricărei 
ştiinţe este întreaga realitate. 

Dar asupra acestei realități spiritul nostru poate să arunce tot felul de 
priviri. Adică, spiritul nostru se acordă unei sume de perspective şi fiecare 
din aceste perspective reprezintă, pentru noi, domeniul unei științe. 

Prin urmare, ceea ce determină domeniul unei ştiinţe nu este obiectul ei 
şi nu sunt obiectele pe care noi le cercetăm în această știință, ci sunt 
aspectele sub care noi, în fiecare din aceste ştiinţe, privim realitatea. Astfel, 
avem aspectul fizic al realităţii, aspectul chimic, aspectul matematic sau 
logic eţetera, dar nu avem o realitate fizică, chimică, matematică sau logică. 
Realitatea este, cu alte cuvinte, aşa cum se prezintă ea, într-un tot înăuntrul 
căruia noi nu decupăm, propriu-zis, terenuri, ci ne creăm pur și simplu 
perspective. Deci, propriu-zis, nu se poate vorbi de obiectul unei științe, ci 
cel mult de temele pe care o ştiinţă are să le rezolve în legătură cu realitatea. 


3. Cunoştinţa. Aspectul psihologic şi cel logic 

Fi bine, câmpul sau perspectiva largă pe care teoria cunoștinței o 
deschide asupra realității este tocmai perspectiva aceasta a cunoștinței, 
prospectarea realităţii din punctul de vedere al cunoștinței. 

Dar punctul de vedere acesta al cunoștinței, prin el însuși, nu este 
suficient pentru ca să delimiteze tema teoriei cunoștinței. O cunoştinţă este, 


fără îndoială, o realitate; adică, presupune de la început că avem o materie, 
un material asupra căruia lucrăm, material pe care ni-l luăm din realitate, 
material pe care, prin urmare, îl avem înaintea noastră. Noi nu avem decât 
să-l cercetăm. Cercetarea materialului acesta ar trebui să dea, după 
titulatură, disciplina noastră: teoria cunoștinței. Lucrul acesta însă nu este 
tocmai exact, pentru că cunoștința poate să fie studiată în diferite feluri şi 
fiecare fel în parte în care noi studiem cunoştinţa ne dă, din punct de vedere 
al specificării şi clasificării în domeniul preocupărilor noastre științifice, 
discipline diferite. 

Cunoștinţa este, fără îndoială, o realitate, dar această realitate poate să fie 
privită din mai multe puncte de vedere. Cunoștinţa este, în primul rând, 
ceva, o existenţă oarecare — hai să zicem, chiar un obiect —, ceva care ne 
spune nouă ce este realitatea. Dar cunoștința aceasta, care ne spune nouă ce 
este realitatea, are, pe de o parte, o viaţă a ei, iar pe de altă parte, o structură 
a ei. Deci, cunoştinţa poate să fie privită o dată în felul ei de realizare 
concretă şi poate să fie privită, altă dată, în afară de această realizare 
concretă, în structura ei propriu-zisă. 

Realizare concretă a cunoștinței înseamnă considerarea cunoștinței în 
existența ei temporală, adică în realizarea ei într-un individ, în sufletul 
individual. În cazul acesta, noi am avea de cercetat cum se naşte cunoştinţa, 
care sunt elementele din sufletul nostru și elementele din corpul nostru care 
contribuie la formarea acestei cunoștințe și cum se dezvoltă mai târziu 
această cunoştinţă, care sunt atitudinile noastre personale, care este partea 
noastră de activitate în constituirea acestei cunoștințe. 

Aceasta ar fi, prin urmare, cunoştinţa considerată în realizarea ei 
concretă, ceea ce nu ne interesează pe noi în teoria cunoștinței. 

Vedeţi dintr-o dată că am scos din teoria cunoștinței totuşi ceva, care este 
tot o teorie a cunoștinței; și anume, am scos aspectul psihologic al 
cunoștinței. 

Există foarte multă lume — și eu tocmai de aceea am insistat asupra 
acestui punct — care consideră că educațiunea conștiinței, de îndată ce este 
un fenomen individual, conștiința fiind un fenomen individual care se 
petrece într-un individ, este natural să fie o strânsă legătură între teoria 
cunoștinței și psihologie. Și este adevărat că, în istoria gândirii omenești, 
punctul acesta de vedere psihologic sau, cum i se mai zice celuilalt, 
gnoseologic sau epistemologic, s-au întâlnit adeseori. Ca să nu vă amintesc 


decât de John Locke, lăsând la o parte toată școala psihologistă germană din 
veacul al XIX-lea. 

Dar, dacă este vorba ca, în adevăr, noi să delimităm în domeniul acesta 
vast al gândirii filosofice, să delimităm precis perspectivele pe care le 
putem avea, să delimităm precis caracterele și, natural, temele problemelor 
fiecărei discipline filosofice, hotărât că trebuie să ținem separat punctul de 
vedere psihologic de cel structural: punctul de vedere psihologic, care 
consideră cunoştinţa în realizarea ei concretă, în felul ei de naștere; punctul 
de vedere de structură, care consideră cunoştinţa în ea însăși, independent 
de realizarea ei. 

Acest punct de vedere structural este în general cunoscut sub numele de 
punct de vedere logic. Şi este natural că această unitate, această considerare 
structurală este destul de fundată pentru ca, în adevăr, să fundeze ea însăși, 
la rândul ei, pretențiunea atâtor cercetători care au zis că nu există decât 
două posibilități de a considera cunoștința, şi anume, psihologică şi 
structurală, deci psihologică şi logică. 

Psihologia și logica şi-ar împărţi, prin urmare, fără rest, tot domeniul de 
probleme care se pun în legătură cu această cunoștință. Și totuşi, dacă este 
vorba să facem o diviziune fără rest, sau o diviziune precisă, pe baza unui 
criteriu unitar, ireductibil, a materialului acesta, trebuie să admitem o nouă 
împărţire. 

În adevăr, cunoştinţa, în ea însăşi, este un obiect; dar funcțiunea 
fundamentală a acestui obiect este că e, după cum i-o indică numele, o 
cunoștință, adică îmi spune ceva despre ceva. 

Vasăzică, cunoştinţa în ea însăşi închide două elemente propriu-zise: 
închide, în primul rând, elementul acesta, obiectul pe care-l reprezintă ea în 
existenţa ei de cunoștință; și mai închide, în al doilea rând, obiectul pe care 
ea îl denumește. 

O judecată pe care o fac este o cunoștință, dar judecata aceasta pe care o 
fac este o cunoștință pentru că îmi spune ceva despre ceea ce este în afara 
acestei cunoştinţe. Cu alte cuvinte, orice cunoștință este cunoștință în 
măsura în care are, cum spuneau scolasticii, un caracter intențional; adică, 
în măsura în care îmi indică ceva în legătură cu un obiect din afară de ea 
însăşi. Și atunci, este natural ca noi să deosebim punctul de vedere strict 
imanent — aş zice: punctul de vedere din care noi nu considerăm decât 
cunoștința în ea însăşi — şi punctul de vedere din care noi considerăm 
cunoștința în raport cu obiectul pe care-l intenționează. 


Cunoștinţa în ea însăși, independent de conţinutul ei, independent, prin 
urmare, de obiectul pe care-l indică, este, în adevăr, un domeniu precis, şi 
acest domeniu este acela al logicei. 

Logica consideră cunoștința sub raportul formei ei, sub raportul ei 
formal, adică neţinând seamă de conţinutul, de obiectele pe care această 
cunoștință ni le indică. Dar rămâne încă un domeniu, destul de vast, tocmai 
domeniul acesta care consideră cunoştinţa în legătură cu obiectele pe care ni 
le aduce nouă în conştiinţă. Și acest domeniu este domeniul precis delimitat 
şi delimitabil în genere la teoria cunoștinței. 

Dar teoria cunoștinței, așa delimitată cum am arătat-o, adică 
considerarea cunoștinței în legătură cu obiectul pe care-l indică, 
considerarea cunoștinței din acest punct de vedere nu se acoperă, propriu- 
zis, cu numele de teoria cunoștinței, pentru că în această perspectivă noi 
trebuie să distingem două feluri de probleme: o teorie a cunoașterii și o 
teorie a cunoștinței; adică, o teorie în care noi supunem operaţiunea de 
cunoaștere unei analize și o teorie în care noi supunem precipitatul acestei 
operațiuni de cunoaştere unei analize, care este însăși cunoştinţa. 

Dacă am merge însă aşa mai departe, ar trebui să creăm o mulțime de 
ştiinţe, am face ceea ce a făcut veacul al XIX-lea, care nu a făcut altceva 
decât să creeze o mulțime de științe. Și atunci, trebuie să ne punem 
întrebarea: până unde trebuie să meargă această ramificare a activităţii 
noastre? În momentul când noi am separat psihologia de o parte şi logica de 
altă parte, cred că ne putem mulţumi cu aceste domenii. 


4. Teoria cunoștinței — Gnoseologie — Epistemologie 

Dar revenim la obiecțiunea pe care am făcut-o adineauri, tocmai ca să 
arăt că numele de teoria cunoștinței în româneşte este un nume neprecis. În 
limba germană se zice: der Erkenntnistheorie. Trecând în limba română, a 
devenit sau teoria cunoștinței, sau teoria cunoașterii. Sensul nu este precis. 
Sunt cugetători care vorbesc de una, cum sunt alţii care vorbesc de alta. 
Este adevărat că adeseori preferințele acestea sunt mai mult de sonoritate. 
Dar v-am arătat că există și o fundare în fapt a acestor preferințe. Prin 
urmare, dacă voim în adevăr să înglobăm într-un singur tot de cercetare şi 
cunoașterea, şi cunoștința, deși numele este ceva cam barbar, aş prefera să-i 
zicem epistemologie, cum îi zic englezii, sau gnoseologie, cum îi zic 
italienii. În această gnoseologie sau epistemologie, noi cercetăm problema 
cunoștinței în legăturile ei cu realitatea. 


Dar însăşi punerea în problemă, aşa cum am făcut-o noi, indică 
numaidecât perspectiva aceasta pe care o deschidem noi asupra cunoștinței. 
De îndată ce cunoștința trebuie studiată în legătură cu realitatea, veţi 
înțelege numaidecât că trebuie să ne întrebăm: în ce măsură cunoștința 
noastră ne reprezintă realitatea; adică, în ce măsură cunoștința noastră se 
mulează pe realitate. Cu alte cuvinte: este cunoştinţa noastră adevărată sau 
nu? 


5. Problema adevărului 

D-voastră ştiţi că problema adevărului este o problemă de logică și dintr- 
o dată auziți acum — acei care nu cunoaşteţi acest punct de vedere, care, de 
altfel, nu este numai al meu — că problema adevărului nu intră în logică, ci 
în teoria cunoștinței. 

Evident, de îndată ce admitem despărţirea aceasta între logică și teoria 
cunoștinței, trebuie să admitem şi despărțirea sau trecerea aceasta a 
problemei adevărului de la logică la teoria cunoștinței, pentru simplul motiv 
că logica, considerând cunoștința în ea însăşi, independent de tot ceea ce 
există, şi de timp şi de spaţiu, adică de formele realităţii concrete, nu poate 
să ne spună dacă cunoştinţa noastră este adevărată. Logica poate să ne 
spună cel mult dacă o cunoștință a noastră este corectă, dacă o încheiere pe 
care o tragem noi este justă, adică dacă este făcută după toate regulile artei 
— atât şi nimic mai mult. 

Ce înseamnă a face însă un raționament după regulile artei — 
raționament care poate să fie bun sau rău? Se întâmplă uneori ca 
raționamentul să nu fie făcut după toate regulile logicei și totuşi să fie bun, 
adică să corespundă realităţii. Prin urmare, propriu-zis, problema aceasta a 
realității nu poate să intre în logică, ea trebuie să intre în teoria cunoștinței, 
care pune în adevăr problema realităţii. 

Dar tocmai pentru că teoria cunoștinței pune în adevăr problema 
realității, prin aceasta ea însăşi îşi creează alt grup de probleme. Cunoştinţa 
este ceva care ne spune altceva despre alt ceva. Sunt, prin urmare, o 
mulțime de ceva-uri aci. 

Ce însemnează aceasta? Însemnează că teoria cunoștinței pleacă de la 
anumite lucruri date. Când ni se spune că cunoştinţa se referă la un obiect în 
afară el însuşi, noi presupunem existența unui obiect în afară de noi și în 
afară de conştiinţa noastră — o presupoziţie pe care noi o găsim de fapt 
când începem teoretizarea. Și atunci, teoria cunoștinței trebuie să facă şi 
această operaţie, în afară de aceea de a studia valoarea cunoștinței, de a 


descoperi care sunt diferitele presupoziţii pe care le facem noi atunci când 
trăim procesul de cunoaștere; altfel spus, care sunt condiţiunile preexistente 
acestei cunoştinţe, care sunt elemente asupra cărora nu putem să discutăm 
așa mult, dar care, totuşi, fac parte integrantă din toată fabrica aceasta a 
noastră spirituală, al cărei fabricat este tocmai cunoştinţa. 

În afară, cunoştinţa se raportează la realitate. Dar până la ce limită putem 
să împingem noi această pătrundere a cunoștinței în realitate? Aceasta 
constituie un alt grup de probleme. Grupe de probleme mai sunt și altele, pe 
care fără îndoială că o să le studiem, dar care — ţin să vă spun de la 
început, ca să înţelegeţi și spiritul în care vreau să fac acest curs — nu se 
deduc după un criteriu oarecare. Nu există un criteriu logic de despărțire a 
acestor probleme, a acestor grupuri de probleme, ci pur și simplu un criteriu 
empiric de observaţie. 

Cum le vom împărți? Câte grupe vom avea? Dintru început nu putem 
spune nimic. Trebuie să le vedem pe toate câte sunt și în toate problemele 
care sunt trebuie să facem grupările pe care structura lor intimă ni le 
impune. 


6. Metoda de cercetare a acestui curs: cea empirică 

Prin urmare, metoda pe care o întrebuinţez eu și pe care am întrebuințat- 
o, de altfel, şi la logică — deşi de către unii a fost întovărășită, poate, de 
oarecare ridicare din sprâncene —, metoda pe care o întrebuințez eu în 
încercarea mea de a teoretiza asupra filosofiei, este o metodă empirică; 
aceasta nu pleacă nici de la principii apriorice, nici de la idei preconcepute, 
ci pur şi simplu de la constatări asupra realităţii, așa cum este ea în viaţa 
noastră și tot aşa cum o trăim noi. 

Din moment ce materialul pe care îl studiem este în fața noastră, când nu 
putem decât să observăm acest material, să-l descriem sau să-l clasificăm, 
din acel moment nu facem o ştiinţă deductivă, ci pur și simplu o operaţiune 
empirică. De aceea, vă spun, metoda pe care o voi întrebuința în această 
expunere pe care o fac înaintea d-voastră în cursul acestui an este metoda 
empirică, fiind singura care pleacă de la realitate și care, prin urmare, 
prezintă de la început toate garanţiile că vorbim despre realitate şi nu despre 
altceva. 


II. Științe empirice și științe neempirice 

1. Metodele teoriei cunoștinței 

Vom vedea în prelegerea de astăzi care sunt metodele acestei noi 
discipline filosofice de care ne ocupăm și care sunt izvoarele de unde 
această disciplină îşi culege faptele. 

Problema metodelor teoriei cunoștinței este o problemă clarificată în 
literatura filosofică. Ea este clarificată în înţelesul că teoria cunoștinței nu 
este o cercetare empirică, ci o cercetare normativă; adică, rezultatele 
studiului nostru asupra cunoașterii din punctul de vedere gnoseologic nu 
afirmă, de fapt, nu încercuiesc fapte, nu definesc realităţi, ci stabilesc 
norme, etaloane, măsuri pentru o cunoştinţă valabilă. 

Vă spusei că problema este clarificată, pentru ca să obiectez numaidecât 
că această clarificare nu este în cadrul vederilor pe care l-am schiţat eu 
rândul trecut; adică, această clarificare poate să fie bună pentru altă lume, 
ea nu rezistă unui examen cât de sumar. Ca o gnoseologie să fie o știință sau 
o disciplină a normelor ar însemna ca ea să ne dea nouă, să ne indice căi de 
conducere, ar însemna ca ea să ne spună dacă cunoștința pe care o 
întrebuințăm noi este o cunoștință valabilă sau nu, şi să ne spună cam cum 
trebuie să lucrăm, pentru ca această cunoștință a noastră să fie valabilă. 

De fapt, pentru ca să existe în adevăr o ştiinţă normativă în acest înţeles, 
adică o ştiinţă a reţetelor ştiinţei, trebuie să presupunem că există o altă 
cercetare a faptelor înseși, care să fie suportul acestei rețete de întrebuințare 
a cunoștinței; și atunci, unde sunt ştiinţele celelalte, care dublează oarecum 
caracterul acesta normativ al teoriei cunoștinței? 


2. Procesul de cunoaștere în gnoseologie și în științe 

Unii cred că stabilirea faptelor care constituie cunoștința, procesul de 
cunoaștere se face în anumite științe, pe care alţii le consideră numai anexe, 
adică se face în psihologie, în biologie, în sociologie. Astfel însă, cum am 
fundat noi rândul trecut, existenţa teoriei cunoaşterii, existenţa gnoseologică 


indică, anume, că nu este atingere între psihologie și gnoseologie sau între 
logică și gnoseologie, ci că psihologia, logica, gnoseologia sunt tocmai 
vederi deosebite asupra aceleiaşi realități. Aceasta însemnează problematică 
specială şi mai însemnează, pe de altă parte, independenţă în cercetări. 
Dacă, în adevăr, psihologia sau logica, sau sociologia ar fi ştiinţa pe care s- 
ar grefa teoria cunoașterii numai ca dublare normativă, atunci nici n-ar mai 
fi, propriu-zis, deosebire între psihologie și teoria cunoștinței; ar fi numai o 
deosebire de suporturi, n-ar fi o deosebire de puncte de vedere. 
Problematica n-ar sta alături oarecum spaţial, ci ar sta alături şi, ceva mai 
mult, într-o legătură de cauzalitate una asupra alteia; adică, considerată în 
înălțime, nu în lățime, pe câtă vreme, pentru noi, nu există legătură de 
cauzalitate între faptul psihologic şi cel gnoseologic, ci există pur și simplu 
esență deosebită a faptului psihologic și a faptului gnoseologic sau lumina 
deosebită pe care o aruncă asupra aceluiaşi fapt de cunoaştere. 

Lumea spune că este evident că, atunci când noi cercetăm cunoașterea, 
trebuie să ne dăm seama de procesul de cunoaștere, de felul cum cunoștința 
ia naştere în noi, de cazul concret al realizării cunoașterii. Eu nu spun că 
cine cunoaște şi acest caz al realizării cunoaşterii o să fie pus în inferioritate 
în materie de teoria cunoștinței; spun însă că, dacă aceasta poate să ajute 
întrucâtva, nu este necesar şi al doilea, nu este însăși gnoseologia. Procesul 
de cunoaştere — noi am lămurit-o și rândul trecut — este altceva decât 
aspectul gneoseologic al cunoașterii, pentru că procesul psihologic de 
cunoaștere urmăreşte realizarea cunoștinței într-un caz concret, pe câtă 
vreme punctul de vedere gnoseologic în stabilirea cunoașterii urmăreşte 
altceva, stabileşte legătura dintre cunoştinţa însăși, considerată in abstracto 
oarecum, Și intențiunea acestei cunoștințe. 

Vasăzică, nu se poate spune că psihologia ar fi substrat al teoriei 
cunoștinței, că psihologia ar fi aşa-numita știință empirică, iar teoria 
cunoștinței ar fi ştiinţa normativă. 

Tot aşa trebuie să se înlăture și legăturile care se caută între biologie și 
sociologie. Când cineva îmi spune că este evident că cunoștința este un 
instrument pe care şi-l creează viaţa, acest adevăr se poate să fie exact; dar 
aceasta nu însemnează că noi cunoaștem ce este cunoaşterea în ea însăși. 
Noi ştim numai cum se naşte cunoștința în cadrul larg al vieţii, adică noi, în 
psihologie, urmărim cum se naște cunoașterea nu a vieții spirituale, ci a 
vieţii biologice. Aceasta pot să ne-o pună la îndemână cercetările biologiei, 
dar aceasta nu este teoria cunoștinței. 


Cât despre sociologie, ştiţi că, de un timp, există o școală sociologică ce 
are pretenţia să lămurească toate problemele de teoria cunoștinței. Şcoala 
aceasta sociologică a pornit de la Paris cu anumite  intenţiuni 
extragnoseologice, de la Durkheim, şi are reprezentanţii cei mai serioși în 
Germania, în profesorii Jerusalem și Max Scheler. Numai că, pe câtă vreme 
aşa-numita şcoală franceză, de coloratură romană, intră cu picioarele drept 
în farfurie și crede că rezolvă problemele de teoria cunoașterii, școala de la 
Köln, a lui Jerusalem și Max Scheler, pretinde pur și simplu că orice dată în 
legătură cu cunoştinţa poate să fie un instrument ajutător pentru teoria 
cunoașterii. Vasăzică, există eine gnoseologische Erkenntnissoziologie, o 
sociologie a cunoașterii, dar sociologia cunoașterii nu este, propriu-zis, 
gnoseologie, nu este FErkenntniskritik, nu este teorie a cunoaşterii, ci această 
sociologie a cunoașterii este tocmai cercetarea cunoștinței din punctul de 
vedere sociologic. Prin urmare, teoria cunoașterii nu devine un capitol din 
sociologie. Ştiţi că, în ultimul timp, sociologia transformă toată realitatea 
spirituală în capitole de sociologie. 

Deci, în sensul acesta, al școalei de la Köln, teoria cunoașterii nu devine 
un capitol din sociologie, ci există un anumit capitol al sociologiei în care 
se studiază şi cunoașterea, dar din punctul de vedere sociologic. Evident că 
noi nu putem să interzicem nimănui să o facă: orice ştiinţă poate să studieze 
teoria cunoașterii din punctul său de vedere; știința aceea însă nu poate să se 
ridice cu pretenţia că ea înglobează cu totul teoria cunoașterii. 

Vasăzică, şi punctul de vedere sociologic în explicarea cunoștinței este 
un punct de vedere explicabil al procesului de formaţiune; adică, este un 
punct de vedere analog cu cel psihologic şi cu cel biologic, căci cineva a 
scris odată că psihologia a făcut faliment în cercetarea problemelor 
cunoașterii. Vine acum însă punctul de vedere sociologic. Principial, 
punctul de vedere sociologic nu poate să aducă nimic altceva decât ceea ce 
a adus psihologia, adică un studiu colateral, oarecum din coastă, al 
problemelor. 

Vasăzică, nu există, propriu-zis, o ştiinţă așa-numită empirică, adică o 
ştiinţă a faptelor, care să studieze cunoașterea, pe care știință a faptelor să se 
grefeze, ca știință normativă, această teorie a cunoașterii sau gnoseologie; și 
atunci rămâne să ne întrebăm: ce face această teorie a cunoștinței, care sunt 
metodele ei? 


3. Teoria cunoștinței — o ştiinţă empirică 


Metodele teoriei cunoștinței sunt foarte simple, dacă ne închipuim că 
ceea ce are de făcut o știință este să stabilească materialul și pe urmă să-l 
studieze. Dacă teoria cunoștinței nu poate să fie psihologie, sociologie sau 
biologie, dacă ea nu poate să fie logică, însemnează că trebuie să fie ceva de 
sine stătător. Cum studiază, propriu-zis, psihologia faptele? Se uită la ele și 
le descrie. Cum studiază logica faptele? Am lămurit acest lucru anul trecut: 
tot aşa, se uită la ele şi le descrie. Ce trebuie să facă teoria cunoștinței? 
Același lucru, foarte simplu: să se uite la faptele de cunoaștere din punctul 
ei de vedere şi să le descrie. Vasăzică, teoria cunoașterii trebuie să aibă, şi 
are de fapt, materialul dat; materialul există înaintea noastră și el este 
cunoștința însăşi. Din momentul în care acest material este dat, el poate să 
fie observat şi poate să fie descris. Dar în momentul în care eu am un 
material dat și asupra lui pornesc să-l observ şi să-l descriu, am de-a face cu 
aşa-numita știință empirică. 

Prin urmare, teoria cunoștinței este o ştiinţă empirică — la fel ca oricare 
ştiinţă empirică — ce nu-şi creează ea singură materialul, ci își găsește 
materialul gata dat dinainte. 


4. Ştiinţele neempirice. Matematica 

O ştiinţă care nu este empirică poate să fie, de exemplu, matematica, 
pentru că matematica își creează ea însăși condiţiunile realităților. Noi am 
mai vorbit şi altă dată de această facultate specială a matematicei, de a crea 
materialul. D-voastră aţi auzit de foarte dezbătuta chestiune a postulatelor 
matematice şi ştiţi ce însemnează, propriu-zis, un postulat. Un postulat nu 
este o afirmaţie evidentă, dar nedemonstrabilă, cum se învaţă în clasa a I-a 
[de liceu] la geometrie, ci un postulat este altceva: este condiționarea 
realităţilor cu care vei lucra; adică, un postulat este schema de creaţiune a 
realității, a obiectelor cu care eu voi lucra. Că postulatul este 
nedemonstrabil este natural, pentru simplul motiv că nedemonstrabil este 
orice fapt. Faptul nu se demonstrează, faptul există pur și simplu. 

Eu, de pildă, fac o afirmaţiune care nu se raportează la o realitate, nu fac 
o afirmaţie asupra unei realități, ci asupra unei construcţii. Eu zic, adică: 
vreau să fac o casă cu patru etaje. Nimeni nu are dreptul să mă întrebe pe 
mine: dovedeşte-mi lucrul acesta! — Ce să dovedesc? — Dovedeşte-mi că 
vrei să faci o casă cu patru etaje! — Eu afirm că vreau să fac o casă cu patru 
etaje. Ce vrei să-ți demonstrez? Aci nu este nimic de demonstrat. Postulatul 
spune: printr-un punct exterior unei drepte se poate duce o paralelă la acea 
dreaptă și numai una singură. Dar zice: demonstrează că se duce numai una 


singură! Ce să demonstrez, căci aşa vreau eu! Dar pot duce și mai multe, 
dacă vreau să duc mai multe. Ce însemnează când zic că pot să duc numai o 
singură paralelă, când am pus acest postulat? Însemnează că prin această 
condițiune am construit spaţiul în care voi lucra; adică, spaţiul în care voi 
lucra de aci înainte va fi spaţiul acesta în care eu pun condiţia că printr-un 
punct exterior unei drepte nu pot să duc la acea dreaptă decât o singură 
paralelă. Eu pot însă să pun şi alte condițiuni: că spaţiul în care voi lucra va 
fi de aşa natură, încât prin acest punct exterior unei drepte să duc mai multe 
paralele la acea dreaptă. Se poate sau nu se poate? Evident că se poate, 
pentru că, în definitiv, nu există nici o realitate care să-mi impună mie, 
propriu-zis, unul din aceste postulate. Când fac un postulat, nu exprim un 
fapt din realitate, ci îmi creez condiţiunile de lucru în acea realitate, îmi 
creez realitatea însăși, spun unde voi lucra. Când spun, de pildă, că mă urc 
pe scară şi intru pe uşa din faţa scării, o să ziceţi: dar este ușă? Îmi fac eu 
ușă, ca să intru în odaia de acolo și este sigur că, de câte ori mă voi urca, n- 
am ce să fac, voi intra totdeauna pe uşa de acolo, pentru că ușa aceea mi-am 
creat-o ca să intru aci. 

Tot aşa şi în geometrie. Când eu pun postulatul acesta, că printr-un punct 
exterior unei drepte nu pot să duc decât o paralelă, însemnează că eu nu 
vreau să duc decât o singură paralelă, însemnează că spaţiul acesta cu care 
lucrez eu este spaţiul în care nu se poate duce decât o paralelă. 

Apoi, spaţiul în sine nu este nici cu o paralelă, nici cu mai multe paralele 
printr-un punct exterior al unei drepte, ci spaţiul este aşa cum îl creăm noi. 

Eu lucrez cu geometria euclidiană. D-voastră ziceţi că aceasta este 
geometria care se aplică realităţii. Dar toate geometriile se aplică realităţii. 
Credeţi că geometria bidimensională sau unidimensională nu se aplică 
realității? Sunt anumite domenii în care nu se poate lucra decât cu 
geometria unidimensională şi unde cu geometria euclidiană nu se poate face 
nimic. Vasăzică, această matematică nu reprezintă realitatea, este o structură 
a realităţii și un instrument de lucru. 

Dar ziceţi d-voastră: geometria euclidiană este intuitivă, o înţelegem și 
noi. O înţelegeţi tot aşa de puţin cum înţelegeţi și pe celelalte. Noi trăim în 
mijlocul a o mulțime de cestiuni cu care ne-am obicinuit, pe care nu le 
înțelegem deloc. Am mai întrebat şi altă dată: înţelegeţi d-voastră cum stau 
oamenii la antipod? Stau cu capul în jos? Nu. Și totuși, toată lumea zice: 
pământul este rotund. Dacă este rotund, atunci oamenii stau la antipod cu 
capul în jos. Aţi înțeles lucrul acesta? Vi l-aţi putut reprezenta? A! atunci aci 


cc 


intervin o mulțime de alte cestiuni: ce însemnează „sus“ și „jos“, ce 
însemnează „direcția gravitației“ ețetera. Aceasta însemnează pe hârtie, dar 
eşti în afară de Pământ, în spatiu, și te uiţi la Pământ, nu este așa că cel de la 
antipod stă cu capul în jos? Aţi înţeles d-voastră aceasta? 

Dar se mai zice: Pământul se învârtește împrejurul Soarelui din cauza 
gravitaţiei; că două corpuri puse în prezenţă se atrag sau se resping eţetera. 
Aţi înţeles lucrul acesta? Vi-l puteţi închipui? Se atrag și se resping, stau în 
echilibru: Pământul nu cade în Soare, nici Soarele nu ne cade nouă pe cap. 
Aţi înţeles? Iarăşi n-am înţeles nimic. 

Vasăzică, geometria euclidiană vi se pare că este de înţeles, pentru că ne- 
am obicinuit cu spaţiul acesta cu trei dimensiuni. Apoi, cum să nu aibă trei 
dimensiuni? Orice obiect se poate plasa în trei dimensiuni: lungime, 
lărgime, înălțime. Este exact. Ce însemnează? Spune un filosof german — 
Dumnezeu să-l ierte, a murit acum câtva timp (a murit cam târziu, pentru că 
a apucat să scrie diferite cărți) —: sunt trei direcţiuni, trei acte fundamentale 
în spațiu, care sunt date de trei perpendiculare, care se întâlnesc într-un 
singur punct. Dar ce însemnează „direcţiune fundamentală“? De ce trebuie 
să fie numai înainte-înapoi, sus-jos, dreapta-stânga? Numai acestea sunt 
direcțiuni, axe fundamentale? De ce, adică, alte axe n-ar fi fundamentale? 
Și atunci intervine un altul și zice: este natural, pentru că mie îmi este 
suficient să am trei planuri pentru ca să pot defini un punct în spaţiu. 
Aceasta este altceva. Este adevărat că în trei planuri eu definesc un punct în 
spaţiu, dar însemnează că sunt trei direcţiuni fundamentale ale spaţiului? 
Nu. Însemnează că este spaţiul euclidian, pe care eu l-am creat prin 
postularea unei singure paralele, însemnează că aceste trei direcțiuni îmi 
sunt mie fundamentale pentru a defini un punct. Ca să fie direcție 
fundamentală a spaţiului, trebuie să fie ceva care face parte din însăși esenţa 
spaţiului. Dar când te întreb eu asupra esenței spațiului, îmi răspunzi 
aceasta? Îmi răspunzi: eu pot să lucrez în acest spaţiu conducându-mă 
numai de trei direcţiuni. Atunci, una este să poţi lucra d-ta în spaţiu, 
folosindu-te numai de trei direcţiuni, şi alta este ca spaţiul însuși să fie cu 
trei direcţiuni. Sunt două lucruri cu totul deosebite. 

Eu pot să mă duc la Ploieşti pe jos, cu trenul, cu automobilul, cu 
aeroplanul eţetera; am mai multe posibilităţi. Ce însemnează aceasta? Că nu 
se poate vorbi de feluri fundamentale de a călători, pentru că sunt mai multe 
şi fiecare este independent unul de altul, dar există în realitate și unul și 
altul; pot să mă duc și cu unul, şi cu celălalt. Ceea ce există în realitate, 


pentru mine, nu este definitoriu pentru lucrul însuși. Eu m-am dus pe jos la 
Ploieşti. Aceasta însemnează că lumea este formată din mişcarea pe jos? 
Poate să fie formată şi din mișcarea cu trenul. Adică, ceea ce îmi dă mie 
posibilitatea de a mă mișca în spaţiu nu este, propriu-zis, ceva care să 
corespundă naturei adevărate a spaţiului, ci este un lucru anex. Prin urmare, 
şi aceste trei dimensiuni — care se pun întotdeauna înainte când este vorba 
de recunoașterea spațiului euclidian ca spațiu real — nu sunt definitorii, 
adică nu sunt concludente, argumentul nu este valabil. 

Vasăzică, vedeţi, în adevăr, caracterul acestei geometrii euclidiene. Ea nu 
este geometria în care trăim noi realitatea, căci realitatea o trăim altfel decât 
geometric. Dar, prin practica noastră de toate zilele, deocamdată noi ne-am 
învăţat mai bine cu acest spaţiu tridimensional decât cu un spaţiu 
unidimensional. Însă acest spaţiu al geometriei euclidiene nu este spaţiul 
însuşi, ci este o lume creată de noi, adică un șablon pe care noi îl aplicăm 
realităţii. Tot aşa de bine putem aplica realităţii şi șablonul unidimensional 
sau bidimensional. 

Şi atunci, toată construcţia aceasta a geometriei, pe care noi o punem 
deasupra lumei, nu este făcută din fapte reale, din fapte de observaţie, ci din 
fapte pe care noi le creăm prin voinţa noastră și prin condiţiunile pe care le 
punem la început acestui edificiu al geometriei: un postulat îl pune o 
geometrie, altul îl pune altă geometrie, dar stă la libera mea alegere ca să 
pun un postulat sau altul. 

Încă ceva: postulatele nu sunt nici ele mărginite, nu sunt un lucru în 
realitate. Eu vreau să văd un lucru într-o anumită culoare, pun ochelari 
verzi, roşii, albaştri, negri. Există sticle verzi, roșii, albastre, negre şi numai 
din posibilităţile sau sticlele care există în realitate aș putea eu să-mi fac 
ochelari. Prin urmare, realitatea mă condiţionează oarecum într-un fel, în 
chipul meu de a vedea un lucru. Postulatul însuși nu este condiționat de 
realitate, ci este pur şi simplu o creaţiune a mea. 

Și mai este încă ceva, o digresiune pe care o fac acum: construcţia 
aceasta, pe care o fac eu, prin afirmarea unuia sau altuia dintre postulate, nu 
începe necesar cu un postulat. Eu zic: am un plan, în concepţia obicinuită a 
geometriei euclidiene. În acest plan iau trei linii, cărora le pun o condiţiune: 
să se întâlnească două câte două. Aceasta este singura condiţiune pe care o 
pun eu, ca aceste trei linii să se întâlnească, să se întretaie două câte două. 
Va rezulta o figură care este triunghiul. Dacă faceți suma unghiurilor 
interioare ale acestui poligon, atunci o să fie de un anumit număr de grade, 


de 180*. Dacă din vârful unui triunghi coborâm o perpendiculară pe bază, 
dacă triunghiul îndeplineşte anumite condițiuni de rectangulaţie, acea 
perpendiculară joacă un anumit rol între cele două segmente. 

Habar nu aveam de aceste lucruri când am pus condiţia celor trei laturi 
ca să se întretaie două câte două! Vedeţi cum se creează lucrurile şi cum se 
creează o realitate pe care nici n-am bănuit-o? Am pus prima condiţiune, ca 
liniile să se întretaie două câte două și ele să fie în același plan; atunci nu se 
mai poate face nimic împotriva valorii sumei celor trei unghiuri interioare, 
nici în aceea a proporţionalităţii dintre laturi și nici asupra rolului pe care 
perpendiculara îl joacă între segmente. 

Ce însemnează aceasta? Însemnează că o construcție matematică de 
acest fel poate să înceapă şi cu postulat, dar poate să înceapă și altfel decât 
cu postulat; adică, dacă eu am luat un plan şi în acest plan am pus trei linii 
care se taie două câte două, am afirmat implicit postulatul euclidian. Pentru 
ce? Pentru că, atunci când am luat planul și am luat cele trei drepte, deja am 
creat o lume sau s-a enunțat o lume creată. Închipuiţi-vă că zic: voi lua un 
plan în care voi lua trei drepte, cu o condiţie, ca suma unghiurilor interioare 
ale acestui poligon închis să exceadă 180°. D-ta o să spui numaidecât: ești 
în geometria lui Riemann; pentru ca postulatul d-tale să fie valabil, trebuie 
ca triunghiul să aibă laturile curbe, să fie sferic, căci numai pe o sferă, deci 
pe geometrie cu două dimensiuni, cum zice Riemann, dreptele se prezintă 
curbe. Adică, dacă am o sferă înaintea mea și fac să cadă perpendicular pe 
cercul de diametru al sferei un plan, atunci evident că intersecţia planului cu 
suprafaţa este în teoria generală o dreaptă, în specie însă, grafic, este o linie 
curbă, orice meridian este o curbă. Dacă eu însă definesc aşa o dreaptă: este 
intersecţia a două planuri, evident, suntem în geometria euclidiană; iar dacă 
rezultatul intersecţiunii nu este o linie dreaptă, am făcut să cadă un plan 
euclidian pe un plan de o altă natură, pe o sferă, care, teoretic vorbind, este 
tot un plan, tot o suprafaţă. 

Vasăzică, prin însuși faptul că am pus condițiunea ca în triunghiul meu 
suma unghiurilor să exceadă 180°, eu am ieşit din geometria euclidiană și 
am trecut în altă geometrie. Prin urmare, orice afirmaţie pe care o fac asupra 
unui univers în matematică implică anumite postulate. Deci, construcţia 
poate să înceapă de la postulat sau de la obiectul însuși construit și atunci se 
presupune postulatul. Teoretic, expunerea începe de la postulat, aşa este 
natural, dar sunt sigur că s-a făcut multă vreme geometrie euclidiană în 
omenire fără să se aibă habar de postulatul lui Euclid. Ceva mai mult, 


postulatul lui Euclid nici nu apare în cărțile de geometrie euclidiană la 
început, ci tocmai în clasa a V-a, a VI-a [de liceu], deci numai la un anumit 
moment intervine postulatul acesta. 

Vasăzică, vedeţi care este deosebirea între o așa-numită ştiinţă empirică 
şi o ştiinţă care nu este empirică: este o ştiinţă empirică aceea care își are 
materialul dat dinainte; este o ştiinţă neempirică aceea care își construieşte 
materialul. 

Ei bine, teoria cunoștinței nu-și construiește materialul, ea are cunoștința 
înainte și asupra acestui material ea lucrează. Având materialul dat, atunci 
trebuie să spunem că este în adevăr empirică, după cum este empirică și altă 
ştiinţă care lucrează asupra unui material dat, care există prin el însuşi, de 
sine stătător. 

lată ce aveam de spus asupra caracterului empiric al teoriei cunoștinței şi 
asupra problemei în genere: empirie și neempirie. 

O să vedem în lecţia viitoare o chestiune foarte însemnată, deşi ceva mai 
dificilă: care este atitudinea din care privim noi faptul de cunoaștere, deci 
care este caracteristica sau care este poziţia în care punem noi faptul de 
cunoaștere, pentru ca în adevăr să-l putem studia în cadrul teoriei 
cunoștinței. 


III. Metoda şi specificul teoriei cunoștinței 

1. Ştiinţe empirice — ştiinţe descriptive. Structura obiectelor lor 

V-am vorbit de multe ori despre așa-numitul punct de vedere logic în 
considerarea problemelor și despre aşa-numita realitate logică a obiectelor. 
Indicaţiunile pe care vi le-am dat n-au fost, propriu-zis, explicaţiuni și nici o 
cercetare mai amănunţită a problemei, ci erau mai mult indicaţiuni care v-ar 
ajuta pe d-voastră să vă așezați în punctele de vedere din care aţi putea privi 
la fel cu mine aceste obiecte. Eu am afirmat întotdeauna că există un punct 
de vedere logic, unul psihologic, unul material și unul formal, dar nu v-am 
spus niciodată mai în amănunte ce însemnează acestea. Am evitat să 
vorbesc de lucrurile acestea, fiindcă, în adevăr, chestiunea este foarte subtilă 
şi dificilă; simt însă că astăzi n-ar fi nepotrivit să atac şi cestiunea aceasta. 

Am spus că problema este foarte dificilă. Eu nu pot să vă dau decât 
câteva argumente, însă nădăjduiesc că o să aducem destulă lumină. 

În prelegerea trecută v-am vorbit despre ştiinţele empirice şi ştiinţele — 
le-am zice cu un termen foarte vag — speculative; adică, ştiinţele care își 
găsesc materialul complet ca fiind dat în realitate și ştiinţele care îşi creează 
acest material. V-am vorbit, prin urmare, de științele, hai să le zicem, 
descriptive şi celelalte, care ar intra în grupa științelor matematice, formal- 
matematice, nu doar că metoda matematicei ar fi alta decât cea descriptivă, 
adică nu doar că matematica ar întrebuința explicaţia cauzală sau ar explica 
şiruri de raționamente. Cine a lucrat cu obiectele acestea matematice îşi dă 
seama că tot o cercetare descriptivă a materialului este și în matematică. Și 
nu mă raportez numai la geometria propriu-zisă, pe care o învăţăm în liceu, 
la geometria euclidiană, în care, în adevăr, obiectele au caracterul acesta 
intuitiv, ci mă raportez în genere la cestiunile de matematică ceva mai 
subtile; în afară de geometrie, mă raportez la teoria funcţiunilor. 


Când se studiază o funcţiune oarecare, în definitiv, ce facem decât tot 
privim funcțiunea aceea aşa cum este ea, experimental? Când constatăm 
variația unui termen, urmărim ce se întâmplă cu celălalt. Dar deosebirea 
este, între o categorie de ştiinţe și cealaltă, în structura însăși a materialului, 
structura obiectelor. Și tocmai aceasta am încercat eu să stabilesc rândul 
trecut, că există un material independent de noi înşine și independent de 
voinţa noastră, şi există un material care nu devine independent de noi 
înșine şi de voința noastră decât după ce noi am creat acest material. 
Vasăzică, există un material independent de noi și există un alt material, 
prin noi. 


2. Lumea înconjurătoare — preexistentă cunoștinței 

Deosebirea aceasta se poate face între obiectele cu care lucrăm noi în 
cunoașterea noastră, care îşi au locul lor în procesul cunoaşterii. Deosebirea 
se poate face încă şi din alt punct de vedere. Să pornim pe calea cea mai 
simplă. Eu trăiesc, stau, sunt aci, în odaie. În odaia aceasta eu văd oameni, 
bănci, lămpi, ziduri, ferestre, aud tramvaiul care trece pe stradă, mașina care 
trece în momentul acesta. Îmi închipui cum merge maşina aceasta pe stradă, 
eu fiind tot în încăperea mea, îmi închipui zăpada care este pe tramvai, mă 
transpun în ceea ce se întâmplă dincolo de ferestre, jos în stradă, simt frigul 
care este afară, am senzaţia de neplăcere sau plăcere — aceasta depinde de 
temperament — eţetera. Eu sunt înconjurat peste tot de obiecte, de lucruri şi 
de întâmplări. Lucrurile acestea sunt ceea ce se numeşte lumea mea, lumea 
mea înconjurătoare. Această lume a mea înconjurătoare nu trăiește, propriu- 
zis, prin existența mea, nu este în funcțiune de mine însumi, ea există aşa 
cum există ea. În jurul acestei lumi eu trag un orizont, adică lumea aceasta 
există pentru mine până la anumite limite. Dincolo de aceste limite se 
întinde, aş zice, un fel de penumbră, dar penumbra aceasta are proprietatea 
că se lasă a fi cercetată: eu, cu mintea mea, cu mijloacele mele de cercetare, 
pot să pătrund penumbra, pot să împing mai departe orizontul acesta al 
lumii mele și singura condiţie pe care o pun, ca în adevăr să pot pătrunde 
mai departe, este să am numai idee de formarea acestei lumi, adică să ştiu 
că există o lume. În momentul în care ştiu că această lume există, nu pot să 
mai pun limite care să încercuiască această lume. Și nu pot să pun limite, 
pentru că eu pot să pătrund teoretic în această lume, oricât de adânc aș voi. 
Aceasta, în spaţiu și în timp, la fel. 

Eu trăiesc în momentul de față. Acest moment de faţă este mai mult o 
stare pe care eu o trăiesc, pe care fiecare din noi o trăim. Momentul ar fi 


oarecum corespondentul lumii mele spaţiale înăuntrul orizontului de care 
vorbeam adineauri. Lumea aceasta însă, a mea, din timp, pe care eu o 
trăiesc întotdeauna, şi în prezent, are şi ea un orizont, adică poate să meargă 
în trecut până la un oarecare punct şi poate să meargă și în viitor. Eu pot să 
anticipez existenţele care vor veni și pot să le anticipez cu dorinţele mele, 
cu prevederile mele. Evident că posibilitatea de a pătrunde în timp, înainte 
şi înapoi, este condiționată de fapte, de anumite împrejurări, dar, principial, 
posibilitatea mea de a pătrunde, de a trece în lumea aceasta este 
nemărginită. Și, chiar dacă n-ar fi nemărginită, pentru problema filosofică 
aşa cum se pune pentru noi, o singură posibilitate sau direcţiune de a înainta 
în această lume a timpului se înfățișează; și o singură posibilitate, dacă 
există, și încă pentru noi este suficient pentru ca problema să fie în adevăr 
pusă şi rezolvată. 

Vasăzică, lumea aceasta a mea există, există ca ceva real, independent de 
mine, real în timp și în spațiu. Independent de mine în sensul că, indiferent 
dacă eu iau cunoștință de ea, indiferent dacă eu o valorific sau nu, ea există. 
Eu pot să iau cunoştinţă de ea atunci când sunt pus în condiţiunea de a lua 
cunoştinţă. Dar, dacă nu iau cunoştinţă de ea, dacă, prin urmare, nu sunt 
orientat în direcțiunea acestei lumi, lumea continuă încă să existe. Eu vin în 
contact cu ea în momentul în care mă îndrept spre ea. Vin în contact cu ea, 
zic, în momentul în care mă îndrept spre ea, dar venirea mea în contact cu 
această lume n-are nimic de-a face cu existența lumii înseși. Eu nu 
condiționez lumea mea, lumea naturală, aș zice, în care trăiesc. 

Aţi auzit, în altă ordine de idei — este o problemă pe care o vom discuta 
la timpul ei —, că sunt filosofi care spun că lumea nu există decât întru atât 
întrucât o cunosc eu. Este un punct de vedere filosofic şi nu putem interzice 
filosofilor de a spune năzbăâtii, când năzbâtii se încearcă şi în alte activităţi 
mai serioase decât filosofia. Dar, în sfârşit, este foarte ciudat să afirmăm că 
lumea nu există decât în momentul în care o cunosc eu. Exemple stau la 
îndemâna oricui. America a existat şi înainte să o descopere oamenii și sunt 
atâtea lucruri în univers care există fără ca oamenii să aibă habar de ele. 
Chiar însuși faptul că oamenii le descoperă nu este decât o dovadă că toată 
lumea este preexistentă cunoștinței mele. Nu pun problema cum este lumea 
în ea însăşi şi cum este în cunoștința mea, că cunoștința mea ar fi un produs 
nou, care nu este posibil decât cu intervenţia mea. Eu vorbesc de existenţa 
ca atare, de existenţa în sine a realităţii acesteia. 


3. Structura realităţii. Obiect și valoare 


Vasăzică, nu pot să condiţionez cu nici un preţ existența lumii spaţiale, 
temporale. Lumea în care trăiesc eu nu o pot condiționa de mine însumi. 
Acesta este un prim rezultat pozitiv. 

Din ce constă această lume? Ei bine, această lume constă întâi din 
obiecte, adică sunt o masă, un ceasornic, o lampă, o tablă, sunt niște bănci, 
sunt un copac, o casă care formează lumea mea. 

Dar nu este numai atât. În aceeași lume a mea simt cum pun şi anumite 
valori, adică este o casă frumoasă și este o casă urâtă. O casă frumoasă și 
una urâtă, o să spună un filosof, pentru că eu o văd frumoasă și eu o văd 
urâtă. Aceasta este socoteală de nuanţă în procesul meu de cunoaștere, dar 
pentru cunoaşterea mea nereflectată, pentru mine, care iau contact cu 
realitatea însăși, casa frumoasă şi cea urâtă însăși există, frumoasă şi urâtă, 
în afară de conștiința mea. 

Dar, în al doilea rând, mai există şi alt fel de lume. Există un ceasornic 
pentru uzul meu, există o masă pentru uzul meu, există o pălărie tot pentru 
uzul meu. Pentru că, ce însemnează ceasornic? Ceasornic însemnează un 
aparat care măsoară timpul. Ce este o masă? Este un obiect de forma cutare, 
pe care îl am ca să scriu. Ce este pălăria? Este un obiect cu care-mi acopăr 
eu capul. Vasăzică, există o valorificare a obiectelor, și este o valorificare 
practică — în afară de valorificarea de adineauri, care era o valorificare, hai 
să zicem, estetică —, o valorificare practică: obiectul există pentru trebuinţa 
mea, obiectul este la dispoziţia mea. Această calitate a obiectului, de a fi 
pentru trebuinţa mea şi de a sta la dispoziţia mea, pentru conștiința 
neprevenită, este tot o calitate a lucrului. Este natural că orice fabricat 
închide în el o valorificare, adică închide posibilitatea de a fi întrebuințat de 
mine și pentru mine. 

Vasăzică, nu există în lumea aceasta exterioară numai obiecte, ci, alături 
de obiecte, în lumea aceasta reală există pentru omul neprevenit valori care 
sunt valori practice, cum spuneam adineauri, valori care pot să fie estetice, 
morale, religioase. Universul acesta, lumea mea, ceea ce numesc eu lumea 
aceasta a mea este un complex de obiecte și de valori și toate au caracterul 
acesta bine determinat, că există independent de mine și în afară de voinţa 
mea. O pălărie va fi întotdeauna un obiect cu o valoare practică, indiferent 
de faptul dacă o port sau nu, dacă ştiu de existenţa ei sau nu. 


4. Obiect dependent și obiect independent de cunoştinţă 
Asupra acestui întreg complex de obiecte şi de valori se exercită 
conştiinţa mea. Adică, eu văd, eu simt, mie-mi place sau îmi displace, eu 


judec într-un fel, gândesc în altul, valorific în raport cu mine însumi, fac o 
mulțime de operaţii. Toată conștiința mea se raportă, prin urmare, la 
existenţele acestea naturale ale lumii; este ceea ce am putea numi, cu un 
termen cartezian — complexul acesta de fapte al cunoștinței mele, toate 
raportate la lumea din afară de mine —, cu un termen generic, cogito. Ce 
însemnează cogito în înţelesul cartezian? Însemnează că fac o judecată? Nu. 
Însemnează ceva mai mult; cogito însemnează: eu îmi îndrept conştiinţa 
asupra întregii existenţe și iau în conştiinţa mea întreaga existență, dublez în 
conștiința mea întreaga existență naturală. Cogito, prin urmare, este o 
operaţie colectivă şi un termen colectiv pentru tot conţinutul conștiinței 
mele. 

Acum, orice om trăieşte această stare a lui cogito cartezian, adică orice 
om ia în conștiința lui realitatea, orice om prinde realitatea, orice om 
trăiește această realitate. Trăirea realității se face tocmai prin aceste operații 
pe care le îndeplineşte conștiința mea. La unii însă acest cogito este expres, 
iar la alții este implicit; la unii cogito este operaţie reflexivă, la alţii, 
operaţie pur și simplu pasivă. Adică, eu am ceasornicul înaintea mea, mă uit 
la el, cogito este în funcțiune. Dar pot să spun încă altceva, pot să trăiesc 
starea în care am ceasomicul în fața mea. Vasăzică, cogito este în funcţiune, 
dar, în același timp, îmi dau seama, cogito fiind în funcţiune, că am 
ceasormnicul în fața mea. Adică, asupra lui cogito se plasează un al doilea 
cogito, asupra complexului, asupra vieţii conștiinței mele se grefează o a 
doua conștiință, se grefează conştiinţa faptului de conștiință. Adică, asupra 
cunoștinței unui lucru, aş zice, mai exact pe românește, asupra cunoașterii 
unui lucru, se reflectează conștiința cunoașterii lucrului. Acest al doilea 
cogito, cum i-am zice, formează, la rândul lui, o lume pentru sine: ceea ce 
era înainte lumea noastră reală, lumea noastră naturală, avem pe un plan 
mai ridicat, aproape ca analog, această viaţă a conştiinţei. 

În această viaţă a conştiinţei obiectele şi valorificările sunt, grosso modo 
sau la prima vedere, la fel cu obiectele și valorificările din primul univers, 
din universul nostru sensibil, din universul nostru real. Ce am eu din 
universul real? Stările de conştiinţă, cunoașterea acestui univers real. Ce am 
eu din acest al doilea cogito suprapus? Tot cunoştinţe, valori. Vasăzică, 
pentru mine, pentru conștiința omenească ce gândeşte nu există deosebiri 
principiale între o cunoștință și cealaltă. Este o cunoștință care se exercită o 
dată asupra unor obiecte, altă dată asupra altor obiecte, numai că este o 
deosebire între aceste obiecte. 


Spuneam adineauri, sunt orientat, îmi îndrept eu atențiunea asupra lumii 
naturale, asupra lumii reale, sau nu mi-o îndrept, lumea aceasta există și 
continuă să existe. Tot aşa se întâmplă și în ordinea de-a doua? În unele 
cazuri da, în altele însă, nu. Vă închipuiți d-voastră că conștiința mea 
creează, din considerarea lumii naturale, numărul? Numărul este un obiect, 
o existență de sine stătătoare. În momentul în care l-am creat, numărul 
acesta poate să fie observat, studiat, descris, cercetat eţetera. Numai că, în 
momentul în care eu nu-l mai consider, numărul nu mai există. Aritmetica 
este un corp de doctrină, dar ea nu are existenţă decât în măsura în care îmi 
îndrept interesul, mă orientez asupra ei. Dincolo, în așa-numita orientare 
naturală, acolo lumea există; dincoace, în aritmetică, în lumea aceasta a 
numerelor, numărul nu există decât prin existenţa unei conştiinţe, adică a 
conștiinței omenești în genere, nu a mea, a ta și a celuilalt. 

Vedeţi dar care este deosebirea; este o lume cu o existenţă de sine 
stătătoare și este o lume cu o existență condiţionată de orientarea noastră. 
Lumea are orientare aritmetică, deci conștiința omenească în genere are 
orientare aritmetică? Există aritmetică. N-are această orientare, aritmetica 
încetează să existe. Dincolo, pot să am sau să nu am acea orientare naturală, 
lumea va continua să existe şi, mai curând sau mai târziu, eu sau conştiinţa 
omenească în genere va fi forțată să ia cunoștință de ea. Aceasta este 
deosebirea fundamentală între lumea reală și cealaltă lume, căreia i-am zice 
lumea ideală sau, mai bine, între lumea naturală și lumea ideală, pentru că 
termenul de „real“ este ceva neclar. Aceste două grupe mari epuizează, 
propriu-zis, întreaga existență, epuizează materialul nostru de gândire, 
materialul de cunoştinţă și, în afară de aceste obiecte, nu mai există nimic 
care să fie obiect pentru conștiința noastră şi material care să intre în 
cunoașterea noastră. 

Vedeţi însă, caracteristic pentru ambele grupe de fapte este că ele sunt 
cunoașteri care se raportează la obiecte din afară de ele, adică ele au — cum 
am spus și altă dată — acest caracter intenţional. Orice lume, adică orice 
cunoștință a noastră, orice cuvânt pe care noi îl pronunțăm ca semn al unui 
concept al nostru, să zicem, nu se închide în el însuși, ci întotdeauna iese în 
afară de el și indică semnul unui obiect din realitate, fie din lumea naturală, 
fie din lumea ideală. Comun, prin urmare, ambelor grupe de obiecte de care 
vorbeam adineauri este că, atunci când ele ajung la cunoașterea noastră, 
această cunoaștere a noastră tinde să se întoarcă înspre obiect. Vasăzică, 
este ceva în el care ne scoate afară de cunoaștere, în afară de conștiința 


noastră. Să iau un exemplu; când zic: „sufăr“, am exprimat pur şi simplu o 
stare a mea sentimentală. Această stare a mea sentimentală este obiectul 
ideal, este obiect pentru cel de-al doilea cogito, un obiect, în aceeași măsură 
în care lampa este obiect pentru cel dintâi cogito. Nu este nici o deosebire 
din punctul de vedere logic între unul și celălalt. Este o deosebire 
structurală, din punct de vedere ontologic, aş zice, pe care v-am arătat-o 
adineauri. Dar, din punct de vedere logic, nu este absolut nici o deosebire; 
adică, funcțiunea se îndeplineşte exact în același fel, fie că cunoaștem 
primul cogito: un obiect din lumea reală, fie că cunoaștem cel de-al doilea 
cogito: un obiect din lumea ideală, funcțiunea este aceeaşi și, deci, şi 
termenii sunt echivalenți în funcţiune. Aceasta este o considerare reală a 
lumii. De îndată ce fiecare lume păstrează caracterul acesta intenţional, 
atunci orice cunoştinţă a mea nu poate să fie considerată decât în strânsă 
legătură cu ceea ce arată, cu obiectul pe care-l indică. Aceasta este o poziţie 
reală în filosofie, dar o poziţie care nu este totdeauna cea mai folositoare. 
Acum ajungem la problema pe care o anunţam la început. 


5. Considerarea logică a cunoștinței 

Noi avem nevoie de aşa-numita considerare logică. Ce însemnează 
considerare logică? 

Există înaintea mea lumea în generalitatea ei, lumea naturală, lumea 
reală, lumea ideală. Această lume este pentru mine obiect de cercetare. Eu 
afirm existenţa unui lucru, dar, în același timp, pot să fac o operaţie 
analoagă, analoagă numai, cu așa-numita îndoială metodică a lui Descartes: 
voi încerca să mă îndoiesc de existenţa lumii acesteia. De pildă, am afirmat 
existența obiectului A şi pe urmă încep să încerc numai a mă îndoi de 
existența acestui obiect A. Asupra felului de existență, evident că nu este 
nici o discuţiune. Încerc, vasăzică, această operaţiune pe care vreau s-o fac, 
să mă îndoiesc. Ce se întâmplă? Eu nu spun: obiectul A nu există, pentru că 
aceasta ar însemna că eu neg obiectul A. Îndoiala mea nu este negarea 
realităţii. Dar zic: eu sunt în îndoială față de adevărul afirmației „A există“. 
Această afirmaţie: A există continuă să subziste, eu n-am dat-o peste cap. 
Eu nu spun: Afirmația „A există“ este falsă, nu zic: A nu există, ci zic: eu 
pun oarecum la carantină, ţin sub bănuială această afirmaţie „A există“. Ce 
se întâmplă cu ea? Aci vine partea cea mai grea, pe care v-o anunțam de la 
început. Ce se întâmplă cu această afirmaţie „A există“, când o pun la 
îndoială? Un lucru foarte simplu: îi suspend eficacitatea; nu afirm că „A nu 
există“, ci zic: „A există“ s-o lăsăm deoparte, nu prejudecăm asupra 


cestiunii, o lăsăm la o parte. Rămâne afirmaţia „A există“, dar își pierde 
sensul, adică își pierde eficacitatea aplicabilităţii. 

Cred că este aproape clar. Când eu zic „ceasornic“, un concept oarecare, 
ceasornic-conceptul indică obiectul ceasornic, intenționează un obiect care 
este însuși obiectul real, natural. Cum ar fi dacă aş suspenda funcțiunea 
conceptului? Conceptul „ceasornic“ există, dar caracterul intenţional, adică 
indicarea obiectului prin concept, aceasta este suprimată. 

Aceasta este, propriu-zis, considerarea logică, aceasta este perspectiva 
logică, punctul de vedere logic și existenţa logică. Existenţa logică, punctul 
de vedere logic, perspectiva logică eţetera nu schimbă întru nimic natura 
unei cunoştinţe, dar taie legătura dintre o cunoştinţă și funcțiunea ei 
naturală. Funcțiunea naturală a oricărei cunoştinţe este tocmai indicarea 
obiectivă de care vorbeam adineauri. În momentul în care tai această 
indicare obiectivă, nu rămâne decât partea de cunoștință fără funcțiunea ei 
naturală şi această cunoștință fără funcțiunea ei naturală este cunoștința în 
existenţa ei logică. 

Spuneam că, în adevăr, nu schimbă natura, structura cunoștinței, pentru 
că ea este numai suspendată în activitatea ei; spuneam că este o deosebire 
între negare şi suspensiune. Vedeţi, punctul de vedere logic sau postularea, 
poziţia logică a cunoștinței în general nu este, propriu-zis, scepticismul, 
pentru că eu nu mă îndoiesc asupra valorii, asupra posibilității cunoștinței 
mele de a reprezenta, de a indica realitatea. Scepticul zice: adevărat, eu am 
cunoștință, am afirmaţia „A există“, dar Dumnezeu ştie dacă în adevăr 
afirmaţia mea „A există“ are vreun sens. Suspensiunea aceasta, i-aş zice 
fenomenologică, este, propriu-zis, refuzul de a face orice considerare asupra 
funcţiunii cunoașterii, asupra funcţiunii inductive a cunoștinței. Prin 
urmare, punctul de vedere logic este punct de vedere sceptic și, pe de altă 
parte, nu este punct de vedere negativ. Punctul de vedere negativ este pur și 

simplu: afirmaţia „A există“ este neadevărată. Afirmația „A există“ este 
neadevărată este tot aşa de puţin logică precum afirmaţia „A există“, pentru 
că nu face decât să nege conţinutul unei cunoștințe. Ei bine, acest conţinut 
al cunoștinței este complet dat la o parte în această considerare logică. Ce 
face, prin urmare, considerarea logică? O operaţie foarte simplă, care poate 
că încă nu vă este aşa de clară: ea interzice cercetătorului de a face orice 
afirmaţie asupra valabilității cunoștinței și interzice cercetătorului de a face 


orice afirmaţie asupra funcţiunii cunoștinței. 


6. Specificul teoriei cunoștinței 


Dar poziţia aceasta logică o să spuneţi d-voastră că poate să fie bună în 
altă parte, dar nu în teoria cunoștinței, pentru că teoria cunoștinței doar 
aceasta face: la un moment dat ea trebuie să studieze, după cum v-am 
anunţat, tocmai legătura dintre cunoştinţă și obiectul pe care-l indică 
cunoştinţa. Da, este adevărat, dar tocmai pentru ca să studieze legătura 
dintre cunoaştere și realitatea însăşi, se cere ca cei doi termeni ai cunoașterii 
să fie separați, bine delimitaţi. Deci, cunoștința care intră în cercetarea 
gnoseologică este în adevăr cunoașterea privită din punctul de vedere logic. 
Punctul de vedere logic este — după cum aţi înţeles d-voastră — o metodă 
ceva mai largă decât domeniul teoriei cunoștinței; adică, este o metodă care 
îşi are locul și în logică, tot aşa de bine ca și în teoria cunoștinței. 

Prin urmare, ca să legăm cu ceea ce am spus altă dată, deosebirea dintre 
teoria cunoștinței și logică nu stă în metodele acestor două discipline, ci în 
problemele speciale pe care fiecare le are, şi anume: logica cercetează 
cunoștința sub specie logicae, înăuntrul ei înseși; teoria cunoștinței studiază 
cunoștința în raport cu termenul celălalt al procesului, adică în raport cu 
obiectul pe care o cunoştinţă îl indică. 

lată câteva cuvinte, foarte puţine, foarte insuficiente, dar totuşi 
indicatoare, în linii mari, asupra metodei teoriei cunoștinței și asupra 
obiectelor cu care teoria cunoștinței are într-adevăr să lucreze. 


IV. Obiectul teoriei cunoștinței 

1. Condiţiile care fac posibilă cunoștința 

Vom intra astăzi de-a dreptul în subiectul nostru: care sunt problemele 
teoriei cunoștinței — pentru că acesta este sensul cursului din acest an: 
înşirarea, în datele cele mai generale, a problemelor teoriei cunoștinței. 

Cea dintâi problemă care ni se pune nouă este: ce este cunoștința? 

Este evident că, în expunerea acestei cestiuni, nu o să procedăm 
definitoriu, adică nu o să începem să spunem: „Cunoştinţa este cutare“. Noi 
o să expunem o analiză plecând, după cum am indicat de la început chiar, 
de la faptul însuși al cunoașterii, privit în adevăr sub raportul deducţiunii 
fenomenologice de care vă vorbeam rândul trecut. 

Când am o cunoștință, este evident că eu cunosc ceva. O cunoștință este, 
în adevăr, o realitate, dar această realitate nu este simplă, ci este o realitate 
întru atât întru cât iese din ea însăși şi se raportează la ceva în afară de ea. 
Vasăzică, cunoaşterea pură și simplă nu indică, propriu-zis, o problemă a 
teoriei cunoștinței; ea indică cel mult o problemă de psihologie, indică 
procesul de cunoaștere în devenirea lui temporală, spirituală. 

Teoria cunoștinței începe acolo unde eu încep să cunosc ceva, adică în 
momentul în care această cunoștință este, propriu-zis, legată de un obiect 
care trece dincolo de ea, care este oarecum transcendent cunoștinței înseși. 

Ce cunosc eu? Foarte simplu: eu cunosc ceea ce există. Vasăzică, o 
presupoziție a cunoștinței este aceasta: o existență oarecare sau, cum s-ar 
mai spune cu un alt cuvânt, o presupoziţie a cunoștinței este realitatea. În 
urmărirea problemei acesteia a realităţii în legătură cu cunoștința, noi o să 
putem să desprindem încetul cu încetul elementele care intră în constituirea 
cunoștinței. 

Care sunt condiţiile ce fac posibilă această cunoştinţă? 


Una din aceste condiţii am determinat-o deja în sensul ei general; adică, 
o condiție a cunoștinței este existența a ceva care să fie cunoscut. Prin 
urmare, în momentul în care eu vorbesc din punctul de vedere gnoseologic 
de cunoștință, presupun imediat că există ceva pe care eu îl cunosc şi aşa o 
să căutăm noi mai departe toate elementele pe care le presupunem, pentru 
ca cunoştinţa să fie posibilă. În adevăr, dacă n-am presupune din capul 
locului că există ceva, că este o existenţă, că există o realitate, cunoştinţa 
aceasta, sub raportul gnoseologic al problemei, ar fi imposibilă. Ei bine, ce 
însemnează: ceva există, ce însemnează: ceva este real? 


2. Problema realităţii sub raport gnoseologic 

Nu vreau să vă spun că o să rezolvim această problemă a realităţii. Noi 
nici nu facem rezolvire de probleme, ci mai mult expunere de probleme și, 
încetul cu încetul, o să ajungem și la rezolvire, dar vreau să știți din capul 
locului că şi această problemă este una dintre cele mai aride, nu așa de 
subtil fluentă ca metodă, dar tot aşa de logic insolubilă. O să vedem imediat 
că nu întotdeauna soluționarea logică a unei probleme este o soluţionare 
care să mulțumească. Dar, pe de altă parte, trebuie să vă afirm de acum că 
sunt, în afară de aceste soluţionări logice, altfel de soluţionări ale 
problemelor, care nu mulțumesc, poate, din punctul de vedere logic, dar 
care, totuși, sunt soluţionări. O să vedeţi mai târziu probleme cu un caracter 
mai precis, insolubil sub raportul logic. Deocamdată să vedem ce 
însemnează real. 

Una din soluţiile care s-au dat a fost că real este ceea ce exercită o 
activitate. În momentul când există o activitate, presupunem că această 
activitate trebuie să aibă un suport, trebuie să aibă un punct de aplicare, un 
substrat. Ei bine, substratul oricărei activităţi este o realitate. Deci, s-a spus 
în filosofie că realitatea se poate defini prin activitate complementară. 
Aceasta presupune, foarte pe scurt, că tot ceea ce există are o activitate şi că 
nu poate să existe activitate fără un suport existent al acestei activități. 

Evident că, în termeni generali, cam așa este. Știţi, de pildă, că, atunci 
când Le Verrier a descoperit existenţa ultimei planete, care nu era cunoscută 
pe atunci în sistemul solar, acea planetă nu era perceptibilă, nu o văzuse 
nimeni. Existenţa planetei Neptun a fost indusă oarecum din anumite 
perturbaţiuni care aveau loc în mersul, în mișcările celorlalte planete. S-a 
presupus atunci că, îndată ce există o acţiune, adică perturbaţiunea în 
mişcările de revoluţie ale celorlalte planete, această acţiune trebuie să aibă 
un suport şi, în adevăr, s-a dedus precis, pe cale matematică, că trebuie să 


existe suportul acesta. S-a afirmat că există suportul acesta, s-a calculat în 
ce împrejurări ar putea să fie vizibil pentru noi acest suport, aşa încât, la un 
moment dat, după calcul precis, s-a arătat în instrumentul astronomic 
corespunzător imaginea noii planete, care era bănuită. Vedeţi, de la o 
acţiune, de la o activitate oarecare, de la un efect oarecare, s-a ajuns la 
existența reală a unui corp. 

Vă spusei că, în termeni generali, natural, aşa este: orice activitate 
trebuie să aibă un suport, deci oricărei activităţi trebuie să-i corespundă o 
realitate. Și invers, orice realitate evident că trebuie să aibă o acţiune. Dacă 
n-ar fi decât acţiunea existenţei acelei realități și încă ar fi o acţiune. Dar, vă 
întreb: principial, orice realitate poate să aibă o acţiune, dar toate acţiunile 
acestea sunt datoare să ajungă la cunoștința noastră? Teoretic, evident, 
realitatea se poate defini în funcţiune de acţiune, dar practic, adică întru cât 
sunt cunoscute de noi, toate lucrurile acestea pot să vină la cunoştinţă? Cu 
alte cuvinte, toate acțiunile lucrurilor acestora sunt perceptibile la 
cunoștința noastră? Este evident că nu. Și atunci, conceptul acesta al 
realităţii, definit numai prin acţiune, scapă oarecum cunoștinței noastre. 
Trebuie să ajungem la concluzia că există o mulțime de lucruri, pe care noi 
nu le cunoaștem, deși ele vor fi având o acţiune, şi că domeniul însuși al 
realităţii ne este principial refuzat. Nu putem să recunoaștem, nu putem să 
încercuim precis domeniul realităţii, natural, şi pentru că felul de definiţie 
este în sine defectuos. Aţi observat, când zic că orice realitate trebuie să 
aibă o acţiune, dintr-o dată am pus problema în termenii următori: chiar 
dacă nu cunosc realităţile, cunosc acţiunile; adică, activitatea unei realităţi 
este criteriul pentru existența realității, este semn pentru existența 
ontologică a realităţii acesteia. Vasăzică, în adevăr, problema, pusă aşa, este 
pusă în funcţie, în termeni de cunoștință, în termeni de ajungere la 
conştiinţa mea; și atunci, în momentul în care dovedim că, principial, sunt 
acţiuni de care noi nu putem să luăm cunoștință, atunci evident că această 
definiţie a realităţii, care trebuia să fie o definiţie în funcţie de cunoştinţa 
noastră, nu se mai precizează în domeniul ei, adică nu mai are un domeniu 
precis. Principial, este exact că orice realitate are o acţiune, dar această 
definiție nu ne ajută la nimic, pentru că este egală din punctul de vedere 
teoretic cu „orice realitate există“, cu „orice realitate este o realitate“. Este o 
pură tautologie. 


3. Obiectele gândirii 


Prin urmare, vedeţi că definițiunea aceasta a realităţii nu este o 
definițiune care să ne mulţumească. Este totuși ceva adevărat în toată 
această discuţiune. Vedeţi cum se punea problema? Se punea în termeni de 
gândire: este ceva real, acest ceva real este cunoscut de noi, acest ceva real 
are o acţiune, acest ceva există ca realitate în măsura în care el are o 
acţiune. Dar cunoştinţa mea? Cunoștinţa mea, în cazul pe care l-am expus, 
făcea oarecum parte integrantă din definiția conceptului de realitate. Ia să 
urmăm calea inversă, adică să scoatem cunoştinţa din acest proces 
integrant! Dacă în cazul întâi scoatem cunoștința din acest proces integrant, 
atunci evident că se ajunge la tautologie: este real ceea ce este real. Gândiţi- 
vă însă la realitate şi gândiţi-vă la cunoştinţa mea, la gândirea mea, 
activitatea mea de a gândi această realitate. Eu, de pildă, zic: mă gândesc la 
un obiect de la mine de acasă, mă gândesc la scaunul de la masa de lucru 
sau la masa de lucru. Masa aceasta de lucru există clar, ea este obiect de 
cunoștință pentru mine. Dar eu nu mă gândesc la masa de lucru. Există 
masa de lucru? Ea continuă să existe, ea este capabilă de a fi obiect pentru 
gândirea mea. 

Mă gândesc, de pildă, la Iuliu Cezar. Iuliu Cezar este ceva care nu mai 
există. Ce există, propriu-zis? luliu Cezar poate să fie obiect de gândire 
pentru mine, dar nu Iuliu Cezar el însuși, în persoană, ci imaginea lui Iuliu 
Cezar, construită de mine din lecturile, din amintirile mele, dacă am trăit pe 
vremea lui Iuliu Cezar eţetera. Vasăzică, există ceva ca obiect de gândire 
pentru mine, dar nu luliu Cezar, ci imaginea construită a lui luliu Cezar. O 
deosebire între masa mea de lucru și Iuliu Cezar evident că există: şi masa 
mea de lucru, şi Iuliu Cezar sunt obiecte de gândire pentru mine; dar masa 
există şi fără ca eu să mă gândesc la ea, luliu Cezar nu există fără ca eu să 
mă gândesc la el; doar imaginea lui luliu Cezar, construită de mine, aceea 
există. Vreau să spun că pot să mă gândesc la imaginea aceasta a lui Iuliu 
Cezar și pot să-mi dau seama că mă gândesc la imaginea lui luliu Cezar, 
deci gândul la Iuliu Cezar este obiectul, el există. De ce? Pentru că el poate 
să subziste — aceasta vreau să spun — chiar dacă nu există gândul la 
gândul imaginei lui Iuliu Cezar; adică, imaginea lui Iuliu Cezar există ca 
gândire, gândul este şi el o realitate. Atunci, aşa, vag, ce ar fi realitatea? Eu 
zic: realitatea este tot ceea ce poate să fie obiect de gândire, dar care poate 
să existe indiferent de faptul că eu mă gândesc la el. Obiectul „masă“ și 
gândul „Iuliu Cezar“ există ca obiecte de gândire fără ca ele să fie 
conștiință, adică fără să mă gândesc la ele. Masa există pentru mine, voi 


avea oricând posibilitatea să gândesc asupra mesei; imaginea lui Iuliu Cezar 
există, iarăși, ca posibilitate de gândire pentru mine. Deci, zic eu, în termeni 
generali, însemnează, propriu-zis, realitate ceea ce există ca obiect de 
gândire pentru mine, dar care poate să existe chiar atunci când gândirea mea 
nu se exercită asupra lui; adică, există tot ceea ce este de sine stătător, există 
tot ceea ce nu este o creațiune a mea, existenţă în modul cel mai general. 


4. Cunoştinţa preştiinţifică 

Propriu-zis, gândirea omenească — spre a ajunge la considerarea aceasta 
— a făcut alt drum. la gândiţi-vă la cum socotește omul obicinuit lucrurile 
care îl înconjoară. Omul obicinuit zice: masa există, scaunul există, omul 
există şi el, o haină roşie îşi are și ea realitatea ei de haină și realitatea ei de 
roşie. Tot ceea ce poate să ajungă la cunoştinţa mea — zice omul simplu — 
este o realitate, este o existenţă; și anume, așa cum ajunge la conștiința mea. 
Omul simplu nici nu se gândește, în mentalitatea preștiinţifică, vreodată că 
dacă văd un lucru roșu, este pentru că eu îl văd roșu. El zice: roşu este o 
calitate a lucrului. Tot ceea ce — eu aș zice, psihologicește — există ca şi 
conţinut de conştiinţă este, în mentalitatea preştiinţifică, proiectat în afară şi 
oarecum ontologizat, hipostaziat. Toate cunoştinţele mele au existenţă reală 
în afară de mine. Aceasta este mentalitatea preştiinţifică. Ea vede o haină 
roşie, dar o vede acum, când este lumină. Stinge lampa! O să vezi ceva 
negru-cenușiu. Omul simplu va spune totdeauna: da, văd ceva negru- 
cenușiu, neprecis, pentru că nu este lumină. În realitate însă, obiectul 
respectiv este roșu şi, ca să-ți dovedesc că este roșu, imediat ce voi putea 
vedea acel obiect, mi se va arăta roșu, voi putea să văd că el este roșu. 


5. Cunoştinţa ştiinţifică. Calităţi primare și secundare ale lucrului 

Aceasta este atitudinea generală preștiinţifică. Dar, în această atitudine 
generală preștiinţifică, intervin, de la un moment dat, anumite probleme. La 
exemplul pe care l-am luat: este natural, se întreabă oamenii, să zic eu că 
bucata de stofă este roşie pe lumină și tot roşie pe întuneric, sau este mai 
natural să spun că e roşie pe lumină, dar este neagră-cenușie pe întuneric? 
Adică, acest roşu este o calitate existentă în realitate a lucrului, sau această 
calitate de roşu este altceva? Este o calitate a lucrului care nu este decât prin 
proiectarea asupra acestei bucăţi de stofă a unei anumite culori. Adică, roşu 
există în el însuși, în orice condițiuni, sau nu există decât în anumite 
împrejurări favorabile? O bucată este roşie în ea însăşi, sau are numai 
posibilitatea de a deveni roşie la percepţiunea noastră, în condițiuni 


normale? Aceasta este o întrebare pe care şi-o pune mentalitatea care 
încetează de a fi preştiinţifică. 

Problema este foarte veche. Știţi că, încă din filosofia grecească, s-a 
ridicat îndoiala; că, în genere, toată filosofia grecească, mai ales de la 
Socrate încoace şi cu sofiștii mai înainte, a pus întotdeauna la îndoială 
gradul de adecvare a cunoștinței noastre senzoriale. Şi mai știți, în sfârșit, 
că, mai târziu, imediat la începutul epocei moderne, s-a ridicat marea 
problemă a aşa-numitelor calităţi primare și calităţi secundare ale lucrului. 

Vasăzică, lumea s-a întrebat: lucrurile sunt așa cum le vedem noi, sau 
sunt altfel decât cum le vedem noi? Iar ceea ce vedem noi, ceea ce există 
pentru conștiința noastră este ceva depărtat de realitate? Aceasta este 
problema care a apărut mai târziu, la Kant, precis sau foarte bine precizat, 
în forma deosebirii dintre aparenţă şi lucrul în sine (Erscheinung şi Ding- 
an-sich). Aparenţa este o problemă modernă, care durează de la Descartes 
încoace. 

Ce însemnează ceea ce aminteam adineauri: problema calităților primare 
şi secundare? Mai întâi, ştiinţele propriu-zis descriptive — adică, în 
înțelesul obișnuit, pe care-l dăm noi aci cuvântului, de pildă, anatomia, 
zoologia, botanica eţetera —, științele acestea nu ridică problema critică a 
ceea ce există în adevăr. Știința zice: iată o specie de animale. Această 
specie de animale o descriu, spun cum este; prin urmare, presupoziţia, din 
capul locului, că ceea ce spun există în realitate. Dar fizica? Fizica spune: 
culoarea nu este o calitate a lucrului, sunetul nu este o calitate a lucrului, 
mirosul, asemenea. Ceea ce se numește propriu-zis calitate nu există în 
lucru, ci există în cunoștința noastră despre lucru. Locke spunea: toate aşa- 
numitele calităţi secundare ale lucrurilor — acestea sunt calități secundare, 
care se leagă anume de simţul văzului, auzului, mirosului — nu există în 
realitate, ci sunt elemente care intră numai în conștiința noastră constituită. 
Descartes, la rândul lui, spunea că există anumite calităţi ale lucrurilor, care 
sunt fundate în realităţile însele. Aceste calităţi ar fi întinderea, durata, 
mişcarea eţetera. 

Vedeţi care este deosebirea între primele şi celelalte calităţi: întinderea, 
durata, mișcarea sunt calități în legătură directă cu timpul şi cu spaţiul; 
celelalte: culoare, miros, sunet, formă sunt trecătoare, nu sunt calităţi ale 
lucrului, ci sunt elemente ale conștiinței constituite. 

De ce fizica a înlăturat calităţile secundare și a ţinut la calitățile primare? 
Nu dintr-un motiv propriu-zis teoretic; pentru că, în definitiv, după cum 


spun că roşu este o calitate a conştiinţei mele, tot aşa pot să spun că și 
întinderea este un element constitutiv al conştiinţei mele. Kant a şi spus că 
timpul şi spaţiul sunt forme apriori ale sensibilităţii mele. Deci, nici 
întinderea și durata nu pot să fie calităţi reale ale lucrului. Totuşi, Galilei, 
mai înaintea lui Descartes, a spus: acestea sunt fundamentele realității. Dacă 
eu lucrez cu aceste calităţi ale lucrurilor, pot să merg la cunoştinţa realităţii; 
dacă lucrez cu celelalte calităţi, reducţiunea pe care rațiunea omenească 
trebuie s-o facă în lumea obiectivă atinge elementele care ne vin prin 
senzațiile de văz, de auz, de miros, dar păstrează ca intangibile calităţile în 
directă legătură cu timpul și spaţiul, adică cu imaginile de mişcare. 

Mă iertaţi că am făcut digresiunea aceasta, foarte scurtă. Nimic nu este 
aşa de important şi aşa de caracteristic pentru toată mentalitatea de la 
Renaștere până astăzi decât locul extraordinar de important pe care-l ocupă 
în toată teoria noastră imaginile de mișcare. Cele mai variate școli filosofice 
trebuie să ajungă, în ultimă analiză, să se fundeze tot pe imaginile de 
mișcare. Gândiţi-vă că Descartes şi raționaliștii (Descartes în special) 
aproape au fundat teoria fizică sub raportul filosofic. Dar gândiţi-vă că 
Bergson este în ziua de astăzi intuiţionist, adică stă la polul opus al 
criticismului. Toată filosofia bergsoniană nu este deloc valabilă, decât dacă 
se afirmă de la început că elementul fundamental în constituirea 
reprezentării este imaginea de mișcare. Toată logica asolinelor, care stă la 
baza logicei lui Bergson, are la bază, ca element fundamental, aceste 
imagini de mișcare. Pragmatismul de astăzi stă pe aceeași bază. Trecând în 
alte domenii, tot mișcarea este elementul care ne interesează cel mai mult. 
O să ziceţi: au fost şi alte forme! Da, a fost forma grecească, în care 
mișcarea nu prea avea importanţă. Aceasta chiar a fost caracteristic: că 
lumea greacă a fost capabilă să facă concepţia sofismelor care negau 
mișcarea. Ştiţi cât au fost atacate aceste sofisme, sofismele eleatice, negate 
de lumea modernă și știți că cea mai acerbă critică care s-a făcut acestor 
sofisme ale mișcării a fost critica făcută de Bergson. 


6. Exprimarea cantitativă a calităţii 

Spun deci, calitățile primare sunt primite și reținute de către fizică drept 
elemente constitutive ale realităţilor şi nu ale cunoștinței noastre. De ce? 
Pentru un motiv practic şi nu teoretic. Teoretic, se poate nega tot aşa de bine 
existența reală a acestor elemente, a mișcării, duratei, formei şi celelalte, ca 
şi a celorlalte elemente, le-a și negat Kant. Practic însă se schimbă 
problema: dintre toate elementele constitutive ale unui obiect, adică ale 


conştiinţei noastre, culoarea, auzul, sunetul, mirosul nu sunt pasibile de a fi 
prinse în cantităţi, de a fi exprimate numeric, pe când celelalte, raporturile 
spaţiale și temporale, sunt pasibile de această exprimare numerică. Aici este 
întregul secret al preferinţei pe care fizica o acordă calităţilor primare, față 
de calităţile secundare ale realităţii. În adevăr, conceptul de măsură și 
conceptul de spaţiu sunt cam unul și același lucru. Tot ceea ce există în 
spaţiu, ultimele elemente ale spaţiului sunt măsurate. Știţi, pe de altă parte, 
că, atunci când s-a trecut conceptul acesta de măsură în operaţia de 
măsurătoare a timpului, s-a analogat timpul cu spaţiul. Ştiţi că se vorbeşte: 
în spaţiu de trei dimensiuni, adică trei sunt coordonatele de care am nevoie 
pentru a exprima numeric un lucru, şi se vorbeşte în timp de o dimensiune. 
Timpul are o dimensiune, spaţiul are trei dimensiuni. Ce însemnează 
aceasta? Timpul şi spaţiul sunt calitativ deosebite, logic, fundamental 
deosebite. 

Am foarte rar prilejul să vorbesc despre lucruri pe care le-am scris 
vreodată, pentru că eu de obicei nu scriu. Acum însă vine acest prilej. Prin 
1909-1910, când eram student aci, am scris un articol în care spuneam că, 
în fond, de ce să se facă deosebire între cele trei dimensiuni ale spaţiului și 
dimensiunea timpului? În definitiv, un lucru care există în realitate nu există 
în trei dimensiuni, ci în patru: există în cele trei dimensiuni ale spaţiului și 
în a patra dimensiune, a timpului. Eu spuneam: în definitiv, pentru ca să se 
exprime, propriu-zis, o existenţă în chip numeric, trebuie să i se dea patru 
coordonate și nu trei. Aceasta o spuneam eu, într-un moment de slăbiciune 
filosofică. După ce au trecut trei-patru luni și m-am mai gândit la problemă, 
am văzut că era o mică prostie ceea ce spuneam eu acolo. După doi ani însă, 
ducându-mă la Göttingen, am auzit de unul din cei mai mari fizicieni, 
Minkowski, care a emis această ipoteză foarte îndrăzneață. Toată lumea a 
zis: extraordinar de frumos! Ghinionul meu a fost că eu părăsisem ceea ce 
peste doi ani era „extraordinar de frumos“. Care este deosebirea? Și eu am 
dreptate, și ceilalţi. În fond, problema este o prostie din punctul de vedere 
filosofic, dar este un lucru extraordinar din punctul de vedere matematic. 
De ce? Pentru că, filosoficeşte, timpul și spaţiul sunt două lucruri absolut 
deosebite. Calitativ privite, în realitatea lor, timpul şi spaţiul n-au nimic 
comun. Cantitativ privite, sub raportul determinării unui obiect în existenţa 
lui reală, timpul şi spaţiul n-au nimic deosebit şi atunci coordonata timp este 
exact în același fel coordonată ca şi celelalte trei coordonate spaţiale. 


Vedeţi deosebirea de punct de vedere și înțelegeți acum de ce, în adevăr, 
fizica ţine morţiş la calităţile primare ale lucrurilor și se interesează foarte 
puţin de aşa-numitele calități secundare: pentru că aceste calităţi primare 
sunt pasibile de a fi exprimate numeric, de a fi transformate în cantităţi, pe 
câtă vreme calităţile secundare, nu. Vedeţi că această deosebire — calităţi 
primare, calități secundare — nu este nici ea o deosebire fundată în 
realitate, ci este fundată în necesitatea mecanismului științific. Altfel, ele 
pot să fie tot așa de valabile toate la un loc, după cum pot să fie tot aşa de 
nevalabile toate la un loc. 

Această problemă, astfel înfăţişată, cu aceste date, constituie miezul 
problemei: deosebirea dintre aparenţă și realitate, dintre aparenţă și lucrul în 
sine. 

Despre acest lucru vom vorbi în prelegerea viitoare. 


V. Cunoaştere, gândire, realitate 

SID UI BNR 


1. Cantitativitatea cunoștinței științifice 

Din prelegerea de ieri trebuia să rețineţi câteva lucruri fundamentale, și 
anume, că există un fel de conștiință naivă și, deci, un fel de cunoştinţă 
preştiinţifică, ce înzestrează toate lucrurile, toate evenimentele, cu anumite 
calităţi, care există în realitate. Toate întâmplările din natură sunt puse pe 
socoteala lucrurilor existând în natură şi toate evenimentele sunt considerate 
ca un fel de efect al unor anumite forţe constitutive ale realităților; adică, de 
pildă, dacă un om obicinuit simte pe mână căzându-i o picătură de ploaie, el 
zice că apa aceasta care cade are o forță şi că forța aceasta este o calitate a 
apei care cade. Gândiţi-vă ce zice morarul când vede că i se învârte roata de 
la moară, pe care o învârteşte apa. Dacă el bagă mâna în apă, vede că apa 
exercită o presiune asupra mânei lui. Roata se învârtește pentru el în 
virtutea forței pe care o are apa. Acestă forță, pentru cunoștința 
preştiinţifică, este o calitate a apei care curge. 

Vasăzică, este de reţinut din lecţia de ieri, de o parte, că această 
cunoștință preştiinţifică sau atitudine preștiinţifică e aceea care proiectează 
oarecum toate conținuturile de cunoștință în afară și le hipostaziază în 
realitatea absolută; și că, pe de altă parte, nici nu-și pune problema în ce 
raport stăm noi, subiectul, cu realitatea, cu obiectul acestei cunoașteri. 

Pe de altă parte, aţi văzut cum se desprinde, încetul cu încetul, aşa- 
numita cunoștință ştiinţifică și cum această cunoștință ştiinţifică distinge, 
după interesul pe care l-am lămurit în lecţiunea trecută, aşa-numitele calități 
primare şi secundare ale lucrurilor; adică, de o parte, calităţile care ne vin 
prin percepţiunile vizuale, olfactive eţetera. şi pe urmă calitățile care ne vin 
prin senzațiile de mișcare, de apăsare, de pipăit eţetera. Această din urmă 


atitudine am lămurit-o prin interesul pe care știința modemă îl are la 
transformarea cunoștinței în genere într-o cunoștință măsurată. Nu este 
vorba de un interes oarecum conştient, adică știința nu-și dă seama că aşa 
trebuie să procedeze sau, cel puţin, nu și-a dat seama la început. Când 
Galilei a fundat ştiinţa contemporană, el nu și-a pus deloc problema aceasta, 
că, în adevăr, trebuie să exprime în măsuri aceste calități, pentru ca 
realitățile să ajungă la cunoștința noastră așa cum sunt ele. Este adevărat, 
cunoștința matematică a fost întotdeauna o cunoștință preferată, o 
cunoștință mai precisă. Dar ştiţi, pe de altă parte, că această cunoștință 
matematică nu este întotdeauna cantitativă; adică, știți că există, altături de 
aşa-numita, hai să zicem, matematică ce lucrează cu numerele, o altă 
matematică, care lucrează cu obiecte. Numerele sunt expresiunea unei 
măsuri, măsura însăși este un obiect. Vasăzică, nici măcar afirmaţia care se 
face de obicei, anume că matematica — fiind o ştiinţă sau o cunoştinţă de o 
precizie deosebită — are pretenţia să servească de model întregei cunoștințe 
ştiinţifice, nici măcar această afirmaţie nu poate să explice cantitatifierea 
acestei cunoștințe pe care a realizat-o știința modernă. Căci această știință 
modernă iese dintr-o structură nouă a spiritului omenesc, care structură nu 
are, propriu-zis, o explicaţie sau a cărei explicaţie noi nu o posedăm. Noi 
putem să constatăm pur şi simplu că această nouă structură spirituală a dus 
la transformarea cunoștinței științifice în genere, la o cunoștință cantitativă. 
Vasăzică, aşa explicată, prin structura, prin esenţa, prin realitatea însăși a 
cunoștinței ştiinţifice, aşa explicată cestiunea, nu se poate vorbi de un 
interes conștient. De aceea spuneam adineauri că știința a avut interes la 
cantitatifiere. Nu însemnează că ştiinţa a urmărit conştient idealul acesta al 
cantitatifierii, ci spun că ştiinţa, în dezvoltarea ei naturală, de care poate nu- 
şi dă seama, a urmat calea aceasta de transformare în cantităţi. Că această 
cale a fost cea normală se vede și din faptul transformării întregei 
matematici într-o ştiinţă a numerelor, pentru că operaţia pe care a făcut-o 
Descartes, atunci când a încercat și a reușit să înlocuiască liniile, punctele și 
figurile geometrice în general prin numere, deci când a transformat 
geometria intuiționistă în geometrie analitică, nu este decât teoria 
introducerii numărului ca expresie a măsurii și în domeniul geometriei, a 
măsurii care se exprimă de-a dreptul cantitativ. Cum? O linie este un obiect 
oarecare. Acest obiect oarecare poate să fie măsurabil. Măsurarea obiectului 
este şi raportarea măsurilor acestea la alt obiect, de aceeaşi natură, și poate 
să ducă la stabilirea unor adevăruri foarte interesante. Dar aceasta încă nu 


însemnează că noi lucrăm cu exprimarea măsurilor. Când am două linii și 
exprim proporționalitatea dintre ele, am măsurat, dar n-am exprimat încă 
printr-un semn anumit măsura aceasta. Linia AB şi linia AC pot fi exprimate 
şi în raportul 4/3, dar și în raportul AB/AC, care este un raport implicit, un 
raport netransformat într-o măsură comună, neredus la un număr. Deci, 
spun: cantitatifierea cunoștinței este o trăsătură fundamentală a ştiinţei 
moderne şi această cantitatifiere a cunoștinței nu provine de-a dreptul din 
matematică, ci ea însăşi a dus la transformarea matematicei prin apariţia ei 
în punctul central al interesului noii omeniri de după Renaștere. 

Vasăzică, la acest lucru trebuie să vă gândiţi în legătură cu prelegerea de 
ieri: întâi, la felul în care există cunoștința în cunoașterea preștiințifică și, al 
doilea, la acela în care există problema pentru cunoştinţa științifică. Din 
felul acesta al doilea de existenţă și, mai târziu, de punere a problemei, noi 
am desprins iarăși chestiunea lucrului în sine și chestiunea aparenţei; și 
evident că, de îndată ce anumite calități nu mai erau considerate de aceeași 
excelenţă, aş zice, era evident să facem o deosebire de valori între un aspect 
şi celălalt și era necesar ca această valorificare să aibă repercusiuni în teoria 
generală a cunoștinței omeneşti. Ceea ce ne venea prin simţuri era aparenţă 
în termeni generali sau elementele în care intrau şi calitățile primare erau 
aparenţă. Elementele în care intrau numai calităţile primare erau realitate. 
Evident că problema n-a putut să rămână așa şi d-voastră știți ce 
transformări a căpătat. Cea mai de seamă transformare a fost, anume, că 
există o aparenţă a lucrului şi există o realitate. Această aparenţă este însă o 
dată ultimă a cunoștinței noastre, este ceea ce se numeşte experiența 
noastră. 


2. Cunoştinţa în filosofia kantiană 

Relativ la aceasta, citeam astăzi o recenzie pe care un fost coleg al d- 
voastră o face, în care se întrebuința rău cuvântul experienţă. Recenzentul 
pretindea, anume, că filosofia kantiană, criticismul consideră două elemente 
constitutive ale cunoștinței: experiența și lucrul în sine, ceea ce este 
aproximativ, fals. Experienţa în înţelesul kantian însemnează cunoștința pur 
şi simplu, adică elementul subiectiv plus elementul obiectiv. Experienţa este 
data ultimă a cunoștinței noastre, este, cum aş spune, o realitate în care noi 
suntem închişi și dincolo de care nu putem să trecem; adică — pentru ca să 
vă aduc aminte termenii generali ai problemei —, există o realitate, deci 
există un motiv obiectiv al cunoștinței. Există atunci o posibilitate în 
conştiinţa noastră, o posibilitate de cunoaștere, o posibilitate de a lua 


contact cu acest motiv obiectiv, cu această existență transcendentă 
conştiinţei noastre, în afară de conștiința noastră. El zice: posibilităţile mele 
interne sunt elemente transcendentale, existențele din afară sunt elemente 
transcendente, care transcend posibilitățile conștiinței mele. Aș zice deci — 
nu o spune el, dar cred că este exact în sensul lui —: transcendental plus 
transcendent dă cunoaşterea sau dă experiența. 

Prin urmare, două elemente foarte bine distincte: transcendental și 
transcendent, al căror rezultat — experiența — este însăşi cunoștința 
noastră. 

Ce este realitatea? Realitatea este ceva care există, dar ceva care există 
numai ca motiv de cunoştinţă, ca motiv de experiență pentru noi. Ceea ce 
este realitatea în sine însăși ne rămâne întotdeauna închis ca posibilitate de 
cercetare. Celălalt element, elementul transcendental, acesta este în noi. 

Vedeţi, este aci o mică nelămurire, care nu este rezolvată în filosofia 
kantiană. Noi avem o cunoștință. Această cunoştinţă este un tot, care tot este 
compus din elementul de posibilitate de cunoaștere și din elementul de 
motiv de cunoaștere, elementul subiectiv și elementul obiectiv. Aceasta este 
data ultimă pentru conștiința noastră, este, cum spuneam adineauri, un tot 
închis, din care nu putem să ieşim. Kant zice: elementul din afară este de 
necunoscut pentru noi; el constituie aşa-numitul lucru în sine, das Ding-an- 
sich. Elementul celălalt constituie posibilitatea, facultatea noastră de a 
cunoaște, condiţiunile cunoașterii noastre. Este elementul transcendental. El 
însă procede la analiza acestui element transcendental — și d-voastră ştiţi 
care sunt elementele, care sunt categoriile de funcțiuni care intră în acest 
element transcendental. El pretinde însă că lucrul în sine nu poate să fie 
cunoscut, pentru că transcende cunoștinței, ceea ce este exact, teoretic 
vorbind. Dar el pretinde că formele cunoștinței noastre pot să fie cunoscute, 
ceea ce nu mai poate să fie exact, pentru că, în definitiv, şi aceste forme 
transcend cunoștinței noastre. Noi nu putem să avem cunoștința formelor 
apriori, adică a unui element care constituie cunoştinţa. Ceea ce avem noi 
este cunoștința pur și simplu. Deci, dacă nu putem să cunoaștem lucrul în 
sine, nu putem să cunoaștem nici formele apriori, nici funcțiunile care fac 
posibilă cunoștința. Noi nu cunoaștem decât cunoştinţa propriu-zisă. 


3. Poziţia fenomenologică 
Vasăzică, în atitudinea aceasta care se numeşte în genere, cu un termen 
neprecis — pentru că se întrebuințează în mai multe sensuri —, atitudine 


fenomenologică, poziţiunea fundamentală este: există o realitate; ea este 
obiectivă, dar această realitate obiectivă nu poate să fie cunoscută. 

Acum, nu trebuie să credeţi că această pozițiune fenomenologică se 
mărginește numai la Kant. Din acest punct de vedere, și Spencer este tot un 
fenomenolog; adică, și el admite că este de necunoscut o ultimă realitate, și 
el admite tocmai că această realitate nu poate să fie niciodată pătrunsă de 
cunoștința noastră. Și tot fenomenologi pot să fie consideraţi şi 
neopozitiviștii: Mach, Avenarius, Petzoldt și ceilalți. 

Poziţia aceasta fenomenologică are ceva adevărat în ea şi are și ceva 
foarte atrăgător. Pentru că este adevărat că ceea ce cunoaștem noi este, în 
primul rând, cunoștința noastră, adică rezultatul experienţei noastre, 
rezultatul intrării noastre în contact cu lumea din afară de noi, cu elementul 
transcendent, aş zice. Aceasta este adevărat. Noi simțim, de la cea mai 
ușoară analiză — și deosebirile între calitățile primare și secundare pe care 
le făceam rândul trecut sunt oarecum un argument —, că ceea ce avem în 
minte drept conţinut de conștiință nu este realitatea însăși, ci este ceva 
deosebit de realitate, este un fel de imagine a realităţii, indiferent dacă 
această imagine a realităţii este justă, adecvată sau neadecvată. Noi trăim în 
concluzia aceasta: cunoaşterea noastră este ceva deosebit de această 
realitate. 


4. Cognoscibilitatea cunoștinței 

Ei bine, asupra acestui punct apăsând, în filosofia veacului al XIX-lea — 
a existat şi în alte vremi, mai de demult, dar acum s-a spus expres — s-a 
născut o altă şcoală filosofică ce interpretează problema realităţii. 

Vedeţi, expunerea mea nu este așa de ușor de urmărit, pentru că eu cam 
fac aci să se încalce domeniile a două probleme deosebite: problema 
existenței unei realități cu problema cunoștinței realităţii. Dar însăși 
Cugetarea filosofică alunecă pe un domeniu neprecis. Adineauri, în 
fenomenologie, v-am afirmat existenţa unei realităţi, dar o existenţă care nu 
este de cunoscut, pentru că de cunoscut nu este decât cunoștința noastră ca 
atare. De acest punct, de cognoscibilitatea cunoștinței noastre, se leagă 
filosofia așa-numită „cognoscientistă“, care zice: a afirma existenţa unui 
lucru în sine, a unei realități obiective este o contradicţie. Vasăzică, 
cognoscientismul spune: nu există o lume în afară. Este o contrazicere, 
pentru că, în definitiv, tot ceea ce există pentru mine există ca experienţă a 
mea — aceasta au spus-o și fenomenologii —, există drept conţinut de 
conştiinţă. Deci, toată existenţa nu se reduce decât la conţinut de conștiință 


— şi vedeţi alunecarea imediat —, numai ceea ce există drept conținut de 
conştiinţă există cu adevărat. 


5. Gândire și cunoaştere 

Deci, un lucru, pentru ca să existe, trebuie să fie gândit. Dacă nu este 
gândit, nu există pentru mine. Dar dacă lucrul în sine nu poate să fie 
cunoscut însemnează că el nu poate să fie gândit. În momentul în care un 
lucru nu poate să fie gândit, el nu există, deci lucrul în sine nu există. Este 
cea mai frumoasă exemplificare de sofistică contemporană, pentru că aci se 
joacă asupra a două înţelesuri ale cuvântului „gândit“. Eu gândesc un lucru 
însemnează că am un conţinut de conștiință; dar: eu gândesc un lucru nu 
însemnează: eu cunosc un lucru. Eu pot să gândesc un lucru fără să-l 
cunosc. A cunoaşte un lucru însemnează ceva mai mult; însemnează, întâi, 
a-l deosebi de tot ceea ce este altfel decât el, dar, în același timp, 
însemnează a-l analiza și în ceea ce este el ca atare. Trebuie să-i aplic cele 
două operaţiuni fundamentale carteziene unui lucru pentru ca să-l cunosc: 
claritatea și distincţia. Dacă aplic numai o asemenea operaţie, este natural 
că l-am gândit, dar nu l-am cunoscut. 

Acelaşi lucru se întâmplă și cu lucrul în sine. Eu disting lucrul în sine de 
toate lucrurile celelalte. Vasăzică, aplic operaţia de distincţie, atât şi nimic 
mai mult decât atât. Eu însă nu pot să-i aplic și operaţia de claritate; adică, 
nu pot să disting elementele constitutive ale acestui lucru. El poate să existe 
ca şi conţinut de conștiință, și totuși să nu fie cunoscut, poate să fie gândit și 
să nu fie cunoscut. Fenomenologismul afirmă însă că lucrul în sine nu poate 
să fie cunoscut, nu că lucrul în sine nu poate să fie gândit — și distincţia 
este fundamentală. Aşa încât conscienţialismul, care încearcă să nege 
realitatea obiectivă în afară de conştiinţa noastră, încercând să pună 
accentul pe o anumită poziţie kantiană, nu izbutește să facă lucrul acesta 
pentru simplul motiv că recurge pur și simplu la un sofism, la confuzia 
dintre a gândi și a cunoaşte, care confuzie nu este cu nimic fundată. Dar 
unde poate să ducă această confuzie și unde poate să ducă conscienţialismul 
se vede foarte bine — și citez exemplul acesta numai ca să leg cu ceea ce 
spuneam ieri —, aş zice, în extrema stângă a conscienţialismului, în aşa- 
numitele teorii solipsiste. 


6. Poziţia solipsistă 
Kant lucrează cu conștiința în genere, adică cu o structură ideală, o 
conștiință oarecare a unei conștiințe logice hipostaziate, nu a conștiinței 


realizate în individ. Kant zice: ceea ce afirm eu despre conștiință este 
valabil pentru toate conștiinţele, nu pentru conştiințele concrete ale lui A, B, 
C, ci pentru orice conștiință, pentru conştiinţă în genere, o conștiință pur și 
simplu. Același punct de vedere l-a urmat și conscienţialismul, care şi el 
spune că tot ce există există ca şi conținut de conștiință și nu poate să existe 
altfel. Conscienţialismul se raportează tot la această conștiință în genere. 

O altă școală filosofică însă, care a ţinut să se amuze, spune: da, este 
adevărat ceea ce susține conscienţialismul. Dar ce însemnează conștiința? 
Eu, care stau și gândesc, pot să afirm un singur lucru, şi anume, că am 
anumite conținuturi de conștiință, am anumite cunoştinţe. Ca om, eu am 
imaginea unei existențe; ea închide o lume reală în mine. Toate 
reprezentările pe care le am de la mine, de la corpul meu, toate 
reprezentările pe care le am în conștiința mea, toate acestea constituie o 
lume. Dar această lume este singura lume existentă? D-ta o să afirmi că şi 
d-ta ai o asemenea lume. Se poate, însă d-ta nu exiști pentru mine decât ca 
conţinut al conştiinţei mele; d-ta nu eşti o realitate, şi nici conştiinţa d-tale 
nu este o realitate pentru mine, ci este un conţinut de conştiinţă, este o 
cunoștință a mea. 

Vedeţi dar între aceste două școli, se afirmă pur și simplu realitatea 
absolută a conștiinței concrete, una alunecă de la gândire la cunoaștere, 
cealaltă alunecă de la conştiinţă la conştiinţa concretă, la conştiinţa realizată 
şi neagă pur şi simplu existența oricărei realități în afară de cunoștință, 
adică în afară de conținuturile de conștiință ale individului. Există lampă, 
există ca cunoştinţă a mea, ca conţinut al meu de conștiință, dar nimic 
altceva. Exişti d-ta ca imagine, ca conștiință a mea, dar, după cum pentru d- 
ta nu există un lucru în sine, care să corespundă lămpei, tot așa, pentru mine 
nu există un lucru în sine, care să corespundă conştiinţei d-tale. 

Ce se poate obiecta acestui punct de vedere? Logic, absolut nimic. De 
aceea vă spuneam rândul trecut că există un fel de lămurire logică a 
problemelor și un fel de lămurire a problemelor care nu este logică. Acum, 
se poate întâmpla foarte adesea ca lămurirea care este logică să nu satisfacă, 
după cum se poate întâmpla ca o lămurire care nu este logică să satisfacă. 

Ei bine, această lămurire, această rezolvare, această soluționare solipsistă 
a problemei este foarte logică, dar nu satisface. Schopenhauer, care s-a 
ocupat cu problema aceasta, a afirmat pur și simplu că nu există mijloc de a 
ataca logic poziţia solipsistă. Însuşi Schopenhauer, tocmai pentru ca să arate 
care este valoarea soluțiunii acesteia, a zis: solipsismul este o filosofie 


admirabilă, cu un singur defect; şi anume, că solipsismul este punctul de 
vedere al nebuniei. Şi așa este. Împotriva tuturor acestor fapte, împotriva 
evidenţei acesteia logice, se revoltă — cine? Bunul-simţ. Se revoltă încă — 
cine? Convingerea noastră că ceea ce este prezent în conştiinţa noastră este 
în adevăr exact, este în adevăr real. Este prezent în conștiința mea acest 
ceasornic, dar conştiinţa mea refuză să creadă că acest ceasornic este numai 
în conștiința mea. Conștiinţa mea îl aruncă în afară, îl proiectează în afară, 
îi dă, îi construieşte, dacă voiţi, o existenţă. 


7. Realitatea. Metoda descriptivă 

Prin urmare, există ceva sau nu există ceva în realitate? Este o problemă 
lipsită de sens. Problema adevărată este: cum ne închipuim noi, cum trăim 
noi în fapt, care sunt presupoziţiile de lucru ale conștiinței noastre? Ei bine, 
aceste presupoziţii de lucru sunt că există o realitate în afară de noi, iar 
această convingere, că există o realitate în afară de noi, nu se sprijină pe 
nici un argument, ci se sprijină pe însăși structura conștiinței noastre. 
Conştiinţa noastră este aşa făcută, încât hipostaziază în afară anumite 
conţinuturi ale ei de conștiință şi refuză să creadă că ceea ce proiectează în 
afară are numai o existenţă iluzorie. Ce contează în fiecare moment că 
există efectiv, real, ca obiect se înfăţişează în afară de noi. 

Deci, față de superba și inatacabila construcţie logică a solipsismului, 
care nu ne satisface, noi afirmăm aci, pur și simplu, un fapt, nu înfăţişăm o 
argumentare, afirmăm faptul acesta de primă necesitate pentru însăși 
existența noastră, faptul că conştiinţa noastră contează întotdeauna cu o 
realitate în afară de noi. O presupoziţie, prin urmare, fundamentală a 
oricărei cercetări, a oricărei cunoașteri, este că există în afară de noi, există, 
prin urmare, transcendent, o realitate. Cum este această realitate, cât din 
această realitate se răsfrânge în conştiinţa noastră sunt o altă problemă, pe 
care poate că o s-o analizăm și o să vedem dacă poate fi analizată prin 
argumente sau se reduce și ea la anumite presupoziţii fundamentale. Dar, 
fapt este că presupoziţia fundamentală pentru orice teorie a cunoaşterii şi 
pentru orice funcțiune a conștiinței noastre în genere este tocmai această 
existență a unei lumi din afară, nu ca teorie, vă spun încă o dată, ci ca fapt. 

Am ţinut să închei astăzi ceea ce spuneam despre problemele pe care le- 
am pus în lecţiunea de ieri, pentru ca să aveţi o idee precisă despre felul în 
care, în adevăr, înţeleg eu să fac cursul acesta. Vedeţi aci aplicarea metodei 
descriptive de care vă vorbesc de câţiva ani, metodă descriptivă care, 
teoretic, programatic, se debitează de zeci de ani, dar care în universitate nu 


este aplicată. Metoda pe care o aplic eu este descriptivă, căci ne duce la 
anumite rezultate ultime, ne duce la fapte, nu la argumente. Noi nu 
construim logic în nici un fel, raţional sau intuitiv, eşafodaje de idei și de 
argumente, ci noi analizăm lucrurile aşa cum ni se înfățișează şi ajungem la 
ultima expresie a lucrurilor acestora. Deci, universul pe care-l creăm noi, 
din acest punct de vedere, este un univers de existenţe, de esențe, un univers 
oarecum de obiecte, static, nu un univers construit de noi dialectic sau un 
univers care se construieşte el cu ajutorul nostru. Acesta este un lucru pe 
care trebuie să-l ţineţi minte nu numai la ceea ce spun eu la teoria 
cunoștinței, ci este şi limbajul pe care-l vorbesc eu în filosofie. 

Vasăzică, în cestiunea problemei realităţii, noi am ajuns la rezultatul 
acesta: fenomenologismul, conscienţialismul, solipsismul sunt teorii care 
pleacă din ce în ce mai puţin de la fapte şi care ajung din ce în ce mai mult 
la construcţii dialectice. Ele nu sunt în măsură, propriu-zis, să rezolve 
chestiunea existenţei unei realităţi, ci această existenţă a realităţii ne este 
dată nouă în toate cercetările de gnoseologie și ne este dată în însăși 
funcțiunea conștiinței noastre, ne este dată nouă ca o convingere, ca un fapt 
dat, nu ca un fapt descoperit, nu ca un fapt construit. Realitatea externă este, 
cu alte cuvinte — și aceasta este concluzia —, o presupoziție fundamentală 
a cunoașterii noastre. Ei bine, întregul sistem de presupoziţii fundamentale 
al cunoașterii noastre va constitui pentru d-voastră, după câteva lecţiuni, 
imaginea însăşi a cunoașterii. Așa înțelegem noi să rezolvăm împreumă aci 
problema care se numește: ce este cunoștința. 


VI. Cunoașterea şi construcţia realităţii 

1. Existenţa realității — o presupoziţie fundamentală a cunoașterii 

Ultimele două lecţiuni au fost afectate așezării, dacă voiţi, aş zice mai 
mult propedeutice, a problemei noastre. Trebuia să găsim, cu alte cuvinte, 
un punct de plecare în procesul cunoașterii. Acest punct de plecare l-am 
găsit în stabilirea unei existenţe transcendente nouă, care este realitatea. 

Aţi văzut însă că stabilirea existenţei acestei realități nu am făcut-o nici 
cu ajutorul logicei, nici cu ajutorul nu ştiu căror deducţiuni de raţionament. 
Aţi văzut că existenţa realității nu se poate nici postula logiceşte, nici 
constitui metafizic sau aprioric deductiv. Concluziunea la care am ajuns, 
după cele două prelegeri, a fost că trebuie să luăm această existență a 
realităţii ca un fapt, ca ceva dat, peste care nu putem să trecem şi a cărui 
fundare teoretică ne scapă, propriu-zis. 

Aceste două lecţiuni sunt întru atât de interesante pentru întreg cursul de 
teoria cunoștinței, întrucât stabilesc punctul de vedere din care înţelegem să 
desfăşurăm întreaga problematică a teoriei cunoștinței. Teoria cunoștinței 
sau, mai exact, cunoașterea în înaintarea ei, pentru stăpânirea aceasta a 
realităţii, sub raportul cunoașterii, nu procedează deductiv, nu procedează 
dialectic, constructiv, ci procedează de la evidență — nu de la evidenţa care 
ar avea însă un caracter subiectiv, ci de la fapte —, de la lucruri date, peste 
care nu se poate trece. 

Acesta este punctul de plecare. Cu alte cuvinte, realitatea este pentru noi 
ceva care îl găsim pur şi simplu, a cărui fundare sau justificare ne scapă şi 
care formează pentru noi — cu un cuvânt cam barbar — un fel de 
presupoziţie a întregii teoretizări de mai târziu. 

Realitatea există ca fapt. Realitatea există. Afirmarea aceasta nu se 
sprijină pe nici un fel de raționament, ci pe ceva, aș zice, de ordin ascuns, se 


sprijină pe o constatare a conștiinței, pe un fapt peste care conștiința nu 
poate să treacă. 

De aci însă urmează două lucruri: întâi, că, propriu-zis, ceea ce 
cunoaștem noi ca realitate nu are încă un caracter ascendent conștiinței 
noastre, căci ultima cristalizare a acestei realități este tocmai o stare de 
conștiință. Adică, există ceva înseamnă pur și simplu: eu, conștiința în 
general, am o anumită percepţiune peste care nu pot trece. Realitatea este, 
în cadrul considerațiunilor noastre de până acum, propriu-zis, ceva dat 
conștiinței noastre, un conţinut al conştiinţei noastre. Dar aci intervine 
deosebirea care trebuie făcută față de conștienţialism. Căci acest conţinut al 
conştiinţei noastre nu funcţionează întrucât este conținut al conştiinţei, ci 
acest conţinut al conștiinței ne este dat într-un obiect exterior al conștiinței; 
adică, conștiința nu în stadiul ei critic, ci în stadiul ei naiv-realist constituie 
un fapt. Aceasta este existenţa realității. 

Ei bine, conştiinţa aceasta nu-și dă seama şi nici nu vrea să ştie de 
conţinutul cunoștinței care reprezintă această realitate, ci zice pur şi simplu: 
această realitate există pentru că iau cunoştinţă de ea. 

Vasăzică, cunoştinţa pe care o am de existenţa realităţii este, pentru 
punctul de plecare al teoriei cunoștinței, consecinţă a existenței efective a 
acestei realități. Aceasta este deosebirea. lată primul fapt. 

Al doilea fapt este că, până acum, noi nu aveam în acest proces al 
cunoașterii decât, pur şi simplu, această afirmare: există o realitate ca obiect 
al unui conţinut sigur al conştiinţei noastre. Atât. Nimic mai mult. 

Ei bine, în momentul în care noi avem dată această realitate, ce putem 
face cu ea? Adică, în momentul când — hai să zicem, cu un termen 
impropriu, dar care, cu toate acestea, se întrebuințează în filosofie — noi 
postulăm, cum făcea Aristotel, această realitate, ce putem face cu ea? 

Realitate este ceva, dar, pentru teoria noastră, este deocamdată pur și 
simplu un concept general, ceva în afară de conţinut. Această postulare a 
realităţii se desfăşoară prin varietatea de cunoștințe a realității. 


2. Cunoaşterea realităţii 

Cum cunoaştem noi realitatea? Sunt mai multe teorii în privinţa aceasta. 
Una din cele mai însemnate sforțări ale neamului omenesc, una din cele mai 
mari sforțări ale filosofilor a fost de a construi din aceste postulate ale 
realității, plecând de la acest dat, de la elementul acesta dat, existenţa 
realităţii, de a construi realitatea însăși. Toată şcoala raționalistă şi, mai 
departe, toată şcoala absolut idealistă aceasta fac: construiesc realitatea. 


Ceea ce cunosc eu din realitate, sub raportul filosofic, metafizic, nu este 
realitatea însăși percepută de mine, ci dedusă de mine din anumite 
postulate, dedusă de mine cu ajutorul raţiunii. Cu ajutorul rațiunii — cum? 
Cu ajutorul logicei. Problema aceasta se complică apoi cu problema, ceva 
mai specială, dacă logica este, în adevăr, o știință constructivă (pe care 
putem să o neglijăm); se complică însă, în ceea ce ne interesează pe noi, şi 
din punctul de vedere al funcţiunii creatoare a principiilor logice. 

Dacă am realitatea dată, dacă am ca punct de plecare o existenţă a mea, 
cu ajutorul principiilor logice ce le cunosc: identitate, contradicţiune, terțiu 
exclus ețetera, cu ajutorul acestor principii pot să desfășor un întreg univers. 
Și, în momentul în care o singură existenţă, realitatea adică, este punctul de 
plecare, atunci, dacă operaţiunile mele logice sunt exacte, evident că 
construcțiunea mea raţională nu va fi numai una rațională, ci va fi şi o 
construcțiune reprezentând un univers existent în realitate. Este un lucru pe 
care vi-l expun schematic, de unde iese la iveală slăbiciunea punctului de 
vedere, dar este un punct de vedere care, în cel puţin jumătate din istoria 
filosofiei, este închis în acest punct de plecare — și nu de aşa mult. O să 
ziceți: pe vremea când nu erau oamenii așa de deştepţi ca acum! Nu. D- 
voastră știți că şcoala de la Marburg cam aceeași pretenţie are. Ei bine, eu 
nu înțeleg lucrurile acestea. Desigur că, dacă l-ai lua pe respectivul de la 
început, poţi să mergi cu el până la sfârşit. Dar deosebirea dintre o carte 
bună și una rea este că, cu o carte rea, ca să mergi până la sfârşit, trebuie să 
o iei de la început, pe câtă vreme una bună poţi să o începi de oriunde, tot 
bună e. 

Ei bine, dacă luaţi o carte dintre acestea ale filosofilor idealiști, care, fără 
îndoială, nu au fost tocmai oamenii cei mai neîndemânatici, şi o deschideţi 
la urmă, o să vedeţi că sunt unele părți ce conţin aberaţiuni. (Poate că nu 
veţi avea curajul să spuneţi aceasta, pentru că este vorba de ceva tipărit, dar 
dacă, de exemplu, ar fi un manuscris sau dacă ar fi vorba, de exemplu, de 
sfârşitul unei conferinţe...) 

Deci, eu — ca să simplific lucrurile — nu urmăresc pe respectivul în 
capitolul doi sau în capitolul trei, ci în însăși structura meşteșugului lui de 
raționare. Și atunci, zic: cum construim noi universul, plecând de la un fapt 
dat și ajutându-ne cu principiile logice? Care sunt aceste principii logice? 

Primul dintre principiile logice este principiul identităţii, al doilea este 
principiul contradicţiunii și, în sfârşit, al treilea, principiul terțiului exclus 
— ca să nu mai vorbim şi de al patrulea, acela al raţiunii suficiente, care nu 


e un principiu constructiv, ci e un principiu — ca să zicem aşa — explicativ, 
deși eu aş zice, mai degrabă, expozitiv. 


3. Principiul identităţii 

Principiul identităţii spune că un lucru este așa cum este el și nu este 
altfel. 

Cum poţi, cu ajutorul acestui principiu, să lărgeşti o cunoștință? Nu am 
decât un fapt dat, existenţa realităţii, şi principiul identităţii care face 
această afirmare: realitatea este, adică realitatea este așa cum este ea şi nu 
este altfel. 

Realitatea este aşa cum este ea înseamnă, pur și simplu, afirmarea 
identităţii conceptuale a realităţii, independent de timp şi spaţiu — 
identitatea logică, nu cea materială. 

Realitatea este un concept cu anumite margini bine stabilite și eu am 
dreptul, în virtutea principiului identităţii, ca acest concept să-l întrebuinţez 
totdeauna în siguranţa că el rămâne totdeauna același. 

Vasăzică, am faptul existenței realităţii. Cu ajutorul principiului 
identităţii, eu nu pot să ies în afară de acest fapt, ci rămân înăuntrul faptului, 
adică afirm identitatea faptului. 

Identitate înseamnă o mulțime de lucruri. Când zic că am o identitate 
matematică oarecare, când zic că A este identic cu A', aceasta înseamnă 
pentru matematică două lucruri: că A este A, aşa cum este el, dar mai 
înseamnă încă ceva, și anume, că există doi termeni, A și A', și că acești doi 
termeni au exact aceeași funcţiune. 

Identitate însă mai înseamnă și altceva — și poate că pentru filosofie 
acest „altceva“ este încă mai interesant. Ce înseamnă când te cheamă la 
poliţie şi ţi se cere să-ţi stabileşti identitatea? Înseamnă că ţi se cere să te 
defineşti pe dumneata, înseamnă că trebuie să-ți arăţi semnele după care vei 
putea fi recunoscut oricând, înseamnă să arăţi ce este esenţial în dumneata. 
Ce înseamnă Nae lonescu? Un om. Dar cum voi putea eu să-l cunosc pe 
acest Nae Ionescu? Cum își stabileşte el identitatea lui? Definindu-se. 
Aceasta înseamnă identitate: definirea a ceva spre deosebire de celelalte 
obiecte. 

Poliția este deocamdată mai filosoafă decât matematicianul, pentru că 
matematicianul, în limbajul pe care-l întrebuințează, ajunge la oarecari 
alunecări. 

Din faptul că identitatea matematică se poate reprezenta și prin semne 
aşezate între doi termeni, şi plecând de la faptul acesta, că există doi 


termeni între care se pune un semn, s-a alunecat de la identitatea aceasta pe 
care o numeam logică, la o identitate care nu este o identitate propriu-zisă, 
ci este o identitate funcţională. 

Ce însemnează identitate funcţională? Dacă eu, spre exemplu, am cifra 3 
şi am, de altă parte, suma 2 + 1, din anumite puncte de vedere, 3 joacă 
acelaşi rol ca 2 + 1. Bineînţeles, numai din anumite puncte de vedere, căci 2 
+ 1 este altceva decât 3. În anumite împrejurări însă, 2 + 1 joacă acelaşi rol 
ca 3. Și atunci, fără să se spună, se subînțelege totdeauna, în anumite 
împrejurări, 3 este identic cu 2 + 1; adică, funcțiunea îndeplinită de 3 este 
aceeaşi cu funcțiunea îndeplinită de 2 + 1. Deci, identitate nu numai prin 
raport la însuși obiectul pus în formulă, ci la altceva, la o funcţie, care este 
deasupra acestor obiecte şi care este oarecum închisă în fiecare din aceste 
obiecte. 

Deci, identitatea matematică propriu-zisă nu este identitatea a doi 
termeni; identitatea a doi termeni este, cum am spus-o, un fel de 
contrazicere. 

În adevăr, cum o să fie identitate, dacă sunt doi? Ca să fie doi, trebuie să 
se deosebească unul de altul, căci altfel nu mai putem să distingem că sunt 
doi. Trebuie să existe un element. Închipuiţi-vă că sunt doi fraţi gemeni, 
care seamănă perfect, care se îmbracă chiar la fel, şi că-l vedeţi pe unul la 
Văcăreşti (în cartierul cu acest nume) și pe altul în cartierul Cotroceni. Veţi 
putea să-i deosebiți? Nu. Dacă ştii că în momentul acela unul este la 
Văcăreşti, iar celălalt la Cotroceni, atunci zici: da, sunt doi. De ce? Pentru 
că este un element de distincţiune: așezarea lor în spaţiu. Dar închipuiţi-vă 
că, printr-o împrejurare oarecare, v-aţi fi dus la Văcăreşti și l-aţi fi văzut pe 
cel de acolo şi că pe urmă v-aţi fi dus la Cotroceni și l-aţi fi văzut și pe 
acesta; aţi fi ştiut că este altul? Desigur că nu. 

Identitatea a două obiecte este o imposibilitate. Trebuie să fie un element 
de distincţiune: aşezare spaţială, temporală, un element constitutiv chiar, dar 
trebuie să fie ceva, căci altfel nu mai este identitate. Un obiect este identic 
cu el însuși. 

Vasăzică, spun eu, identitate nu există. De îndată ce este identitate, și 
deci postularea logică a unui obiect cu ajutorul principiului acesta al 
identităţii, nu pot să ies din acel obiect, ci rămân înăuntrul lui. Am postulat 
afirmarea aceasta: există realitatea. Ei bine, cu principiul acesta al identităţii 
nu trec peste această afirmare: există o realitate, ci trebuie să repet la infinit 
existenţa unei realități. Cum construiesc eu atunci, cu principiul acesta 


logic? Veţi zice: dar mai există și principiul contradicţiei. Foarte bine! Ce 
spune acesta? 


4. Principiul contradicţiei 

Mai întâi de toate, nu este așa de original cum se crede. El spune: un 
lucru nu poate să fie ceea ce nu este el. Acesta este principiul 
contradicţiunii. Dacă tăiem negaţiunile, rămâne că un lucru este ceea ce este 
el şi nimic altceva. Prin urmare, tot principiul identităţii. 

Dar principiul contradicţiei închide — de aceea spuneam că nu este 
original, încă din al doilea motiv — o altă presupoziţie, pe care logicienii 
puri — și idealiștii absoluţi, şi raţionaliştii — nu vor să o scoată la iveală. 

Ce însemnează: un lucru nu poate să fie ceea ce nu este? Înseamnă — și 
acesta este, în adevăr, un postulat care trebuie definit și încercuit, delimitat 
— că există un lucru, dar, în afară de acest lucru, există alte lucruri care nu 
sunt lucrul acela. Prin urmare, există o multiplicitate de obiecte. De unde 
aceasta? 

Noi nu am plecat decât cu postulatul acesta al existenţei realității — atât 
şi nimic mai mult. Cum putem noi să trecem dintr-o dată și să zicem: bine, 
dar există şi principiul contradicțiunii! Acesta presupune existenţa unei 
multiplicităţi de obiecte în această realitate. Este o presupoziţie care nu este 
de ordin logic, ci este de alt ordin, de acelaşi ordin ca și existenţa realității 
înseși, adică un fapt, ceva care ni se dă nouă, pe care conștiința noastră îl 
găseşte şi pe care trebuie să-l constate. Dar, în sfârşit, eu primesc şi acest 
postulat — deşi nu trebuie să-l primesc —, ca să vedem în adevăr 
eficacitatea principiilor logice în construcțiune. 

Vasăzică, un lucru este ceea ce este el prin identitate, un lucru nu poate 
să fie ceea ce nu este el prin contradicţiune. Există deci un obiect A şi există 
o multiplicitate de obiecte care nu ne interesează, și pe care o notăm cu non- 
A. 

Dar principiul identităţii, cu ajutorul principiului contradicțiunii, punând 
la contribuţiune existența unei multiplicităţi de obiecte, nu poate să deducă 
decât existența a două obiecte pur și simplu: A, care-mi este dat prin 
principiul identităţii, și non-A, care nu este dat prin principiul 
contradicțiunii, ci este presupoziţia principiului  contradicţiunii — 
presupoziţie care este mult mai bogată decât însuși principiul 
contradicțiunii, dar pe care principiul acesta logic al contradicțiunii o 
înglobează într-un singur obiect, care este non-A. 


Vasăzică, A şi non-A sunt două obiecte puse în prezenţă, două obiecte a 
căror existenţă nu este dată de principii logice, dar a căror existenţă este 
delimitată cu ajutorul acestor două principii, al identităţii și al 
contradicţiunii. 

Vasăzică, avem două obiecte. În afară de postulatul realității, primul 
postulat, care nu e de ordine logică, avem două obiecte care nu sunt de 
ordine logică, dar care se definesc cu ajutorul principiilor logice. 


5. Metoda dialectică 

Al treilea [principiu]. Aci însă intervine o scamatorie filosoficească. 

A şi non-A sunt două obiecte. Dar ele se pot uni. Dar dacă se pot uni, ele 
dau un al treilea. Aceasta este o operaţiune pe care eu o pot bănui. În 
virtutea cărui principiu logic? În virtutea principiului identităţii? Nu. Al 
contradicţiei? Nu. Al terţiului exclus? Nu. Al cauzalităţii? Nu. Cauzalitatea 
arată înlănţuirea, succesiunea, cauzarea, crearea, dar nu unirea; raportul 
dintre două obiecte sau două evenimente, nu contopirea a două obiecte sau 
evenimente, cele două obiecte pe care le întrebuințează idealismul în 
general şi raționalismul, în altă direcţiune. 

Acest nou proces nu este de origine logică, ci este şi el o altă 
presupoziţie, adusă din afară. De unde? Din realitatea însăși? Nici aceasta 
nu putem să o ştim. Este o presupoziţie absolut gratuită, căci se stabileşte că 
nu este de origine logică. Aceasta ne interesează deocamdată. Şi atunci, zic: 
A și non-A există, în afară de A și non-A nu mai poate să existe nimic, căci 
contrariul lui non-A este A și viceversa, se buclează bucla, cum zice 
francezul, se încheie circuitul. 

Vasăzică, pentru găsirea unui alt termen decât acesta, se recurge la 
procesul acesta — a cărui origine se poate atașa la Fichte și poate încă ceva 
înaintea lui —, al așa-numitei metode dialectice. Deci, A, non-A este 
postulat, existenţă! 

Postulare sau teză este unul și același lucru; negaţiune, antiteză şi unirea 
acestora două, sinteză. Prin urmare, teză, sinteză și antiteză. Sinteza devine 
teză și creează antiteza şi această nouă teză şi antiteză fac o nouă sinteză 
ş.a.m.d.. 

Aceasta însă ce ne dă? Întâi, ne dă o serie uniliniară de evenimente şi de 
existenţe, este un fel de monogenie a tuturor evenimentelor și existenţelor 
din univers, pe care nu o constatăm nicăieri. Aceasta, în primul rând. 

În al doilea rând, presupunând că, în adevăr, această monogenie nu ne 
încurcă, caracterul acesta monogenetic, introdus cu prilejul acestei metode 


nu ne încurcă, este, în adevăr, aceasta o construcţiune logică, adică o 
construcțiune cu ajutorul principiilor pur şi simplu logice? Nu. Noi am 
văzut că mai întâi trebuie să postulăm realitatea pentru ca să putem formula 
principiul identităţii; am văzut că a trebuit să postulăm diversitatea realităţii 
pentru ca să putem formula principiul contradicțiunii. Nu insist asupra 
principiului terțiului exclus, care e pur și simplu derivat. 

În afară de aceste principii logice, trebuie să introducem mereu 
antepresupozițiuni, ca să putem să construim în adevăr universul cu 
posibilităţile conștiinței noastre. Acesta este un lucru foarte interesant şi aţi 
văzut — iar interesant! — că cele două lecţiuni precedente verifică toate 
aceste presupoziţii ale noastre, pe care le introducem neîncetat în sensul de 
natură apriorică. Dialectica constructivă este ceva pe care îl găsim pur și 
simplu. 


6. Poziţia bunului-simţ 

Vasăzică, trebuie să părăsim odată această atitudine plină de demnitate a 
rațiunei omenești care, la-ndemâna filosofilor, creează universul și să ne 
coborâm la lucrurile aşa cum sunt ele. Cu ce? Cu ajutorul căror elemente 
construim? Care sunt elementele pe care ni le dă nouă universul, aşa cum 
este el? 

Am spus că primul fapt este existența — existenţa, care nu se dovedește, 
dar care este. E o afirmaţie de bun-simţ și am mai vorbit şi altă dată despre 
aceasta. 

Bunul-simţ este lucru mare, chiar în filosofie. În ce constă bunul-simţ în 
împrejurările acestea? Într-un lucru foarte simplu; anume, că poţi să ceri 
dovada tuturor lucrurilor și a tuturor afirmaţiunilor. Sunt însă lucruri care nu 
au nevoie de dovadă, după cum sunt și oameni care se afirmă pur și simplu 
prin prezenţa lor. Prin urmare, în filosofie, lucrul care există nu are nevoie 
de demonstraţie; pentru că, foarte simplu, el există. În adevăr, de ce să caut 
argumente pentru existenţa unui obiect, de ce să caut să-mi fundez existența 
unui obiect? Este nu numai o complicaţie inutilă a vieţii mele pe pământ, ci 
este o operaţiune pur și simplu absurdă. Ce pot eu să dovedesc în existenţa 
ceasornicului meu? Există, în primul rând, pentru că a existat un om care l-a 
inventat; pentru că urmașii acelui om au făcut fabrica „Omega“; pentru că 
această fabrică a făcut şi ceasul cu numărul cutare; pentru că ceasul cu 
numărul cutare a fost cumpărat de „Schmidt & Stratulat“; pentru că eu m- 
am dus și l-am cumpărat de acolo. Foarte frumos raționament, dar eu 
trebuie să cred că există ceasormnicul acesta pentru că-l am eu aci, pentru că 


pot pune mâna pe el. Aceasta este cea mai bună dovadă că există. Tot aşa şi 
în filosofie. Există realitatea? Evident. De ce? Pentru că există pur şi 
simplu, nu este nevoie de a construi realitatea, ea ne este dată, elementele 
pe care trebuie să le luăm din această realitate sunt acolo, nu trebuie să le 
băgăm noi. 

Acesta este un lucru foarte important și asupra lui am vrut să insist mai 
mult. Puteam să fac această lecţiune mai scurtă, dar am insistat asupra 
acestor considerațiuni tocmai pentru ca să arăt baza pe care se așază cursul 
nostru. 

O să vedem în lecţiunea viitoare cum, pornind din acest punct de plecare, 
noi distingem înăuntrul realităţii actuale toate presupoziţiile necesare nouă 
şi pe urmă cum transcendem aceste realități actuale, cu ajutorul căror 
procese transcendem această realitate actuală, întinzând-o nu numai în 
spaţiu, dar şi în timp, în ceea ce a fost şi în ceea ce este. 

Și acum se vede precis care mai sunt cele câteva probleme fundamentale 
pe care noi trebuie să le înfățișăm: în ce constă realitatea și cum se lărgeşte 
această realitate, pe de o parte; iar pe de altă parte, care sunt funcțiunile de 
cunoaștere graţie cărora noi putem să stăpânim, să ne însuşim această 
realitate. 

Despre acestea — în lecţiunea viitoare. 


VII. Delimitarea obiectelor cunoașterii 


[29 ianuarie 1926] 

1. Multiplicitatea aspectelor realităţii 

Două sunt rezultatele mai însemnate obţinute până acum. În primul rând, 
că există o realitate care ne este dată imediat, a cărei demonstrare nu se 
poate face, propriu-zis, apriori, ale cărei fundamente nu sunt teoretice, ci 
care ni se impun nouă ca fapte existente, care se găsesc gata. 

În al doilea rând, un alt rezultat obţinut până acum este că, — anume, nu 
aş zice postularea, dar presupozarea acestei existenţe a realităţii, care este 
un fapt aparte —, nu se poate amplifica şi nu se poate complica cu ajutorul 
pur şi simplu al teoriei. Spuneam în lecțiunea trecută că așa-numitele 
operaţiuni logice, fie că operează în cadrul principiului identităţii, fie că 
operează în cadrul principiului contradicţiunii, nu pot să treacă peste faptul 
acesta unic și nediferenţiat al realităţii date. 

Întrebarea care se pune în faţa acestor rezultate: care este baza 
multiplicităţii aspectelor realității, a multiplicităţii obiectelor realităţii? De 
îndată ce realitatea se multiplică, îmbucătăţirea aceasta a realității nu se 
poate face pe cale speculativă. De îndată ce rațiunea pură nu poate crea 
universul, după cum nu a putut să creeze nici măcar existenţa universului, 
atunci în altă parte trebuie să fie fundamentul acestei multiplicități și 
varietăţi de obiecte. 

Mie mi se pare că, pentru ca în adevăr să ajungem la al doilea fapt 
fundamental în procesul logic de cunoaștere, adică, pentru ca să ajungem în 
faţa acestei diversităţi despre care vorbesc mereu, trebuie iar să luăm ca dat 
un fapt al experienţei noastre; și anume, faptul care să explice această 
îmbucătăţire a existenţei, a realităţii este, să zicem, un proces sufletesc — o 
să vedem că nu este numaidecât sufletesc —, un proces oarecare, ce constă 
în definirea obiectelor. Adică, din totalitatea de impresiuni pe care o 


primesc, eu stabilesc anumite unităţi. Aceste unităţi sunt, evident, 
complexuri de impresiuni sau, în alt plan de vorbire, complexuri de calităţi 
sau de impresiuni, cu calitatea aceasta de a fi de sine stătătoare. A fi de sine 
stătător înseamnă a fi mai departe obiect. Ei bine, dar cum diferențiem noi 
obiectele acestea? Noi primim, noi constatăm, noi distingem în totalitatea 
realităţii aceste diferite unităţi complexe, care sunt de sine stătătoare, unităţi 
de calități. 


2. Definiţia unui obiect 

Dar, în această totalitate de unităţi, în ce constă, propriu-zis, operaţiunea 
de definițiune sau de delimitare, despre care vorbeam adineauri? 

A defini înseamnă, în afară de orice preocupare și în afară de orice teorie 
logică, a delimita. Când eu definesc un lucru înseamnă că îi trag o linie 
care-l înconjoară, o linie ideală, astfel încât îl închid. Dar, prin însăși 
această operaţiune de definire, adică de stabilire, de delimitare, în această 
operațiune fac implicit o alta, fac operațiunea de deosebire. Prin urmare, nu 
numai că prin definițiune eu constitui unitatea, dar constitui, oarecum, 
unitatea în raport cu tot ceea ce înconjoară această unitate. Cu alte cuvinte, 
sunt două procese sau două momente deosebite în acest proces al definirii 
unui obiect sau a unităţii unui complex de calităţi, cum spuneam mai sus: 
este, în primul rând, definirea tuturor calităţilor la un loc și, în al doilea 
rând, deosebirea acestui tot de calităţi de tot ceea ce nu este el. Tradus în 
logică, este postularea pe care ne-o pune la dispoziţie principiul identităţii, 
pe care o facem cu principiul identităţii, şi este, pe urmă, a doua afirmaţie a 
acesteia, cu ajutorul principiului contradicţiei. 

Definiţia închide, prin urmare, două momente deosebite: acela al 
afirmației a ceea ce este un obiect și, al doilea, acela al afirmației a ceea ce 
nu este un obiect. Este operaţiunea cunoscută de multă vreme, pe care o 
teoretizează Descartes, când spune că orice cunoștință trebuie să aibă două 
calități: să fie clară, distinctă. Să fie definiția clară — prin aceasta înțelege 
ca definiţia lui să meargă spre elementele constitutive ale cunoștinței; să fie 
distinctă — prin aceasta înțelege că obiectul respectiv trebuie să fie distinct 
de ceea ce nu este el. 

Aceasta, mai complicat sau mai filosoficeşte. Mai în jargon, mai simplu, 
problema este, aş zice, nu vulgară, trivial de banală. 

Operaţiunea sau mecanismul cu ajutorul căruia noi îmbucătățim 
realitatea dată, cu ajutorul căruia luăm cunoștință de multiplicitatea aceasta 
de obiecte se compune din două momente distincte: stabilirea de asemănări 


şi stabilirea de deosebiri. Facultatea aceasta, proprietatea pe care o are 
structura noastră de cunoaștere de a stabili asemănări și deosebiri este însăși 
cheia care ne duce la transgresarea postulatului acela al realităţii, aşa cum l- 
am stabilit acum două lecţiuni. 

Dar asemănările și deosebirile sunt, cum aş zice, funcțiuni ale facultăţii 
noastre de a cunoaște. Ce corespunde în realitate acestor asemănări şi 
deosebiri sau, cu alte cuvinte, cum este fundată această afirmaţie a noastră 
că spiritul nostru a stabilit asemănări şi deosebiri? Sau: ce stă la baza 
acestor asemănări şi deosebiri pe care le stabileşte conștiința noastră în 
realitate? Discuţiunea se repetă. Prin urmare, nu am nevoie să stărui prea 
mult. Ce am stabilit în primul rând, când a fost vorba de presupoziţia 
existenţei realității? Am stabilit că ea ne este singură dată în percepţiunea 
noastră despre realitate. Ce am mai făcut pe urmă? Am arătat pur și simplu 
că toate încercările de a funda logic și dialectic această realitate, această 
existenţă nu duc la un rezultat propriu-zis pozitiv. Același lucru şi aci. 

Ştiţi că sunt o mulțime de teorii în filosofie, care spun: asemănările și 
deosebirile nu există decât în conștiința noastră; realitatea însăși este 
amorfă, cum zice Ovidiu: rudis indigestaque moles. După Kant — şi tocmai 
aceasta stă la baza întregului nostru sistem —, rațiunea noastră ne dă 
posibilitatea de a cunoaşte, intelectul nostru pune ordine în acest haos al 
impresiunilor. 

Ar însemna de aci, pretinde filosofia, că diversitatea universului nu este 
fundată în însăşi diversitatea reală a universului. Dar în ce este fundată? În 
funcțiunea noastră de a cunoaşte. Cu alte cuvinte, intră pe această cale, în 
această discuţiune filosofică, pretenţiunea raţiunii de a crea ceva; cu alte 
cuvinte, ne întoarcem la discuțiunea fenomenologiei, pe care am făcut-o 
acum două lecțiuni; și anume: este fundată realitatea în ea însăși sau 
cunoștința pe care o avem despre realitate este fundată în realitatea însăși 
sau în noi înşine? Pentru argumentele pe care le-aţi văzut atunci, am 
înlăturat presupoziția cum că rațiunea noastră ar crea ceva aci. Pentru 
acelaşi motiv, înlăturăm şi de astă dată presupoziția că am înţelege de ce, 
fără nici o cauză, în realitate, noi am stabili asemănări și deosebiri. Dacă în 
adevăr conștiința noastră este creatoare, dacă ea creează diferența și 
varietatea aceasta de forme, de ce există un fel de succesiune şi regularitate 
a întâmplărilor din univers, care nu este condiționată de conștiința noastră, 
ci pe care conștiința noastră o prinde, o percepe ca pe oricare altă realitate? 
Acesta este argumentul fundamental, care nu este un argument tocmai așa 


de savant, de filosofic, dar care este un argument de bun-simţ, pe care însă 
d-voastră, în diferite forme savante, filosofice, îl citiți în orice tratat de 
filosofie. 

Vasăzică, noi refuzăm să credem că stabilirea de asemănări și deosebiri 
se datorește unei activităţi spontane a conştiinţei noastre, ci trebuie să 
presupunem — adică o a doua presupoziție — că această stabilire de 
asemănări şi deosebiri pe care o face conștiința noastră este fundată în 
realitatea însăși. 

Dar ce însemnează aceasta, că stabilirea de asemănări și deosebiri este 
fundată în realitatea însăși? Înseamnă pur şi simplu că sunt în realitate 
obiecte care au ceva comun și sunt obiecte care au ceva care nu e comun. 
Deci, calităţile obiectelor, aşa cum le percepem și cum le cunoaștem noi, 
sunt calități ontologice ale obiectelor și calităţile acestea sunt pasibile de a 
fi identificate sau de a fi diferenţiate. Aceasta este iarăși viziunea sau teoria 
realistă a existenţei, adică o teorie care este la dispoziţiunea tuturor, cu care 
fiecare din noi lucrăm în fiecare zi, care nu este numai a filosofiei, a 
speculaţiei, ci este, ceva mai mult, chiar a practicii, a acţiunii. 

Ei bine, filosofia spiritului critic poate să facă ceva: să ridice însăși 
problema aceasta, în ce constau calitățile obiectelor, dar practica noastră de 
toate zilele ignoră cu totul această problemă. Practica noastră de toate zilele 
acordă anumite calităţi. Evident că, filosoficeşte, trebuie să ne întrebăm: 
până unde aceste calități pe care conștiința noastră le acordă lucrurilor sunt 
fundate în realitate? Dar aceasta este o problemă care-și are locul nu aci, ci 
în altă parte, adică şi-ar avea locul într-un studiu al problemei realităţii, al 
raportului dintre cunoștință şi realitatea propriu-zisă. 

Noi stabilim aci numai lucrurile fundamentale. Am stabilit, mai întâi, că 
există o realitate, dată singură în percepţiune şi presupusă ca existentă în 
realitate; şi, în al doilea rând, că, atunci când stabilim asemănări şi 
deosebiri, definim obiectele, stabilim varietatea în această totalitate a 
universului, a realităţii, care varietate, care asemănări şi deosebiri, care 
definițiuni nu sunt create de conștiința noastră, ci sunt ele însele date în 
realitate, aşa după cum realitatea însăşi este dată. 

Cu acest al doilea moment, noi avem realitatea. Am avut-o în primul 
rând cu existența, o avem în al doilea rând cu varietatea. Peste existenţă și 
peste varietatea realităţii nu mai este nici un element care să ne trebuiască 
propriu-zis. 


3. Rolul percepţiei 


Asupra acestei realități noi lucrăm sau putem lucra. Însă această realitate, 
aşa dată, trebuie să băgăm de seamă că este condiționată de ceva: este 
condiționată de percepțiune. Adică, noi am stabilit totdeauna existenţa 
realității, existenţa reală și ontologică a acestei realități, printr-un fel de 
contra-post al unei percepţiuni. Siguranţa apodictică este percepţiunea 
omului. lar punctul de plecare pentru presupoziţia realității este întâi 
varietatea realităţii, în al doilea rând, relaţiunea. 


4. Lărgirea concepului de realitate: trecut, prezent, viitor 

Dar cunoștința noastră nu se mărginește numai la această realitate. 
Conceptul de realitate nu trăieşte, propriu-zis, numai în timp, numai în 
spaţiu, conceptul de realitate transgresează, ascende momentul actual. 
Ascendenţa momentului actual iese din cadrul percepţiunii. Cu alte cuvinte, 
aş zice, conceptul de realitate, aşa cum l-am constituit noi, nu este încă 
complet, căci îi lipseşte ce a fost şi ce va fi. Real este, drept vorbind, ceea 
ce este acum. Dar realitate este numai ceea ce este acum, numai ceea ce este 
condiționat de percepțiune. Real este și ceea ce a fost și ceea ce va fi. Real 
este şi ceea ce a fost, prin urmele pe care trecutul le lasă în prezent, urmele 
pe care le descoperim în prezent ca fiind ale trecutului. Și, în cadrul acesta 
al realităţii intră, de asemenea, viitorul, căci în prezentul acesta, în realitatea 
stricto sensu a prezentului se închid totdeauna elemente care nu sunt 
condiționate nici de trecut, nici de prezent, ci de viitor. Când eu emit, pur şi 
simplu, o lege științifică, aceasta iese, propriu-zis, din timp, din prezent. 
Când zic că Soarele şi Pământul, puse în prezenţă, se prezintă în cutare 
raport, atunci eu fac o afirmaţie care nu este valabilă numai astăzi, care nu a 
fost valabilă numai în trecut, dar care a fost valabilă ieri, care este valabilă 
astăzi şi care va fi valabilă și mâine. Deci, cunoştinţa pe care o avem asupra 
acestei realităţi transcende realitatea pe care o stabilisem până acum. 

Este adevărat că există necesitatea aceasta, pentru o teorie a cunoștinței, 
de a completa conceptul realităţii pe care-l construisem ca contra-post al 
percepţiunii singure, prin trecut și prin viitor. Cu alte cuvinte, noi trebuie să 
stabilim care este mecanismul, din punct de vedere fenomenologic, nu 
psihologic, cu ajutorul căruia noi lărgim cadrul conceptului de realitate, 
înglobându-i trecutul și viitorul. 

Deocamdată să vorbim despre trecut. În ceea ce priveşte viitorul, în 
lecţiunea viitoare. 


5. Operația de comparaţie a obiectelor 


Afirmația că lucrez într-o ştiinţă oarecare înseamnă că eu, cu ajutorul 
unor cunoştinţe pe care le capăt dintr-un anume obiect, dintr-o anume 
metodă, construiesc alte cunoștințe, asupra originilor cărora nu fac nici un 
angajament. Pot să fie de ordin logic sau strict experimental. Vasăzică, nu 
prejudec asupra originei cunoştinţelor acestora. Închipuiţi-vă că eu observ 
un lucru. Observând un lucru oarecare, pentru ca să-l pot defini, propriu-zis, 
nu-mi este suficient să văd din ce se compune el acum, ci trebuie să mai fac 
ceva; și anume, trebuie să-l pot compara cu ceva. Vasăzică, operaţiunea 
aceasta de a compara o cunoştinţă a mea cu altă cunoștință, de a cunoaşte o 
cunoștință a mea prin comparaţie presupune existenţa altei cunoştinţe, 
anterioare. Nu afirm nimic asupra naturei acestei cunoștințe, nici asupra 
structurii cunoștinței anterioare, cât de complicată este cea anterioară faţă 
de cea nouă, ci spun: trebuie să fie ceva, indiferent cum este acest ceva, dar 
trebuie să fie ceva care să poată să fie în adevăr comparat cu impresiunea pe 
care eu o am acum. 

Când mă uit la ceas, ca să-l observ, compar obiectul acesta cu altceva. 
Fiecare element constitutiv al acestui obiect poate să fie comparat cu alt 
element oarecare, dar nu e nevoie numaidecât să-l comparăm cu altceva, 
căci altfel ar însemna ca eu, când am văzut prima oară un ceas, să nu pot să 
mi-l întipăresc în minte, să nu pot să-l cunosc. Este adevărat, cunoștința 
mea despre ceasul pe care-l văd acum este mai simplă, mai uşoară și mai 
completă dacă am un obiect analog de comparaţie; dar nu înseamnă că 
obiectul cu care-l compar trebuie să fie de aceeași natură cu acela cu care-l 
compar. Ceea ce este necesar este numai să am un material de comparaţie. 

De unde scot acest material de comparaţie? Dacă lucrez în matematică, 
pot să presupun că am o minte așa de bine organizată, încât nu am nevoie de 
nici un material de comparaţie, de nici o cunoştinţă anterioară. 

Eu pot să presupun că, trăgând pe tablă câteva linii și punându-mi o 
întrebare în legătură cu proprietăţile acestor linii, pot să ajung la rezolvirea 
problemei mele, fără nici o cunoştinţă anterioară. Ca să precizez: trag trei 
linii care se întretaie două câte două într-un plan şi-mi pun întrebarea: suma 
unghiurilor interioare ale acestei figuri care se cheamă triunghi cu ce este 
egală? Pot să presupun — și nu este nici o contrazicere în această 
presupunere — că în adevăr pot să reconstruiesc, fără să am habar de 
matematică, toate elementele din geometria lui Euclid care îmi sunt 
necesare, pentru a mă duce la această rezolvire. În cazul acesta, nu am 
nevoie de nici o cunoştinţă anterioară. Este o presupoziţie care, logiceşte, se 


ține; dar, trecând la observarea realității înseși, veți vedea că această 
presupoziție nu mai stă în picioare. Atunci, veţi vedea că obiectele pe care 
le am înainte — şi pe care trebuie să le compar cu ceva — trebuie să le 
compar cu un alt obiect, pe care nu-l construiesc eu, ci pe care-l găsesc. 
Unde? În amintirea mea. Cu alte cuvinte — concluzia este deja scoasă —, 
pentru ca eu să pot transgresa realitatea din prezent, pentru ca să pot îngloba 
şi altceva în această realitate, am nevoie de aducere-aminte. Vasăzică, 
cunoașterea însăși — căci comparaţia nu este decât o treaptă a cunoașterii 
— se face cu ajutorul acestei aduceri-aminte. Dar, vedeţi, este o deosebire 
între aducerea-aminte aceasta, despre care vorbesc acum, și aducerea- 
aminte despre care se vorbeşte în genere în psihologie. 

Eu pot să-mi reproduc un lucru în minte; de pildă, am trecut pe Calea 
Victoriei, m-am uitat la un magazin de pălării de cucoane şi mi-am ales una 
foarte frumoasă (o pălărie). Îmi reproduc această pălărie în minte. Este 
aceasta o aducere-aminte? Nu. Pentru ca să fie aducere-aminte propriu-zisă, 
se cer două condițiuni: se cere, mai întâi, nu numai construirea cadrului în 
care am văzut obiectul pe care-l reproduc în minte, ci se cere încă altceva, 
se cere intențiunea temporală, adică se cere ceva dinainte. Se cere ca 
reproducerea pe care o am acum în minte să nu fie ceva prezent, ci să fie 
ceva care repetă un obiect pe care l-am perceput într-un anumit chip. 

Aş zice, cu alte cuvinte, că aducerea-aminte se deosebește de 
reproducere cam în același fel în care un fenomen din trecut se deosebește 
de unul istoric. Nu orice fenomen din trecut este şi un fenomen istoric. 
Orice fenomen trecut este istoric atunci când îi poţi asigna un loc în timp, 
adică atunci când îl poţi defini în timp. Pot să spun, de pildă, că Mihai 
Viteazul i-a bătut pe turci la Călugăreni, după nașterea lui Hristos și înainte 
de războiul european. Acest eveniment este istoric. El este definit. Nu este 
definit precis, dar, în orice caz, este definit în timp, pentru că este cuprins 
între două puncte fixe. Dacă spun, de pildă: Mihai Viteazul i-a bătut pe turci 
înainte de războiul european, nu este încă definit în timp, pentru că limita 
este fixată numai de o parte. Cam aceasta este deosebirea între istoric și 
preistoric. Toate fenomenele istorice au o limită, au limita de unde începe 
istoria; dar fenomenele preistorice au caracteristica, față de fenomenele 
istorice, că nu sunt definite decât într-o singură direcţie. 


6. Reproducere şi aducere-aminte în procesul cunoaşterii 
Cam aceeaşi este deosebirea propriu-zisă, analoagă între reproducere şi 
aducere-aminte. 


Reproducerea este o stare sufletească ce se deosebeşte cu ceva de 
percepţiune. Cu ce? Mă iertați că nu v-o pot spune, nu sunt psiholog, dar 
nici psihologii nu au spus-o până astăzi; nu au arătat deosebirea dintre 
percepţiune şi reprezentare. Cu toate acestea, se deosebeşte prin ceva. 

Ei bine, aducerea-aminte, așa cum lucrează ea în procesul acesta de 
constituire a cunoașterii, are, faţă de reproducerea pură și simplă, elementul 
acesta intențional-temporal; adică, eu sunt sigur că reproducerea pe care o 
am în cap s-a întâmplat cândva în trecut, undeva. 

Vasăzică, simpla reproducere este insuficientă, propriu-zis, ca să-mi dea 
elemente de comparaţie; cu alte cuvinte, simpla reproducere nu este 
suficientă ca să-mi dea elementul de comparaţie. Pentru că să transgresăm 
realitatea spaţială, nu este suficient ca să integrăm la conceptul de realitate 
tot ceea ce a fost trecut din aducerea-aminte. Prin urmare, reproducerea, cu 
acest caracter de concret, de personal, aceasta este ceea ce ne îmbogățește, 
propriu-zis, şi ne ajută să mergem înainte cu procesul cunoașterii. 

Ei bine, dar aducerea-aminte aceasta, care este, în adevăr, cheia care ne 
lărgeşte conceptul de realitate, aducerea-aminte aceasta ce înseamnă? Care 
este fundamentul acestei aduceri-aminte? Am dreptul să spun că aducerea- 
aminte este un element care-mi întregește conceptul realității? Pe ce mă 
bazez când spun că aducerea-aminte este acest element? Adică, iar 
problema de acum două lecţiuni și de la începutul acestei ore: este necesar, 
propriu-zis, ca eu să postulez aducerea-aminte în procesul cunoașterii? 
Trebuie să spun că nu se poate proces de cunoaștere fără aducere-aminte? 
Există vreo stringenţă, vreo necesitate logică, raţională, speculativă, 
constructivă pentru care trebuie să pun acest element, aducerea-aminte, 
între elementele constitutive ale cunoașterii? Nu. Aţi văzut că logica poate 
presupune că există cunoștință fără aducere-aminte. Aţi văzut că nu există 
nici o contradicțiune în presupoziţia pe care am făcut-o că pot descoperi, că 
pot calcula suma unghiurilor unui triunghi fără să cunosc elementele lui 
Euclid, fără să-mi aduc aminte de cutare propoziţiune, de cutare sau cutare 
axiomă, de cutare sau cutare postulat din geometria lui Euclid. Vasăzică, 
logiceşte, nu există deloc necesitatea aceasta. 

Dar în necesitatea logică nu este un element aprioric? Nu înţeleg cum ar 
fi. Adică, ce înseamnă aceasta? Ce înseamnă să fie aducerea-aminte un 
element aprioric în cunoștință? Aducerea-aminte sau, în sfârșit, obiectul 
aducerii-aminte nu este un element aprioric. Că aducerea-aminte, ca 
funcţiune, poate să fie un element aprioric, aceasta nici nu mă interesează; 


poate să fie un element aprioric sau neaprioric. Fapt este altceva pentru noi; 
anume, că aducerea-aminte aceasta este, de fapt, elementul constitutiv în 
cunoştinţa noastră. Fundare pentru ea nu am; aţi văzut că demonstrare 
logică există. Eu constat însă că, atunci când vreau să cunosc un lucru, am 
nevoie de aducere-aminte. Așa se întâmplă în fapt. Nu este necesar să fie 
aşa. Că ar fi necesar să fie, nu am dovedit-o. Am stabilit numai că așa se 
întâmplă de cele mai multe ori și nu am făcut nici măcar atât, nu am afirmat 
că se întâmplă așa întotdeauna. 

Vasăzică, fundarea acestei afirmaţii, că trecutul se integrează în prezent, 
că realitatea trecută se integrează în realitatea prezentă cu ajutorul aducerii- 
aminte, este un fapt pe care, de asemenea, îl constatăm. 

Dar toată înşirarea aceasta de probleme pe care o facem ajunge constant 
la aceeași soluțiune: după cum realitatea are la bază un fapt, după cum 
afirmarea asupra diversităţii realităţii se sprijină iarăşi pe un fapt, nu pe o 
teorie, tot așa și afirmarea aceasta, că realitatea se integrează cu ajutorul 
aducerii-aminte, nu se sprijină pe o teorie, ci numai pe un fapt, pe care-l 
constată. 

Ei bine, aceasta pentru trecut. 

Cum se pune problema pentru viitor, o să vedem în lecţia viitoare. 


VIII. Regularitatea fenomenelor naturale 

1. Constatarea regularităţii în întâmplările naturii și în succesiunea 
stărilor de conştiinţă 

Aţi văzut cum se lărgește câmpul experienţei noastre și cum, mai 
departe, se lărgeşte însuși conceptul de realitate prin facultatea aceasta pe 
care o avem, de a ne aduce aminte stările de cunoştinţă pe care le-am trăit; 
şi anume, de a ni le aduce aminte astfel încât să le acordăm ceea ce numeam 
în lecţiunea trecută intențiunea temporală. 

Lărgirea aceasta a conceptului de realitate și a experienţei noastre 
sufletești se face în sensul trecutului. Vă spuneam însă că această lărgire se 
face încă într-un sens, și anume, în acela al viitorului. Cum? Puteţi face 
singuri experiența, cercetându-vă pe d-voastră. O să constatați desigur că, în 
tot ceea ce vă aduceţi aminte și în tot ceea ce trăiţi de-a dreptul, imediat — 
vasăzică, în tot cadrul experienţei trecute și în tot cadrul experienţei actuale 
— puteţi să constataţi anumite reguli în cadrul cunoștinței. Puteţi să 
constataţi, de pildă, că impresiei de lumină, care întovărășeşte faptul de 
realitate care noi îl numim zi, îi urmează o altă impresiune, o altă 
percepțiune, de întuneric. Aceasta s-a întâmplat în trecutul d-voastră, în 
trecutul experienţei d-voastră sufletești, aceasta se întâmplă în cursul 
experienței d-voastre prezente. S-a întâmplat de nenumărate ori. Nu aţi 
stabilit nici o legătură necesară, propriu-zis, între urmarea aceasta a zilei 
după noapte şi a nopţei după zi. Aţi stabilit însă că această urmare a zilei 
după noapte şi a nopţei după zi este un fenomen care se întâmplă regulat. 


Constataţi deci o regularitate pe care o puteţi prinde în întâmplările naturii, 
pe de o parte; mai exact însă, în succesiunea stărilor d-voastră de conștiință. 

Ei bine, această regularitate pe care d-voastră o stabiliți în cadrul 
cunoștinței d-voastră, repetarea lucrurilor, succesiunea lucrurilor, a stărilor 
de conștiință, această regularitate, în chip normal, în fapt, aş zice, se 
proiectează. Cum? Adică, se aplică unei alte categorii de fapte, asupra 
cărora sau în legătură cu care această regularitate nu a fost observată, 
propriu-zis. Aţi constatat-o în trecut şi în prezent și atunci d-voastră afirmaţi 
pur și simplu că această regularitate, în succesiunea stărilor de conștiință, se 
va întâmpla și în viitor. 

Ce înseamnă aceasta: se va întâmpla și în viitor? 

Analizată de aproape, această afirmaţiune a mea mai că nu are nici un 
sens. Pentru că, ce este viitorul? Viitorul este ceva care o să se întâmple, 
zicem noi; este ceea ce va veni, este succesiunea stărilor de conștiință care 
nu s-au întâmplat încă, dar care probabil se vor întâmpla. Nu se poate defini 
regularitatea prin viitor. În schimb, se poate construi viitorul prin această 
regularitate, căci viitorul însuși nu este decât tocmai cadrul pe care-l daţi d- 
voastră, este prelungirea acestei realităţi dincolo de limita realităţii. 

Ceea ce a fost există în realitate, cel puţin în conștiința noastră, ca 
aducere-aminte. Ceea ce a fost continuă să existe ca aducere-aminte a 
noastră, este o urmă a acestei realități. Ceea ce există acum există, propriu- 
zis, ca percepţiune imediată a noastră. Dar ceea ce va fi? Ceea ce va fi nu 
este nimic, nu este, propriu-zis, o realitate. Ceea ce va fi este numai un 
cadru al unei activități posibile. Pe ce se sprijină şi care este necesitatea 
creării acestui cadru, aceasta provine tocmai din prelungirea acestei 
regularități; regularitatea a fost, regularitatea este. Succesiunea se înșiră pe 
o singură linie. Această linie înspre trecut nu are nici un capăt. Această linie 
nu poate să aibă, nu o simţim că ar putea să aibă un capăt în partea cealaltă. 
Prezentul nu poate să fie, propriu-zis, un cap de linie, o limită, căci 
prezentul, el însuși, nu este ceva fix. Prezentul este, aş zice, un fel de 
noțiune limită, prezentul este — ca să zic aşa — un fel de pauză între ceea 
ce a fost şi nu mai este și ceea ce va fi şi nu este încă. Cât ţine acest 
prezent? Nu are nici o durată, căci, în momentul în care ai vrea să-l constaţi, 
nu mai există. Prezentul este un fel de muchie infinitezimală ca dimensiune, 
pe care alunecă faptele întâmplate. Iar toată înlănţuirea aceasta, a ceea ce a 
fost, ceea ce este şi ceea ce nu a fost încă, dar va fi, toată această înlănţuire 


nu este, propriu-zis, decât exprimarea într-o altă formă a unei regularități pe 
care noi o constatăm. 

Exact vorbind, regularitatea aceasta nu poate să fie exprimată, nu poate 
să fie observată decât în trecut. Regularitatea aceasta sau mersul 
evenimentelor, sau succesiunea stărilor mele de conștiință mă fac să constat 
regularitatea, când? După ce s-a întâmplat evenimentul. Noi adăugăm: în 
prezent se întâmplă lucrurile tot așa. Este o iluziune a noastră, o 
nepreciziune de limbaj, căci în prezent, propriu-zis, nu putem să constatăm 
nimic, prezentul nefiind decât o noțiune-limită. 


2. Conceptul de realitate: prezent, trecut, viitor 

Prin urmare, vedeți cum, din această constatare pe care o facem, a 
regularităţii stărilor mele de conştiinţă, a stărilor noastre de conştiinţă, 
integrăm un alt concept de realitate. Acest concept de realitate închide într- 
însul trecutul, prezentul și ceea ce nu este încă, viitorul. Trecut, prezent, 
viitor epuizează tot conceptul realităţii. De ce? Pentru că, o să ziceţi: 
trecutul nu mai este, prezentul este tocmai un punct de trecere, iar viitorul 
nu este încă. Epuizează tot conceptul realităţii, pentru simplul motiv că 
prezent, trecut şi viitor nu înseamnă, propriu-zis, fapte, ci cadre în care se 
petrec faptele. Deci, de la această constatare a regularităţii, a unei 
regularități în constituirile mele de cunoştinţe, de la această regularitate plec 
eu, propriu-zis, ca să construiesc acest concept al cadrului realității, lărgind 
realitatea pe care am cunoscut-o: cu percepțiunea imediată, cu aducerea- 
aminte și cu viitorul. 

Să nu credeţi însă că această realitate sau că această regularitate pe care 
eu o constat în prezent îmi serveşte numai la construirea viitorului. Ea are 
încă o funcțiune, mai precisă. Gândiţi-vă, vă rog, că regularitatea aceasta pe 
care o surprindem şi o constatăm în univers nu este numai un instrument de 
construcțiune pentru ceea ce va fi, ci o schemă fixă, o schemă funcţională, 
aş zice mai degrabă, pentru ceea ce a fost. Dacă d-voastră aţi vrea să 
reconstituiți tot ceea ce a fost ieri, vă veţi aminti că de dimineaţă v-aţi 
sculat. Aceasta este precis. Mai departe: „După ce m-am sculat, am făcut ce 
am făcut, m-am dus apoi la bibliotecă — dacă este cazul —, am lucrat şi pe 
urmă? Pe urmă nu-mi mai aduc aminte! M-am dus la cutare prieten, la ora 
cutare!“. Dar, îmi zic: „Nu se poate! A mai fost ceva!“. „A, masa! De ce? 
Am mâncat la prânz. De ce? Pentru că este normal ca în fiecare zi să 
mănânc, pentru că aşa fac întotdeauna“. Prin urmare, există o anumită 
schemă a zilei. Aceasta se compune din dimineaţa și seara ca puncte 


extreme şi din alte puncte intermediare, care sunt nelipsite din acest cadru. 
Mănânc în fiecare zi la prânz, aceasta se întâmplă întotdeauna, deci a trebuit 
să se întâmple şi ieri. S-a întâmplat că nu am mâncat, atunci imediat trebuie 
să mă gândesc la motivul pentru care nu am mâncat. 

Prin urmare, această regularitate pe care o observ în succesiunea stărilor 
mele de conștiință îmi ajută la reconstruirea trecutului, în aceeași măsură în 
care-mi ajută la construirea viitorului. Pentru că, în același fel în care spun: 
„leri m-am sculat de dimineaţă, am mâncat la prânz şi m-am culcat seara“, 
pot spune: „Probabil că mâine mă voi scula de dimineaţă, voi mânca la 
prânz şi mă voi culca seara“. Numai că, este o deosebire: pentru viitor 
această regularitate este pur schematică, pe când pentru trecut formează 
cadrul în care se plasează anumite fapte, în care eu izbutesc, am 
posibilitatea să plasez anumite fapte. Pentru viitor am numai câteva puncte 
de reper, regularitatea atâta îmi oferă. Ce intră între aceste puncte de reper, 
pentru viitor, nu pot şti. Ştiu, de pildă, că de dimineaţa până seara o să 
trăiesc şi ştiu, de pildă, că în acest trai al conştiinţei mele or să se insereze o 
mulțime de stări de conștiință. Dar ce anume vor fi acele stări de conştiinţă, 
aceasta încă nu pot să o spun. Adică, pe orice voi încerca eu să construiesc 
acest viitor, voi avea întotdeauna puncte de reper. 

Este însă, în adevăr, aci ceva care trebuie explicat; și anume, că sunt serii 
de fapte care, privite în ele însele, sunt numai puncte de reper; dar care, 
încrucișându-se cu altele, nu mai devin puncte de reper, adică nu mai devin 
forme de activitate, ci aceste încrucișări de fapte sunt chiar fapte pentru 
ceilalți. De pildă, eu ştiu că ziua are un început, un maximum și un sfârșit. 
Acest început, maximum și sfârşit, care formează cadrul unei activităţi a 
mea — deci, cum spuneam mai sus, puncte de reper pur și simplu —, 
fiecare poate să însemne, la întretăierea cu alte serii de fapte, fapte 
conţinute propriu-zis în vreme. Dar, în genere, în termeni generali, pot să 
afirm că regularitatea aceasta, care îmi construieşte mie viitorul îndeplineşte 
şi cealaltă funcţiune, de a-mi reconstrui, de a-mi împlini trecutul. 

Aceasta, în ceea ce priveşte succesiunea stărilor mele de conştiinţă. 


3. Presupoziţia realităţii transcendente 

Dar regularitatea pe care o constat în succesiunea stărilor de conștiință 
are încă o importanţă: ea închide înăuntrul ei anume posibilități ca să 
părăsească domeniul acesta imanent sau al faptului imanent de conștiință şi 
să transceandă conştiinţa mea propriu-zisă. Cum? În două feluri sau în două 
direcţiuni opuse. 


Gândiţi-vă că eu constat, în conştiinţa mea sau în succesiunea aceasta a 
stărilor mele de conştiinţă, o anumită regularitate: eu constat că percep 
întunericul și după aceea lumina. Eu constat că distanța de timp care îmi dă 
percepțiunea de întuneric şi aceea de lumină nu este totdeauna aceeași. 
Constat, de pildă, că în luna decembrie senzaţiunea sau percepțiunea 
întunericului durează mai mult decât aceea a luminii, după cum constat că 
în luna mai sau în luna iunie se întâmplă tocmai procesul invers. Evident, 
am putut constata că întotdeauna în luna mai percepțiunea de lumină este 
mai lungă decât aceea de întuneric. Dar ceea ce constat este numai că se 
întâmplă în conștiința mea anumite fapte, într-o anumită regularitate, și că 
această regularitate nu depinde, propriu-zis, de mine. Eu voi constata 
întotdeauna, în mod automat, în luna decembrie că întunericul durează mai 
mult decât lumina și întotdeauna în luna iunie că lumina durează mai mult 
decât întunericul. Dar ce înseamnă decembrie şi iunie? Însemnează anumite 
puncte în conştiinţa mea, puncte pe care eu, după o anumită regularitate, am 
ajuns să le fixez. Regularitatea aceasta se întâmplă în conștiința mea, adică 
în succesiunea faptelor de conștiință ale mele. 

Dar regularitatea aceasta nu stă în puterea mea. Nu pot eu să zic, la acest 
punct al conştiinţei mele: vreau astăzi să constat că lumina durează mai 
mult decât întunericul. Nu pot să o fac, pur și simplu. 

Și atunci, regularitatea aceasta a succesiunii faptelor, pe de-o parte, iar pe 
de altă parte independenţa acestei regularităţi față de conştiinţa noastră ne 
duc la o concluziune care este urmarea logică, urmarea imediată; anume, că 
noi nu facem, în faptul nostru de conștiință, decât să constatăm ceva care nu 
este el însuși fapt de conștiință. Adică, acest fapt de conştiinţă este un reflex 
condiționat de altceva. Aceasta însemnează pur şi simplu presupoziţia 
realităţii transcendente. 

Prin urmare, regularitatea care vă arătam că lărgește conceptul realităţii 
spre viitor, în domeniul experienței imanente, sau completează domeniul 
realității imanente înspre trecut, această regularitate mai joacă încă o 
funcţiune: ea ne ajută să transcendem imanenţa, să admitem că există în 
afară de noi o realitate, cu privire la care noi nu facem decât să o constatăm, 
pe care faptul nostru de conștiință nu face decât să o reflecteze. 

Aci însă se vede o altă funcţiune a principiului regularităţii; și anume, o 
lărgire a realităţii, nu a principiului, ci a constatării regularităţii acesteia, a 
experienţei noastre dincolo de cadrul experienţei conştienţiale al realităţii 
imanente. 


4. Regularitatea în fenomenele vieții sufletești 

Pe această cale eu ajung să construiesc natura. Dar cu aceasta nu am 
construit încă tot. Eu trăiesc alături de alți oameni. Acești oameni sunt, 
pentru mine, fenomene naturale în același fel în care eu sunt, de asemenea, 
pentru ceilalți oameni un fenomen natural. Aceşti oameni trăiesc o viață a 
lor, sunt obiecte în univers. Ca obiecte în univers, sunt pasibili de 
observarea mea și eu constat în legătură cu ei anumite lucruri. De pildă, 
constat că un om poate să râdă, constat că un om poate să plângă, constat 
că, într-un anumit moment, un om poate să aibă o expresiune pe figură şi 
într-alt moment, o altă expresiune. Constat, de pildă, că, dacă îl înţep, figura 
lui va avea o anumită expresie şi că, ori de câte ori îl voi înțepa, expresiunea 
lui va fi aproximativ cam aceeaşi. Constat, prin urmare, această regularitate. 
Fac însă această experienţă şi asupra mea şi mai constat cu această ocazie 
încă ceva; și anume, constat nu numai că, dacă m-aș privi în oglindă în 
momentul în care mă înțep, aş avea o anumită expresie a figurii, dar că 
această înţepătură cu acul se întovărășește pentru mine cu o anumită stare 
sufletească; hai să zicem, cu o senzaţiune de durere. Și atunci, eu constat la 
semenul meu această regularitate în legătura dintre înțepătura cu acul și o 
anumită expresiune vizuală a figurii, iar la mine însumi o legătură între trei 
fapte diferite: înțepătura, expresiunea figurii și senzaţiunea de durere pe 
care o am. 

În virtutea acestei regularități pe care o constat la mine complet, iar la 
semenul meu numai în două elemente, eu generalizez această regularitate, o 
atribui în forme mai lărgite şi celorlalți oameni. 

Pe această cale construiesc, propriu-zis, cu ajutorul aceluiași mecanism 
al regularităţii, încă ceva: construiesc viața sufletească a celorlalți oameni, 
admit existenţa vieţii sufletești a celorlalți oameni. Dar aceasta o admit 
numai pentru că așa vreau eu? Nu. O admit fiindcă sunt forţat să o admit. 
Forţat, de ce? Forţat de regularitatea pe care sunt obligat să o constat, 
regularitatea legăturii între două anumite fapte. 

Vedeţi dar care este funcțiunea acestei regularităţi, pe care noi o găsim în 
fenomenele vieții noastre sufleteşti. Ea vă dă, întâi, o întregire a vieţii 
imanente prin prelungirea ei în viitor; o întregire a vieţii imanente prin 
completarea experienţei mele trecute, pe de o parte, iar pe de altă parte, ne 
ajută să construim pur și simplu existenţa naturii, să construim realitatea 
transcendentă conştiinţei noastre, realitatea fizică, pe de o parte, şi realitatea 
transcendentă psihică, pe de altă parte. Acord o existenţă realității și mai 


acord încă o dată, tot graţie acestei regularități, o existenţă vieţii sufleteşti a 
celorlalți oameni. lată, prin urmare, ce importanță extraordinară are acest 
fapt banal al regularității sau întâmplării fenomenelor naturii. 


5. Raționamentul prin analogie 

Ei bine, în afară de acest lucru pe care l-am spus, adică în afară de 
explicarea funcțiunei creatoare de realitate, care mai este importanţa? 

Înăuntrul conştiinţei noastre se întâmplă anumite lucruri foarte 
importante pentru procesul de cunoaștere, care sunt condiţionate de același 
proces. 

Ce este, propriu-zis, o cunoaştere sau un raționament de analogie? Pe ce 
se sprijină acest raţionament de analogie? 

Eu am constatat că există o anumită legătură între o expresiune vizuală și 
o anumită senzaţiune și am adăugat acestui proces bipolar încă un moment: 
viaţa sufletească. Aceasta este analogia. De ce? Fiindcă eu construiesc sau 
pun în omul celălalt ceva din viaţa mea, ceva care se întâmplă în mine și 
care, deci, cred că trebuie să se întâmple în fiecare om. Experienţa exactă 
nu pot să o am în nici un fel. Experienţa exactă, am spus lucrul acesta de 
atâtea ori, este foarte importantă, totuşi — de aceea l-am spus de mai multe 
ori, pentru că se uită —, foarte adesea este imposibil ca noi să avem în chip 
direct experienţa vieții sufleteşti a celorlalți oameni, a conţinutului de 
conştiinţă al celorlalți oameni. Această experiență nu este posibilă decât pe 
cale de analogie şi, după cum vedeţi, această analogie are la bază tocmai 
procesul de uniformitate, de regularitate a întâmplărilor naturale. 

Asupra lucrurilor acestora am mai vorbit eu vreo 10-15 lecţiuni acum 
patru sau cinci ani, când nu eraţi d-voastră aci. 


6. Raționamentul prin inducţie 

Încă o funcţiune de cunoaștere, care este în legătură cu această 
uniformitate a întâmplărilor naturii este, aş zice, raţionamentul de 
inducţiune. 

Eu am văzut că, de câte ori pun apa să fiarbă şi măsor temperatura, în 
momentul fierberii, mi se indică 100° C. Aşa s-a întâmplat de câte ori am 
făcut experienţa: apa fierbe la 100° C. Pot să măresc oricât temperatura, 
gradul de fierbere al apei va rămâne întotdeauna 100° C. Nelogic, pentru că, 
dacă eu pun un recipient cu apă care are temperatura ambiantă de 17*-18* C 
şi pun dedesubt foc, o să constat cum, din minut în minut, temperatura 
acelui volum de apă se va ridica. Până unde? Dacă nu ajung niciodată la 


fenomenul de fierbere? Voi fi nevoit să conchid, în virtutea aceluiași 
principiu al regularităţii, că temperatura volumului de apă creşte mereu. 
Până unde? La infinit. Ar trebui să conchid că apa are această proprietate de 
a-şi urca temperatura la infinit, pe măsură ce este încălzită. Avem astăzi 
aparate, cum este de pildă cuptorul electric al lui Moissan, cu care putem 
obține temperaturi de 3500* C şi desigur că se va putea obţine în viitor o 
temperatură și mai ridicată. Dacă nu am ajuns niciodată la temperatura de 
fierbere a apei, am putea să deducem — din faptul că temperatura apei se 
ridică pe măsură ce o încălzim — că i-am putea-o ridica până la 3500* C. 
Aşa ar fi logic, în virtutea principiului regularităţii, şi totuși, tot în virtutea 
principiului regularităţii, dacă apa fierbe totdeauna la temperatura de 100° 
C, peste 100° C nu poate să treacă niciodată apa care fierbe. (O să vedeţi 
imediat de ce am dat exemplul acesta.) Aceasta este inducțiunea. 

La baza inducțiunii, a generalizării acesteia pe care o facem, stă tocmai 
regularitatea întâmplărilor din natură. 


7. Afirmarea cauzalităţii 

Tot regularitatea întâmplărilor din natură stă la baza celeilalte așa-zise 
forme de cunoaştere a noastră, care este afirmarea cauzalității. 

Noi afirmăm astăzi pur și simplu că ceea ce se întâmplă trebuie să se 
întâmple dintr-o anumită cauză. De ce? În virtutea faptului că așa s-a mai 
întâmplat, în virtutea regularităţii, a uniformităţii pe care am observat-o 
constant în toate întâmplările. Un alt criteriu, o altă bază nu avem. 


8. Care este criteriul regularității? 

Vedeţi, prin urmare, care este importanţa şi în domeniul cunoașterii a 
acestui principiu sau proces al regularităţii. 

Ce este el? Ce însemnează? De unde vine? Care este fundarea acestui 
principiu? 

Ei bine, deductiv, aş zice eu, nu pot să stabilesc nimic. Deductiv, nu pot 
să zic. Eu sunt în domeniul imanenţei, al faptului de conştiinţă. Nu pot, cu 
ajutorul deducţiunii, să stabilesc că, în adevăr, lucrurile trebuiesc să se 
întâmple așa. Eu am constatat până acum că lucrurile se întâmplă așa, dar 
nu pot să spun deloc că rezultă din conceptul acesta al realității pe care l-aș 
avea eu în chip deductiv; cu ajutorul unei metode deductive nu pot să 
conchid deloc că aşa trebuie să se întâmple și de aci înainte. Nu există o 
necesitate logică propriu-zisă pentru dovada acestei afirmaţii, a acestei 
credinţe adânci a mea în regularitatea fenomenelor naturii. 


Eu am stabilit, de exemplu, că după zi urmează noapte și după noapte zi 
şi stabilesc că aşa s-a întâmplat în toate zilele vieții mele, de când trăiesc eu 
până azi. Înseamnă de aci că am eu dreptul să spun, logiceşte, că, dacă 
acuma s-a înserat, o să vină iar zi? Desigur că nu. Nu am nici un drept să 
fac aceasta. Generalizarea pe care o fac eu este absolut arbitrară, cu atât mai 
mult cu cât se poate spune, din punct de vedere logic, că nici nu se ştie 
dacă, cu elementele pe care le ai la dispoziţie când faci această generalizare, 
poţi face aceasta, întrucât elementele pot să nu fie complete. De pildă, 
atunci când măsurăm temperatura apei, înainte de a atinge punctul critic al 
fierberei, o să constatăm o creştere. Dacă în această experiență nu am ajuns 
niciodată la punctul de fierbere, o să conchidem că temperatura apei poate 
creşte la infinit. Dacă am ajuns la acel punct, o să zicem: iată, de aci înainte 
apa nu-şi mai ridică temperatura. Prin urmare, nu există nici logică în 
această inducțiune pe care o fac. Nu există încă şi din alt motiv. Nu pot să 
spun că, cu ajutorul unei operaţiuni inductive, pot să fundez procesul 
regularităţii. De ce? Pentru că însăși generalizarea sau însuși raționamentul 
inductiv se sprijină pe posibilitatea regularităţii. Cu alte cuvinte, 
inducţiunea se fundează pe regularitate. Și atunci, evident că nu pot să 
fundez regularitatea pe inducţiune, pentru că aceasta ar însemna că mă 
învârtesc într-un cerc viţios. Prin urmare, de la început trebuie să înlăturăm 
şi această posibilitate de fundare. 

Prin urmare, deductiv nu poate să fie, inductiv nu poate să fie; cum ar 
mai putea să fie? Ar putea să mai fie evidenţa. Este evidența? Nu. Nu este 
evident pentru mine, care nu am avut decât o succesiune, că succesiunea 
aceasta se va întâmpla totdeauna. Așa, de pildă, eu ies la ora 6 şi un sfert de 
la Universitate și, în momentul când ies în stradă, trece un tramvai. lată o 
succesiune de fenomene. Mâine se întâmplă exact același lucru. Am eu 
dreptul să deduc de aci — din faptul acesta care este evident, cum ar fi 
evidentă o percepţiune oarecare, anume cum ar fi masa din fața d-voastră, 
cum ar fi lampa din faţa d-voastră — că lucrul acesta se va întâmpla mereu 
cu aceeași regularitate? Nu. 

Care este criteriul regularităţii? Dacă deducţiunea nu este, dacă 
inducțiunea nu este, dacă evidenţa nu există, de unde pot eu să scot garanţia 
regularității — care este criteriul care trebuie să ne călăuzească în această 
materie? 

În legătură cu această chestiune mai există încă ceva: se pretinde, anume, 
că principiul acesta al regularităţii se sprijină pe o judecată analitică, se 


pretinde, anume, că din conceptul de realitate se poate deduce așa-numitul 
principiu al regularităţii, se pretinde, anume, că acest concept închide într- 
însul însăşi realitatea. 

Această problemă mai lungă este legată foarte strâns cu aşa-numita 
teorie a convenționalismului, susținută de domnul Poincaré. 

Despre această teorie a convenţionalismului vom vorbi însă în prelegerea 
viitoare. 


IX. Încercări de fundamentare a principiului regularităţii 

1. Deducerea regularităţii din conceptul de realitate 
2. Încălcarea regularității 

3. Principiul regularităţii determină realitatea 

4. Teoria convenţionalistă 

5. Amendarea teoriei convenţionaliste 

6. Regularitatea în concepţia lui Immanuel Kant 


1. Deducerea regularităţii din conceptul de realitate 

Aţi văzut în prelegerea precedentă în ce fel principiul regularităţii 
întregește realitatea. Aţi văzut că această regularitate ne dă posibilitatea 
prevederii, deci a completării conceptului de realitate, că viitorul este 
înglobarea trecutului în realitate, aşa că același principiu completează şi, 
deci, precizează, înmulțește amănuntele celeilalte părţi a realității — pe care 
am văzut iarăşi cum o câştigăm —, completează așa-numitul trecut. 

Aţi mai văzut însă că, din diferite motive, nu puteam să găsim, în 
prelegerea trecută, o fundare logică, aş zice, a acestui principiu; adică, 
teoreticeşte, nu ne putem explica, anume, care este îndreptăţirea teoretică a 
principiului acesta al regularităţii, pe care îl aplicăm realității propriu-zise 
— şi nu numai atât, dar care oarecum condiționează, aş zice, până la un 
punct, această realitate. 

Vă spuneam însă în prelegerea trecută că, în afară de pozițiunea trecută 
în revistă, adică: regularitatea nu se poate stabili deductiv, nu se poate funda 
inductiv, nu am putea-o deduce printr-un raţionament de analogie eţetera, în 
afară de aceste poziţiuni, mai este o pozițiune, pe care trebuie să o analizăm 
astăzi; şi anume, afirmaţiunea cuprinsă în diferitele sisteme filosofice că 
principiul acesta al regularităţii s-ar deduce din însuși conceptul de realitate. 

Ce ar însemna afirmațiunea aceasta? Ar însemna că avem un concept de 
realitate, că în acest concept al realităţii intră ca notă specifică regularitatea 
şi că, printr-o simplă judecată analitică sau printr-un simplu raţionament 
analitic, am putea să scoatem nota regularităţii, respectiv principiul 
regularităţii, din conceptul realităţii. 

Trebuie să observăm că avem de-a face în această pozițiune cu o 
chestiune relativ destul de subtilă, dacă observăm, anume, că conceptul 


realităţii și realitatea însăşi pot să nu fie unul şi același lucru; adică, sunt 
unii autori care spun că conceptul de realitate se mulează pe realitate, că, 
prin urmare, conceptul realității răsfrânge realitatea însăşi. 

Sunt alţi autori care spun că există conceptul de realitate, iar realitatea 
însăși nu este decât un fel de contrapunct, de pandant al acestui concept. 

În teoria pe care trebuie să o analizăm acum, nu se face nici un fel de 
afirmare esenţială de legătură între conceptul de realitate şi realitatea însăși, 
ci se spune, pur și simplu, că principiul regularităţii se poate deduce din 
conceptul realității, fără să se afirme în ce raport stă acest concept al 
realității cu realitatea însăși. 

După aceasta, să trecem la analiza faptului. 

Deocamdată noi observăm regularitatea în univers. Am dat exemplul 
zilei şi al nopței, al succesiunei acesteia a zilei şi a nopţei. 

Universul ni se prezintă într-o succesiune de fapte, care succesiune 
reprezintă un fel de — hai să zicem —, un fel de corp de legi, adică un fel 
de corp de invariabilităţi, un fel de corp de suprapuneri în înțelesul acesta al 
invariabilităţii. 

2. Încălcarea regularităţii 

Presupuneţi însă că, la un moment dat, o întâmplare, un eveniment care 
trece înaintea d-voastră, care intră în realitate, ceva dintr-însul, o notă a 
conceptului acesta de realitate pe care-l avem noi nu se supune legilor 
acestora ale realităţii. Ce facem noi? Noi zicem pur şi simplu: nu există! 
Trebuie să fie altceva! Eu ştiu că după zi vine iar noapte şi după noapte, zi. 
Dar vine cineva şi-mi afirmă: ştii că, la Brăila, de trei săptămâni nu mai e 
zi, e numai noapte? O să zic: nu se poate. De ce? Pentru că, în virtutea 
principiului regularităţii, noi nu putem admite că ceea ce se petrece aci, la 
București așa de regulat și ceea ce putem să generalizăm pentru tot 
universul — o să vedem imediat de ce —, nu putem să presupunem că 
aceasta nu se petrece la Brăila. 

D-voastră ştiţi că gâştele zboară. Se duce cineva şi vede pe malul apei un 
cârd de gâște care zboară și vine şi spune acest lucru. Vine însă un altul și 
spune: da, dar la noi, la Constantinopol, zboară şi gâștele fripte! — Nu se 
poate!, răspundem noi. (Am luat exemplul acesta cu Constantinopolul, 
pentru că există o veche anecdotă a lui Nastratin cu gâştele care zboară și pe 
care, desigur, mulți dintre d-voastră o cunosc.) 

Vom răspunde: nu se poate! Gâsca friptă nu zboară! De ce? Afirmația 
aceasta: gâsca friptă zboară nu intră în conceptul meu de realitate. De ce? 


Pentru că contravine principiului regularităţii şi, contravenind acestui 
principiu, nu poate să fie realitate. 

Prin urmare, pare că aveau dreptate acei care susțineau că noi avem un 
anumit concept al realităţii și în acesta intră regularitatea. Tot ce nu este 
regularitate nu este realitate. 

Eu visez un lucru şi în acel vis am o succesiune care este neobișnuită; am 
în visul meu, de pildă, impresiunea unei succesiuni foarte repezi, a zilei și a 
nopţei. Ce nu poate visa omul? Orice! Dacă în vis am conștiința aceasta a 
schimbării repezi, pot spune: vezi ce repede se schimbă ziua acum cu 
noaptea? Ce scurtă este ziua și ce scurtă este noaptea! Dacă însă mă trezesc 
şi zic: a fost numai o părere, atunci dintr-o dată am scos din conceptul de 
realitate ceea ce a fost un vis. 

Pot să am o impresiune de durere, când mă atinge cineva cu un fier 
înroșşit; dar pot să am impresiunea aceleiași dureri și fără motiv. Vă aduceţi, 
desigur, aminte din Psihologia de Găvănescul, pe care aţi făcut-o în liceu, 
că sunt acolo câteva exemple ce ne pot servi în împrejurările de față. Era 
unul care se aștepta să moară de căldură la pol — era autosugestionat. Prin 
autosugestie un om poate să aibă anumite impresiuni. Se zice, de pildă, că 
Sfântul Francisc din Assisi, într-un extaz mistic pe care l-a avut, a căpătat 
urme de răni la mâini și la picioare. Veţi zice: nu este adevărat, este legendă. 
Ei bine, nu este legendă. Medicina explică lucrul acesta, aşa că nu este 
legendă. Pentru ca să capete urmele acestea, într-un anumit fel, explică 
medicina, trebuie să se fi petrecut ceva în organismul lui. Organismul acesta 
totuși nu a fost atins de excitaţiuni exterioare în viaţa lui, ci numai viaţa lui 
interioară a contribuit să se întâmple această transformare. 

Ce vreau să scot din acest exemplu? Eu pot să am un sentiment de 
durere, sau pot să am o impresiune de lumină — de pildă, închid ochii — și, 
cu toate acestea, am străfulgerări, se face în ochii mei lumină. Ei bine, 
impresiunea aceasta pe care putem s-o avem corespunde ea oare realităţii? 
Nu. Impresiunea însă o avem. În virtutea principiului regularităţii, lucrurile 
ar trebui să se întâmple aşa: trebuie să am un izvor de lumină care să-mi 
trimită anume excitațiuni şi acestea să provoace impresiunea mea de 
lumină. Ei bine, pot să am această impresiune de lumină și fără excitațiune. 
Aceasta însă iese din cadrul realităţii. 

Ce facem în această situațiune? Putem să spunem că nu există? Nu. 
Starea noastră de conştiinţă există, ea este o realitate, este realitate 
netăgăduită; corespondentul acestei realități a mea, care este de ordin 


imanent, corespondentul acesta poate să nu existe. Dar, în succesiunea 
stărilor mele sufleteşti, pot să intervină anumite evenimente care nu sunt 
regulate, care nu cad, prin urmare, sub principiul acesta al regularității. 

Faptul acesta are importanță, pentru că înseamnă pur și simplu că 
regularitatea este întreruptă de anumite împrejurări; că, adică, regularitatea 
pe care noi o aşezăm în univers oarecum, pe care o considerăm în teoria 
aceasta ca un fel de condițiune a realităţii înseși, regularitatea aceasta nu 
subzistă pretutindeni, că există un anumit raport între realitate şi cunoştinţa 
mea, care prezintă anumite neregularități. 

Regularitatea, oricum ar fi, spuneam adineauri că totdeauna are o 
succesiune din afară și corespunde uneia dinăuntru. Dar se poate ca uneia 
dinăuntru să nu-i corespundă nimic în afară; regularitatea este ruptă. 

Vasăzică, nu se poate spune pur şi simplu că conceptul de realitate 
închide într-însul principiul însuși al regularităţii. 

Dar, încă pentru un motiv nu se poate admite punctul acesta de vedere. 

Ce este o judecată analitică? Știţi din alte împrejurări ce este: o judecată 
analitică este o judecată în care predicatul este cuprins în subiect; adică, 
peste subiect nu se poate trece niciodată. De îndată ce predicatul este notă a 
subiectului, orice notă a predicatului trebuie să fie conținută în subiect. 
Subliniez: o notă din subiect; aceasta nu înseamnă că mi-am lărgit pur și 
simplu cunoştinţa mea, că am trecut peste limitele subiectului. 


3. Principiul regularităţii determină realitatea 

Ce facem cu principiul regularităţii? Cu principiul regularității am lărgit 
conceptul de realitate. Principiul regularității nu l-am introdus, propriu-zis, 
aci, nu l-am dedus din realitate, ci am construit realitatea aceasta cu ajutorul 
principiului regularităţii. 

Aţi văzut că realitatea de la care am plecat noi era pur şi simplu realitatea 
de percepţiune, ceea ce mi-era dat ca sigur în percepţiune, și aţi văzut că 
acest concept de realitate l-am lărgit, pe de o parte, cu ajutorul aducerilor- 
aminte din trecut, pe de alta, cu ajutorul principiului regularităţii în viitor. 

Prin urmare, principiul regularităţii este creator el însuși al realităţii, al 
conceptului de realitate. El nu poate să fie dedus din principiul de realitate 
şi este oarecum preexistent principiului realității, de îndată ce realitatea, 
trecut, prezent și viitor, nu poate să fie oarecum realizată, înfăptuită, decât 
cu ajutorul principiului acesta. 

Vasăzică, logiceşte vorbind, principiul regularităţii nu poate să fie dedus 
din realitate, pentru că el excede realităţii imanente şi construiește el însuși 


realitatea, aşa cum o cunoaștem noi sau cum ne este dată nouă în cercetările 
acestea de faţă. 


4. Teoria convenţionalistă 

Teoria aceasta este cunoscută în filosofie drept teoria convenţionalistă. 
De ce? Pentru că noi zicem: lucrurile care se întâmplă în natură se întâmplă 
regulat. În virtutea cărui fapt pot eu să afirm lucrul acesta? În virtutea 
conceptului realităţii. Dar ce înseamnă aceasta? Se zice: da, conceptul de 
realitate îl construiesc eu așa cum vreau și noi, oamenii, facem o 
convenţiune tacită între noi, spunând că trebuie să considerăm cu toţii că 
ceea ce există în natură, în realitate, există în chip regulat. 

Nota aceasta a regularităţii intră, propriu-zis, ca component convenţional 
în conceptul de realitate. De aceea vă atrăgeam atenţia, la început, asupra 
faptului că în această teorie nu se face nici o legătură între concept și 
realitate. 

Se susține, prin urmare, în filosofie — şi o să revenim asupra acestui 
punct — că nota aceasta de regularitate ne este dată printr-o convenţiune 
tacită între oameni. Noi zicem: se întâmplă în natură, deci este regulat; 
pentru că această regularitate, zic ei, este o formulă comodă de stăpânire a 
materialului. 

Pentru ce nu putem să admitem teoria aceasta în genere, aţi văzut. 

Există însă o altă teorie; aceasta aş zice că este teoria convenţionalistă 
radicală. Este însă una ceva mai îndulcită puţin. Aceasta se enunță cam așa. 
Se spune: eu am o anumită viaţă sufletească, se petrec în conștiința mea 
anumite procese, adică am anumite impresiuni, am un anumit conţinut de 
conştiinţă, o anumită viaţă imanentă. În această viață imanentă a conştiinţei 
mele se succed o mulțime de impresiuni. Acestea pot să fie de două feluri: 
impresiuni care se succed după anumite reguli, impresiuni, prin urmare, 
care oferă anumită regularitate, și impresiuni care nu se succed după norme, 
care sunt neregulate. 

Atunci, printr-o convenţiune, eu zic: este realitate tot ceea ce prezintă 
regularitate; tot ceea ce rupe regularitatea nu este realitate. 

Prin urmare, vedeţi care este deosebirea între teoria aceasta şi prima 
teorie: aci construiesc, propriu-zis, conceptul de realitate după caracterele 
acestui principiu al regularităţii. Se întâmplă lucrurile în chip regulat, sunt 
reale; nu se întâmplă în chip regulat, nu mai sunt reale. 

Prin urmare, nu am plecat, propriu-zis, de la conceptul realității, pentru 
ca să stabilim nota închisă în acest concept, regularitatea, uniformitatea, ci 


am făcut altceva: am plecat de la principiul uniformităţii şi am construit 
acest concept de realitate cu ajutorul acestui principiu. Este tot o 
convenţiune, evident, dar o convenţiune oarecum a rebours față de cea 
dintâi. Aceasta este așa-numita teorie amendată a convenţționalismului. 

Vedeţi de la început că teoria aceasta are o superioritate faţă de cea 
dintâi. Superioritatea constă în faptul că nu mai am de-a face cu lucruri 
neregulate, nu am în conţinutul meu de conştiinţă anumite impresiuni care 
raportează regularitatea. Acum declar pur şi simplu că le am, însă acestor 
conţinuturi de conştiinţă nu le mai corespunde nimic în realitate, deci nu fac 
parte din domeniul realităţii. 

Cum se construiește atunci realitatea în acest caz este foarte simplu. Plec 
de la conţinutul de conştiinţă, plec de la o realitate imanentă și, în această 
realitate imanentă, disting două grupuri de fapte: un grup de fapte care se 
supun uniformității, un grup de fapte uniforme, și unele oarecum anarhice, 
până la un punct. Şi atunci, dacă grupul de fapte uniforme constituie 
realitatea, celelalte sunt în afară de realitate. Ce facem cu primul grup? 
Rămâne el înăuntrul, în cadrul conștiinței? Nu. Acest prim grup îl proiectez 
în afară. 

Vasăzică, grupul faptelor imanente, regulate, îl proiectez în afară de mine 
şi, dacă există pentru aceasta un corespondent în realitatea însăși, acest 
corespondent este tocmai realitatea ascendentă. Construită aşa, teoria este 
foarte bună, nu avem nimic de zis. 

Nu se poate face acestui punct de plecare nici o obiecţiune. Dar o să vi se 
spună: bine, dar se întâmplă următorul lucru: în realitate nu s-a întâmplat, 
nu face parte din realitate. De ce? Dacă s-a întâmplat neregulat înseamnă că 
nu face parte din realitate. Este, desigur, un foarte comod punct de plecare, 
din punct de vedere teoretic. 


5. Amendarea teoriei convenţionaliste 

Dar ce facem cu realitatea? Vă aduceţi aminte că noi nu am dat o 
definițiune a conceptului de realitate, însă am stabilit introducerea unei note 
a realităţii ascendente; adică, am stabilit că realitatea aceasta ascendentă 
are, față de realitatea imanentă, de conştiinţa noastră, un fel de 
independenţă. Aceasta a fost nota stabilită. 

Ce devine însă această independenţă a realității ascendente în momentul 
în care, odată constituită de mine, după un criteriu pe care eu îl aleg, aduc o 
convenţiune pe care o fac eu? Mai există, propriu-zis, realitate ascendentă, 
independentă de conştiinţa mea? Evident că nu. 


Care sunt încurcăturile în care intrăm pe baza acestei constituiri? Sunt 
foarte grave: vă închipuiţi, mai întâi, că nu mai face parte din realitate decât 
ceea ce se potrivește unei convenţiuni stabilite de mine. Stabilită, cum? 
Evident, arbitrar. O convenţiune este întotdeauna arbitrară: este convenţiune 
pentru că aşa vreau eu s-o fac. Și atunci, dacă o convenţiune stă la baza 
construcțiunii conceptului de realitate, atunci conceptul acesta poate să fie 
pentru mine ce vreau eu. 

Și atunci, consecinţele imediate ce se pot trage de aci, acestea, de fapt, 
propriu-zis, nu pot să le prevăd. Care era esența însăși a principiului 
regularității? Că, anume, eu pot, cu ajutorul acestui principiu, să văd ce o să 
se întâmple în viitor. Prin urmare, crearea viitorului cu ajutorul acestui 
principiu. 

Dar ce stă la baza acestei afirmaţiuni? Un lucru foarte simplu: existenţa 
realității ascendente. Acesta este un postulat, o presupoziţie, pentru noi până 
acum, a principiului regularităţii. Numai dacă există în adevăr o realitate 
ascendentă și numai dacă în adevăr această realitate ascendentă prezintă în 
realitate caracterele regularităţii și uniformităţii, numai în acest caz pot să 
prevăd viitorul. Dar dacă această realitate ascendentă este în funcţiune de o 
convențiune a mea, este evident că prevederea viitorului nu mai are nici un 
sens. 

Mai întâi, conceptul care dă realitatea dispare cu totul; conceptul de 
realitate este pur și simplu transformat într-o realitate imanentă, pentru că 
eu am construit universul așa cum am voit. 

În al doilea rând, şi mai important: care este dreptul meu de a afirma că 
numai ceea ce se întâmplă în cadrul convenţiunii mele, numai aceasta este 
real? Eu am spus că tot ce se întâmplă real este regulat, iar ceea ce nu se 
întâmplă — în conștiința mea — în chip normal nu este regulat. Acesta a 
fost principiul de la care am plecat în această amendată teorie a 
convenţionalismului. 

Dar ce însemnează regulat şi neregulat? Vedeţi, eu afirm astăzi că 
regularitate înseamnă parcurgerea de către planeta cutare a orbitei în timp 
de atât și peste 24 de ore vine un învăţat şi-mi spune: domnule, până ieri, în 
adevăr, planeta cutare parcurgea orbita sa în atâta timp, dar, cu începere de 
la 12 februarie, anul acesta, această planetă suferă o întârziere — cum ar fi 
trenurile dintr-o anumită ţară. După conceptul meu de realitate, aş spune: nu 
se poate. De ce? Pentru că, dacă este neregulat, nu mai există. 


Ce înseamnă regularitate? Eu pot să afirm astăzi că regularitate înseamnă 
cutare lucru şi peste câtva timp să afirm că regularitate însemnează altceva. 
De exemplu, legea gravitaţiunii universale are o anumită formă, iar peste 
câtva timp intervin întâmplări, fapte noi, astfel încât trebuie ca acestei legi a 
gravitațiunii universale să-i aducem un corectiv oarecare. Înseamnă oare 
aceasta că s-a schimbat conceptul de realitate? Forma realităţii s-a schimbat, 
dar s-a schimbat realitatea însăși? Nu, ea a rămas aceeași, regularitatea s-a 
schimbat într-un anumit fel. 

Se zice — este o vorbă foarte răspândită —: nu este nici o regulă fără 
excepție. Dar să zicem că, oricând există o excepţiune, excepţiunea întăreşte 
regula, aceasta nu se poate. 

Care este tendinţa științei? Să construiască o nouă regularitate, care să 
închidă într-însa şi excepţiunile. Aceasta este tendinţa ştiinţei. 

Prin urmare, regularitățile acestea nu sunt ceva fix. Dacă regularitatea ar 
fi, o dată pentru totdeauna, ceva absolut, atunci am putea spune că putem să 
construim conceptul de realitate pe baza acestei regularităţi. Dar realitatea 
este ceva care se întinde și se strânge, ca elasticul. Conceptul de lege nu 
închide într-însul ceva absolut. 

Dar despre aceste lucruri vom vorbi ceva mai târziu, când vom vorbi 
despre lege și despre cauzalitate. 

Prin urmare, nici o anumită formă a regularității nu poate să închidă într- 
însa absolutul. Și atunci, evident că universul sau realitatea construită pe 
baza unei anumite regularităţi trebuie să fie pasibilă şi ea de anumite 
schimbări. 

Dar atunci, unde ajungem? Ajungem, evident, la o realitate sau la un 
univers absolut subiectiv. 

Dar universul acesta, absolut subiectiv, este în contradicţiune cu 
pretenţiunea acestei teorii a convenţionalismului, care pretinde că numai el 
are de-a face cu o realitate transcendentă, şi anume, cu o realitate imanentă. 

Este adevărat că această realitate transcendentă este construită cu 
ajutorul celei imanente, dar este transcendentă. Dacă, de pildă, stabilesc 
faptul că o anumită expresiune vizuală corespunde la mine unei anumite 
stări spirituale sufleteşti, atunci eu, pe baza acelei regularităţi, sunt forțat să 
admit că această regularitate se întâmplă și la semenii mei și că, prin 
urmare, şi semenul meu are un suflet ca şi mine. Prin urmare, se pretinde 
aci că avem de-a face nu numai cu un univers imanent, proiectat în afară, 


dar cu un univers transcendent, proiectat în afară, care este oarecum regulat 
cu ajutorul unui principiu, căruia i se zice principiul uniformităţii. 

Dar această pretenţiune a convenţționalismului de a construi universul cu 
ajutorul regularităţii și de a exclude din realitate ceea ce nu este regulat nu 
stă în picioare. 

Dar să nu credeţi că ceea ce înfățișaţi d-voastră că vi se pare absolut nu 
este totuşi o părere care circulă. Dacă v-aş lua pe d-voastră, pe fiecare în 
parte, și v-aș întreba: există minuni, sunt posibile minunile?, veţi răspunde 
cu toţii: nu! Ei bine, în momentul când veţi da acest răspuns veți fi cu toţii 
convenţionalişti. Vi se pare că este absurdă poziţiunea convenţionalismului 
şi totuşi sunteți convenţionaliști. Când faceţi această afirmare, înseamnă că 
spuneţi: tot ce se întâmplă în univers se întâmplă regulat, iar ceea ce 
întâmplător s-ar întâmpla neregulat, aceasta nu face parte din realitate. 

Prin urmare, după cum vedem, nici forma dintâi a convenţionalismului, 
convenţionalismul radical, nici aceasta, a doua, a convenţionalismului — 
hai să-i zicem — mai cu surdină, nici în forma dintâi, nici în cea de-a doua, 
nu se poate ajunge la concluziunea că regularitatea este, în adevăr, o notă a 
realităţii și că se poate, prin urmare, deduce analitic. 


6. Regularitatea în concepţia lui Immanuel Kant 

Ar mai rămâne o singură încercare, aceea pe care a făcut-o Kant. 

Kant zice că regularitatea este o formă a conștiinței noastre. 

Noi căpătăm impresiunile lumii din afară, dar acestea sunt un fel de 
potop anarhic de impresiuni și, în acest potop anarhic de impresiuni, noi 
stabilim un fel de regularitate, introducem ordine în acest univers de 
impresiuni. Există, prin urmare, o realitate transcendentă, dar această 
realitate nu devine experiență decât în virtutea unei realități transcendente, 
zice el. Sunt, adică, anumite condițiuni, o anumită strungă prin care trebuie 
să treacă realitatea transcendentă pentru ca să devină expresiune. 

Prin urmare, ceea ce prindem noi din această realitate, din lucrul în sine, 
nu prindem decât prin așa-numiții ochelari ai intelectului nostru, prin 
formele categoriale ale sensibilităţii eţetera. 

Ce pretinde, cu alte cuvinte, Kant? Kant nu este tocmai aşa de 
convenţionalist. El pretinde că există anumite principii regulative ale 
experienţei și că regularitatea este un asemenea principiu regulativ. Teoretic, 
evident, există o mulțime de impresiuni, care se îndreaptă spre noi de la 
realitatea transcendentă; dar conceptul de experienţă, ceea ce numim noi 
realitatea aceasta continuă fenomenologică nu este constituit din toată 


realitatea, ci din acele impresiuni care trec în primul plan, care trec în 
formele noastre categoriale. Căci, evident, ceea ce trece prin formele 
noastre categoriale trebuie să fie regulat. Nu este regulat, nu trece. Căci 
regularitatea este o formă în care prindem noi realitatea aceasta, foarte 
logică în aparenţă, dar în realitate, nu. Căci, în adevăr, pot să aplic 
regularitatea pentru ceea este; dar pentru ceea ce va fi? Regularitate pentru 
ceea ce va fi nu este posibilă decât într-un singur caz: atunci când realitatea, 
aşa cum există în afară, este pasibilă de a fi pricepută de mine. 

Prin urmare, ce face, propriu-zis, teoria lui Kant? Ea nu este decât o altă 
formă a convenţionalismului acesta cu surdină, pentru că şi Kant nu face 
decât să construiască un univers și o realitate cărora le zice experiență, dar 
în care nu avem de-a face cu realitatea însăși. Conceptul de realitate rămâne 
la Kant teoretic afirmat — o teorie transcendentă mai largă decât conceptul 
fenomenologic de realitate. Și atunci, dacă în adevăr conceptul acesta de 
realitate transcendentă rămâne mai larg decât acela de realitate, atunci este 
clar: prevederea este imposibilă, pentru că ai totdeauna a face cu elemente 
pe care nu le poţi stăpâni, pentru că nu intră în experienţa ta. 

Închipuiţi-vă următorul lucru: Uranus ar trebui să aibă mișcarea cutare, 
dar, pentru că în momentul cutare vine în cutare poziţiune faţă de altă 
planetă, față de Neptun, își modifică mersul. Noi nu cunoşteam planeta 
Neptun acum un veac și ceva, ea a fost dedusă după modificările pe care le- 
a suferit evoluţiunea lui Uranus. Vasăzică, ceva necunoscut nouă a 
influenţat ceva cunoscut nouă și a provocat o neregularitate. 

Nu se poate întâmpla, teoretic cel puţin, același lucru cu realitatea 
transcendentă și cu realitatea fenomenelor lui Kant? Ceea ce este 
necunoscut şi necognoscibil nu poate să influențeze într-un anumit fel 
realitatea aceasta? Evident că da! Teoreticeşte, nu este exclus. 

Vasăzică, nici pozițiunea aceasta, care zice că regularitatea este o 
funcţiune constitutivă a conştiinţei noastre, nu poate să explice ce este, în 
adevăr, regularitatea. 

Prin urmare, pe toate căile pe care am umblat, nu am putut să fundăm pe 
ce ne sprijinim când afirmăm că există o regularitate. Există totuşi, după 
metoda pe care am aplicat-o până acum, o îndreptăţire a acestei afirmaţiuni,; 
adică, există o fundare, şi anume fundarea gnoseologică. 

Despre aceasta, în prelegerea viitoare. 


X. Necesitatea gnoseologică și practică a regularității 

SID UI BNR 


1. Fundarea logică și fundarea de fapt 

În ultima lecţiune vorbisem despre așa-numita presupoziţie a 
regularităţii, adică a uniformităţii fenomenelor, a întâmplărilor din natură, şi 
arătasem că nu există motive logice, stringente pentru a funda această 
presupoziţie. Arătasem că, în adevăr, noi lucrăm cu această uniformitate, o 
presupunem în toate calculele noastre și în judecăţile pe care le emitem 
asupra realităţii, dar că nu avem nici un motiv raţional de a zice că, în 
adevăr, această uniformitate corespunde unei realități propriu-zise. 

Dacă nu avem însă nici un motiv raţional, stringent ca să admitem 
necesitatea existenţei acestei regularităţi, atunci evident că situațiunea 
noastră este șubredă. Ar fi oarecum, cu alte cuvinte, să afirmăm pur și 
simplu că regularitatea aceasta este un fapt pe care-l admitem arbitrar, 
contăm pe el, din moment ce nu-l înțelegem, dar am putea şi să nu contăm. 
Este, adică, un element de arbitrar care se strecoară în însăși structura 
sufletului, a spiritului nostru. De îndată ce această uniformitate este parte 
constituentă în operaţiunile noastre intelectuale de cunoaștere și de îndată 
ce această uniformitate nu poate fi fundată în chip stringent, evident că este 
o gaură în mecanismul acesta al nostru. 

Așa ar fi dacă singura fundare ar fi numai fundarea logică, pe care am 
discutat-o în lecţiunile trecute. Dar, în afară de această fundare logică, mai 
există şi o alta; şi anume, fundarea de fapt. 

Eu am insistat de mai multe ori asupra unui fapt destul de interesant 
pentru tot cadrul în care ne mișcăm noi aci; anume, asupra faptului că 
fundările acestea logice sunt foarte frumoase și foarte bune în filosofie, dar 
că ceea ce există în adevăr nu are nevoie să fie fundat; adică, ceea ce există 


se impune prin însuşi faptul existenţei. Nu am să dovedesc că eu exist, atâta 
timp cât simt că exist. Nu am nevoie să dovedesc că lampa din faţa mea 
arde, atâta timp cât folosesc ce vine de la lampă. 

Cu alte cuvinte, în teoria cunoștinței nu sunt ţinut întotdeauna să 
demonstrez raționamentele logice; ci, în teoria cunoștinței vin adeseori în 
contact cu fapte pe care trebuie să le iau pur şi simplu ca atare. 

Punctul acesta de vedere este, în adevăr, un punct de vedere foarte 
comod, dar el are nevoie nu de verificări propriu-zise, ci de anumite 
încercuiri. 

Foarte bine! Este adevărat, faptul că exist nu are nevoie de a fi 
demonstrat. Este adevărat că această uniformitate a întâmplărilor din natură, 
cu care lucrez eu, este constatată, este constatabilă de mine. Întrebarea însă 
pe care trebuie să ne-o punem este alta. În faptul acesta al uniformităţii 
legilor naturii sau, mai precis, necesitatea aceasta a mea spirituală de a lucra 
cu legile naturii, cu această uniformitate a legilor naturii este ea în adevăr 
valabilă întotdeauna? Adică, recunosc că eu, în adevăr, fac raționamente în 
care regularitatea întâmplărilor din natură, uniformitatea lor stă la bază. Aşa 
este astăzi. Dar este bine că este aşa? Și va fi întotdeauna așa? Acestea sunt 
întrebările care trebuiesc lămurite. 

Dacă este bine că e aşa este iarăși o întrebare care ne-o punem, dar care 
este iarăşi cam filosofică. Pentru că, dacă, sau de îndată ce un lucru este așa, 
este zadamic să ne mai întrebăm dacă este bine sau este rău că este așa. 
Întrebarea însă are alt sens, nu are de-a dreptul sensul acesta trivial. 
Întrebarea are, anume, sensul: uniformitatea aceasta a întâmplărilor din 
natură este în concordanţă cu structura spiritului nostru sau nu? Acesta este 
sensul întrebării, dacă este bine că este aşa sau nu. 

În adevăr, nu există nici o contrazicere între uniformitatea întâmplărilor 
din natură și spiritul nostru, propriu-zis, structura spiritului nostru? Cu alte 
cuvinte, uniformitatea aceasta, verificarea uniformităţii acesteia, sau mai 
bine, verifică uniformitatea aceasta principiul contradicţiei, care este un 
principiu fundamental al spiritului nostru? Evident că da! Desigur că-l 
verifică. Nu există, adică, nici un motiv ca eu să spun că presupoziţia că 
toate lucrurile se întâmplă în chip uniform în natură ar călca principiul 
contradicţiunii. Nu există nici o contrazicere în afirmaţiunea aceasta și în 
felul cum îmi închipui natura, în felul în care eu o trăiesc. Din acest punct 
de vedere suntem lămuriţi, între altele, pentru că, întâmplările din natură, pe 
măsura curgerii lor şi a trecerii lor în observația noastră, noi nu facem, 


propriu-zis, decât să verificăm această, hai să zicem, lege, acest principiu pe 
care l-am enunțat, al uniformităţii, al regularităţii. 


2. Constatarea neregularităţii 

Este adevărat că toată experienţa noastră nu iese din cadrul regularității 
şi este iarăşi adevărat că, ori de câte ori ne aflăm în faţa unei neregularități, 
a lipsei de uniformitate, ne oprim oarecum intrigaţi și căutăm să înțelegem 
de ce această neregularitate. 

Dacă, prin urmare, spiritul nostru este foarte puţin atent la verificarea 
regularității, este foarte atent la contrazicerea regularității din natură. Dar 
atunci este nelaîndemâna tuturor constatarea că spiritul nostru este învăţat 
cu regularitatea, că regularitatea face parte integrantă oarecum din însuși 
felul nostru de a gândi şi de a cunoaşte. Dacă, de pildă, văd că se face seară 
acum, că după seară vine noaptea și că, pe urmă, nopţii îi urmează 
dimineaţa, nu găsesc în toată această succesiune nimic neobicinuit. Dacă 
însă, printr-un mijloc de locomoţiune foarte perfecţionat, aș pleca acum de 
la București şi aş ajunge în alt punct de pe glob, unde aș vedea că se face 
ora 6, apoi 7, 8, 9, 10 dimineaţa și tot nu se mai face lumină, atunci aş 
constata o neregularitate care m-ar izbi şi pe care aș căuta să mi-o explic. 

Dar dacă, în adevăr, spiritul nostru este învăţat cu această regularitate și 
dacă, în adevăr, pe măsură ce ne lărgim experiența, nu facem decât să 
constatăm neregularități sau să constatăm verificarea neîncetată a acestui 
principiu al uniformităţii întâmplărilor din natură, atunci nu se poate găsi 
dovada filosofică a faptului că, în adevăr, regularitatea își are fundamentul 
în însăși constituțiunea noastră? 

lată un exemplu. Eu arunc un zar şi cade o dată 6, a doua oară tot 6, a 
treia oară la fel eţetera; cade de 30 de ori pe rând tot 6. Constat că zarul 
acesta aruncat arată mereu 6. După câte ştiu eu dinainte, probabilitatea pe 
care o are fiecare număr arătat pe zar este aproximativ egală, matematicește 
vorbind, adică e aceeași probabilitate să iasă 6, aceeași probabilitate să iasă 
2, 3 eţetera. Prin urmare, dacă eu constat că, aruncând de 30 de ori zarul, de 
30 de ori cade 6, atunci, de fapt, nu am de-a face cu o regularitate, ci, din 
contră, cu o neregularitate. Care? Fiecare din feţele celelalte ale zarului și-a 
pierdut probabilitatea. Este foarte adevărat că poţi să arunci zarul şi să cadă 
de două, de trei ori pe rând mereu numărul 6; dar, după ce va cădea de trei 
ori pe rând, este foarte puţină probabilitate că va mai cădea şi înainte, 
aruncând zarul, tot 6. Aceasta, printr-un simplu calcul, este constatabil 
imediat şi aceasta o ştiu prea bine jucătorii de la ruletă sau de la bulă. Dacă 


însă constat că de 30 de ori pe rând a ieșit tot 6, atunci îmi zic imediat: zarul 
acesta nu este același cu zarul ale cărui feţe au aceeași probabilitate. Trebuie 
să fie ceva în constituțiunea zarului acesta, care face să iasă întotdeauna 6. 
Centrul de greutate al acestui zar trebuie să fie astfel deplasat, încât 
întotdeauna trebuie să cadă cu fața 1 la pământ și cu faţa 6 deasupra. 

Vasăzică, neregularitate față de egala probabilitate a tuturor feţelor 
zarului, care se exprimă printr-o regularitate în căderea aceleiași feţe, dar 
care trebuie să aibă o altă expresiune. 

Ce raționament pot să fac în legătură cu acest fapt? Eu zic: am aruncat 
zarul de 30 de ori şi a căzut tot 6. Atunci, dacă voi arunca zarul și a 31-a 
oară, probabil că va cădea tot 6. Şi îl arunc, și, în adevăr, cade tot 6. Au eu 
dreptul să afirm că verificarea pe care am făcut-o experimental fundează în 
adevăr neuniformitatea? În aparenţă, da; în fond însă, nu. Pentru că iau și 
cercetez zarul şi constat că, în adevăr, înspre faţa cu numărul 1 are o bucată 
de plumb. Prin urmare, e fatal ca, de câte ori îl voi arunca, plumbul mutând 
centrul de greutate normal al zarului înspre faţa cu numărul 1, faţa aceasta 
să cadă întotdeauna la pământ iar faţa opusă, adică 6, sus. Prin urmare, 
neuniformitatea este verificată, este fundată prin verificare experimentală. 

Cu toate acestea, mă grăbesc să adaug că numai în aparență am dreptate 
să fac această afirmaţie. De ce? Pentru că, de fapt, eu presupun, în această 
afirmaţie a mea, o uniformitate, o regularitate, și anume că zarul meu se va 
comporta de aci înainte la fel, pentru că constituțiunea zarului meu va fi și 
de aci înainte la fel, adică centrul de greutate al zarului va fi același, în 
același loc în care este acum și în care a fost în cele 31 de dăţi, când am 
aruncat zarul. 

Vasăzică, am fundat experimental afirmaţiunea aceasta a regularității. 

Dar această verificare experimentală nu este încă o afirmaţie propriu- 
zisă, pentru motivul că ea închide o altă presupoziţie de uniformitate, 
anume, aceea că structura zarului va continua și în momentele viitoare să fie 
aceeași. 

De aceea vă spuneam că, deși noi lucrăm cu aceste regularităţi, deşi 
aceste regularități nu contravin principiului contradicţiunii, pe care l-am 
amintin, totuşi nu putem să luăm acestă regularitate ca fundată în fapt, 
pentru că, logiceşte vorbind, orice regularitate fundată în fapt presupune o 
altă uniformitate. Este adevărat, nu ne învârtim într-un cerc viţios, dar 
presupoziţia aceasta a regularității merge într-o regresiune ad infinitum. 


lată de ce nu există posibilitate logică sau teoretică de a funda acest 
principiu. 

Cu toate acestea, spunem că-l admitem. Îl admitem, pentru că nu 
contrazice principiul contradicţiunii, dar îl mai admitem şi pentru un alt 
motiv: principiul acesta al regularităţii, al uniformităţii întâmplărilor din 
natură ne este impus de viaţa noastră de toate zilele. 


3. Funcțiunea cunoașterii 

Vă aduceţi aminte că am vorbit de experienţa noastră şi am arătat că 
aceasta este singura noastră posibilitate de a trăi, adică legarea prezentului 
de trecut, înglobarea trecutului în prezent şi proiectarea acestui trecut, 
înglobat în prezent, în viitor, vasăzică extinderea în limite netrăite și 
nereale, a experienţei noastre. 

Dar se poate vedea numaidecât că este imposibilă, este absolut 
imposibilă această extindere a experienţei noastre, atâta timp cât nu avem 
această presupoziţie a uniformităţii, a regularităţii. 

Vasăzică, presupoziţia regularității întâmplărilor din natură este o 
presupoziție cerută, propriu-zis, de viaţa noastră, de necesităţile noastre 
vitale. Pe urmă, mai este cerută și de altceva, de cunoașterea noastră. 

Evident că viaţa noastră nu este făcută posibilă decât tocmai prin acest 
principiu al regularităţii. 

Ce înseamnă, propriu-zis, cunoaștere și care este pentru noi funcțiunea 
cunoașterii? „Cunoaștem“ — mai ales științificeşte vorbind — înseamnă 
„stăpânim“, înseamnă „mânuim“. „Cunosc“ înseamnă că în orice 
împrejurare în viață, de aci înainte, nu sunt lipsit cu totul de experienţă. 
Viitorul este pentru mine ceva care nu a fost, evident, sau care nu a fost 
încă, dar care este asemănător cu ceea ce este şi cu ceea ce a fost. 

Vasăzică, eu cunosc un lucru în măsura în care pot să-l întrebuinţez. Dar 
întrebuințarea lucrului acesta se face numai în prezent — în trecut, în nici 
un fel —, cu o condiţiune. (Aţi văzut ce este prezentul: un fel de noțiune- 
limită.) Cu o condiţiune este posibil ca eu să întrebuinţez în prezent un 
lucru: să am anumite elemente din acest lucru, care încă nu s-au întâmplat, 
care nu sunt încă prezente, dar pe care totuși le stăpânesc. Aceasta este 
proiectarea trecutului şi a prezentului în viitor. Îmi întind, cu alte cuvinte, 
prin cunoştinţe, tentaculele activității mele posibile într-un domeniu care nu 
este încă. 


4. Necesitatea prevederii pentru știință 


Dar cum este posibil să-mi întind tentaculele activităţii într-un domeniu 
care nu este încă, decât prin această presupoziţie fundamentală că lucrurile 
care se vor întâmpla se vor întâmpla în același fel în care s-au mai întâmplat 
deja? 

Vasăzică, există necesitatea — în legătură cu necesitățile vieții —, există, 
pentru posibilitatea cunoașterii, necesitatea aceasta a prevederii. 

Necesitatea aceasta a prevederii este împlinită în mecanismul vieţii 
noastre de ceea ce noi numim știință. 

Știința, în înţelesul acesta, care este totuși foarte exact, este altceva decât 
ştiinţa cristalizată, codificată, pusă în formule, constituită într-un corp de 
doctrină, să zicem. Știința este cam ceea ce spunea Auguste Comte, când 
spunea că „a ști însemnează a prevedea“. Adică, ştiinţă face fiecare om, fie 
că a învăţat carte, fie că nu, care, seara când se culcă, trage perdelele la 
fereastră, pentru ca nu cumva soarele de dimineaţă să-l scoale înainte de 
vreme. Aceasta este ştiinţă. El ştie ce are să se întâmple și ia măsuri în 
vederea acestui lucru. 

Știința aceasta, deocamdată — și aci începe iarăși îndoiala —, lucrează 
cu principiul uniformităţii și al regularităţii. Dar, vă întreb: principial 
vorbind, este fundată convingerea noastră, pe care o avem astăzi, că acest 
principiu al regularităţii este constatat în știință? Este fundată, cu alte 
cuvinte, credința noastră că nu se poate știință fără de această prevedere? 

A existat un anume fel de geometrie şi astăzi câte feluri de geometrie 
există! Acel fel de geometrie avea anume postulate, felurile celelalte de 
geometrie au alte postulate. Noi am lărgit, prin urmare, posibilitatea noastră 
de lucru în ştiinţă, schimbând postulatele acestei științe. Acum, postulat este 
pentru ştiinţa actuală şi regularitatea. Uniformitatea întâmplărilor din 
natură, în ştiinţa actuală, lucrează cu acest postulat. Avem noi dreptul să 
credem că acest postulat nu va fi părăsit niciodată de ştiinţă? Aceasta este 
întrebarea! 

Dacă, în adevăr, uniformitatea legilor naturii, întâmplărilor din natură, 
este un postulat, postulat necesar oricăreia dintre ştiinţe, atunci avem 
fundată şi teoria necesităţii acestei uniformităţi. Dar ce ne poate obliga să 
admitem această afirmaţie? 


5. Uniformitatea în legătură cu timpul şi spaţiul 

Dacă veţi urmări mai bine problema, vă veţi da numaidecât seama că 
această uniformitate a întâmplărilor din natură este în strânsă legătură cu 
concretul, adică în strânsă legătură cu întâmplările în timp și spaţiu. 


Noţiunea de timp este contestată ştiinţei actuale și această noţiune de 
timp, contestată științei actuale, face ca și uniformitatea legilor naturii să fie 
contestată științei. 

Dacă noi am putea să facem o ştiinţă oarecare în afară de timp și spaţiu, 
atunci ar dispărea întâmplările şi ar dispărea evenimentele şi, dispărând 
evenimentele, ar dispărea și necesitatea pe care o simțim de a admite 
regularitatea, uniformitatea în natură. 

Prin urmare, toată chestiunea se pune acum așa: ştiinţa se poate lipsi de 
întâmplare, de concret, de evenimente, de timp? Este o întrebare care 
alunecă, în adevăr, dincolo de normalitate, dar care este, din punct de 
vedere logic și filosofic, absolut îndreptățită. 

Nu avem nici un motiv să spunem că știința trebuie să fie aşa cum este 
azi. Ceva mai mult, există, propriu-zis, o încercare cu care aveţi de-a face în 
fiecare zi, în speculațiunile d-voastră ştiinţifice, care, propriu-zis, nici nu 
mai lucrează cu concretul: gândiţi-vă la filosofia istoriei. Aceasta este 
înclinată să urmărească studiul unor evenimente, să stabilească unele tipuri 
de evenimente. Aceste tipuri de evenimente nu sunt deduse din concret, ci 
aceste tipuri de evenimente condiționează ele însele trecutul. De pildă, dacă 
eu — să iau un exemplu din istoria logicei — constat că există o anumită 
structură spirituală pe care o numesc scolastică, care se găseşte, să zicem, 
nu numai la 1200 în Europa de Apus, dar cu vreo 1500 de ani înainte în 
Grecia, cu încă vreo 2000 de ani înainte în India, cu încă vreo 1000 de ani 
înainte în China eţetera, atunci, dacă evenimentul acesta nu seamănă cu 
celelalte, ci evenimentul aceste este următor celorlalte, formează un fel de 
eveniment-tip, care are un alt fel de existență decât existența aceasta 
concretă, temporală, spirituală. Gândiţi-vă ce este toată metafizica 
platoniciană. Ea nu este decât o încercare de a funda o ştiinţă în afară de 
timp şi spaţiu. În acea lume a esenței, a ideilor platoniciene, în care, 
propriu-zis, toate stau, nimic nu se mai mişcă, în acea lume care are 
aspectul acesta contemplativ, static, nu dinamic, în acea lume, uniformitatea 
nu mai are nici un rost. 

O să spuneţi: bine, dar ştiinţa aceasta platoniciană nu a ajuns la nici un 
rezultat! Este o părere! Lui Platon i-a ajuns — și o întreagă formă de viaţă 
spirituală există și astăzi. Toate civilizațiile care au la bază nu dinamismul, 
ci staticismul se poate considera că au îmbrățișat platonismul. Posibilitate 
de ştiinţă există, prin urmare, şi aci. 


6. Știința şi principiul uniformităţii 


Dar, veţi spune: știința noastră este altfel! Evident! Dar însuși faptul de a 
spune că ştiinţa noastră este altfel, însuși faptul acesta mă pune în gardă în 
contra afirmaţiunii pe care o făceam adineauri, că nu poate să existe decât 
un singur fel de știință, și anume, știința care are la bază regularitatea 
fenomenelor din natură, a întâmplărilor din natură. 

Vasăzică, eu admit că există, în actuala formă a științei noastre, această 
uniformitate. Eu admit că presupoziţia acestei uniformități este absolut 
necesară pentru constituirea științei noastre pozitive; dar nu am nici un 
motiv să admit, mai întâi, că acest principiu al uniformităţii este un 
principiu constitutiv al spiritului nostru, şi iarăşi nu am nici un motiv, nici 
teoretic, nici de fapt, să admit că orice știință viitoare sau orice ştiinţă 
posibilă va trebui să se folosească de acest principiu, de această 
presupoziţie a uniformităţii întâmplărilor din natură. 

Știința actuală — și aci se arată încă o dată rădăcinile acestei științe —, 
ştiinţa noastră concretă de astăzi cere întrebuințarea principiului acesta al 
uniformităţii în aceeaşi măsură în care acest principiu este cerut de viaţa 
noastră. Instrumentele pe care noi le posedăm astăzi pentru a trăi sunt 
condiționate de acest principiu al uniformităţii. Viaţa noastră de astăzi nu se 
poate mișca în afară de uniformitate; adică, știința noastră, conştiinţa 
noastră, posibilitatea de a ne mișca, posibilitatea noastră de a mânui 
realitatea au absolută nevoie astăzi, în actuala orientare a spiritului sau în 
actuala structură a spiritului nostru, de uniformitate. Ceva mai mult, este 
chiar această uniformitate, pentru că este pur şi simplu prevedere. Noi nu 
putem să trăim decât în măsura în care prevedem și nu putem să prevedem 
decât în măsura în care admitem uniformitatea. 

Prin urmare, fapt este astăzi că, în actualele împrejurări și în actuala 
orientare spirituală a noastră, nu se poate ştiinţă fără principiul 
uniformităţii. Dar nu este fapt că întotdeauna orientarea noastră spirituală va 
fi aceeaşi și, prin urmare, nu este fapt că întotdeauna știința va însemna 
prevedere; și nu este fapt că întotdeauna posibilitatea de a trăi înseamnă 
cunoaștere. Adică, în momentul în care noi vom putea trăi fără să 
cunoaștem, dacă am găsi această posibilitate de a trăi fără să cunoaştem, am 
putea să scăpăm de principiul uniformităţii. 


7. Minunea ca rupere a uniformității 
De ce vă spun toate acestea? Pentru că trebuie să înțelegeţi, dacă nu vreţi 
să trăiţi de-a dreptul poziţiunea celor care afirmă că există în omenire sau în 


totalitatea întâmplărilor posibilitatea minunilor. Minunea nu este altceva 
decât ruperea uniformității. 

Și atunci, sunt atâţia teologi, oameni care se ocupă cu problemele 
acestea, care spun: minunea nu poate să existe, pentru motivul foarte simplu 
că, dacă Dumnezeu a făcut lumea, atunci el a făcut-o într-un anumit fel, şi 
Dumnezeu a asignat lumei anumite legi, anumite regularităţi. Dacă 
Dumnezeu rupe această regularitate, însemnează că el contravine legilor 
stabilite de el. Prin urmare, Dumnezeu s-ar contrazice pe sine, şi-ar face 
concurenţă sie însuși. 

Argumentarea este cât se poate de logică şi ținută de cea mai mare parte 
dintre oameni ca perfect valabilă. Da, dar cu o singură condiţie: să 
presupună, toată această argumentare, că, în adevăr, pentru Dumnezeu, 
lumea este în același fel dată cum este pentru noi, că Dumnezeu există în 
același fel cum vrem noi; că, adică, existența noastră, care se traduce, în alt 
înţeles, prin cuvântul viață este de același fel cu existenţa lui Dumnezeu. 

Ce facem noi, cu alte cuvinte? Extindem valabilitatea conștiinței vieții 
până la limitele existenţei şi identificăm existenţa lui Dumnezeu cu viaţa 
noastră. 

Dar mai este un punct care nu trebuie neglijat: noi, deocamdată, trăim în 
virtutea posibilităţii noastre de a cunoaște. Dar nu este aceasta singura 
posibilitate de trai. Există trai şi în afară de omenire, căci o sumă de 
animale, de plante trăiesc şi ele fără ca să cunoască şi fără ca să aibă 
posibilitatea noastră de prevedere. lată, prin urmare, eșalonări de probleme 
care, toate, tind să pună la îndoială necesitatea uniformităţii întâmplărilor 
naturii. 

Întâi: existența nu este tot una cu viaţa; viaţa nu este tot una cu 
cunoștința; dar știința este pur și simplu cunoştinţă; iar uniformitatea 
întâmplărilor în natură este tot una cu ştiinţa. 

Prin urmare, presupoziţia aceasta a uniformității întâmplărilor naturii 
este o presupoziţie valabilă, unde? Numai în cadrul cunoștinței, științei 
actuale; atât şi nimic mai mult! 

Peste aceste vederi este întinsă o imensă rețea de posibilități în care 
trebuie să admitem că poate să intre, în oarecari împrejurări, şi ceea ce se 
numeşte minune! 


XI. Regulă şi lege 

SID UI BNR 


1. Răspuns unei reacţii față de prelegerea trecută 

Ţin să vă încunoștinţez că am fost admonestat pentru lecţiunea trecută de 
către unul din colegii d-voastră care, nu știu pentru ce motiv, a ţinut să 
iscălească „anonim“. 

În definitiv, dacă avea să-mi spună ceva, putea să mi-o spună de-a 
dreptul sau să se iscălească, dacă a scris, pentru că este un temperament 
timid, care nu poate să vorbească. 

Evident că, pentru mine, care a trebuit să suport această morală, faptul 
este destul de însemnat. Mi s-a spus, anume, pur şi simplu, că lecţiunea mea 
a fost subversivă. 

Trebuie să fac un compliment onorabilului meu preopinent, spunându-i 
că, dacă în adevăr domnia sa crede că lecţiunea a fost subversivă — nu știu 
dacă o fi în sală acum —, poate să aibă motivele sale. 

Aş zice că, dintr-un punct de vedere strict, nu numai științific, dar 
ştienţifist, adică dintr-un punct de vedere care ridică știința nu la ceea ce o 
considerăm noi aci, ci la un fel de interpretare absolută și metafizică a 
realităţii, din acest punct de vedere s-ar putea ca lecţiunea mea să fi fost 
subversivă. Însă eu, mărturisesc, sunt totdeauna sincer, trebuie să vă 
accentuez d-voastră că nu putea să fie subversivă lecţiunea, din punctul 
meu de vedere. 

Vă amintiţi care a fost mersul expunerii și al raționamentului — mult, 
puţin, cât a fost. Vă aduceţi aminte că am încercuit precis limitele de 
activitate ale ştiinţei şi am arătat că, în adevăr, regularitatea de care 
vorbeam este valabilă şi se identifică, aş zice, cu ştiinţa, după cum știința se 
identifică cu un anumit fel de cunoaştere. Dar că nu există, pentru mine cel 


puţin, nici un motiv să identific cunoștința cu ştiinţa şi că, întru atât întru cât 
se poate vorbi de o existență în afară de conștiință și numai în afară de 
conștiință, știinţificeşte, se poate afirma că această regularitate nu este o 
lege valabilă pentru toate împrejurările; și că, în cazul acesta, rămâne ceva 
care poate să fie altceva decât regularitate, decât uniformitate în 
întâmplările din natură; prin urmare, lasă loc liber unor altfel de întâmplări, 
care nu sunt întâmplările pe care le cunoștem noi în activitatea noastră 
ştiinţifică și care întâmplări se pot realiza după anumite — hai să nu zicem 
legi —, dar după anumite caractere, care nu ar fi tocmai caracterele 
regularității. 

Prin urmare, tema mea a fost foarte simplă, cred, foarte logică și 
verificată cu o mulțime de considerente în legătură cu structura intimă a 
ştiinţei; şi, din punctul meu de vedere, pentru mine însumi, nu poate să fie 
subversivă. Nu poate să fie, pentru că eu nu încerc să asignez științei numai 
un colț de activitate, care ar fi prea mic pentru a umple golul. Eu nu am fost 
niciodată un fel de, cum aș zice, prigonitor al științei, şi nici nu mi-ar şedea 
bine să fiu. Ştiinţa există în afară de orice prigonitor, există pur şi simplu și 
cel puţin atâta simţ critic am, ca să nu mă lupt cu morile de vânt. Dar eu am 
accentuat întotdeauna, şi este bine să rețineți și d-voastră, că ştiinţa aceasta 
are o funcţiune precisă, cu anumite rosturi, cu anumite mijloace care 
corespund perfect rosturilor şi limitelor ei, dar că nu se poate face din știință 
orice vrem noi. Știința îşi are rosturile ei și zadarnic am încerca să facem 
dintr-însa ceea ce vrem noi. 

Atât despre diversiunea pe care a provocat-o această punere la index a 
colegului d-voastră şi a onorabilului meu preopinent. 


2. Uniformitatea întâmplărilor din realitate şi din viaţa spirituală 

D-voastră aţi văzut în lecţiunea trecută, în care am analizat fenomenul 
acesta al regularităţii, al uniformității întâmplărilor din natură, că noi 
asignăm acestei uniformități şi acestei regularităţi, realitatea întâmplărilor 
din realitatea concretă. Am putea spune — cu alte cuvinte, din 
considerațiunile făcute în orele trecute — chiar că această regularitate sau 
uniformitate este un postulat al activităţii noastre ştiinţifice şi, aş zice ceva 
mai mult, o creaţiune a acestei activităţi ştiinţifice, adică nu o activitate în 
înţelesul direct, ci în sensul că activitatea noastră ştiinţifică introduce în 
întâmplările din natură această regularitate. 

Dar această regularitate nu este ceva existent, realiter, nici o lege 
propriu-zisă a gândirii noastre, în general; și aceasta se vede și de acolo că 


această regularitate, pe care noi am admis-o ca impusă în știință de simţul 
comun, nu este pretutindeni impusă de acest simţ comun. Adică, aceiași 
oameni care zic că toate lucrurile se întâmplă în chip regulat și uniform în 
natură, aceiași oameni or să fie întotdeauna gata să spună, înainte de orice 
judecare a temei, că, în definitiv, ceea ce fac eu depinde de mine și că eu pot 
să-mi asignez regularităţi, uniformităţi de acestea, voinţei mele; că există, 
cu alte cuvinte, un domeniu în care, propriu-zis vorbind, există şi un fel de 
libertate de mișcare, de iniţiativă proprie. 

Vasăzică, dacă este adevărat că mentalitatea ştiinţifică se aplică, mai 
departe, nu realităţii fizice, ci realităţii spirituale, această mentalitate 
ştiinţifică lărgește, extinde conceptul de regularitate şi asupra vieţii 
sufleteşti. 

Este adevărat că, hai să zicem cu un alt cuvânt, determinismul acesta — 
care este indicat în altă ordine de idei de regularitate — începe de la un 
moment dat să fie valabil şi pentru viaţa spirituală. Dar când? Începe în 
momentul în care atitudinea ştiinţifică încetează să se mai îndrepte numai 
asupra fenomenelor fizice, ci-și orientează atenția și asupra fenomenelor 
sufleteşti. 

Dar sunt momente — și le arătai — în care această regularitate nu este 
presupusă, ceea ce înseamnă, cum spuneam adineauri, că simţul comun nu 
impune, printr-un fel de lege proprie, această regularitate în toate domeniile 
lui de activitate. Ei bine, regularitatea, uniformitatea, este un concept 
ştiinţific. El este în construcțiunea ştiinţifică propriu-zisă. Acest concept 
este mai degrabă un fel de treaptă primă spre constituirea unui alt concept, 
de o foarte mare importanţă şi acesta pentru știința noastră: a conceptului de 
lege. 


3. Regulă şi lege 

Ce este legea şi ce este regula? 

Regula știm ce este: noi stabilim anume uniformitate, anume regularitate 
în succesiunea fenomenelor, în lumea fizică, să zicem, în general, şi aceste 
regularități le exprimăm într-o formă oarecare. Această exprimare constituie 
regula. 

Regula este, prin însuși înţelesul ei, de două feluri: este o regulă care 
constată anumite lucruri și este o regulă care prescrie anumite lucruri. 

Când zic, de pildă, că este absolut necesar ca oamenii care trăiesc 
împreună în societate să nu se fure unul pe altul, eu constat că raporturile 
sociale normale presupun această regularitate a nefurării unuia de către 


celălalt. Dar când zic: „să nu furi“, atunci evident că am făcut o operaţiune 
în plus, am dat oarecari norme de conducere. 

Legea ştiinţifică are şi ea, sau legea în genere are și ea două părţi: una de 
constatare, alta de normare, de normare a raporturilor. 

Dar legea științifică propriu-zisă nu este decât cea dintâi. Cealaltă poate 
să fie lege juridică, lege morală, lege socială în genere eţetera, dar nu este 
lege ştiinţifică propriu-zisă. Legea ştiinţifică nu face decât să constate ceea 
ce există. Și, ceva mai mult, nu face decât să constate, după cum arătam noi 
în lecţiunile trecute, în cadrul trecutului și al prezentului, pentru că, aşa cum 
se vor întâmpla lucrurile în teoria aceasta, este o nouă presupoziţie, în afară 
de aceea a regularității. 

Care este însă deosebirea dintre regulă și lege? Este că, în genere, se 
afirmă că o regulă are de obicei excepţiuni, pe câtă vreme legea nu are 
excepțiuni. Se spune că nu este nici o regulă fără excepţiune, după cum se 
spune iarăşi foarte des — dar lucrul acesta nu l-am înţeles niciodată și aș fi 
foarte fericit să se găsească cineva care să mi-l explice — că excepţiunea 
confirmă întotdeauna regula. Vasăzică, regula are de obicei excepții. O 
regulă care nu are excepţiuni se zice că este o lege, adică o regulă valabilă 
în toate cazurile posibile. Cu alte cuvinte, regula ar reprezenta o 
aproximaţiune a realităţii, pe câtă vreme legea ar reprezenta însăși 
realitatea, redusă nu la o aproximaţie, ci la absolut. Se închide, prin urmare, 
în noțiunea aceasta de lege, în primul rând, ideea de absolut și, în al doilea 
rând, încă ceva. Când spun că toate corpurile cad, adică toate corpurile sunt 
grele, eu afirm o lege care este valabilă pentru întâmplările concrete, pentru 
realitatea noastră fizică. Dar afirm ceva mai mult — şi aceasta este 
caracteristic pentru structura științifică —, afirm că legea aceasta: „toate 
corpurile sunt grele“ este valabilă independent de realizarea ei. În adevăr, 
afirm că, dacă nu s-ar realiza sau dacă s-ar realiza altfel, legea ar continua 
să fie valabilă. Nu altceva. Că mie îmi este indiferent dacă, în adevăr, noi 
asistăm astăzi la căderea corpurilor sau nu. Fapt este însă că, de îndată ce va 
exista un corp, acesta trebuie să fie greu, trebuie să cadă. 


4. Specificul legii 

Aceasta reprezintă ştiinţificește legea, dincolo de regulă. Valabilitatea ei 
nu este numai absolută, nu este numai în concret, ci această valabilitate se 
întinde in abstracto; este, adică, nu numai o normă a existenţei, ci şi o 
normă, o lege a tuturor posibilităţilor de existenţă: ce a fost, ce este, ce va fi 


să fie. Orice corp ce va fi să fie odată va trebui să fie greu. Aceasta afirmă 
legea. Ea nu afirmă numai că în realitate se întâmplă ceva. 

O lege matematică, pe care o afirm eu o dată, îmi este indiferent dacă își 
găsește aplicabilitate sau nu; adică, dacă există, dacă se petrece evenimentul 
care să cadă sub această lege. Însă legea afirmă, sau spiritul ştiinţific afirmă 
că, o dată ce evenimentul acela se va întâmpla, în momentul în care 
evenimentul acela se va produce, el va trebui întotdeauna să se producă 
după legea pe care am stabilit-o eu. Dacă eu am stabilit, de pildă, legea că 2 
+ 3 = 5, îmi este indiferent dacă, în viaţa mea și a universului în genere, se 
va ivi prilejul să se adune două obiecte cu trei obiecte. Legea matematică 
afirmă că, în momentul în care va fi acest prilej, când universul va înfățișa 
acest eveniment, el se va comporta așa cum indică legea. 

Acesta este, în adevăr, un caracter de absolut pe care-l ia în genere 
cercetarea ştiinţifică. 

Dar mai este un caracter al legii. Kant spune că legea este o regulă de 
aparițiune a evenimentelor, care nu numai că este verificată în fapt, care nu 
numai că prescrie aparițiunea sau desfășurarea în genere a oricărui 
eveniment posibil, dar care are într-însa caracterul de necesitate. 

Ce însemnează aceasta? Aceasta însemnează cam următorul lucru. Eu 
pot să sfârşesc prelegerea aceasta la ora 6. Eu sfârșesc, de fapt, prelegerea 
mea în fiecare vineri la ora 6. lată a doua poziţiune. Eu trebuie să sfârșesc 
prelegerea mea în fiecare vineri la ora 6. 

În cazul întâi, este la latitudinea mea să fac un lucru aşa cum îl fac. În 
cazul al doilea, constat un lucru; și anume, că, de fapt, aşa se întâmplă 
întotdeauna. În cazul al treilea, se explică, se lămureşte, se înţelege de ce eu 
sfârșesc vineri prelegerea întotdeauna la ora 6; sunt, adică, anume 
împrejurări care mă silesc ca eu să termin prelegerea la ora 6 şi să nu pot 
trece peste această oră. 

Că ziua urmează nopţei, acesta este un fapt. Că acest fapt se întâmplă 
întotdeauna așa este verificat. Eu sunt, în orice caz, sigur că trebuie să se 
întâmple aşa, că există o necesitate a succesiunii zilei şi nopţei, aceasta este 
ceva în plus faţă de legea însăși a succesiunii zilei și nopţei. Acest fapt în 
plus îmi dă caracterul de care vorbeam, îmi dă explicaţiunea, lămurirea 
realității. 

Vasăzică, legea, în afară de regulă, mai are și acest caracter, că explică 
realitatea. 


Ce spuneam noi despre regulă? Că ne înfățișează realitatea. Ce spuneam 
despre ea? Că este impusă de simţul comun. Despre lege ce am spus? Că nu 
este impusă de simţul comun, dar că are în plus, în afară de caracterul de 
absolut şi de valabil in abstracto, acest caracter de necesitate care face 
posibilă explicaţiunea sa. 

De aci înainte trebuie să deduceţi că legea, dacă nu este impusă de simţul 
comun, este impusă de altceva; şi anume, de necesitatea noastră de 
cunoaștere. Aceasta este teoria. 

Cum se comportă această teorie, cum rezistă această teorie analizei? 


5. Interpretarea calitativă şi cea cantitativă a legii 

Mai întâi, legea este absolut exactă. Este o deosebire cantitativă, aș zice, 
între regulă și lege. 

Ce însemnează aceasta? De pildă, am afirmat, după o lungă experienţă, 
după o experienţă ştiinţifică, că întotdeauna când trece un curent electric 
printr-un fir de metal, acest fir se încălzeşte şi am afirmat, de asemenea, că 
gradul de temperatură pe care-l ia acest fir stă într-un anumit raport și cu 
calitatea metalului, și cu diametrul firului. Se întâmplă însă că eu introduc 
acest fir de metal într-o soluţiune, într-un vas cu apă, care are tocmai 
temperatura de topire a gheţei și fac să treacă iarăși un curent electric prin 
acest fir. O să constat că firul nu se încălzeşte, ci, din contra, se răceşte încă 
mai tare. Un caz. 

Alt caz. Toate corpurile se atrag. Lege! Ele se atrag în raportul cutare cu 
pătratul distanţei şi în raportul cutare cu masa lor. Prin urmare, două corpuri 
puse în prezenţă au tendinţa să se atragă. Este legea generală a gravitaţiunii, 
exprimată prin formula: G(r) = mm» / r°. 

Eu am într-un aparat, pe care-l numesc electroscop, două foițe de aur, 
care stau faţă în faţă, la o anumită distanţă. Ele sunt foarte mobile, foarte 
sensibile. În virtutea legii gravitaţiunii, ele trebuie să se atragă într-o 
anumită proporţie sau măsură. Pun în contact acest aparat care se cheamă 
electroscop cu un izvor de energie electrică şi constat numaidecât că foiţele 
se depărtează. La prima analiză, prin urmare, această lege în genere nu prea 
are aplicaţiune aşa de precisă; există întotdeauna un joc, un grad de 
aproximaţie, cum s-ar zice. 

O să spuneţi: da, dar, dacă nu ar fi apa rece sau dacă nu ar fi respectivul 
aparat în legătură cu un izvor de energie, de energie electrică eţetera, legile 
s-ar verifica? Da, dar, cu toate acestea, vedeţi că legea prezintă oarecare 


aproximaţie! Cu alte cuvinte, trebuie să stabilim mereu condițiuni în care 
legea este valabilă. Legea nu este valabilă oricum în univers. Ea nu este 
valabilă în concretul imediat, în calitativ, aş zice, ci trebuie să facă 
întotdeauna încercuiri și să spună: dacă lucrurile se întâmplă aşa și aşa, 
legea este valabilă. Aceasta este interpretarea calitativă. 

Dar să considerăm și puţin cantitativ cestiunea. 

Teoria generală a legii afirmă: legea are o aplicațiune absolută, nu există 
pentru ea excepţiuni. De unde ştim lucrul acesta? Legea este întotdeauna o 
expresiune cantitativă a unui eveniment. Această expresiune cantitativă a 
evenimentului se verifică de mine experimental, cu ajutorul evenimentelor. 
Cine face verificarea? Eu. Cum? Prin măsurătoare. Care sunt posibilitățile 
mele de măsurătoare? Sunt ele absolute? Nu. Ele sunt întotdeauna relative. 
Niciodată o lege nu se poate verifica precis experimental. Există o lege a 
triunghiului, care spune că suma unghiurilor interioare ale triunghiului este 
egală cu două unghiuri drepte, adică cu 180°. Ei bine, nu există posibilitate 
de construire a unui triunghi și de măsurătoare a unghiurilor interioare care 
să poată da exact 180%; totdeauna, experimental, triunghiul, suma 
unghiurilor lui interioare, va avea sau mai mult, sau mai puţin decât 180°. 


6. Caracterul relativ al legii 

Vorbeam adineauri de legea gravitațiunii. Ce însemnează, în formula 
enunțată, r°? Dacă aş zice, în loc de r° r la puterea 1,999999 eţetera, sau 
dacă aş zice r la puterea 2,000000001, adică dacă aş scădea din 2 o cantitate 
infinit de mică, o cantitate infinitezimală, sau dacă i-aş adăuga o astfel de 
cantitate, legea gravitațiunii nu ar mai fi valabilă? Adică, verificarea 
experimentală a legii acesteia ar înfățișa în adevăr dificultăţi? Este mai ușor 
de făcut, este mai precisă afirmaţiunea că r acela este la puterea a doua, 
decât că r este numai la puterea 1,99999 eţetera? 

Experimental vorbind, este o aberaţiune să se susțină acest lucru. Ce 
înseamnă însă aceasta? Înseamnă, pur şi simplu, că legea nu reprezintă nici 
ea un absolut, ci reprezintă tot o aproximaţie a evenimentelor. Că, adică, 
există, hai să zicem, o margine în care această lege este necontrolabilă, că 
există posibilitate de excepțiune și înăuntrul acestei legi. 

Dar eu nu am descoperit praful de puşcă spunându-vă lucrurile acestea și 
nu sunt nici deloc subversiv. Nu fac, propriu-zis, acum decât să militez 
pentru actuala idee de lege ştiinţifică. Gândiţi-vă, de pildă, la teoria cinetică 
a gazelor. Știţi cam ce este aceasta: înăuntrul unor particule oarecare, sunt 


alte particule mai mici care se mişcă cu o iuţeală extraordinară. Închipuiţi- 
vă un fel de sferă în care sunt anumite corpuri, care se mișcă cu o iuțeală 
extraordinară și care urmează niște mișcări absolute, aş zice imposibil de 
precizat. Există totuși o formulă de echilibru a acelui gaz, există, cu alte 
cuvinte, o lege a gazelor. Cum este posibilă legea aceasta? Ce înseamnă 
legea aceasta, propriu-zis? Însemnează expresiunea unui fapt? Nu. Legea 
aceasta nu este decât un fel de termen mediu al tuturor întâmplărilor din 
volumul închis din sfera aceasta. Adică, toate mișcările pe care le urmăresc 
eu și care se întâmplă înăuntrul sferei acesteia sunt imposibil de prins și 
relațiunile dintre ele sunt iarăşi imposibil de stabilit. Totuşi, există o 
formulă, ştiinţificește vorbind, a volumului și a tuturor întâmplărilor dintr- 
însul. Aceasta este legea. 

Dar legea nu reprezintă aci decât termenul mediu și termenul este 
întotdeauna aproximativ. Vasăzică, în adevăr, ideea de lege este în strânsă 
legătură cu ideea aceasta de aproximaţiune. Legea nu însemnează absolutul, 
legea însemnează, ca şi regula, aproximaţie. 


7. Caracterul de necesitate al legii 

Dar, se mai spune, pe de altă parte: regula are caracter de necesitate. Eu 
nu prea înțeleg cam ce însemnează a avea acest caracter. Un lucru se 
întâmplă așa, pur şi simplu, pentru că trebuie să se întâmple așa. 

Ce însemnează aceasta? Distincţiunea ar fi că regula constată, iar legea 
explică. Dar asupra acestui lucru o să mai revenim la cauzalitate. 

Dar să revenim la ceea ce ne interesează acum. 

Caracterul de necesitate ar fi, în adevăr, ştiinţific, distinct de celălalt, de 
realitate, când în adevăr constatarea ar fi distinctă de explicaţiune. Dar, întru 
cât faptul că eu știu că am să ies la ora 6 schimbă, propriu-zis, structural 
vorbind, natura cunoștinței mele? Eu lărgesc numai cantitativ cunoștințele 
mele, nu calitativ. Între faptul că eu termin întotdeauna lecţia la ora 6 şi 
faptul că trebuie să termin întotdeauna prelegerile la ora 6, nu este decât o 
deosebire de cantitate de cunoştinţe. Eu ştiu, în primul rând, ce se întâmplă 
până la ora 6 şi, în al doilea rând, ce se întâmplă după ora 6. Adică, ştiu că 
mai este cineva care trebuie să vină aci, un alt profesor care are oră după 
ora mea sau că trebuie să mă duc să mă întâlnesc cu cutare persoană, sau că 
numai până la ora 6 mă ajută glasul să vorbesc și mai mult nu eţetera. 

Prin urmare, caracterul de necesitate care se acordă legii, ca ceva distinct 
de regulă, de realitate, nu este, propriu-zis, calitativ deosebit, ci este doar 
cantitativ deosebit: am mai multe cunoştinţe, nu am alt fel de cunoștințe. 


Aceasta însemnează că ceea ce este necesar astăzi poate să înceteze să 
fie necesar mâine; adică, pot să împing necontenit limita cunoştinţelor mele 
şi, prin urmare, să câştig necontenit din ceea ce pentru mine era necesar — 
necesar, nu ca o scuză, ci ca un fel de poziţie retranşantă a ignoranței mele. 

Real este, de pildă, faptul că eu ies totdeauna la ora 6. Constat că 
totdeauna ies la ora 6. Această cunoștință poate să fie necesară față de un 
fenomen anterior ei, după cum cunoştinţa că după ora 6 se întâmplă ceva 
îmi dă caracterul de necesitate al cunoștinței reale de adineauri. De pildă, 
dacă ştiu că am în faţa mea un auditor care nu poate să reziste unor 
considerațiuni filosofice mai mult decât trei sferturi de oră, atunci, în 
momentul când ştiu că am intrat în sală la ora 5 și un sfert, și că, deci, 
trebuie să ies la ora 6, caracterul de necesitate al ieşirei din clasă mi-l dă ora 
6; prin urmare, caracterul de necesitate al ieșirei la ora 6 mi-l dă sau se 
poate stabili din două părţi: şi dinainte şi dinapoi, şi din sus și din jos. 

Prin urmare, caracterul acesta de necesitate nu este ceva absolut, nu are 
înţeles absolut. Un lucru poate să fie pe rând necesar şi real şi un lucru real 
nu se poate spune că nu devine niciodată necesar, nici viceversa. 

Deci, nu se poate spune că regula este numai reală şi constată un lucru, 
pe câtă vreme legea este necesară, pentru că explică un lucru. 

Dar, la urma urmei, ce explică, propriu-zis, legea? Explică ea ceva? Nu. 
Ea înfățișează pur şi simplu, ea afirmă că, în adevăr, lucrul se întâmplă așa, 
dar nu spune de ce lucrul se întâmplă așa. Când mă întreabă cineva: pentru 
ce ieși la ora 6? — Pentru că aşteaptă altcineva, care trebuie să intre în sală 
după mine, să facă curs. Aceasta este o exprimare a faptului. Dar mai poate 
să fie încă o exprimare a faptului: pentru că se întâmplă ca, după ce ies eu la 
ora 6, să intre domnul cutare după ora 6. Este aci exprimarea constatării 
unui fapt. Unde mai este aci caracterul de explicaţiune, de necesitate? 
Nicăieri! 

Toate corpurile cad! De ce? Pentru că există legea gravitaţiunii, care 
exprimă lucrul acesta, faptul acesta. Dar ce exprimă legea gravitaţiunii? 
Faptul că toate corpurile cad. Unde este caracterul de necesitate al legii 
gravitațiunii? De ce sunt forțat să admit apriori că toate corpurile cad? 
Pentru că toate sunt grele! Cum adică, necesitatea nu rezultă decât dintr-un 
element analitic, printr-o judecată analitică? Legile ştiinţifice, care sunt 
judecăţi sintetice, de fapt, pierd caracterul necesităţii. 

Prin urmare, vedeţi că nici acest caracter al necesităţii care se acordă 
legii nu este chiar așa de necesar, pentru că nu se poate funda, propriu-zis. 


Dar care este atunci deosebirea între regulă și lege? Este una foarte 
simplă. În primul rând, că nu se poate vorbi de lege decât atunci când faci 
ştiinţă. Se poate vorbi de regulă și când ai cunoștința științifică a realității, 
dar când nu faci știință în cadrul unui corp organizat de doctrină. Cu alte 
cuvinte, regula intrată într-un corp sistematizat de afirmaţiuni devine lege. 
Aceasta este o deosebire care nu este esenţială, ci este funcţională. 

Legea este regula încadrată în ştiinţă, adică nu în cunoştinţa științifică, ci 
în ştiinţa organizată. În ştiinţa organizată, prin urmare, regula se numeşte 
lege. Atât şi nimic mai mult! 

Dar, dacă legea aceasta nu este impusă, după cum am arătat, de bunul- 
simţ, de simţul comun, și, după cum am arătat iarăși prin comentariile 
acestea care ştirbesc autoritatea conceptului de lege, nu este impusă, 
propriu-zis, nici de cunoștința ştiinţifică, atunci cum lucrăm noi cu legea 
aceasta, în virtutea cărui fapt? Este foarte simplu: în virtutea unei necesități 
constructuale, trebuie să afirmăm, în legătură cu legea, același lucru pe care 
l-am afirmat în legătură cu regula; că, anume, legea reprezintă o 
aproximaţie a realității fizice, cunoscută de noi știinţificeşte, şi că această 
aproximaţiune intră în calculele noastre, le considerăm noi pe baza unei 
convențiuni, pe baza unei învoieli tacite pe care o facem. Legea, cu alte 
cuvinte, nu poate să aibă simpla pretenţiune de a exprima realitatea însăși, 
dar poate să aibă pretențiunea ca, prin ajutorul ei, să ne descurcăm în 
această realitate. 

Prin urmare, rămâne bine stabilit că ea este pur și simplu un instrument 
de descurcare a noastră în realitate, pentru ordonarea realităţii, pentru 
facerea acestei realități folositoare nouă. 

Legea nu este un fapt care se întâmplă în natură, ci explicaţiunea 
aproximativă a unui fapt prins în cadrul cunoștințelor ştiinţifice. 

Aceasta, deocamdată, despre lege. 


XII. Lucru şi substanţă 


[8 mai 1926] 

1. Transformarea și persistenţa lucrului 

2. Caracteristicile lucrului 

3. Caracterul de sine stătător al lucrului 

4. Obiect ideal sau mental 

5. Conceptul de substanță în cercetarea ştiinţifică și în filosofie 


1. Transformarea și persistenţa lucrului 

Am stabilit că tot ceea ce ni se prezintă nouă în trecere, în succesiune sau 
în simplă prezentare, simplă existență cade sub anumite regularități şi sub 
anumite legi. 

Prin urmare, aceste regularităţi și aceste uniformităţi, aceste legi, 
vasăzică, sunt pentru noi un fel de rezumare, am zice, nu a întâmplărilor, ci 
a existenţei în general. Cu alte cuvinte, noi stabilim regularități și legi, nu 
numai pentru ceea ce curge, pentru ceea ce se succede, ci pentru tot ce este. 
Însuşi faptul că eu numesc obiectul acesta masă și obiectul celălalt masă 
ețetera presupune că există o regularitate în prezentarea acestui obiect. 

Vasăzică, nu trebuie să credeţi că există pur și simplu un aspect de 
culegere a realităţii, care este prins sub lege şi sub uniformitate, ci legea și 
uniformitatea sunt expresiunile rezumate ale existenţei în genere, care 
existență în genere este, fără îndoială, de transformare, dar este și de 
persistenţă. 

Dacă noi am urmări simplele transformări ale lucrurilor, adică, dacă am 
urmări evenimentele în univers şi dacă am stabili înlănțuirea regulată, 
legală, să zicem, a acestor evenimente, atunci am ajunge la ceea ce se 
numeşte aspectul de cauzaţie a existenţei; dacă însă urmărim felul nu 
identic, dar, în sfârşit, persistenta reprezentării lucrurilor în general, a 
existenţei în general, noi ajungem la altceva: ajungem la ceea ce se numeşte 
lucru şi la ceea ce se numeşte substanță. De câte ori intru în sala aceasta, 
găsesc anumite obiecte. Aceste obiecte mi se prezintă cam în același fel. 
Este o uniformitate pe care eu o trăiesc, de îndată ce eu, înainte de a intra 
aci, bănuiesc că, foarte probabil, voi găsi aceste obiecte. 

Obiectele acestea vor persista, vor fi și de aci înainte cum au fost ieri și 
alaltăieri şi vor persista, vor fi și mâine: este o uniformitate. 


Obiectele acestea evident că se schimbă; s-ar putea ca unul azi să fie 
roşu şi mâine, negru; s-ar putea foarte bine ca unul azi să fie aci și mâine să 
fie ceva mai înspre stânga, adică schimbări pe care eu le percep dintr-o dată. 
Dar, în afară de schimbările acestea, este sigur că, din momentul în care eu 
am început să vorbesc şi până acum, s-au întâmplat anumite schimbări în 
aceste obiecte. 

Lemnele putrezesc. Ce însemnează aceasta? Înseamnă că în lemn se 
întâmplă anumite procese, imperceptibile pe distanţe scurte de timp, dar 
procese care sunt continue, fără îndoială. Vasăzică, schimbarea aceasta este 
neîncetată, dar schimbarea — şi acesta este caracterul care ne interesează pe 
noi — nu poate să atace însăși regularitatea de care vorbeam. Cu alte 
cuvinte, ceea ce mi se prezintă mie, nu în formă de succesiune, ci în formă 
pur și simplu de repaos, ceea ce mi se prezintă mie în univers are anumite 
regularităţi, care regularități constau nu în schimbări, ci în persistenţe. 
Aceste persistenţe nu sunt, fără îndoială, absolute, în înțelesul că nu este 
ceva care să rămână absolut imuabil, dar aceste persistențe trebuie 
interpretate în sensul că toate schimbările pe care le prezintă respectivul 
eveniment sau fenomen nu trec peste anumite cadre, care sunt definitorii 
pentru ceea ce numim noi individualitatea unui eveniment, pentru ceea ce 
numim noi lucru. 


2. Caracteristicile lucrului 

Care sunt caracteristicile lucrului? Noi am afirmat adineauri că acest 
lucru nu este, propriu-zis, o existență absolută, dar un lucru este ceva cu 
care noi lucrăm, nu ceva care corespunde numai unui nume. Eu zic un om: 
Vasile Georgescu. Numai Vasile Georgescu se raportează la un anume om. 
Numele acesta, Vasile Georgescu, poate să se raporteze la un om în vârstă 
de un an, la omul în vârstă de 3, de 5 ani eţetera. Când zic Vasile 
Georgescu, nu intră în calculele mele nici un element temporal: numele 
este, pur şi simplu, semn pentru omul respectiv. Când vorbesc de lucru 
propriu-zis, lucrul acesta nu este un semn numai pentru un fenomen, ci este 
ceva mai mult: este o existență reală. Existenţă reală, iarăși, nu în sens 
absolut. 

În exemplul cu omul de adineauri, ce însemnează lucrul acesta? Omul, în 
şapte ani de zile, îşi schimbă toată substanţa din care este el făcut, în 
înţelesul că organismul uman, sau ultimele celule din organismul uman se 
schimbă, se înnoiesc în decurs de șapte ani. Nimic din ceea ce numeam eu 
Vasile Georgescu acum șapte ani nu mai există azi în Vasile Georgescu, şi 


totuși, legalmente, numele, omul respectiv rămâne pentru mine om şi 
rămâne — este foarte interesant — același om. Evident, acum șapte ani era 
mai gras sau mai slab, purta haine albastre, cenușii, dar este același lucru. 
Adică, persistenţele, a căror regularitate ne interesează pe noi, nu sunt de 
orice calitate. Sunt în fiecare lucru anumite persistenţe, care interesează de- 
a dreptul existenţa lucrului, existenţa reală; prin urmare, lucrul și anumite 
persistenţe care ne interesează. 

Ei bine, aci este problema cea dificilă pentru filosofi: ce interesează şi ce 
nu interesează. 

Ce este definitoriu, propriu-zis, pentru un lucru? Ce interesează și ce nu 
interesează? Eu am un chibrit pe care-l aprind. Acest chibrit, înainte de a-l 
aprinde, este compus dintr-o bucată de lemn și dintr-o substanță oarecare, 
care-i formează capătul, ce se aprinde. Eu pot să aprind acest chibrit. Am 
aprins chibritul, chibritul a ars, eu am iarăși tot un chibrit în mână, dar nu 
mai am un chibrit nears, am un chibrit ars, ceva s-a schimbat în chibritul 
acesta. Un om își schimbă toate elementele în decurs de şapte ani și el 
rămâne nu numai tot om, dar rămâne același om. 

Care este deosebirea între un caz şi celălalt? Este că un chibrit neaprins 
reprezintă o anumită stare de echilibru, în care intră anumite substanţe. D- 
voastră ştiţi ce intră, de pildă, în lemn. În lemn trebuie să intre neapărat 
oxigen, hidrogen, carbon şi azot. Acestea sunt cele patru substanţe organice 
fundamentale. În momentul în care am aprins chibritul şi a ars, formula de 
echilibru pe care o reprezintă lemnul nu mai subzistă. Am rupt acest 
echilibru, am introdus altă formă de echilibru: cărbunele s-a transformat în 
bioxid de carbon, forma a devenit alta, oxigenul s-a degajat, hidrogenul nu 
ştiu ce a devenit ş.a.m.d.. 

Vasăzică, chibritul n-a mai rămas tot el; omul se schimbă și rămâne tot 
el. De ce? Pentru că formula de echilibru rămâne aceeași: eu am înlocuit 
celulele mele, dar celulele mele epiteliale sau mușchiulare au fost înlocuite 
cu același fel de celule. Este, propriu-zis, aceeaşi structură generală a 
corpului în cazul omului cu celule primenite şi nu mai este aceeași structură 
în cazul chibritului pe care l-am ars. 

Vasăzică, persistențele acestea în lucrul pe care noi îl analizăm, în 
cazurile acestea, nu sunt persistenţe de elemente, ci sunt, cum am zice noi, 
mai degrabă persistenţe funcţionale. 

Acum, persistenţele acestea structurale, funcţionale nu explică nici ele, 
propriu-zis, definitiv problema. Să luăm cazul apei. Apa — aproximativ, 


după vechile teorii pe care le-am învăţat și noi când eram în liceu — este 
compusă din două volume de hidrogen și unul de oxigen. Mulţi zic că nu 
mai este așa, dar înainte aşa era. Apa aceasta este în stare lichidă și îi zicem 
apă. Supusă unor anumite operaţiuni, apa se poate transforma în vapori, dar 
noi îi zicem tot apă, în stare de vapori. Apa supusă unei alte operațiuni se 
poate transforma în ceva solid, adică își schimbă starea de agregaţie, iar noi 
îi zicem gheaţă sau apă solidificată. Rămâne, în toate aceste forme, nu 
pentru mentalitatea primitivă, pentru că mentalitatea primitivă îi zice 
gheaţă, apă și abur, care sunt trei lucruri deosebite, dar, pentru mentalitatea 
ceva mai logică, rămâne apă solidă, apă lichidă și apă gazoasă sau apă în 
stare de vapori. Echilibrul de care vorbeam adineauri subzistă? De fapt, nu 
mai subzistă, pentru că una era, de pildă, densitatea într-un caz, alta era în 
celelalte cazuri; una era culoarea într-un caz, alta în celălalt caz eţetera. De 
ce totuşi noi continuăm să-i zicem apă? De ce lucrul acesta, apa, persistă? 
Subzistă, există, continuă să existe, cu toate transformările. Adică, unde este 
linia de persistență de adineauri? Adineauri persistența structurală era 
definitorie pentru lucru; în cazul de faţă, această persistență structurală nu 
mai este definitorie. Vedeţi că în jurul exemplului acesta alunecă 
distincţiunea. Evident, noi explicăm lucrul şi zicem: da, natural, eu pot 
foarte simplu, prin operaţiuni care îmi stau la-ndemână, să retransform apa, 
pe care am transformat-o în vapori, pot să o retransform în stare lichidă, şi 
tot aşa gheaţa, care este rezultatul unei anumite operaţiuni asupra apei, pot 
să o retransform iarăși în stare lichidă; deci, zic iarăşi apă, apă în diferite 
forme, care stau la îndemâna mea. 

Eu pot să aprind un chibrit şi să transform obiectul acela, pe care îl 
numeam chibrit, într-un alt chibrit, pe care îl numesc acum chibrit ars. Să 
presupunem că pot să fac și operaţia inversă și că pot să-i redau toate 
elementele din natură, care s-au degajat în procesul de ardere și pot să refac 
chibritul la loc. Credeţi d-voastră că, dacă operaţia aceasta ar fi posibilă, aş 
numi mai puţin chibritul ars, chibrit ars, decât îl numesc acum? Nu. Pentru 
mine, chibritul ars ar fi totuşi altceva decât chibritul, contrariul cazului cu 
apa în stare de vapori. De aceea vă spuneam că această definiție a lucrului 
ca o existenţă structurală nu este, propriu-zis, o definiție completă și nu este 
totdeauna o definiție convenabilă, dar este, în sfârşit, o definiţie ajutătoare 
pentru noi. 


3. Caracterul de sine stătător al lucrului 


Mai este însă un alt caracter, care stabileşte oarecum identitatea, aş zice, 
a lucrului: un lucru este aproximativ ceva de sine stătător. Cum, de sine 
stătător? De pildă, eu am în faţa mea această masă. Masa aceasta este făcută 
din lemn și are culoarea galbenă. De la masa aceasta, eu am diferite 
senzații, psihologiceşte vorbind, care senzaţii se leagă într-un anumit chip și 
ne dau nouă percepţia totală de masă. Masa este pentru mine un lucru. Dar 
eu mă întreb: senzaţia aceasta de galben, care-mi vine de la această culoare, 
culoarea aceasta este un lucru? Noi nu numim culorile lucruri, nu pentru că 
nu ar avea o existenţă reală, pentru că culoarea aceasta este tot aşa de reală 
ca şi lemnul din care este făcut obiectul respectiv. 

Lucrul în totalitatea lui n-are mai multă realitate decât culoarea, pentru 
că, în definitiv, pe ce se sprijină realitatea pe care o acord eu lucrului? Se 
sprijină, pur şi simplu, pe senzațiile pe care eu le primesc de la acest lucru, 
fie că senzațiile sunt de tact, muşchiulare, de mișcare, de culoare, de sunet 
ețetera. De îndată ce aş zice: realitatea lucrului acesta îmi este dată mie, 
psihologicește, prin senzațiile pe care le am de la el, atunci evident că 
criteriul nu poate să fie senzaţia; criteriul lucrului sau calitatea de a fi lucru 
nu poate fi realitatea, pentru că realitate erau și senzațiile acestea. Atunci, de 
ce eu zic senzaţiilor, senzaţii pur și simplu, culoarea de galben, și de ce zic 
mesei, lucru? Pentru că — aceasta este o explicaţie iarăși foarte timidă — 
culoarea nu subzistă în ea însăși; culoarea nu se prezintă niciodată singură, 
ci culoarea se prezintă întotdeauna ca anexată la ceva. Există, prin urmare, 
un suport al senzaţiei de culoare, care este întotdeauna necesar pentru ca 
senzaţia de culoare să existe. Acest suport, propriu-zis, este lucrul, pentru că 
el este de sine stătător. 

Dar, dacă analizăm mai de aproape afirmaţiunea aceasta, ce însemnează: 
acest suport este de sine stătător? Pentru că, în definitiv, iarăşi 
psihologicește, masa aceasta îmi este dată printr-un complex de senzații. 
Senzaţiile acestea, nici una nu are precădere față de cealaltă: o senzaţie 
vizuală este tot atât de importantă ca şi o senzație mușchiulară; o senzaţie 
auditivă este tot atât de importantă ca și o senzație de pipăit. Atunci, ce 
formează suportul tuturor acestor senzaţii? Ce este lucrul, propriu-zis? Ce 
este de sine stătător în complexul acesta de senzaţii? Fiecare senzație în 
parte am văzut că nu este; căci fiecare senzaţie trebuie să aibă un suport şi 
atunci însuși suportul acesta nu ne este dat nouă decât de complexul de 
senzaţii. Dacă noi n-am avea senzațiile, care pe fiecare din noi ne afectează 


într-un anumit fel, n-ar exista nici un lucru pentru noi. Vedeţi, senzațiile se 
sprijină pe lucru, dar lucrul se fundează numai prin senzații. 

Atunci, ce însemnează lucru și ce însemnează de sine stătător? Vedeţi 
cum scapă realitatea analizei? Propriu-zis, şi aci, ca și în cazul dintâi, nu 
este ceva, sau — cum spune Locke — este un nu știu ce, aşa. Nu este nici 
un nu știu ce. Complexul de senzaţii ne dă lucrul numai în virtutea faptului 
că este un complex de senzații. Vasăzică, senzațiile, fiecare în parte, nu sunt 
obiecte, nu sunt lucruri, pentru că ele au nevoie de un suport. Dar suportul 
acesta nu este nici el lucrul propriu-zis, pentru că el nu este decât senzații. 
Senzaţii, dar cu o anumită condiţiune, și anume: senzaţii într-un anumit 
echilibru, într-o anumită structură, într-un anumit complex. 

Prin urmare, caracterul acesta de independenţă, de sine stătător, care se 
acordă lucrului, nu este nici el un caracter care să subziste analizei. Adică, 
noi nu putem să fundăm, plecând de la această teorie a suportului 
senzaţiilor, noi nu putem să populăm universul cu obiecte. Obiectele sunt de 
sine stătătoare în măsura în care există, și obiectele există în măsura în care 
ne afectează pe noi, şi ne afectează pe noi în măsura în care pot să ne 
provoace anumite senzații. 

Deci, obiectul este condiţionat de senzaţii. Sau, calitatea aceasta de a fi 
de sine stătător este condiționată de existența senzaţiilor și senzațiile sunt 
condiționate, în calitatea lor de a forma obiectul, de suportul obiectului. 
Adică, ne învârtim într-un simplu cerc viţios, care cerc viţios nu se poate 
rezolva decât pe cale indirectă şi incompletă, afirmând pur și simplu că 
obiectul, lucrul este un complex de senzaţii. Ce fel de complex de senzații? 
Un anumit complex de senzaţii; și anume, aci intervin operaţii ceva mai 
complicate. Pentru ca acest complex de senzaţii de care vorbim întruna să 
constituie în adevăr un lucru, el trebuie să reprezinte o unitate. El trebuie să 
reprezinte o unitate, căci raporturile în care diferite senzații stau sunt 
persistente; raporturile, nu senzațiile. 

Vasăzică, tot persistenţa, şi tot persistenţa raporturilor, persistența 
structurală este, propriu-zis, și condiţia obiectului de sine stătător. Unitatea 
în care ne este dat nouă obiectul, această unitate probabil că există. Cu alte 
cuvinte, felul de combinare, felul de raportare a senzaţiilor care ne vin de la 
obiect probabil că există în realitate aşa cum îl percepem noi. Dar, pentru ca 
un grup de senzaţii să constituie un obiect, este neapărată nevoie ca 
raporturile dintre aceste senzaţii să fie statornice. Care raporturi? Pentru că 
iarăşi, în definitiv, un lucru pe care-l percepem noi ne dă o mulțime de 


impresiuni senzoriale. În toate aceste impresiuni senzoriale pe care le 
primim — spune filosofia — sunt unele fundamentale şi altele accesorii. 
Care sunt fundamentale și care sunt accesorii? Și aci logica și teoria 
cunoștinței încetează să mai aibă valabilitate, căci accesorii şi eminamente 
fundamentale sunt ceva pe care noi îl stabilim printr-o anumită comparaţie. 
Când eu zic că obiectul acesta este masă, eu am afirmat pur şi simplu că 
între elementele obiectului acesta persistă anumite raporturi, care raporturi 
sunt la fel cu raporturile pe care le-am stabilit eu pentru un obiect ideal, pe 
care îl numesc masă. 


4. Obiect ideal sau mental 

Ce este acest obiect ideal? Și acum înţelegeţi, reluând firul expunerii 
mele, ce este cu Platon şi cu ideile platonice, că realitatea, propriu-zis, nu se 
fundează prin ea însăși; realitatea, ea însăşi se destramă și la un moment dat 
orice obiect pe care eu îl percep are nevoie de un fel de etalon, de un fel de 
criteriu de apreciere, de un fel de măsurătoare a autenticităţii lui. Această 
măsurătoare a autenticităţii lui nu poate să mi-o dea lucrul însuși. Ea 
trebuie, cu alte cuvinte, să preexiste lucrului din realitatea sensibilă. Să 
preexiste, cum? Evident că nu în timp şi spaţiu, nu în experienţa 
psihologică, istoric concretă, dar în experiența mea spirituală. Cum îmi 
formez eu, psihologicește, acest lucru, acest obiect, care este un fel de 
măsurătoare de lucru? Acesta este un proces psihologic pur și simplu. Din 
punct de vedere metafizic, logic să zicem, constat un simplu fapt: că tot 
ceea ce cunosc eu din natură şi tot ceea ce capătă de la mine atributul de 
lucru nu se fundează prin el însuși, ci se fundează printr-o comparaţie cu un 
obiect ideal, care este în minte, care preexistă logic, nu psihologic, care 
preexistă logicește lucrului real. Calitatea acestui obiect metafizic — i-aș 
zice: mental, lucru mental — este că el este imuabil, că el are totdeauna un 
minimum de elemente, care sunt necesare şi suficiente pentru ca obiectul să 
subziste. Să subziste obiectul? Nici măcar atât, pentru că, dacă ar fi aceasta, 
atunci ar avea Platon dreptate. Dar el nu are dreptate și vedeţi d-voastră de 
ce nu „să subziste obiectul“; ci are atâtea elemente necesare și suficiente ca 
eu să identific lucrurile din lumea reală. Aci este deosebirea. 

Un triunghi are trei elemente fundamentale: 1) trei laturi; 2) sunt într-un 
plan, și 3) laturile se întretaie două câte două. Ei bine, nu există nici un 
obiect care să îndeplinească numai aceste trei condițiuni — și de aceea nici 
nu există ideea platonică —, dar există o mulţime de obiecte care să 
îndeplinească şi aceste condițiuni. 


Prin urmare, obiectul acesta mental cu care eu identific lucrurile nu este, 
propriu-zis, un obiect, ci este o sumă de condiţii necesare și suficiente 
pentru indentificarea realităţii, atât şi nimic mai mult. Dacă se înțelege 
lucrul, atunci au dispărut o mulţime de discuţii inutile din filosofie, căci 
zice lumea: dar conceptul? Conceptul nu există? Cum o să existe conceptul? 
Eu, când spun triunghi, mă gândesc la un triunghi isoscel, scalen, 
echilateral, dreptunghic eţetera; mă gândesc la un triunghi realizat complet. 
Când spun cal, mă gândesc la un cal murg, roib, cu coada lungă sau scurtă 
eţetera. Vasăzică, propriu-zis, conceptul nu există, pentru că, întotdeauna 
când lucrez cu acest concept, el numaidecât se concretizează, trece în timp 
şi spaţiu, de o parte; iar de cealaltă parte, se spune: conceptul există, căci 
altfel cum am identifica lucrurile? Dreptate au și unii şi alţii, pentru că, 
propriu-zis, problema este altfel. Obiectul care îmi ajută mie să identific 
lucrurile din lumea sensibilă nu este obiect, ci este o totalitate de condiţii, 
după cum metrul nu este un obiect, ci un instrument, este o anumită 
distanţă. Prin el însuşi, el nu este nimic, ci este ceva prin serviciile pe care 
mi le face mie. Eu îmi propun ca distanţa aceasta măsurată pe pământ să fie 
o unitate de măsură, dar prin el însuși metrul nu este nimic. Tot aşa și 
conceptul, cu care eu construiesc realitatea aceea pentru mine. Ideea aceasta 
platonică, lucrul în sine în înțelesul kantian, obiectul acesta nu este un 
obiect, ci este numai o totalitate de condiţii, un instrument pentru 
cunoaşterea realităţii concrete. 

lată, prin urmare, ce însemnează lucru și cum se defineşte lucrul prin 
persistenţă şi, hai să zicem, calitatea lui de a fi de sine stătător, care, la urma 
urmelor, se reduce tot la persistentă — nu de elemente materiale, ci 
persistenţă de raporturi formale. 

Vasăzică, persistenţa de raporturi formale este un lucru şi totuși lucrul nu 
poate să fie obiectul mental, realitatea platonică eţetera, pentru că acel 
obiect mental nu este, propriu-zis, obiect, ci este numai totalitatea de 
condiţii care-mi ajută să stabilesc lucruri din realitatea sensibilă. 


5. Conceptul de substanță în cercetarea ştiinţifică și în filosofie 

Ei bine, închipuiţi-vă că aceste calităţi: persistența de sine stătător şi 
independenţa le treceţi oarecum printr-un proces de trecere la limită, cum se 
zice în matematici, în absolut, și aveţi, în loc de lucru, altceva, aveţi 
substanţa. Adică, o persistență absolută și o independenţă absolută sunt cele 
două note fundamentale ale substanţei. Substanţa este ceva care nu se 
distruge niciodată și, nefiind destructibilă, nu poate nici să fie creată prin ea 


însăşi. Aşa spune Spinoza, că substanța este ceea ce se cauzează prin ea 
însăși şi a cărei esenţă este cuprinsă într-o existență, adică ea există în 
virtutea faptului că este substanță, nu este cauzată de altceva. 

Ce importanţă are pentru noi substanţa în cercetarea ştiinţifică? Vorbim 
deocamdată de cunoştinţa ştiinţifică. În ştiinţă, substanţa nu joacă nici un 
rol. De aceea nu stăruim asupra ei, pentru că, propriu-zis, știința nu 
cunoaște persistenţa absolută. Ceva mai mult, știința întrebuinţează și 
termenul de substanțe provizorii. Substanţa provizorie, pentru un filosof, 
este un scandal, pentru că este o contradictio in adiecto. Substanţa, prin 
natura ei însăși, trebuie să fie absolută şi definitivă. În chimie se 
întrebuinţează termenul de substanţă provizorie, în filosofie nu se poate. 

Cât despre independenţă, aceasta este o problemă care pe oamenii de 
ştiinţă nici nu-i interesează; pe oamenii de ştiinţă îi interesează substanţa 
doar ca un fel de termen ajutător. Elementul ultim al realităţii ar fi, pentru 
ei, substanța; dar, iarăşi, numai în înţeles formal, nu material. Pentru că se 
zice: dacă substanţa este suportul realității, dacă substanţa este ultimul 
element al realităţii şi dacă acum câtăva vreme și fizica chimicală și chimia 
fizicală spuneau că atomul este ultima realitate, atunci, evident că substanţa 
era, pentru ştiinţă, atomul. Dar iată că, de o bucată de vreme, atomul a 
început să se disocieze şi este înlocuit, în ipotezele științifice contemporane, 
prin electron. Prin urmare, pentru știința actuală, substanţa ar fi electronul. 
Ce-mi garantează mie însă că, cu vremea, știința nu o să disocieze și 
electronul? Şi atunci, substanța s-ar schimba. Ce însemnează aceasta? 
Însemnează ceea ce spuneam pur şi simplu adineauri, că, în ştiinţă, 
termenul de substanţă nu este un termen căruia să-i corespundă, propriu-zis, 
ceva material, ci este un termen formal, un termen-limită, prin substanță 
înţelegându-se ultimele elemente ale realității, care Dumnezeu știe care vor 
fi. 

Vasăzică, substanța nu este un lucru, un obiect precis, ci substanța este o 
funcţie pentru ştiinţă. Este altceva ce poate să fie substanța în metafizică. În 
metafizică, substanţa poate să fie originea tuturor lucrurilor; în metafizică, 
substanţa poate să fie esenţa ultimă a lucrurilor eţetera. În metafizică, poate 
să existe termenul de substanţă ca termen ultim și, hai să zicem, într-un fel 
chiar material — material în opoziţie cu formal. Pentru ce? Pentru că, în 
metafizică, noi lucrăm cu principiul cauzalității, principiul creaţiunii, pe 
câtă vreme în știință nu cunoaștem nici principiul creațiunii, nici principiul 
cauzalităţii propriu-zise. 


Dar cu aceasta mi se pare că intru în lecţiunea viitoare. 

O să vedem ce însemnează cauzalitate în știință. Deocamdată stabilim: 
conceptul de substanţă în știință este construit printr-o trecere la limită, o 
trecere în absolut a conceptului de lucru; și al doilea, conceptul acesta de 
substanţă este un termen ajutător, care este mereu controlat şi controlabil 
prin experienţă; adică, substanţa ştiinţifică este o pseudosubstanţă, pentru 
simplul motiv că ea trebuie să existe, după preocupările ştiinţifice, în cadrul 
experienţei sensibile. 

Dar, prin natura ei, substanţa trebuie să iasă din cadrul acestei experienţe 
sensibile. De ce? Pentru că, aţi văzut, prin însuşi procesul ei de formaţiune, 
ea este rezultatul unei treceri în absolut. 

Vasăzică, substanţa ştiinţifică nu este un termen care să merite să fie luat 
în serios, pentru că are la origine un proces de trecere în absolut a unui 
obiect concret, a lucrului în genere, pentru aceasta fiind întrebuințată în 
ştiinţă în marginile absolutului. 

Această contradicţie fundamentală care stă la baza conceptului ştiinţific 
de substanţă arată și imposibilitatea existenţei substanţei pentru știință, şi 
neseriozitatea tuturor consideraţiunilor ştiinţifice sau filosofice, ştiinţifice 
pozitiviste, cu un termen mai precis, neseriozitatea tuturor concepţiunilor şi 
teoriilor pozitiviste în legătură cu substanţa. 


XIII. Conceptul de cauzalitate 


[14 mai 1926] 

1. Regularitatea în domeniul succesiunii evenimentelor 
2. Caracterul imediat al legăturii cauzale 

3. Teorii ale cauzalităţii 

4. Spinoza, Hume, Kant 

5. Identitatea cauzalităţii 

6. Încercări de fundare a cauzalităţii 

7. Cauzalitatea și principiul raţiunii suficiente 


1. Regularitatea în domeniul succesiunii evenimentelor 

Aţi văzut cum, cu ajutorul persistenţei uniformităţii, noi am putut să 
construim, aproximativ, conceptul de lucru și conceptul de substanţă, 
arătând care este funcțiunea și ce rol îndeplinesc aceste două concepte în 
operaţiunile științifice în general. 

Vasăzică, plecasem tot de la vechea idee a regularităţii care, pe urmă, o 
analizasem şi în forma ei ceva mai absolută, anume în forma ei de lege. 

Dacă urmărim această idee de lege, de regularitate, nu în domeniul 
persistenţei sale, ci în domeniul succesiunii evenimentelor, atunci se ridică 
o altă problemă, și anume, aceea a raporturilor dintre diferitele momente ale 
succesiunii. Cu alte cuvinte, faptul că noi constatăm o regularitate în 
urmarea diferitelor evenimente ridică întrebarea dacă această urmare a 
evenimentelor este pur şi simplu întâmplătoare sau dacă este determinată de 
o legătură intimă între diferitele momente ale acestei succesiuni. Dacă, de 
pildă, succesiunea zilei şi a nopţii este determinată de însăși natura zilei și a 
nopţii sau dacă această succesiune, această regularitate, această uniformitate 
este hotărâtă de alte elemente din afară de natura însăși, de structura intimă 
a momentelor ce se succed. Aceasta este întrebarea. 

Cu alt termen, întrebarea aceasta este identică cu aşa-numita problemă a 
cauzalității. 

Vasăzică, faptul brut de la care pleacă problema cauzalităţii este noţiunea 
unei succesiuni regulate, previzibile între două şi, mai pe urmă, evident, 
între mai multe evenimente. 


2. Caracterul imediat al legăturii cauzale 


Condiţiunea pe care spiritul de cercetare o pune acestei succesiuni este, 
în afară de regularitate, care este presupusă, caracterul de imediat, de 
nemijlocit. Cu alte cuvinte, pentru ca să presupunem că între două 
evenimente, între două fenomene, este o legătură intimă, pe care noi o vom 
numi mai târziu legătură cauzală, trebuie ca între aceste două evenimente să 
nu se interpună nimic, să fie imediate, nemijlocite. 

Ce însemnează acest imediat, acest nemijlocit? Este — trebuie să o 
recunoaștem de la început, pentru ca să nu ne lungim prea mult vorbirea — 
un fel al nostru de a vorbi. Pentru că succesiunea aceasta în timp trebuie să 
presupună neapărat o prelungire a fenomenelor în timp, nu o suprapunere a 
lor — căci, dacă ar exista suprapunere, atunci evident că fenomenele s-ar 
confunda. 

Ce însemnează imediat? Însemnează perfect alături în timp. Dar perfect 
alături în timp, adică fără nici un fel de distanţă în timp înseamnă pur și 
simplu în același moment. Dacă însă înseamnă în același moment, nu mai 
este, propriu-zis, succesiune, ci este contemporaneitate. Şi atunci, din ce se 
construieşte succesiunea aceasta, din ce se construieşte lanțul 
evenimentelor, dacă nu există această dimensiune în timp? O să spuneţi: da, 
dar un eveniment se întinde pe o distanță de timp oarecare, adică pe un 
spaţiu de timp, să zicem A-B, iar cel de-al doilea, pe un spaţiu de timp, C-D. 

Ce afirmă, propriu-zis, această contiguitate în caracterul de nemijlocit? 
Afirmă că C-D urmează imediat lui A-B şi spune că C şi cu B se confundă, 
se suprapun, adică sfârşitul unui eveniment este suprapus cu începutul 
evenimentului următor. 

Explicaţiunea aceasta nu este valabilă, pentru că evenimentul acesta pe 
care-l însemnăm cu distanța A-B este un eveniment fictiv, însemnarea 
aceasta pe care o facem este o însemnare fictivă, pentru că, de fapt, 
evenimentul A-B se poate descompune într-o mulțime de subevenimente, 
care pot fi împinse la infinit și, putând fi împinse astfel, înseamnă că acel C 
care se suprapune lui B din schema noastră este o operațiune care se aplică 
unor elemente infinitezimale. Și, aplicându-se operațiunea aceasta unor 
elemente infinitezimale, înseamnă că se suprapun perfect toate momentele 
acestea, adică înseamnă, propriu-zis, că nu putem să ieşim dintr-un anumit 
moment. 

Vasăzică, acest caracter de imediat pe care noi îl atribuim celor două 
evenimente ce sunt într-o anumită legătură, pe care noi o numim cauzală, 
este numai un fel al nostru de a vorbi. 


Ce însemnează, de pildă, că două evenimente se succed în timp, la o 
distanță de timp egală cu a milioana parte dintr-o secundă? Pentru 
percepțiile noastre, această a milioana parte dintr-o secundă nu însemnează 
nimic. Înseamnă că momentul C şi momentul D în adevăr se suprapun de 
facto; de drept însă, nu, oricât de mică ar fi această parte dintr-o secundă. 

Vasăzică, de fapt, între două evenimente, dacă presupunem evenimentele 
de sine stătătoare, trebuie să fie o distanţă, şi atunci evenimentele nu mai 
pot să fie presupuse ca imediate, ca nemijlocite. 

O să vedeţi mai târziu de ce insist asupra acestui lucru 

Cauzalitatea aceasta sau legătura aceasta constantă între două 
evenimente spuneam la început că ne face să presupunem că există de fapt o 
legătură intimă între evenimente. Dacă presupunem că aparițiunea unui 
eveniment A va trebui neapărat să provoace aparițiunea unui alt eveniment, 
B, atunci noi spunem pur și simplu că A şi B sunt într-o legătură de 
cauzalitate. 

Noi spunem pur și simplu, adică cu oarecare aproximaţie: faptul că două 
evenimente se urmează nu înseamnă deloc că ele sunt într-o legătură de 
cauzalitate. Adică, vreau să spun că este un fel al nostru de a vorbi atunci 
când deducem cauzalitatea din succesiunea regulată a două evenimente. 
Mai drept, poate că ar trebui să spunem că avem de-a face cu cauzalitate 
atunci când această legătură ineluctabilă ar fi determinată de însăși natura 
evenimentelor. Dar asupra acestei probleme o să revenim mâine. 

În genere, simțul comun, rațiunea omenească în formele ei simple și 
nealambicate, neștiinţifizate, în genere, raţiunea aceasta omenească crede că 
legătura cauzală de care vorbim acum închide într-însa un element, hai să 
zicem, mistic, necunoscut, imponderabil, în sensul că este ceva în 
evenimentul A care face ca, după acest eveniment A, să urmeze evenimentul 
B. 


3. Teorii ale cauzalităţii 

În legătură cu această concepţiune generală, există în istoria filosofiei şi 
în teoria cunoștinței mai multe teorii ale cauzalității. 

O primă teorie este aceea care crede că tot ceea ce se întâmplă în natură 
constituie o activitate; că, prin urmare, evenimentele din natură nu sunt pur 
şi simplu succesiuni de întâmplări, ci sunt acțiuni, activitate, este ceva care 
condiționează însăși această întreagă apariţie. 

După cum vedeţi, este foarte ușor: toată această teorie se clădeşte pe o 
analogie. Analogia se face între existența cosmică în general și existenţa 


omului. Omul este o existență aproximativ de sine stătătoare, în sensul că 
este o individualitate care închide într-însa o anumită iniţiativă de activitate, 
prin urmare, un anumit grad de spontaneitate. 

Acest grad de spontaneitate a omului este izvorul a o mulțime de 
mișcări, de întâmplări. Toate mișcările acestea și toate întâmplările acestea 
care se întâmplă în legătură cu omul sunt considerate ca activitate a omului. 

Prin urmare, toate aceste mișcări trebuie să fie reduse, în ultimă analiză, 
la izvorul de la care pleacă, la om, la spontaneitate, în măsura în care el este 
spontaneitate umană. Aşadar, există o legătură între întâmplare şi originea 
acestei întâmplări. 

Întâmplarea se are către originea, către izvorul întâmplării, ca ceva făcut 
la ceea ce face, ca fapta la izvorul de acţiune. Omul ar fi izvorul de acţiune, 
rezultatul acestei acţiuni este fapta. 

Fi bine, această faptă, constatată de experiența umană în legătură cu 
omul, este transpusă, printr-o simplă operaţiune de analiză, în existenţa 
cosmică și atunci orice întâmplare este redusă, în ultimă analiză, la un izvor 
de acţiune. 

Cum însă acest izvor de acțiune trebuie să fie — natural, prin reduceri 
logice ajungem la concluzia aceasta — unul singur, atunci evident că 
legătura cauzală dintre evenimente este tocmai legătura dintre acţionari şi 
acţiunea însăși; sau, cu alte cuvinte, este legătura de la substanţă, de la 
resortul intim, de la izvorul central de energie a existenţei, la existenţă. 

Evident, părerea aceasta este o părere fundamental substanţialistă; se 
presupune că sub toată realitatea cosmică este ceva, un nu ştiu ce oarecare, 
determinant pentru întreaga aparițiune, şi acest ceva se numește substanţă, 
care, evident, trebuie să fie de cele mai multe ori, adică pentru cei mai mulţi 
cugetători, de natură substanţială. 

Aceasta este o formă a principiului cauzalităţii. 

Mai este însă și o altă formă, în imediată legătură cu ea. Este, anume, 
părerea că evenimentul B, care urmează evenimentului A, nu este, propriu- 
zis, altceva, ci este o continuitate a evenimentului A. 

În cazul întâi era ceva distinct, era principiul creator sau principiul de 
activitate şi acţiune, faptul. Eu, omul, am o activitate. Eu pot să fac, de 
exemplu, o pălărie, dar pot să fac în același timp, dacă vreau, şi hârtie, care 
este cu totul deosebită de pălărie; şi care, şi una şi alta, sunt cu totul altceva 
decât eu însumi. 


Ce însemnează, în cea de-a doua teorie, evenimentul B, care urmează 
primului eveniment, A, nu este considerat decât ca un fel de continuare a 
primului eveniment? Cum, continuare? În același fel în care considerăm 
noi, de pildă, o substanță radioactivă. O astfel de substanță are anumite 
proprietăţi fizice, ea iradiază anumite emanaţiuni, cu anumite efecte. 
Substanțele acestea radioactive nu sunt decât continuări, pur și simplu, ale 
substanţei radioactive, felul de manifestare a substanţei acesteia; sunt însăși 
substanța radioactivă într-un aspect particular al ei. Este, după cum vă 
amintiţi din alte studii aprofundate pe care le-aţi făcut, teoria substanţei 
spinoziste, care are această particularitate față de cea dintâi, că universul 
care se explică prin acest concept al cauzalităţii este un univers static sau 
este un univers, aş zice, de structură matematică. Cu alte cuvinte, orice 
eveniment este o proprietate a unui obiect și, fiind o proprietate a 
obiectului, nu este decât înfățișare, aparițiune a obiectului. El este însă, 
propriu-zis, conţinut în acel obiect. 

Aceasta este o teorie foarte răspândită în filosofie, pentru că, de fapt, 
aceeaşi teorie stă la baza metafizicei carteziene, care spune că este în efect 
tot atâta realitate sau ficțiune câtă este în cauză. Este, adică, afirmaţiunea pe 
care el o întrebuințează la fundarea argumentului ontologic pentru 
dovedirea lui Dumnezeu — teorie care este foarte curentă astăzi încă, 
pentru că sunt filosofi care o întrebuințează și încearcă să o pună în 
concordanţă chiar cu datele actuale ale științei. 

Aceasta este însă o teorie care are prea mare asemănare cu teoria logică, 
adică este o teorie care nu se grefează de-a dreptul pe realitate, ci se 
grefează pe raționamentul logic. 

Dacă, în adevăr, fiecare efect nu este decât proprietate a unui obiect, 
atunci efectul este, cel puţin, conţinut în virtualitatea obiectului acela. 


4. Spinoza, Hume, Kant 

Aceasta înseamnă — și aşa face chiar Spinoza — că, dacă eu aş cunoaște 
obiectul, aş şti să-i deduc imediat efectul adecvat. Dacă am clar în minte 
conceptul de masă, pot să deduc din acest concept toate efectele, toate 
notele lui. 

În adevăr, efectul nu ar fi decât proprietăţi ale obiectului respectiv, adică 
note ale acelui obiect. Efectul ar fi conţinutul obiectului, hai să zicem, 
realizat. Dar nimic nu se poate realiza, decât ceea ce există virtual deja în 
obiect. 


Prin urmare, noi am putea, cunoscând precis un obiect, să prevedem 
toate efectele lui şi, cunoscând perfect substanţa iniţială, ca să vorbim 
trecând în planul spinozist, eu pot să văd toate întâmplările din univers, 
adică să prevăd tot ceea ce se întâmplă, pentru că tot ceea ce se întâmplă în 
univers se întâmplă în virtutea unei legi, nu a unei legi de desfășurare, ci a 
unei legi de existență a universului însuși. Aceasta, pentru că efectul este 
conţinut în existență în același fel în care, să zicem, suma unghiurilor unui 
triunghi este determinată dinainte de triunghiul însuși. 

Acesta este aspectul matematic, aş zice eu, al spinozismului în general și 
al acestei teorii a cauzalităţii. 

D-voastră știți că această teorie a spinozismului a fost, ca să zicem așa, 
bătută în breșă de filosofi, de David Hume și de la el încoace. Vă daţi seama 
că ceea ce am spus noi până acum este cam același lucru cu vechea 
discuțiune, cu cunoscuta discuțiune despre cauzalitate: este un proces 
analitic sau un proces sintetic? D-voastră știți că Hume a fost unul dintre 
cugetătorii însemnați, care au pus problema caracterului sintetic al 
cauzalităţii. El a spus că acest caracter sau cauzalitatea nu se poate înțelege 
decât prin experienţă; că singură experiența este aceea care poate să dea 
posibilitatea de a stabili legătura de cauzalitate dintre două evenimente. 

Faptul că am pe masă două bile de biliard și că am intenţia să izbesc o 
bilă cu cealaltă nu-mi dă dreptul să spun, prin această teorie sintetică a 
cauzalității, nu-mi dă posibilitatea să prevăd, să ştiu dinainte ce se va 
întâmpla în momentul în care aceste două bile se vor ciocni. 

Imediat după Hume, d-voastră ştiţi că tot o asemenea teorie sintetică a 
cauzalităţii, de altă formă, dar tot o teorie sintetică, înfățișează Kant. 

lată, prin urmare, două aspecte. 


5. Identitatea cauzalităţii 

În afară de aceste două aspecte: cel dintâi, de cauzalitate, cel de-al 
doilea, de legătură, spontaneitate, mai este încă unul: aspectul de identitate 
a cauzalităţii. Acesta este, propriu-zis, cam același lucru pe care l-au spus 
celelalte teorii, numai altfel expuse, sau privite lucrurile dintr-un alt punct 
de vedere. 

Există în ştiinţă — sau, mai bine zis, exista, căci acum s-au făcut 
oarecari corective — o aşa-numită lege a identităţii, acţiunii şi reacţiunii, 
care nu este decât, într-o altă formă, tot afirmarea carteziană că în efect şi în 
cauză este închisă întotdeauna o aceeași realitate, că conține același grad de 
realitate. 


Pentru ca să poată stabili, așa au crezut cel puţin, că pot stabili această 
echivalență între acţiune şi reacțiune, mai ales oamenii de știință au crezut 
că pot să facă o teorie a cauzalităţii sprijinită pe acest principiu al 
echivalenţei. 

Eu am o bilă de biliard și arunc această bilă cu o anumită forță, iar 
această forță pe care o imprim bilei se transformă în mișcare. Legea spune 
că această mișcare — care a fost, prin urmare, un fel aproximativ de 
transformare a forței aplicate mobilului respectiv — este rezultatul. 

Dar rezultatele pe care le are mişcarea sunt întotdeauna echivalente cu 
mișcarea însăşi; adică, cantitatea de energie pe care am imprimat-o bilei 
mele de biliard nu se pierde deloc, nimic dintr-însa nu se pierde, ci se 
transformă numai. Este, prin urmare, teoria care seamănă foarte mult cu 
teoria spinozistă de adineauri, că nimic nu se creează în natură, ex nihilo, 
nihil. 

Vasăzică, plecând de la acest principiu al lui ex nihilo nihil, se 
construieşte o teorie a identităţii dintre cauză şi efect: cauza și efectul sunt 
identice. 

Cum? Reprezintă, propriu-zis, două forme ale aceleiași realități. Tot 
energie este şi într-un caz și în altul, și în mișcarea bilei de biliard, și în 
transformarea acestei mişcări, în mişcarea bilei A, plus mișcarea bilei B, 
plus cantitatea de forță emanată eţetera. 

În această teorie se spune deci: trebuie să deducem cu absolută stringență 
logică că nu există, propriu-zis, cauzare a unui eveniment prin altul, ci 
există altceva, și anume, există aspecte diferite ale aceleiași realități. 
Dovadă că aceste evenimente: A, B, C, D eţetera nu sunt decât aspecte 
diferite ale uneia și aceleiaşi realităţi este că A, B, C şi D au o măsură 
comună, să zicem cantitatea de energie, care este identică la toate. 

De la această teorie care, după cum vedeţi, seamănă foarte mult cu cele 
dintâi, s-a trecut la un fel de fundare logică a principiului cauzalităţii; adică, 
s-a spus că, de îndată ce identitatea există între așa-numita cauză şi aşa- 
numitul efect — şi trebuie să existe, căci nu sunt, propriu-zis, decât acelaşi 
lucru, adică două aspecte diferite ale aceluiași lucru —, aceasta înseamnă că 
şi cantitatea de energie este aceeași. Și atunci s-a întrebat: ce este aci la 
bază? Este tocmai principiul logic al identităţii. 

Mărturisesc că eu nu văd cum, sprijiniți pe simplul principiu al 
identităţii, am putea să înțelegem legătura dintre două evenimente. Noi 
trăim, într-un spaţiu de timp determinat, o mulțime de evenimente. După 


teoria aceasta a identităţii, ar însemna că toate aceste evenimente sunt 
identice, că ele reprezintă o aceeași cantitate de energie. Dar, vedeţi, noi 
stabilim, de pildă, legătura dintre A şi B și nu o stabilim și între A şi N, să 
zicem. Adică, între diferitele evenimente pe care noi le cunoaştem, sunt 
unele cărora le negăm cauzele şi altele cărora nu le negăm cauzele. Dacă, în 
adevăr, principiul acesta al identităţii ar fi suficient pentru lămurirea 
cauzalităţii, ar trebui ca, în virtutea unei simple identități, să afirmăm 
cauzalitatea; ar trebui ca A să fie cauza, să zicem, și pentru N, şi pentru B, și 
pentru C eţetera. Dar cauzalitatea, așa cum o întâlnim noi, este oarecum 
unilineară și bine determinată: fenomenul A este cauza lui B, pentru noi, şi 
totuși, fenomenul acesta A nu poate să fie cauza lui D. 


6. Încercări de fundare a cauzalităţii 

Dar, din principiul identităţii nu putem să scoatem cauzalitatea încă 
pentru un alt motiv: ce înseamnă, propriu-zis, identitate? Nu o știu filosofii 
înşişi sau, mai bine zis, fiecare dintre ei are o concepţie proprie, a lui, 
pentru identitate. 

Identitatea aceasta funcţională nu este identitate. Indentitatea propriu- 
zisă este existentă. Atât și nimic mai mult! Identitatea logică este existență 
logică. 

Dar dacă identitatea logică este existenţă logică, aceasta înseamnă că A 
este identic cu A; înseamnă, pur și simplu: A este A, adică este aşa cum este 
şi nu este altfel; adică, A este, pur și simplu, A. 

Dacă aceasta este identitatea, şi nici nu văd cum ar putea să fie altfel, 
identitatea a două obiecte este o contrazicere. Cum? Dacă sunt două, nu mai 
sunt identice, căci, dacă ar fi identice, nu am mai putea să deosebim că sunt 
două. Ori sunt identice, şi atunci nu le mai putem deosebi, ori sunt două, și 
atunci nu mai sunt identice. Ceva trebuie să fie deosebit între ele, ca să 
putem spune că sunt două. 

În adevăr, noi întrebuințăm foarte aproximativ termenul acesta al 
identităţii; zicem: același sau identic este cam același lucru. Te întâlneşti cu 
un prieten și îi spui: „Ai aceeași pălărie ca mine!“ Ce înseamnă aceasta? 
Înseamnă că amândoi purtaţi aceeaşi pălărie? Nu. Pălăriile seamănă între 
ele, aceasta însemnează. Prin urmare, înțelesurile asupra cuvântului acesta 
identitate nu sunt precise. 

Identitate precis concepută, pentru mine, este identitatea de care 
vorbeam adineauri, care are o consecinţă, şi anume că, prin identitate, nu 
poţi construi nimic, cu ajutorul principiului identităţii nu poţi ieşi dintr-un 


obiect: obiectul este A, A rămâne veşnic. În momentul în care A se 
transformă, nu mai este identic, ci se continuă în altceva. 

Principiul identităţii este principiul încremenirii logice. Prin urmare, nu 
poate să ne dea socoteală de succesiunea, de transformarea ce se întâmplă 
sub ochii noștri în univers. 

Dar, o să spuneţi: principiul identităţii, după unii logicieni, nu este în 
contrazicere cu cauzalitatea? Eu am arătat că este în contrazicere. Dar să 
presupunem că nu este, că acesta este un argument care s-a adus. 
Însemnează aceasta că putem deduce principiul identităţii din cauzalitate? 
Nu. Căci tot aşa de bine poți să spui — și este şi mai exact decât principiul 
identităţii: da, dar principiul identităţii nu este în contrazicere cu principiul 
contradicţiunii! Și nu este! Nu izbeşte deloc în principiul contradicţiunii. 
Înseamnă însă aceasta că se poate deduce cauzalitatea din principiul 
contradicțiunii? Aceasta nu a spus-o nimeni. Dar atunci, ce valoare are 
argumentul acela? 

Vasăzică, vedeţi că această încercare de a funda cauzalitatea prin 
deducerea ei din principiul identităţii, al identităţii logice nu este valabilă. 


7. Cauzalitatea și principiul raţiunii suficiente 

Mai este încă o încercare, o altă formă a principiului cauzalităţii, iarăşi o 
formă substanţialistă, care pleacă de la un principiu tot logic, şi care spune 
că, propriu-zis, legea cauzalităţii sau principiul cauzalității nu este decât 
aparițiunea în ordinea reală a principiului logic al raţiunii suficiente. 

Principiul logic al raţiunii suficiente se formulează într-o mulțime de 
feluri. El înseamnă cam următorul lucru: că tot ceea ce este are o 
explicaţiune, că tot ceea ce este este aşa pentru anume motive. Nu există un 
lucru care să fie și pentru care să nu avem, cum se zice, o rațiune suficientă 
a lui. Lucrul este aşa cum este, dar este așa din anumite motive. Se zice: 
apreciați d-voastră această atitudine în domeniul realității și atunci această 
devenire, tot ceea ce se întâmplă în natură se întâmplă în virtutea unor 
anumite elemente, în virtutea unor anumite motive. Motivele acestea sunt 
numite de noi cauză. Existenţa pe care o reduce la această cauză se numește 
efect. 

Dacă este vorba să considerăm numai partea a doua, doar cauză și efect, 
sunt două lucruri care stau în raportul cutare, atunci evident că nu avem 
prea multe de zis. Dacă este însă vorba de a judeca această afirmațiune în 
legătură cu principiul logic al raţiunii suficiente, trebuie să ne întrebăm 


asupra îndreptăţirei analogiei: pe ce mă sprijin când stabilesc această 
analogie, ce-mi dă dreptul mie la operaţiunea aceasta? 

Ce însemnează, propriu-zis, principiul logic al raţiunii suficiente? Eu zic: 
oamenii sunt muritori. După aceasta spun: şi Socrate a fost muritor. De ce? 
Este foarte natural, Socrate este muritor nu este decât o urmare a 
afirmațiunii mele dintâi: oamenii sunt muritori. 

Fundamentul raţiunii suficiente a afirmaţiunii mele „Socrate este 
muritor“ stă în afirmaţiunea generală „Oamenii sunt muritori“, pentru că, 
natural, de îndată ce „Toți oamenii sunt muritori“, evident că, dacă 
principiul se aplică totalităţii, el trebuie să cadă şi asupra părţii. Prin urmare, 
se vede imediat apropierea: este o legătură logică pur și simplu, o fundare 
logică, o calitate a totalităţii se răsfrânge și asupra părţii. 

Este cam același lucru pe care l-am spus și în prima, și în a doua, și în a 
treia teorie. Foarte bine, așa este! Dar ce legătură există între prima 
afirmaţiune şi aceasta? Principiul acesta al raţiunii suficiente se aplică el, 
propriu-zis? Aceasta este întrebarea. Se aplică el la fapte? Nu. Se aplică la 
judecăţi, nu la întâmplări. El se aplică la judecăţi, pe care le priveşte sub 
raport logic, nu ca o întâmplare (căci și judecata poate să fie o întâmplare; 
psihologicește vorbind, este un eveniment), iar logicește vorbind, principiul 
rațiunii suficiente își are domeniul bine stabilit, bine limitat în acest cadru 
logic. 

Fundarea unui adevăr particular printr-un adevăr general este 
conceptibilă, să zicem, prin conţinutul particularului în general. 

Putem noi să trecem fără nici un comentariu această schemă de judecată, 
să o aplicăm realităţii înseși? Aceasta este întrebarea. Cu alte cuvinte, 
efectul se raportează la cauză după cum se raportează partea la general? 
Sau, nu este efectul decât parte a cauzei? 

Dacă lucrurile sunt așa, afirmaţia teoriei este aproximativ exactă. Dar 
tocmai punctul acesta este în discuţiune! Dacă voim să ne dăm seama de 
natura cauzalităţii, tocmai aceasta trebuie să stabilim: în ce raport stă efectul 
față de cauză? Iau o afirmaţie valabilă în planul logic și o pun pur și simplu 
în planul realității concrete. Dar fundarea unde este? Nicăieri! Ar fi fundare, 
dacă în adevăr raportul în cadrul realităţii ar fi acelaşi cu cel din cadrul 
logic. Dar tocmai aceasta este de dovedit. Și atunci, deducerea sau fundarea 
principiului cauzalităţii prin principiul acesta al rațiunii suficiente nu este 
valabilă, pentru că valabilitatea nu ar fi posibilă decât numai în momentul în 


care noi am fi stabilit anterior analogia între aceste rapoarte. Dar această 
analogie nu este stabilită, ci este însăși întrebarea noastră. 
Vom vedea în lecţia viitoare cum se rezolvă această problemă. 

1. Succesiuni aparent cauzale 

Analiza la care am ajuns în prelegerea de ieri, faptele acestea pe care le 
interpretăm noi ca legătură cauzală n-au fost din cele mai satisfăcătoare, în 
sensul că rezultatele obținute de noi (ceea ce a rămas pozitiv) nu sunt 
suficiente pentru ca să construim în adevăr conceptul de cauză și de 
legătură cauzală propriu-zisă. 

Ideea fundamentală care a dominat oarecum asupra întregei discuţiuni a 
fost, anume, că, într-o legătură cauzală există o aparenţă, o succesiune 
regulată de fenomene. Dar, dacă vă dați bine seama, această succesiune 
regulată de fenomene nu este suficientă ca să îndreptățească afirmaţiunea 
legăturii cauzale dintre cele două fenomene. Am vorbit și altă dată de cazul 
— care este specific într-o oarecare măsură — succesiunii zilei şi nopții, 
care totuși nu îndreptățește afirmaţiunea că ziua ar fi cauza nopţii sau 
noaptea ar fi efectul zilei. Cum se explică faptul acesta? Pentru că, vedeţi, 
succesiunea perfect regulată a acestor două fenomene, zi şi noapte, este 
absolută. De ce nu este aci legătura între ele, adică, altfel pusă chestiunea, 
de ce nu putem afirma că ziua este cauză a nopţii sau noaptea, cauză a zilei, 
ca atunci când afirmăm, de pildă, că scânteia electrică este cauza disocierii 
unui anumit lichid, cuprins într-un aparat oarecare? De ce anume secvenţă 
într-un asemenea caz însemnează cauzalitate şi de ce în alt caz nu 
însemnează? Cu alţi termeni pusă problema, când este valabil: post hoc, 
ergo propter hoc, cum ziceau scolasticii? Să analizăm cazul zilei și nopţei. 


Ce este, propriu-zis, zi şi noapte? Zi este o anumită distanță de timp, 
noapte este o altă distanţă, o altă porţiune de timp. Ziua urmează nopţei. Are 
vreun sens afirmaţiunea aceasta? Este ziua un fenomen și noaptea alt 
fenomen? Zi însemnează o anumită porțiune de timp, în care se întâmplă 
anumite lucruri; noapte, iarăşi o porţiune de timp, în care se întâmplă iarăși 
anumite lucruri. Zi şi noapte însă nu sunt ele însele, în ele însele, realităţi, ci 
zi şi noapte au ceva comun: sunt anume o porțiune de timp, ambele. Dacă 
noi am face abstracţiune de tot ceea ce se întâmplă ziua, de tot ceea ce se 
întâmplă noaptea, într-un anumit moment al realităţii, al istoriei, să zicem la 
22 martie, zi şi noapte nu s-ar mai deosebi. Dacă am scoate, prin urmare, 
conţinutul acesta al zilei şi al nopţii şi am lăsa numai forma în care are loc 
acest conținut, într-un anumit moment, zi şi noapte nu s-ar mai deosebi. 
Prin urmare, vedeţi, zi și noapte nu sunt două fenomene, nu sunt două 
evenimente care să aibă o însemnătate prin ele însele, ci zi și noapte sunt, 
propriu-zis, denumiri colective pentru o întreagă serie de evenimente. Ceea 
ce fundează noaptea este lipsa de lumină, ceea ce fundează ziua este 
prezenţa luminii; prezența de lumină și lipsa de lumină, care sunt 
întovărăşite, evident, de toate consecinţele lor, de pildă, procesul de 
asimilaţie, se întâmplă într-un fel în timpul când este lumină și în alt fel 
când nu este lumină. Procesul de creștere se întâmplă într-un fel când este 
lumină, în alt fel în lipsă de lumină. Dar caracteristic acestor două fapte, zi 
şi noapte, nu sunt ele însele, faptele, ci un același proces comun: prezenţa 
luminii şi lipsa acestei lumini. Atunci, care este pricina prezenţei şi a lipsei 
de lumină? Nu care este pricina zilei şi a nopţei, cum se leagă ele între ele, 
pentru că zi și noapte, propriu-zis, nu sunt evenimente, cum am arătat, ci 
sunt numai porțiuni de timp goale, în care se întâmplă anumite evenimente, 
care evenimente sunt hotărâtoare, dătătoare de seamă, definitorii pentru 
respectivele porțiuni de timp goale. 

Atunci, prin urmare, problema succesiunii zilei şi nopţei se pune în altă 
formă, în forma, anume, a prezenţei şi a lipsei de lumină, și, în cazul acesta, 
evident, putem să punem întrebarea dacă sunt în legătură cauzală sau nu. 
Dar, aşa pusă întrebarea, adică aşa transpusă cestiunea, pe fapte, nu pe 
forme goale, întrebarea este cam aşa: există vreo legătură între prezenţa 
unui fapt și lipsa acelui fapt? Evident, în cazul acesta nu mai poate să fie 
vorba de nici o legătură cauzală, pentru că prezenţa și lipsa unui fapt nu 
sunt două fenomene deosebite. Când eu asist la un fenomen și constat că 
fenomenul acela nu mai există, nu însemnează că am două fenomene 


deosebite. Existenţa și neexistența nu sunt două fenomene; existența este 
pur şi simplu existenţă, iar neexistenţa este lipsa existenţei, care nu poate să 
fie considerată ca fenomen. 

Prin urmare, vedeţi care este şiretlicul întregii discuţiuni: zi şi noapte nu 
pot fi considerate ca două evenimente, în legătură cu care să se pună 
întrebarea cauzalităţii sau problema cauzalităţii, pentru că zi şi noapte nu 
sunt fapte, ci sunt forme goale de fapte. Prin urmare, chestiunea cauzalității 
se pune efectiv numai acolo unde este vorba de fapte, nu de forme, şi atunci 
evident că succesiunea regulată a două fapte poate să ridice fără nici o 
dificultate şi problema cauzalităţii. Acest exemplu, pe care l-am luat eu, ca 
să lămuresc ce însemnează secvență de cauzalitate și secvență fără 
cauzalitate, este tipic şi aş putea să spun că în toate cazurile în care noi 
observăm secvenţe, fără ca în aceste secvenţe să fie cuprinsă şi cauzalitatea, 
nu vom avea de-a face cu fenomene, ci cu forme în care se întâmplă 
anumite fenomene. Aceasta este de reținut. 


2. Nemijlocirea între cauză şi efect 

Succesiunea aceasta, spuneam noi rândul trecut, are un caracter de 
mijlocire. În genere, cercetarea filosofică afirmă că se poate stabili un 
caracter de nemijlocire, nu de urmare imediată, dar de sudare, dacă voiţi, a 
două fenomene, care stau în raportul acesta de cauză şi efect. Dar noi iarăşi 
observăm că este o contradicţie în a afirma existenţa, în același timp, a 
cauzei şi a efectului și, prin analiza aceea de formă, mai mult matematică, 
pe care o făcusem la două porţiuni de timp oarecari, ajungem la concluzia 
că, propriu-zis, nemijlocirea n-ar însemna decât pur și simplu nemişcare. 
Totuşi, este greu ca mintea omenească să conceapă că între cauză şi efect ar 
putea să se mai insereze ceva, că ar fi, adică, discontinuitate în șirul 
întâmplărilor naturale. 

Această mijlocire, această suprapunere a cauzei şi efectului are un sens 
care este numai aproximativ; şi iată care este sensul. Gândiţi-vă că eu am 
aci, pe masă, o bilă de biliard. Noi suntem, evident, cu toții aplecaţi să 
spunem că, în acelaşi moment în care eu am atins bila de biliard, ea s-a 
mișcat, dacă am atins-o cu o forță suficientă. Sau: eu am o sârmă prin care 
fac să treacă un curent electric şi atunci voi afirma că, în momentul în care 
curentul electric a început să se scurgă prin sârmă, această sârmă a început 
să se încălzească. Nu este nici o distanţă de timp, cum am zice noi, nici o 
porțiune de timp, între momentul în care începe să treacă curentul electric şi 
momentul în care începe să se încălzească sârma, între momentul în care am 


atins bila de biliard și momentul în care bila începe să se miște. Aşa suntem 
înclinați să spunem — şi zic: aproximativ cu dreptate —, pentru ce? Cum 
acoperirea, coincidenţa în timp a cauzei și efectului ne îngăduie nouă să ne 
închipuim totuși scurgerea şi înlănțuirea evenimentelor? Foarte simplu: 
pentru ca un curent electric să înceapă să curgă prin sârmă, trebuie să se 
scurgă un anumit timp; adică, pentru ca să se realizeze complexul de 
condiţii în care curentul electric să înceapă să se scurgă, trebuie să treacă un 
anumit timp. Când începe, propriu-zis, să se încălzească sârma respectivă? 
Când începe să se mişte bila de biliard? În momentul în care operaţiunea de 
completare a tuturor condiţiilor necesare pentru cutare mișcare este 
desăvârşită. Eu ating bila de biliard care este în faţa mea, dar, pentru ca bila 
de biliard să se mişte, trebuie ca eu s-o ating. Dar, pentru ca eu s-o ating, 
trebuie să fac o mulțime de mișcări, trebuie să se întâmple, trebuie să 
conveargă o mulțime de întâmplări cu o mulțime de evenimente. Ei bine, 
când această mulțime de întâmplări s-a închegat, s-a completat în ea însăși, 
a devenit perfectă, numai în acel moment începe să se miște bila. Vasăzică, 
există coincidența temporală între cauză și efect, însă coincidenţa aceasta nu 
se întinde asupra întregei cauze, ci numai asupra momentului în care toate 
împrejurările care constituie cauza au intrat într-o anumită formă de 
echilibru, într-o anumită înjghebare, s-au completat, s-au perfectat. 

Dar, pentru ca această perfectare a cauzei să se întâmple, trebuie să se 
scurgă o anumită distanţă de timp, un anumit timp. Deci, coincidenţa cauzei 
cu efectul, de care vorbeam noi ieri, trebuie să fie înțeleasă numai în felul 
acesta, că, anume, efectul coincide în timp nu cu cauza propriu-zisă, ci cu 
perfectarea cauzei. 

După lămuririle acestea, pe care vi le-am dat în legătură cu nemijlocirea 
dintre cauză şi efect, şi în legătură cu succesiunea, şi în legătură cu aşa- 
numitele timpuri goale de care vorbeam adineauri, putem să facem o 
definiție a cauzalităţii, care este iarăşi aproximativă, dar care ne slujește în 
cercetările științifice. 


3. Definiţia cauzalităţii 

Prin urmare, pentru ca noi să spunem că există legătură cauzală între 
două fenomene, întâi, trebuie să existe două fenomene care să se succeadă, 
care să se succeadă imediat şi care să fie, propriu-zis, fenomene, care să nu 
fie cadre, timpuri goale, ci să fie evenimente, fenomene propriu-zise. 

Cu aceste două încercuiri, definiția cauzalităţii ca o succesiune perfect 
regulată este aproximativ completă. Dar această definiție, propriu-zis, este o 


definiție, hai să zicem, abstractă, deoarece cazul acesta nu se întâmplă 
niciodată în natură. În natură lucrurile se întâmplă altfel: nu există un 
fenomen A care este urmat de un fenomen B, ci există un complex de 
fenomene. Fenomenul acesta A, pe care-l denumim noi cauză, este compus 
dintr-o mulțime de alte fenomene: A, A>, A3, ..., Ap... eţetera; adică, ceea 


ce numim noi cauză este numai un nume pentru un complex de evenimente. 
Cauza este, prin urmare, un fenomen colectiv. 

În acest fenomen colectiv însă, sunt unele fenomene absolut necesare şi 
alte fenomene a căror prezenţă este numai incidentală. Vasăzică, în cauză 
sunt unele momente esenţiale și alte momente secundare. Întotdeauna 
fenomenului A îi va urma fenomenul B. 


4. Condiţionarea cauzalităţii de împrejurări. Elemente esenţiale şi 
elemente secundare ale cauzei 

Legea cauzalității pune însă o încercuire: în aceleaşi împrejurări, 
fenomenului A îi urmează fenomenul B. Ce însemnează: în aceleași 
împrejurări? Noi ştim de la Heraclit și mai dinainte, de la indieni, că 
niciodată nu se reproduce în natură un anumit moment, oricât va trăi 
universul: fenomenele universului nu se vor repeta niciodată exact așa cum 
au fost într-un moment anterior. Anumite grupe de fenomene se repetă; dar 
chiar grupele acestea de fenomene stau în anumite raporturi personale, în 
anumite raporturi specifice, caracteristice. Dacă, în adevăr, ar fi posibilitate 
ca fenomenele să se repete în natură exact în același chip, noi n-am mai 
avea, propriu-zis, istorie; adică, noi n-am mai avea posibilitatea să 
constatăm scurgerea timpului. Numai atât, numai fenomenele, aş zice, 
materiale, dar formal, dacă raporturile dintre fenomene ar fi aceleași, noi n- 
am mai avea posibilitatea de a intui, de a cunoaște, de a ne da seama că 
există scurgere de timp și istorie. 

Închipuiţi-vă că eu m-aș scula de dimineață după o noapte grozavă, în 
care s-au întâmplat în mine o mulțime de transformări, care au avut ca 
rezultat o nouă formulă de echilibru în organismul meu; că ceea ce ar fi fost 
pentru mine ieri un metru este astăzi pentru mine 30 de metri; eu însumi aș 
avea, în loc de 1,73 m, o lungime de 30 de ori mai mare; că toate obiectele 
care mă înconjoară ar fi mărite la scara aceasta de 30. Ce s-ar întâmpla? 
Raporturile ar fi tot aceleași. Eu n-aş putea să-mi dau seama că s-a schimbat 
ceva în univers, pentru că, propriu-zis, noi nu cunoaștem un lucru în el 
însuși, ci numai prin raport la celelalte. Dacă, prin urmare, soba aceasta ar fi 


de 30 de ori mai mare și toate obiectele din această sală de 30 de ori mari 
mari, eu n-aş putea să-mi dau seama că s-a schimbat ceva. 

Vasăzică, şi în ceea ce priveşte istoria, în ceea ce priveşte repetarea 
lucrului în natură, dacă, formal, raporturile dintre fenomene ar fi perfect 
aceleași, eu n-aş mai putea să deosebesc un moment de altul şi pentru mine 
n-ar mai fi posibilă istoria. 

Prin urmare, în adevăr, nu se repetă niciodată în natură două momente 
exact așa cum au fost. Ce însemnează însă atunci încercuirea care se face 
conceptului de cauzalitate, când se spune: în aceleași împrejurări, aceleași 
cauze vor provoca aceleași efecte? Însemnează, pur şi simplu, aproximativ 
în aceleaşi împrejurări sau în împrejurările în care subzistă elementele 
fundamentale absolut necesare. De pildă, ca eu să pot să descompun apa în 
oxigen și hidrogen, am nevoie de un anumit aparat, adică am nevoie de un 
curent electric, de o soluţie de apă acidulată eţetera. Soluţia aceasta de apă 
acidulată poate să fie, în anumite limite, mai slabă sau mai tare; curentul 
electric respectiv poate să fie, iarăși în anumite limite, mai slab sau mai 
tare; temperatura în care eu fac această experiență poate să fie, într-o 
anumită limită, mai urcată sau mai coborâtă. Ce însemnează aceste limite? 
Limitele în care experiența este posibilă. Dar care sunt limitele acestea? Le 
stabilesc prin experiență. Care este condiţia ca să pot descompune apa în 
oxigen și hidrogen? Una dintre condiţii este ca apa să fie în stare lichidă, 
căci, dacă pun o bucată de gheaţă, gheaţa nu se descompune în oxigen și 
hidrogen, oricât ai căra gheaţă şi oricât ai face să treacă curentul electric. 
Acesta este un caz de o anumită limită, celelalte cazuri sunt o mulţime. 
Aceasta însemnează însă altceva, că noi, în stabilirea cauzalităţii, nu avem 
apriori elementele ca să putem şti care sunt cele esenţiale unei cauze și care 
sunt cele accesorii. Cu alte cuvinte, teoreticește, raţional vorbind, noi nu 
putem să stabilim care este cauza unui lucru, ci cauza unui lucru se 
stabileşte experimental. Experienţa, ştiinţa este aceea care ne pune pe noi în 
pozițiunea de a afirma: acestea sunt elementele caracteristice, esenţiale, 
elemente absolut necesare, iar acestea sunt elemente accesorii. De pildă, 
temperatura de 7° C este secundară, temperatura de 3° C este secundară; 
totuşi, este ceva care nu este secundar: temperatura de minimum 0° C şi 
temperatura de maximum 100° C, care este punctul de evaporaţie. 

Vasăzică, experiența ne spune care sunt elementele fundamentale, 
esenţiale ale cauzei. Neglijarea factorilor secundari are anumite limite și 
limitele pe care le ia operaţia de neglijare a factorilor secundari sunt 


indicate întotdeauna de problema care ni se pune nouă; adică, un factor este 
azi secundar, mâne însă poate să nu mai fie secundar, depinde de problemă. 
Noi putem, cu alte cuvinte, într-un grup de fenomene, să deosebim 
principalele și secundarele, după efectele pe care le urmărim. Dacă, de 
pildă, eu vreau să am o temperatură de atâtea grade într-o sârmă încălzită cu 
electricitate, graţie unui curent electric de intensitatea cutare, eu trebuie să 
calculez întotdeauna diametrul firului. Dacă vreau să am numai o încălzire 
pur şi simplu, o temperatură oarecare, elementul acela principal, diametrul 
firului nu mai interesează; diametrul firului devine însă un element 
principal, fundamental, în momentul în care pe mine mă interesează un 
anumit grad de temperatură, pe care trebuie să-l ajung. 


5. Acţiunea mai multor cauze 

În legătură cu consideraţiunile acestea, mai este încă o problemă 
interesantă, pe care ştiinţa o cercetează sau care stă aproape de interesul 
științei. În definitiv, cauzele, cum spuneam, nu sunt una singură, ci 
totdeauna un grup de cauze. Asupra unui obiect oarecare pot să concureze 
mai multe cauze și atunci obiectul acela va fi supus unor schimbări diferite, 
care schimbări reprezintă diferite efecte ale diferitelor cauze care acţionează 
asupra obiectului. Ei bine, ştiinţa se interesează de un proces special. Dacă 
mai multe cauze acționează asupra unui obiect şi produc mai multe efecte, 
ştiinţa se întreabă dacă noi putem să prevedem dinainte un fel de totalizare a 
efectelor, pe care un complex de cauze le produce asupra unui obiect; adică, 
dacă noi putem să adiționăm efectele. Presupuneţi că asupra bilei de biliard 
pe care o ciocnim acţionăm cu o forță într-o direcție precisă; presupuneţi 
iarăşi că, în același timp, acţionăm cu o forţă tot în direcţia aceea, direcţia 
A. În cazul acesta, știința zice: putem să prevedem ce se va întâmpla. 
Adunăm cauzele şi vom avea un rezultat final, care este, propriu-zis, suma 
efectelor. Închipuiţi-vă însă că noi acţionăm asupra aceluiași mobil cu două 
forţe în direcţiuni deosebite: A şi B. Ştiţi din mecanică cum se compune 
paralelogramul forțelor și deduceţi de aci că această adițiune nu mai este o 
adițiune simplă, aritmetică cum se zice, ci este o adițiune geometrică. Dacă, 
de pildă, eu acționez asupra unui mobil în sens invers cu o forță P şi cu o 
forţă P', atunci rezultatul acestei acţiuni diferite va fi diferenţa dintre acele 
două forţe, reprezentate prin doi vectori oarecari. Vasăzică, adițiunea 
aceasta este de altă natură decât adiţiunea precedentă. 

Pentru că suntem la exemplul acesta, care face parte din aparatul 
ştiinţific, vedeţi chiar din exemplele pe care le-am luat eu că, propriu-zis, 


efectul acesta este transpus într-un limbaj particular, că, adică, eu pot să 
stabilesc legătura, să exprim legătura aceasta cauzală într-un fel care, 
propriu-zis, nu implică ideea de cauzalitate. Eu am mobilul M, asupra 
căruia acţionez cu forța P'. Construiesc paralelogramul forțelor: voi trage o 
diagonală și voi lua o lungime determinată de cealaltă lungime și diagonala 
va ieşi numaidecât, determinată de paralelogramul însuşi. Unde mai este, 
propriu-zis, exprimată legătura aceasta calitativă între cauză și efect? 
Nicăieri. 

Pentru că vorbeam adineauri de firul încălzit, dacă fac să treacă printr-un 
fir de sârmă un curent electric, atunci temperatura se poate calcula; și 
anume, temperatura depinde, întâi, de intensitatea curentului electric şi, al 
doilea, de rezistenţa firului respectiv. Formula exactă este: AT = KIR, în 
care Í este intensitatea curentului. 

Prin urmare, temperatura este proporţională cu pătratul intensității 
curentului, multiplicat cu coeficientul de rezistență a firului şi cu o 
constantă, K. Este o constantă pe care putem s-o calculăm întotdeauna, 
ținând seama de unităţile de măsură pe care le-am luat pentru măsurarea 
intensității şi a rezistenţei. 

Propriu-zis, această formulă nu este decât exprimarea unui raport de 
cauzalitate. Ce spune legea aceasta? Spune că, de câte ori noi vom avea un 
curent electric ce trece printr-o sârmă, acea sârmă îşi va ridica temperatura 
proporţional sau în măsura intensității curentului, iar cantitatea de 
temperatură câștigată în acea sârmă va fi cutare, măsurabilă într-un anumit 
fel. Matematic, se zice altfel: T este în funcţie de I, R şi K fiind o constantă, 
adică în măsura în care eu variez pe I sau pe R, va varia și T, cantitatea de 
căldură din acea sârmă. Aceasta este exprimarea numerică și care este, în 
fond, cum spuneam, exprimarea unui raport de cauzalitate între un grup de 
fenomene, adică trecerea curentului electric, şi un grup de efecte, între care 
acela ce interesează este ridicarea temperaturii. Această ridicare de 
temperatură este întovărășită şi de alte efecte, dar aceasta nu ne interesează 
acum. 


6. Cauzalitate și funcție 

Această transformare, transpunere a cauzalității propriu-zise în formulă 
matematică a dus la convingerea unor oameni de ştiinţă, ca Mach, că, 
propriu-zis, cauzalitatea poate să fie înlocuită în știință, în fizică în genere, 
prin ceea ce se numește funcție și aceasta este o credinţă foarte răspândită 


azi în lumea ştiinţifică şi în cea filosofică. Adevărat să fie? În aparenţă, da; 
în fapt, nu, pentru un motiv foarte simplu, ca să nu lungim discuţia: pentru 
că funcţia nu este aplicabilă decât acolo unde este aplicabilă măsurătoarea. 
Unde încetează posibilitatea de măsurare, încetează posibilitatea de punere 
în funcţie. 


7. Caracterul aparent univoc al relaţiei de cauzalitate 

Dar cauzalitatea, procesul de cauzalitate se întâmplă, propriu-zis, într-un 
domeniu mult mai larg decât acela al măsurătorii — și cu aceasta pun o altă 
problemă. Pentru noi, legătura cauzală între două fenomene este o legătură 
caracteristică. A şi B sunt legate prin legătură de cauzalitate. Știinţificeşte, A 
nu are nici o personalitate, B nu are nici o personalitate. A și B sunt două 
fenomene. Știința afirmă, dar cu ce drept o să vedem imediat, că raportul de 
cauzalitate este univoc. Adică, întotdeauna aceeaşi cauză va avea același 
efect — ceea ce este exact. Dar știința afirmă mai mult, că pot să deduc 
efectul din cauză, deci să prevăd și pot să reconstruiesc cauza din efect, să 
urc, prin urmare, invers firul evenimentelor. Aceasta ar însemna raport 
univoc, sau univocitatea raportului de cauzalitate. 

Aşa să fie? Să vedem în ce măsură este așa și în ce măsură este 
interesant pentru noi. 

Dacă această pălărie are greutatea X, ca să ajungă aci a parcurs un drum, 
Y, eu pot să stabilesc imediat, ştiinţificește, care a fost forța necesară în 
kilogrammetri, pentru ca eu să port pălăria din cancelarie până aci. Pot să 
stabilesc numeric raportul acesta, să pui în funcţie, vasăzică, şi, 
ştiințificeşte, sunt satisfăcut. Poate însă să-mi spună mie știința cum am 
făcut această operaţie? Știința îmi spune atât: ai întrebuințat o cantitate de 
energie X pentru ca să porţi această pălărie de colo până colo; dar poate să- 
mi spună mie știința în ce mod am întrebuințat această cantitate de energie? 
Eu puteam să duc această pălărie în mână sau puteam s-o duc pe cap. Sau, 
pălăria aceasta poate să fie aci pentru că am pus-o eu sau pentru că a 
aruncat-o altul. Aceasta scapă măsurătorii şi scapă experienţei ştiinţifice. 
Felul cum s-a întâmplat lucrul, acesta scapă experienţei. 


8. Cauzalitatea în ştiinţă 

În ce constă procesul, aceasta, o spune ştiinţa: cum s-a întâmplat 
procesul; de ce s-a întâmplat aşa, aceasta nu mai poate să o spună. 

Prin urmare, acest raport univoc, care s-ar părea că există între cauză şi 
efect, nu este, de fapt, un raport univoc. Eu pot să construiesc numeric 


echivalenţa între cauză și efect, pot să descopăr felul abstract al procesului 
întâmplat, dar nu pot să restabilesc, istoriceşte, cum s-a întâmplat lucrul 
acesta. Univocitatea este numai aparentă, nu este reală. De ce spun aceasta? 
Pentru că, vedeţi ce însemnează pentru cauzalitate: este altceva decât ceea 
ce ne dă ştiinţa prin funcţiile ei. Noi zicem că există o anumită legătură 
calitativă indisolubilă și caracteristică între două fenomene. Aceasta ne 
interesează pe noi foarte mult. Când zicem cauză, înțelegem întrebarea «De 
ce?». Astăzi soarele a apus la ora 7. De ce? Ştiinţa o să facă numaidecât 
calculul şi o să spună: apoi, întotdeauna, în ziua de 15 mai, soarele apune la 
ora 7. Acesta nu este răspuns, că întotdeauna se întâmplă la fel, pentru că eu 
atunci întreb: dar de ce se întâmplă totdeauna la fel? Prin urmare, știința 
constată, propriu-zis, uniformitatea, dar nu spune de ce se întâmplă așa. Cu 
alte cuvinte, conceptul de cauzalitate pe care-l întrebuințează ştiinţa, şi pe 
care ea îl confundă cu funcţia, nu este conceptul de cauzalitate propriu-zis, 
ci este conceptul de lege. Știința nu explică lucrul, ci spune cum se 
întâmplă; nu spune de ce se întâmplă lucrul așa. 

Noi nu putem, cu ajutorul ştiinţei, să urcăm înapoi şirul evenimentelor, 
nu putem să reconstruim trecutul din prezent. Putem să prevedem într-o 
oarecare măsură viitorul, dar nu putem să-l reconstruim decât prin analogie 
cel mult, nu putem să reconstruim de-a dreptul trecerea. Şi totuşi, când 
zicem cauză, înțelegem altceva. Noi înțelegem că o cauză este explicare. 
Cunoaşterea prin cauze este cunoașterea explicativă, care ne dă înțelegerea, 
pentru că se înțelege un lucru așa și nu altfel. Dar această cunoaştere prin 
cauze nu este deloc cunoașterea ştiinţifică — şi este falsa formulă a 
filosofiei contemporane, care spune că adevărata cunoaştere este 
cunoașterea ştiinţifică — , pentru că cunoaşterea științifică este cunoaşterea 
prin legi, nu prin cauze. Această cunoaștere prin cauze, zic, este un postulat 
nu al științei noastre, ci al necesităţii în metafizică şi această cunoaştere prin 
cauze este o prelungire a personalității noastre metafizice în univers. 


9. Cauzalitatea simbolică 

Cât despre conceptul însuși de cauză, trebuie să ne întoarcem la lucrurile 
pe care le-am spus şi să recunoaștem, anume, că există pentru noi 
prelungire între cauză şi efect, există o legătură indisolubilă între cauză și 
efect, în care efectul reprezintă cauza, stă pentru cauză. Adică, conceptul de 
cauzalitate pe care-l întrebuințăm noi nu este decât un concept hibrid. El 
rezultă din extinderea funcțională, aş zice, a conceptului de creaţiune sau a 
conceptului de cauzalitate simbolică, care este de origine metafizică. Cum, 


de cauzalitate simbolică? A şi B sunt două fenomene. Ele sunt în raport de 
cauzalitate ştiinţifică, atunci când le putem pune în funcţie, când le putem 
prinde într-o lege. Dar aceasta nu este suficient pentru noi. Noi trebuie să 
ştim de ce se întâmplă aşa. 

Într-un singur caz ştim de ce se întâmplă așa: în cazul în care în acest 
efect este conținută, într-un fel oarecare, cauza; în cazul în care efectul stă 
pentru cauză, simbolizează cauza, reprezintă cauza. Cum? Eu vorbeam de 
lucrul acesta în anii precedenţi și dădeam un exemplu pe care nu l-am uitat: 
văd un tablou. Într-un anumit cadru de cunoaștere, eu pot să spun imediat: 
aceasta este un Rembrandt, un Murillo, un El Greco ețetera. Ce 
însemnează? Tabloul, care nu este decât efectul personalităţii artistice a lui 
Rembrandt, Murillo sau El Greco, tabolul acesta reprezintă, propriu-zis, 
ceva din cauză. El stă şi simbolizează cauza, nu este cauza însăși, este 
altceva decât cauza. Dar ceva din cauză intră în acest efect: efectul poartă 
pecetea cauzei, aşa cum toate obiectele care ies dintr-o fabrică poartă 
marca, să zicem, „Borsalino“. Efectul trădează cauza, aceasta este ceea ce 
numesc eu cauzalitate simbolică. Cu alte cuvinte, cauzalitatea simbolică are 
la bază conceptul de creaţie şi vedeţi, prin urmare, că, în ultimă analiză, 
printr-un fel de extindere falsă, nejustificată, a vieţii noastre, noi introducem 
în viaţa noastră de toate zilele conceptele a căror origine este o legătură a 
noastră mai veche şi mai necunoscută, este o legătură a noastră metafizică 
cu universul însuși, cu totalitatea universului. Necesitatea aceasta — pe care 
o simţim de a ne considera, de a trăi, de a ne simţi ca efecte simbolice ale 
altei cauze — încremeneşte sau precizează conceptul de cauzalitate. 

Vasăzică, conceptul de cauzalitate nu este un concept ştiinţific. Propriu- 
zis, Ştiinţa se dispensează de el. 

Conceptul de cauzalitate este un concept de origine metafizică. Ceea ce 
am vorbit noi până astăzi despre cauzalitate este ceva care este introdus pe 
căi lăturalnice în ştiinţă, nu-și are loc în ştiinţă. Știința cunoaște pur și 
simplu numai legi. 

Dar vedeți — şi poate că asupra lucrului o să revenim peste două lecţii 
—, atunci, care este structura cunoștinței noastre științifice? Cunoștinţa 
ştiinţifică nu însemnează înțelegerea realităţii, însemnează stabilirea exactă 
a proceselor din realitate, dar stabilire absolut exterioară, fără să pătrundem 
în forţele intime care mișcă această realitate. De aceea spuneam, pentru 
înţelegerea realităţii, ne trebuie altceva decât cunoaşterea științifică. 

1. Lumea externă și realitatea 

Aţi văzut în prelegerile trecute că, în definitiv, toate presupoziţiile care 
intră în constituirea edificiului ştiinţei nu sunt, propriu-zis, fundate nici în 
posibilitatea noastră de cunoaștere, şi nu sunt fundate nici în chip logic. Dar 
aţi văzut că toate afirmaţiile pe care noi, cu ajutorul acestor presupoziţii, le 
facem au un obiect bine precizat. Acest obiect este, ca să zic așa, o existență 
în afară de noi. Vasăzică, cea mai — dacă se poate întrebuința acest 
superlativ — fundamentală presupoziţie a întregii activităţi ştiinţifice a 
noastre este presupoziția urmăririi unei lumi externe. 

Evident că lumea aceasta externă poate să fie înțeleasă în mai multe 
feluri şi problema aceasta, pentru unii, se confundă cu așa-numita problemă 
a realităţii în genere. 

Consideraţii în legătură cu problema realității facem și noi aci, încă de la 
începutul acestor prelegeri. Pentru știință însă, pentru ştiinţa naturală, 
pentru ştiinţele fizico-matematice şi pentru științele biologice, lumea 
externă şi realitatea nu sunt unul și același lucru — și veţi înțelege 
numaidecât de ce. Lumea externă însemnează, propriu-zis, ceva care este în 
afară de conştiinţa mea, în spaţiul din afară de conștiința mea. Aceasta ar fi 
o delimitare nu reală, ci o delimitare logică: ceea ce nu este această 
conştiinţă și tot ceea ce nu este conținut de conștiință constituie așa-numita 
lume externă. 


2. Transcendent și imanent 

În înţelesul acesta, lumea externă se deosebeşte de realitatea propriu- 
zisă, pentru că realitatea închide și viaţa conştiinţei, și faptele care n-ar fi, 
hai să zicem, transcendente acestei conştiinţe. Aşa s-ar delimita această 


problemă a lumii externe. Numai că şi aci intervine o ușoară determinare: 
dacă lumea externă însemnează tot ceea ce este transcendent conștiinței, ce 
însemnează imanenţă? Adică, ce însemnează altceva decât lumea externă? 

Avem două posibilități, două cazuri de determinare a imanenţei. Când eu 
zic lume externă, prin opoziţie cu lumea internă, spun că întrebuinţez o 
expresie care este pasibilă de două interpretări deosebite. De pildă, dacă eu 
iau ca punct de plecare conştiinţa mea individuală, atunci transcendent 
conştiinţei, conştiinţei mele individuale, este tot ceea ce se petrece în afară 
de mine. Deci, în lumea externă se înglobează, propriu-zis, nu numai lumea 
materială, ci şi lumea faptelor conștiinței, întru cât aceste fapte de conştiinţă 
nu sunt ale conştiinţei mele. 

Acesta este un sens al lumei externe. Dar mai este și un altul; şi anume, 
acela că eu pot să iau ca punct de plecare nu conştiinţa mea, ci conștiința 
umană în genere; și atunci, transcendent nu mai este tot ceea ce se întâmplă 
în afară de mine, logic în afară de mine, ci transcendent este numai ceea ce 
se întâmplă în lumea materială, din care exclud orice conștiință gânditoare. 

Vasăzică, în cazul întâi, noi delimităm lumea externă la domeniul, am 
zice, al științelor fizico-naturale; în cazul al doilea, noi extindem conceptul 
de lume externă până cuprinde și aşa-numita psihologie obiectivă, care ştiţi 
din studiile d-voastră anterioare ce este. Ei bine, această lume externă, 
delimitată aşa, prin deosebire față de realitate propriu-zisă, este pentru noi o 
existență, este pentru noi, vasăzică, o realitate cu care noi contăm în știință, 
este un postulat al științei, dacă voiţi, este o presupoziţie fără de care nu 
putem face știință. 


3. Constatarea existenţei reale a lumii externe 

Dar, mai departe, ce mă obligă pe mine să primesc ideea unei existenţe 
reale a acestei lumi externe? Mă obligă, în primul rând, celelalte 
presupoziţii pe care le-am descoperit până acum ca lucrând sau contribuind 
la edificiul ştiinţei; mă obligă, de pildă, presupoziţia regularităţii, a legii, a 
uniformității întâmplărilor din natură, mă obligă presupoziţia cauzalității. 
Toate acestea mă obligă să admit o lume externă, existând în afară de mine 
şi independent de mine. De ce? Pentru simplul motiv că, în procesul de 
cunoaştere, sunt obligat să iau cunoştinţă de anumite lucruri, care, propriu- 
zis, nu stau în puterea mea, asupra cărora eu nu am puterea de a exercita 
nici un fel de îndiguire principială. Dacă, de pildă, ziua succede nopţei, 
dacă există o regularitate pe care eu o stabilesc, eu nu am putinţa să 
intervertesc ordinea acestei succesiuni, după cum n-am putinţa să opresc 


succesiunea în drum; adică, în cunoaștere, eu iau pur și simplu cunoștință 
de anumite lucruri care se întâmplă. Prin urmare, lucrurile acestea, evident, 
trebuie să se întâmple în afară de mine, independent de mine, se întâmplă în 
orice caz, și aceasta însemnează în afară de mine, independent de mine. 

Aceasta este cea mai de seamă constrângere pe care o exercită lumea 
externă asupra noastră, silindu-ne să admitem această existență reală a lumii 
externe. Și dacă într-un sens se exercită această constrângere — în definitiv, 
putem să spunem că ceea ce se întâmplă este ceea ce trăiesc eu — este 
adevărat. Însă, după cât vă aduceţi aminte, aţi băgat de seamă că ceea ce 
trăiesc eu nu este suficient ca să-mi constituie cadrul material al cunoștinței 
mele; că eu, adică, nu îmi mărginesc niciodată operaţiile de cunoaştere 
asupra clipei prezente, asupra percepţiunilor, ci eu lărgesc acest domeniu al 
realităţii, în primul rând printr-o întoarcere la trecut şi printr-o actualizare în 
prezent a trecutului şi, pe de altă parte, evadez din trecut în viitor, încercând 
o emancipare a ceea ce este să se întâmple. 

Vasăzică, dacă în adevăr eu constitui un bloc de realităţi, care este 
compus din prezent, trecut şi viitor, și dacă eu, ceva mai mult, pot să 
prevăd, în anumite împrejurări, ceea ce se va întâmpla numai grație 
cercetărilor pe care le-am făcut asupra faptelor care s-au întâmplat aşa cum 
s-au întâmplat, atunci evident că legea schimbărilor nu depinde, propriu-zis, 
de mine, ci legea schimbărilor este înăuntrul schimbărilor însele și, în cazul 
acesta, schimbările, complexul de schimbări pe care îl cunosc capătă o 
individualitate, o existență de sine stătătoare. 

Ei bine, aceste două observaţii pe care le-am făcut sunt, aş putea zice, 
singurele argumente care pledează pentru existenţa unei lumi în afară de noi 
şi, dacă băgaţi bine de seamă, nu sunt nici argumente, sunt simple constatări 
ale unor fapte pe care le observăm și cărora nu ne putem sustrage. Dar nu 
este vorba de argumente propriu-zise, ci de constatarea unei realități. 


4. Poziţia solipsistă 

Se naște întrebarea: această lume de succesiuni, această lume de 
întâmplări asupra cărora facem observaţiile noastre, care observaţii, 
sistematizate într-un anumit fel, constituie știința, ce fel de existență are? 
Existenţă? Evident, pentru că, dacă n-ar fi, nu s-ar povesti. Dacă n-ar exista 
într-o oarecare formă, într-un oarecare fel, sub un oarecare coeficient, nici 
n-am putea să gândim asupra ei, şi nici n-am putea, prin urmare, să avem 
știință. 


Dar cu ce formă există? Se cam repetă, propriu-zis, aci discuţiunea pe 
care am făcut-o în legătură cu problema realităţii. În definitiv, cea mai 
radicală poziţie care se poate lua în considerare este problema aceasta, că 
anumite lucruri în adevăr se întâmplă. Dar ce lucruri se întâmplă, propriu- 
zis? Se întâmplă lucrurile pe care le trăiesc eu. Ce însemnează: lucruri pe 
care le trăiesc eu? Însemnează stări de conştiinţă ale mele. 

Vasăzică, din tot ceea ce se întâmplă, din tot cea ce constituie aşa- 
numitul material al științei în genere, eu n-am pozitiv decât un singur lucru: 
stările de conștiință pe care le trăiesc eu, atât și nimic mai mult. Legătura 
acestor stări de conştiinţă, înglobarea acestor stări de conștiință constituie 
laolaltă tot ceea ce numim universul nostru. Dar aceasta ar însemna că, în 
ultimă analiză, acest univers al nostru nu este decât un fel de proiecție, un 
fel de proiecțiune misterioasă, dar un fel de proiecţie sau, mai exact, un fel 
de hipostaziere a stărilor mele de conștiință. 

Deci, teoria radicală pe care o enunţam adineauri susține că realitatea 
este pur şi simplu numai stare de conştiinţă a mea şi complexul meu real de 
stări de conştiinţă este numai conştiinţa mea; prin urmare, tot ce este 
dincolo de conștiința mea nu prezintă interes pentru mine, nici măcar în 
sensul întrebării: dar există ceva şi în afară de mine? 

Pentru că, de îndată ce eu nu cunosc decât stările de conștiință, adică nu 
cunosc decât ceea ce cunosc eu, și eu nu cunosc decât stările de conştiinţă, 
la acestea se reduce realitatea. Că am în faţa mea o masă, care-mi este dată 
printr-un complex de senzaţii, este exact; dar când afirm că masa este tare, 
că masa opune o rezistență, eu nu fac decât să exprim senzaţii de-ale mele, 
atât și nimic mai mult. Prin urmare, realitatea, propriu-zis, este complexul 
acesta de stări de conştiinţă. Realitatea pură și singura realitate este 
conştiinţa mea; și anume, conștiința mea, nu a altuia. Pentru că, tot ceea ce 
există la ceilalți oameni nu există pentru mine decât tot ca conţinut al 
conştiinţei mele. Fiecare dintre oameni, din punctul lui de vedere, poate să 
spună că la el se reduce tot universul. Este exact. Dar eu — care nu am să 
țin socoteală deloc de ceea ce gândeşte fiecare om — spun pur şi simplu că 
universul se reduce la conştiinţa mea, la stările mele de conștiință; cu alte 
cuvinte, teoria aceasta care vrea să explice ce însemnează sau cum există 
transcendenţa are pretențiunea să rezolve această problemă, negând pur şi 
simplu transcendenţa. Aceasta este celebra soluțiune solipsistă, împotriva 
căreia logica nu poate absolut nimic. Dar dacă nu poate logica, pot faptele. 


Aş observa, în primul rând, că, în definitiv, transcendenţa aceasta intră 
chiar în constituirea solipsismului. Căci, dacă în adevăr nu este real decât 
conținutul meu de conştiinţă, atunci, propriu-zis, nu este reală decât 
percepţia imediată și nu sunt reale toate celelate conţinuturi de conștiință: 
amintirile, judecăţile pe care pot să le fac asupra amintirilor, dar care 
judecăţi nu sunt conţinuturi de conştiinţă, ci sunt procese care se întâmplă în 
cadrul conştiinţei, sunt funcțiuni propriu-zise. 

Deci, în conștiință, după conştienţialism, nu pot să existe decât obiecte, 
conținuturile psihice corespunzătoare la ceea ce noi numim obiecte — 
obiecte ca percepţie imediată — și pe urmă amintirile acestea. 

Dar solipsistul este şi el un om care, vrând-nevrând, face ştiinţă. 
Solipsistul, vă asigur eu, când pleacă la drum, cu siguranţă că-și ia desaga 
cu un boţ de mămăligă, pentru că el ştie că peste cinci ceasuri o să i se facă 
foame. Dar, în momentul în care solipsistul încearcă să întindă conceptul de 
conștiință, proiectându-l asupra viitorului, el iese deja din conştiinţă și 
aplică, admite indirect, o transcendenţă, existenţa unei transcendenţe. Adică, 
există ceva care n-a fost încă şi care o să fie: acesta, care nu este încă 
subiect, este ceva care încă nu este conştiinţă sau este în devenire. Deci, 
este pur şi simplu ceva care nu este conștiință. Acest ceva este tocmai 
transcendenţa. 

Vasăzică, în însăşi operaţia fundamentală pe care o face solipsistul se 
închide un element care nu este pură imanenţă; adică, punându-ne în stricta 
lui poziţie, absurdă, dar perfect logică, că el nu e ţinut deloc să știe ce 
gândesc ceilalți oameni, nu e ţinut să ştie că există ceilalți oameni, că el n- 
are nici o dovadă obiectivă că există şi ceilalți oameni în afară de el; 
punându-ne și în acest punct de vedere strict solipsist, absurd, dar perfect 
logic, încă nu putem construi conceptul de imanenţă, încât să fie exhaustiv, 
să posede elementele constitutive ale științei. 


5. Poziţia conştienţialistă 

Deosebit de această părere, există o părere foarte apropiată, care zice: da, 
este absurd să spun că eu exist și că nimic nu poate să existe decât ca 
conștiință a mea, ca conţinut al conștiinței mele. Există oameni mai mulţi, 
adică există o conştiinţă care este realizată în mai multe exemplare. Dar 
această conștiință realizată în mai multe exemplare este identică cu ea însăși 
pretutindeni. Adică, tot ceea ce consider eu în viaţa de toate zilele că ar fi 
existând în afară de această conştiinţă nu există de fapt decât ca fapt de 
conştiinţă, dar nu de conştiinţă a mea, ci de conștiință în genere, realizată 


într-o multiplicitate de tipuri, care multiplicitate este fără margini. Aceasta 
este aşa-numita poziţie conștienţialistă. 

Deci, conștienţialismul iese din absurdul solipsism, nu zice că numai eu 
exist, ci creează o multiplicitate de euri; fiecare eu există în el însuși, 
perfect identic ca funcţie generală, perfect identic ca structură tip. Tot ceea 
ce este dincolo nu există. 

Vasăzică, o lărgire a problemei, dar, să mărturisim, mai puţin logică 
decât solipsismul. 

În definitiv, acest solipsism avea un punct de plecare precis. El zicea: nu 
exist decât eu. Toate celelalte sunt conținuturile mele de conștiință. 
Conştienţialismul spune: nu, există o mulțime de conştiinţe; dar, în afară de 
conştiinţă nu există nimic. 

Urmăriţi nu raţionamentul, ci urmăriţi motivele acestei lărgiri. Motivele 
au fost că omul cu care mă întâlnesc în fiecare zi poate să-mi spună: 
dumneata ești nebun dacă crezi că dumneata exiști şi eu nu exist! Şi atunci 
eu, ca să scap de această învinuire, că aș fi nebun, zic: dumitale îţi fac o 
concesie, dumneata exişti, dar masa nu există. De ce nu există masa? Vedeţi 
că nu este serios. Masa nu există pentru conştiențialism, pentru că masa nu 
poate să protesteze, căci, dacă într-o bună zi ar protesta masa, 
conştienţialismul ar trebui să zică: da, exiști și dumneata! 

Deci, ce face conștienţialismul? El reduce toată existenţa la conştiinţă. 
De aceea spun că nu este logic și consecvent cu el însuși. Solipsistul are un 
motiv să reducă toată existența la conștiință, pentru că el spune: eu nu văd 
decât această conștiință a mea; dar conştienţialistul ce motiv are să reducă 
toată existența numai la conștiință? Pentru că, propriu-zis, el nu face apel la 
experienţa lui imediată, ci el acordă existenţă ontologică şi la ceva care este 
în afară de el. 

Care este criteriul după care el acordă o existenţă ontologică conștiinței 
din afară de el? Este vreunul? Am putea spune: ar fi un criteriu, că, anume, 
conştiinţa, căreia eu îi acord o existență reală, este de același fel cu 
conştiinţa mea. Dar de unde ştiu eu că această conștiință este la fel cu 
conştiinţa mea? Care sunt argumentele sau faptele care îmi dau dreptul să 
fac această afirmaţiune, căci, în definitiv, eu nu cunosc ce se petrece în 
conştiinţa cealaltă decât în chip mijlocit. Eu zic că ştiu ce se petrece în 
conştiinţa cealaltă pentru simplul motiv că am posibilitatea să mă înţeleg cu 
celălalt. Dar faptul că un om se înţelege cu celălalt nu însemnează deloc că 
eu sunt la fel cu celălalt. Eu pot să-i spun unui câine să iasă afară şi câinele 


să iasă, dar faptul că mă înţeleg cu el nu însemnează că eu sunt identic cu 
el. Aceasta, în primul rând. 

În al doilea rând, eu acord existență celorlalte conştiinţe individuale 
pentru simplul motiv că le cunosc și știu (cu toate că am arătat că nu prea 
ştiu, dar zic eu că ştiu) că existenţele individuale sunt reale, pentru că sunt 
identice cu mine. Dar de unde ştiu eu că masa nu va fi având şi ea un fel de 
conştiinţă a ei? De unde știu eu că nu există anumite operaţii în masă, sau în 
scaun, sau în pălărie, care şi ele constituie, pentru pălăria respectivă, un 
univers al pălăriei? De unde știu că nu există un univers construit din 
punctul de vedere al pălăriei? Pentru că, în definitiv, dacă admitem aceasta, 
trebuie să admitem numaidecât că atunci există și pălăria pur şi simplu, 
pentru că nu este vorba ca pălăria să gândească la fel cu mine, pentru că nici 
boşimanii din Africa nu gândesc la fel cu mine. Eu gândesc după legea 
cauzalităţii, boșimanul după legea participaţiei. 

Vasăzică, nu felul gândirii este determinant pentru ca eu, conștienţialist, 
să acord existență conștiinței, ci faptul gândirii, faptul existenţei unei 
conștiințe. Atunci, vedeţi că ne-am încurcat. Pentru că, cine acordă existență 
conștiinței? Eu. Și în virtutea cărui fapt? Că eu sunt convins de existența 
acelei conştiinţe, adică, în ultimă analiză, tot eu sunt unitate de măsură. Eu 
împart brevetul de existență: dumneata ai să exişti, dumneata nu, dumneata, 
conştiinţă, ai existență, dumneata, bucată de hârtie, n-ai! 

Vasăzică, în ultimă analiză, acest conștiențialism, care părea că este o 
ieşire din absurd a solipsismului, este mai rău decât solipsismul, pentru că 
nici măcar nu este consecvent cu el însuși și iarăşi, în ultimă analiză, 
conștiențialismul trebuie să se reducă tot la solipsism. 


6. Poziţia idealistă 

Dar atunci intervine o altă obiecţie, care dă naștere unei alte poziţii. Zice 
această obiecţie: noi nu spunem, propriu-zis, că nu există obiecte în afară de 
noi, că nu există transcendenţă, dar noi spunem că toată această 
transcendenţă, toată această lume a obiectelor din afară de noi nu există 
decât ca posibilitate pentru percepțiile noastre. Cu alte cuvinte, este aci un 
obiect în faţa mea, care are o existență întru atât întru cât îmi dă mie 
posibilitatea de a avea o percepţie. Dacă, prin urmare, un obiect nu-mi dă 
posibilitatea de a avea o percepţie, obiectul nu există pur și simplu. Aceasta 
este teza idealistă, în ultimă analiză. 

Să ne înțelegem. Idealiștii fac şi ei știință, ca toată lumea cealaltă. Cum 
spune știința? Ştiinţa spune că există, de pildă, anumite particule de materie, 


care sunt atomii. Să presupunem că aci s-a oprit ştiinţa, la teoria atomilor. 
Dar știința spune: acești atomi sunt atât de mici, încât nu se pot vedea 
niciodată, cu nici un aparat. Ce mai spune ştiinţa? Astronomul Le Verrier a 
spus la un moment dat: există o planetă pe care nu o vedeţi d-voastră până 
acum, pe care probabil că o să o vedeţi, și pe care eu o numesc Neptun. A 
afirmat ştiinţa că există o planetă, pe care n-a văzut-o însă nimeni până 
atunci. Cum se împacă știința cu soluţia idealistă? În definitiv, planeta 
Neptun fusese incapabilă de a ne da o percepţie, și totuși ştiinţa a spus că 
există această planetă. Vasăzică, există pentru știință şi altceva decât numai 
ceea ce ne dau nouă percepțiunile. 

Dar o să ziceţi: aceasta nu ne-a dat până acum, dar poate să ne dea. Dar 
ce este atomul? Așa a afirmat ştiinţa, că atomul nu se poate vedea, nu se 
poate contura. Eu stabilesc greutatea atomică, dar nu o stabilesc de manieră 
directă, nu o stabilesc prin percepții, ci prin calcul. 

Vasăzică, ştiinţa a afirmat la un moment dat că există anumite realități 
care sunt incapabile de a ne da nouă percepţia. De ce? Din pricina 
defectuozității organismului nostru, a conștiinței noastre, dar hotărât, nu pot 
să ne dea percepții. 

Atunci? Pentru că, vedeţi, soluţia idealistă identifică percepția cu 
existența, adică existenţa cu percepţia într-un sens, existența cu percepția 
actuală; în alt sens, existența cu percepţia posibilă; esse est percipi, după 
cum s-a spus. 

Sunt, prin urmare, două posibilități de interpretare. Și atunci, unii spun: 
nu există decât ceea ce cunosc eu. La care eu răspund: America a existat 
chiar înainte să o cunoaștem noi. 

Alţii spun: nu există decât ceea ce aş putea să cunosc, ceea ce există în 
posibilităţile mele de cunoaștere. La care se poate răspunde: atunci, ce 
cunoşti dumneata? Ceea ce este, pentru că, dacă n-ar fi, n-ar putea să-ți dea 
posibilitate de cunoaştere. Cu aceste argumente de bun-simţ, care nu sunt, 
propriu-zis, argumente, ci fapte, constatări, și teza idealistă, care a făcut 
atâta zgomot, care a speriat atâta lume și a îngrozit pe toți studenții care 
trebuie să dea examene se află răsturnată. 

Vedeţi, în filosofie, lucrurile stau aşa: să nu te îngrozești de filosofie, 
căci, dacă te-ai îngrozit, eşti pierdut, atunci fac filosofii din dumneata ce vor 
ei. lar dacă nu te îngrozești de filosofie, atunci faci dumneata din filosofi ce 
vrei! 


Soluţiile solipsistă, conștienţialistă şi idealistă ocupă în istoria filosofiei 
muncă de câteva mii de ani și biblioteci de câteva mii de tone; dar, strânsă 
problema de aproape, ea se reduce la aceste date elementare pe care vi le- 
am expus eu. 


7. Concluzie 

Îndată ce teoria care spune că nu există nimic în funcţie de conştiinţa 
mea nu este valabilă, atunci trebuie să fie valabilă cealaltă teorie, că există 
ceva în afară de conştiinţa mea, și existența nu este condiționată de 
conştiinţă. 

În prelegerea viitoare vom vedea ceea ce ne rămâne să vedem, adică 
posibilităţile noastre de a cunoaşte această existenţă şi limitele până la care 
se întind aceste posibilități. 


XVI. Posibilităţile cunoașterii științifice a lumii externe 

1. Percepția şi lumea externă 

Datele pe care vi le voi înfățișa în prelegerea aceasta ar trebui să formeze 
ele singure obiectul unui curs, pentru că, de bună seamă, este vorba de cea 
mai importantă dintre toate problemele de teoria cunoașterii. 

După cum însă aţi văzut, eu, propriu-zis, nu am făcut un curs de teoria 
cunoștinței, ci am stabilit mai ales elementele structurale cunoștinței 
ştiinţifice ca atare. În legătură cu aceste instrumente speciale de cunoaştere, 
care constituie știința, am cercetat noi toate problemele noastre. 

Prin urmare, deşi râvna poate, râvna d-voastră filosoficească ar fi dorit o 
stăruință mai îndelungată asupra problemelor ce au să urmeze acum, totuși, 
din punct de vedere al necesităţii unui curs, puţinele lucruri pe care am să vi 
le spun nu sunt insuficiente ca să încheie un ciclu de cestiuni. 

Este vorba ca, după ce am stabilit că există o lume din afară și că ştiinţa 
este îndreptăţită să postuleze existența unei lumi exterioare, este vorba să 
vedem cum putem cunoaște, în ce măsură putem cunoaște noi această lume 
şi în ce măsură cunoaște știința această lume externă, precum și care sunt 
limitele până la care cercetarea științifică poate să pătrundă în realitate. 
Aceasta este ultima problemă, cu care închei consideraţiunile expuse în 
acest an. 

D-voastră aţi văzut că, în definitiv, ceea ce cunoaștem noi din lumea 
externă ne este dat numai în formă de percepțiune. Evident, percepţiunea 
aceasta, conţinutul acesta de cunoștințe noi l-am stabilit ca efect al unei 


existenţe reale în afară de noi. Prin urmare, între percepțiune și lumea reală 
există o legătură cauzală. 

Dar, evident, percepţiunea, efect al lumei reale nu însemnează deloc 
identitate cu lumea reală. Dacă am putea să stabilim că întotdeauna între 
efect și cauză există identitate — noi am arătat care este, din acest punct de 
vedere, raportul între efect și cauză — , atunci, evident, problema nici nu s- 
ar mai pune, căci ea s-ar fi rezolvat prin însăşi punerea ei. În cazul acesta, 
cunoștința ar fi identică cu cauza ei, cu realitatea și, evident, „noi 
cunoaștem realitatea“ ar însemna că noi cunoaştem realitatea aşa cum este 
ea. 

Vă aduceţi aminte însă că noi am stabilit acum vreo trei-patru lecţii, 
pentru lumea fizică, cum că nu se poate stabili o identitate între efect şi 
cauză nici în lumea aceasta a cunoașterii. Prin urmare, dacă am cunoştinţa 
ca efect nu însemnează că eu cunosc prin aceasta și cauza însăși, nu 
însemnează deci că cunoștința mea se mulează de-a dreptul pe realitate, se 
răsfrânge în chip credincios sau că răsfrânge în chip credincios lumea 
externă — cauza acestei cunoştinţe a percepţiunii mele, în ultimă analiză. 

Totuşi, această concluziune nu afirmă că cunoştinţa noastră nu este, 
propriu-zis, mulată pe realitate, ci afirmă pur și simplu, principial, că nu se 
poate deduce din principiul cauzalității cunoştinţa adecvată. 

Vasăzică, avem deocamdată doi termeni în prezență: percepţiunea și 
lumea externă. 


2. Raportul de cauzalitate dintre ele 

Există vreun raport între acești doi termeni, între aceste două elemente? 
Un raport, l-am văzut: este raportul acesta de cauzalitate. Noi admitem că 
există lume externă, între altele, şi pentru că această lume externă ne este 
dată într-o formă a noastră proprie, care formă, percepţiunea, este numai 
efect al unei realități. Aceasta înseamnă că ceea ce în cunoştinţă ne este dat 
ca principiu al cauzalităţii, acest principiu din cunoştinţa noastră nu este, 
propriu-zis, numai un termen, un principiu al cunoștinței noastre, ci este o 
realitate. 

Când Kant a stabilit acea renumită tabelă a categoriilor, cu 12 categorii 
— care sunt 12, pentru că aşa i-a plăcut lui Kant, dar care puteau să fie și 7 
sau 14, fără nici o dificultate —, a zis: categoriile, între care intră și 
cauzalitatea, sunt forme ale sufletului nostru. 

Cauzalitatea nu există, propriu-zis, în natură. Tot Kant a spus: există un 
noumen şi există un fenomen, un lucru în sine, o realitate externă, o 


răsfrângere a acestei realități externe în conștiință. Căci acesta este 
fenomenul; conţinutul este cunoștința propriu-zisă, hipostaziat, abstractizat, 
logic considerat, cu alte cuvinte. 

Dar, între acestea două, există, fără îndoială, o legătură. Care este 
legătura? Este o legătură cauzală. El însuși spune că noi cunoaștem lumea 
externă numai prin fenomene. Prin urmare, lumea externă este pricina, este 
cauza fenomenelor. 

Deci, cauzalitatea nu este o categorie pur şi simplu a intelectului nostru, 
ci este ceva care condiționează orice conținut de conştiinţă, orice funcţie 
apriori. Înainte de orice funcţie a cunoștinței, trebuie să existe această 
cauzalitate, nu în conștiință, ci în realitate, în realitatea ontologică. Prin 
urmare, trebuie să existe acest proces de cauzalitate, pentru că, dacă nu ar 
exista cauzalitatea, nu ar exista legătura dintre noumen şi fenomen. Or, 
Kant, după cum ştiţi, postulează hotărât existența noumenului şi constată, pe 
de altă parte, existenţa fenomenului, ca răsfrângere a lucrului în sine, a lumii 
în general. 

Vasăzică, trebuie să spargem această afirmaţie kantiană care pune 
cauzalitatea ca lucrând în cadrul conștiinței. 

Lumea ca atare prezintă deci acest proces, pe care noi îl numim de 
cauzalitate. Ceea ce se întâmplă în procesul din natură, sub această formă 
generală a cauzalităţii, este o altă cestiune. Dar forma aceasta a cauzalității, 
procesul de cauzare, de creare sau de condiţionare, acesta trebuie să fie 
postulat, există în lumea reală. Acesta este, prin urmare, un lucru precis, pe 
care-l ştim în legătură cu lumea reală. 


3. Multiplicitatea obiectelor lumii exteme 

Dar mai este încă ceva: în definitiv, în lumea reală se întâmplă o mulțime 
de lucruri, sunt o mulțime de întâmplări. Aceste întâmplări sunt oarecum 
sub domnia principiului cauzalităţii. 

Noi am admis că principiul cauzalităţii există și că fenomenul, procesul 
acesta al cauzalităţii, al condiționării existenței este un proces real în 
formele de cunoaştere. Dacă există realmente această cauzaţie, atunci 
trebuie să existe realmente discrepanţă între diferitele momente ale acestei 
lumi externe. Aceasta înseamnă multiplicitate de obiecte. 

Vasăzică, un al doilea element al acestei lumi externe este multiplicitatea 
obiectelor; adică, între obiecte ce există realmente în această lume, în 
această realitate externă, trebuie să admitem că sunt asemănări, dar că sunt 
şi deosebiri. Desigur, dacă nu ar fi deosebiri, nu ar fi nici multiplicitate și 


dacă nu ar fi multiplicitate, nu ar fi cauzalitate. Cauzalitatea însă am arătat 
că există. Deci, a doua notă a lumii externe: multiplicitatea. 


4. Temporalitatea obiectelor lumii externe 

Mai este însă încă o notă: procesul acesta de cauzație presupune o 
succesiune de evenimente, o legătură între ele, dar nu o legătură de 
constanță — și asupra lucrului acesta am stăruit. Deosebirea, prin urmare, 
care o stabilim între diferitele obiecte care există realiter, în lumea externă, 
deosebirea aceasta nu știm cum este, ştim însă o notă a ei; nota este că 
trebuie să fie, între altele, și o deosebire în prezenţă; că, adică, evenimentele 
din lumea externă pe care noi nu le cunoaștem încă — o să vedem întru cât 
le cunoaștem și întru cât puteam să le cunoaştem — își au locul în timp. 
Deci, temporalitatea este, cum aș zice, încă definitorie a lumii externe. 

Prin urmare, întâlnim până acum trei note: cauzalitatea, multiplicitatea, 
temporalitatea. 


5. Excurs: obiecte materiale și obiecte formale 

Vasăzică, noi putem să afirmăm că există timp în chip real — durată, 
dacă voiți — şi putem să mai afirmăm că există număr în chip real. 

De îndată ce există deosebire între lucruri, prin aceasta însăși există 
numărul, pentru că numărul — oricare ar fi teoria de formaţiune a lui 
(cardinal, ordinal) — nu presupune decât o singură condițiune absolut 
necesară:  multiplicitatea, discrepanța. În momentul în care am 
multiplicitate, discrepanţă, pot să am și număr. Cu număr, cu cauzalitate și 
cu temporalitate putem să constituim ştiinţa. Nu toată știința, evident, dar 
putem să constituim cauzalitatea, fără nici o afirmaţie și fără nici o 
prejudecare metafizică asupra sensului cauzalităţii. Cu cauzalitate, număr şi 
timp putem să construim cea mai generală dintre științe, și anume 
matematica. Aceasta, după cum am mai spus și cu altă ocaziune, nu este, 
propriu-zis, o ştiinţă, ci este o schemă a cercetărilor ştiinţifice, este un 
principiu pentru toată cercetarea științelor în general. Matematica nu este o 
ştiinţă materială. Ea nu are obiecte materiale cu care lucrează, ci numai 
obiecte formale, căci cauzalitatea, timpul și numărul nu sunt obiecte 
materiale, ci numai formale. Prin urmare, cu aceste trei elemente putem să 
construim ştiinţa. 


6. Spaţialitatea. Fundarea ei în realitate 


Dar, o să spuneţi: bine, dar știința are un univers al ei; de pildă, ştiinţele 
fizico-matematice au și ele o lume externă în care se mişcă. Această lume 
externă mai conține încă un element, anume spaţiul. Ce facem cu spaţiul? 

Spaţiul nu este un element fundamental, nu este un element pe care noi 
putem să-l asignăm lumii externe în esenţa ei? Gândiţi-vă că, dacă eu am 
senzațiunea de roșu, nu este deloc exact că procesul care se întâmplă în 
lumea externă, ca să-mi dea mie senzaţiunea de roșu, este de același fel ca 
şi procesul care se întâmplă în ochiul meu sau conștiința mea, care ajunge la 
senzațiunea de roșu. Adică, nu există identitate între o percepţiune, să-i 
zicem senzaţiune, și cealaltă percepţiune, întâmplarea din lumea externă. 
Este ceea ce Helmholtz numeşte senzaţiunea ca semn. Senzaţiunea este, 
zice el, un semn al procesului din lumea din afară. 

Gândiţi-vă, pe de altă parte, că toate întâmplările din lumea din afară, 
cum le cunoaştem noi, au acest caracter de spaţialitate. De pildă, 
senzațiunea auditivă, cea vizuală, tactilă eţetera, toate au acest caracter, un 
caracter spaţial, sau, în sfârşit, plasează obiectele în spaţiu în general. 

Dar gândiţi-vă, de pildă, că faptele de conştiinţă nu au spaţialitate. Ele se 
întâmplă, propriu-zis, în mine, care ocup un loc în spaţiu cu corpul meu. 
Dar faptele de conștiință în sine, ca atare, nu au dimensiune, spaţialitate, nu 
sunt în nici un fel spaţiale. 

Prin urmare, constat că spaţialitatea nu este o calitate pe care noi o 
asignăm tuturor întâmplărilor, proceselor care determină conținutul de 
conştiinţă în noi. Și atunci, nu este deloc necesar să spunem că spaţialitatea 
este o calitate a lumii externe, ci putem foarte bine să spunem — de îndată 
ce nu avem nici un motiv care să ne oblige la această afirmaţie — că 
spaţialitatea este, prin analogie cu teoria de adineauri a lui Helmholtz, un 
semn pentru anumite raporturi dintre lucrurile care există obiectiv în lumea 
reală, în lumea externă. Adică, ceea ce ni se dă nouă, propriu-zis, în spaţiu 
este fundat în realitate, dar nu este deloc dovedit că fundarea aceasta este 
tocmai spaţialitatea. 

Distincţiunea care fundează numărul trebuie să fie aceeași, în lumea 
externă, ca şi în conștiința noastră. Cauzalitatea trebuie să fie aceeaşi, în 
lumea externă ca şi în conştiinţa noastră; temporalitatea, la fel. Spaţialitatea 
însă nu trebuie să fie aceeași. Nu există obligaţiune pentru noi, 
raționamentul nostru nu are să se supună nici unei constrângeri ca să admită 
această afirmaţie. 


Prin urmare, există spaţiu ştiinţific, dar acest spaţiu ştiinţific este, cum 
spune Leibniz, un aşa-numit phenomenon bene fundatus, un fenomen bine 
îndreptăţit, pe drept fundat, dar nu un fenomen pe care noi îl cunoaștem de- 
a dreptul, aşa cum este el. Cu alte cuvinte, spaţiul nu mai este, cum spunea 
Kant, formă a sensibilităţii noastre; nu este formă absolută, pentru că, dacă 
ar fi, în înţelesul absolut, formă a sensibilităţii noastre, ar trece, prin 
operațiunea pe care am făcut-o adineauri, asupra lumii externe. Dar nu 
avem nici un motiv să-l trecem asupra lumii externe, să trecem spaţialitatea 
asupra lumii externe. Ea este ceva care rămâne în ştiinţă, de care știința se 
slujește, dar care nu este de-a dreptul realitate, ci numai fundată în realitate; 
adică, felul cum grupăm noi senzaţiunile în spaţiu, felul în care luăm noi 
cunoștință de aşa-numita coexistență, felul acesta este un fel nu direct, ci 
indirect. 

În adevăr, noi avem semne anume pentru ceea ce se întâmplă în realitate, 
dar nu avem realitatea însăși. 


7. Problema metageometriei 

Cel mai bun exemplu pentru lămurirea acestei chestiuni este aşa-numita 
problemă a metageometriei. Ştiţi în genere cam ce însemnează aceasta. Noi 
am învăţat cu toții geometria așa-numită a lui Euclid — geometrie foarte 
simplă, care determină toată existenţa din spaţiu cu ajutorul a trei 
dimensiuni. 

Experiența noastră sensibilă este, prin urmare, captată ştiinţificeşte cu 
ajutorul acestui formular de măsuri în trei dimensiuni, care se numește 
geometrie euclidiană. 

Ştiţi însă că, de la o bucată de vreme, s-a mai ivit altă teorie, s-au ivit alți 
autori, care au zis, în definitiv, postulatul lui Euclid nu este o realitate, ci, 
hai să zicem, o construcţiune, o convenţiune de construcțiune, mai bine. Eu 
construiesc toată existenţa spaţială, adică îmi plasez impresiunile mele aşa 
şi aşa, după o metodă a mea proprie, care constă în determinarea prin trei 
dimensiuni. 

Dacă admit această determinare prin trei dimensiuni, atunci, prin această 
determinare a mea, sau, mai bine, din această operaţiune decurg o mulțime 
de proprietăți: de pildă, spaţiul este infinit şi nemărginit — o să vedeţi că 
sunt deosebiri între infinit și nemărginit —; sau, suma unghiurilor unui 
triunghi este egală cu două unghiuri drepte eţetera. Dar se poate spune: 
toată geometria aceasta se sprijină pe afirmațiunea că printr-un punct 
exterior unei drepte nu se poate duce, la acea dreaptă, decât o singură 


paralelă. Se poate duce numai una, adică una și numai una singură. 
Consecința acestui fapt este că între două puncte nu se poate duce decât o 
singură linie dreaptă. 

Zice însă un geometru pe care-l cheamă Riemann: dacă aş admite că prin 
două puncte se pot duce mai multe linii drepte, şi anume, o infinitate de linii 
drepte? Pot să o fac? Da! De ce nu? Închipuiţi-vă că aveţi două puncte. Care 
este condițiunea ca prin aceste două puncte să pot duce o infinitate de linii 
drepte, care, toate, să fie diferite? Foarte simplu; aceasta însemnează 
următorul lucru: ce însemnează, propriu-zis, o linie dreaptă? Însemnează 
secţiunea a două planuri. Închipuiţi-vă că am un plan şi o sferă. Această 
sferă are doi poli. Prin aceşti doi poli, pot să trec o infinitate de planuri. Axa 
sferei acesteia va fi una singură, dar secţiunile planurilor cu sfera vor fi 
infinite; sau, numărul intersecţiunilor planelor cu sfera va fi infinit de mare. 
Dar toate intersecțiunile acestea, în ipoteza mea, ar putea să reprezinte ce? 
Linii drepte, în ipoteza în care sfera este plană. 

Dar veţi spune: bine, dar sfera este plană? Da, pentru noi, zice el, care 
trăim într-o anumită experiență și avem anumite posibilități de mișcare, 
evident că sfera este sferă și planul, plan. Dar gândiţi-vă că pe sfera aceasta 
se mișcă un om, o ființă oarecare, care nu are decât două dimensiuni: 
lungime şi lăţime. El nu se poate mișca decât pe sferă, nu cunoaște 
dimensiunea cealaltă, adâncimea. Pentru acest om, pentru această ființă, 
sfera aceasta va fi plană, nu va fi sferică, cum este pentru noi. În cazul 
acesta, există posibilitatea de a trece prin două puncte o mulţime de drepte, 
pentru că intersecţiunile acestea sunt drepte. 

Dar ce mai urmează de aci? Mai urmează o mulțime de lucruri; de 
exemplu, că spaţiul lui va fi infinit, dar nu va fi nemărginit. Cu alte cuvinte, 
dacă ar pleca de la un punct A pe sferă și ar merge drept înainte, ar putea să 
meargă fără să se oprească niciodată. Căci aceasta însemnează să se miște la 
infinit: să meargă înainte, fără să se oprească. Prin urmare, el s-ar mișca 
drept înainte fără să se oprească, spaţiul lui ar fi infinit. Dar, pe de altă 
parte, spaţiul lui ar fi mărginit; şi anume, ar fi mărginit la planul pe care se 
mișcă. El se mișcă drept înainte și totuşi stă pe loc, într-un anumit fel. 

Vasăzică, în geometria euclidiană, avem: prin două puncte nu se poate 
duce decât o linie dreaptă; dincoace: prin două puncte se pot duce o 
infinitate de linii drepte. În geometria euclidiană avem: spaţiul este infinit şi 
nemărginit; în geometria cealaltă: spaţiul este infinit, dar este mărginit. 


Triunghiul, în geometria euclidiană, avea suma unghiurilor lui egală cu 
două unghiuri drepte, cu 180%; în spaţiul acesta riemannian, suma 
unghiurilor interioare ale triunghiului ar fi mai mare decât 180° eţetera. 

O să ziceţi: este o ipoteză! Evident! Este una. Pe urmă, este cealaltă. Aci, 
era că printr-un punct exterior unei drepte nu se poate duce la acea dreaptă 
nici o paralelă, pentru că, propriu-zis, nici nu există punctul exterior dreptei. 
În ipoteza cealaltă, printr-un punct exterior unei drepte se pot duce la acea 
dreaptă o infinitate de paralele. Și, de unde spaţiul nostru are trei 
dimensiuni, al lui Riemann două, al lui Lobacevski are o infinitate de 
dimensiuni. 

Dar, vedeţi d-voastră, unei teoreme din spaţiul, din geometria lui Euclid, 
i se poate stabili una corespondentă în spaţiul bidimensional şi putem să-i 
stabilim una corespondentă și în spaţiul n-dimensional. 

Dar, ceea ce este mai interesant, noi putem să măsurăm universul și cu 
geometria euclidiană, şi cu cele neeuclidiene. Cum? Putem să facem calcule 
matematice într-o geometrie neeuclidiană care să fie perfect adaptabile la 
spaţiul nostru real. Un exemplu l-aţi avut acum, în ultimii ani, când a apărut 
aşa-numita teorie a relativităţii. Aceasta nu lucrează cu geometria 
euclidiană, ci cu alte geometrii, cu geometria n-dimensională, şi se aplică. 

Dar, o să spuneţi: ce înseamnă: se aplică? D-voastră ştiţi, din teoria 
aceasta a relativităţii, că la măsurătorile mici, la numerele mici, deosebirea 
dintre geometria euclidiană și cea neeuclidiană este foarte mică şi, cu cât 
numerele sunt mai mari, cu atât este mai mare deosebirea. 

Ca să înţelegeți mai bine, presupuneţi că aveţi de-a face cu o linie curbă 
şi că pe linia aceasta luaţi o distanţă foarte redusă şi una mai mare. Distanţa 
foarte redusă se poate confunda cu o linie dreaptă şi cu cât vom micșora 
mai mult această distanţă, cu atât identitatea cu o linie dreaptă este mai 
îndreptăţită. 

D-voastră ştiţi, de altfel, ce însemnează o trecere la limită; știți că 
lungimea unei linii curbe, a unei elipse, să zicem, este dată de o serie 
matematică; elipsa este considerată ca provenind dintr-o trecere la limită a 
unui poligon frânt. Dacă multiplicăm mereu laturile și urmăm operațiunea 
la infinit, în loc de poligonul frânt o să avem linia curbă regulată. Prin 
urmare, dacă distanţa pe care o iau pe linia curbă este suficient de mică, ea 
se poate confunda cu linia dreaptă. Asupra ei pot foarte bine să aplic 
geometria euclidiană. Dacă iau o distanță mai mare pe conica mea, atunci 


nu mai este o linie dreaptă, ci este o curbă propriu-zisă. Asupra ei aplic o 
altă geometrie, care se bazează pe alt postulat. 

Dar, o să ziceţi: Einstein ce a făcut? A descoperit că există o deosebire 
între calculul newtonian şi calculul einsteinian la ieşirea din penumbră a 
stelei cutare, a eclipsei de soare. De unde deosebire? Din bazele calculului. 
Foarte bine, este exact! Dar, o să spuneţi: atunci este simplu; dacă pentru 
distanţele mici întrebuințăm geometria euclidiană, pentru distanțele mari ar 
rezulta de aci că ar trebui să întrebuințăm alta, neeuclidiană. Aceasta ar 
însemna, propriu-zis, că spaţiul este neeuclidian şi că geometria euclidiană 
reprezintă numai o măsură aproximativă, un instrument aproximativ al 
spaţiului. 

Așa să fie? Noi nu avem posibilitatea aceasta de măsurătoare, 
posibilitatea de a ne convinge, pentru că, îndeosebi când este vorba să 
trecem la măsurătorile practice — am vorbit și rândul trecut de această 
cestiune — , plutim în pur arbitrar, pentru că nu putem să spunem niciodată 
că o măsură a noastră este exactă. 

Dacă, prin urmare, nu avem dreptul, experimental, să verificăm nici una 
din ipotezele acestea pe care le facem asupra structurii universului, a 
structurii spaţiale a universului, atunci spunem pur și simplu că există mai 
multe posibilități de determinare a spațiului. Aceste posibilități de 
determinare a spaţiului sunt, în anumite limite, echivalente; adică, dacă le 
păstrăm la distanţe mici, ori calculezi cu o măsură, ori cu alta, în geometria 
euclidiană sau neeuclidiană, rezultatul este același. 

Vasăzică, dacă la distanțe mici măsurătorile sau determinările spaţiului 
sunt echivalente, pentru măsurătorile mai mari, această măsurătoare sau 
determinare spaţială nu mai este echivalentă, dar nu putem să afirmăm 
nimic asupra valabilității mai accentuate a unui sistem de măsurătoare sau a 
celuilalt. 


8. Caracterul relativ al cunoașterii ştiinţifice 

Ce urmează de aci? Urmează că, în ştiinţă, cunoştinţa pe care o avem nu 
este o cunoştinţă adecvată, ci este o cunoștință relativă, condiționată de 
criteriile noastre de reducere. Știința face operațiune de reducere a realității 
şi o face cu ajutorul unor anumite criterii. Aceste criterii nu sunt, propriu- 
zis, fundate în realitatea însăși. 

Însă — şi aci vine fenomenul care fundează valabilitatea ştiinţei — 
criteriile de reducțiune nu sunt inerente, nu sunt adecvate, nu sunt ale 
realităţii înseși. Dar întâmplările pe care noi le-am redus cu aceste criterii 


sunt fundate în realitate, răspund tuturor conţinuturilor noastre de conștiință, 
prin care noi codificăm și sistematizăm în știință aşa-numitele fenomene 
reale. Dacă, de pildă, constat ştiințificeşte că în ziua de atâta mai, la ora 
cutare, se înserează şi în ianuarie a apus soarele la altă oră, atunci ştiu că la 
anul, în 1927, în aceeaşi zi, soarele va apune la aceeași oră în luna 
corespunzătoare. 

Eu nu ştiu, propriu-zis, ce se întâmplă în univers, ce este fenomenul 
acela, care îl numesc apus de soare; dar știu că se întâmplă ceva în univers 
care condiționează cunoștința pe care eu o numesc apusul soarelui. Aceasta 
este fundată în realitate. 

Dar atunci, ştiinţa nu este cunoștința însăși a realității. 

Prin urmare, există posibilitatea de a reduce, filosofic, importanţa 
ştiinţei; nu există însă posibilitatea de a nega valoarea științei ca atare. 
Aceasta, pentru că, propriu-zis, adevărurile ştiinţifice sunt în adevăr 
adevăruri, au caracterul acesta de permanență fundamentală. 


9. Limitele cunoașterii științifice 

Dar, o să spuneţi: cum, permanență fundamentală? Pentru că adevărul 
ştiinţific se schimbă! Da, este exact, însă cu o mică deosebire, pe care vă 
rog să o reţineţi. Orice adevăr nou în știință nu răstoarnă un adevăr vechi, ci 
îl înglobează. Adevărul vechi interpretează perfect un aspect particular al 
realității externe, un adevăr nou nu înlătură adevărul vechi, ci îl închide într- 
însul. Întotdeauna adevărurile noi sunt mai generale decât cele vechi. 
Presupuneţi că aţi fi urcați pe acoperișul Universităţii şi ați vedea de acolo, 
din orizont, cât se poate vedea. Dacă afară plouă, evident că veţi spune: 
plouă! Dacă însă mă urc într-un aeroplan și am un orizont mult mai depărtat 
și văd că mai departe nu plouă, atunci zic: numai la București plouă. În 
cazul acesta, adevărul acesta nou înglobează pe cel dintâi. Nu plouă peste 
tot, dar plouă la București. 

Cunoștinţele ştiinţifice sunt adevărate, sunt adevăruri, ele însă sunt 
pasibile de evoluţiune, nu însă de răsturnare, ci de lărgire, de înglobare, de 
integrare. Şi atunci, acestea pun cestiunea limitelor cunoștinței științifice. 

În definitiv, noi cunoaștem din realitate ceva precis; nu ceea ce este în 
realitate, dar semnele pe care le avem asupra realităţii au în ele ceva precis. 
Dar nu putem să spunem niciodată că cunoaștem tot și că realitatea ne este 
afectată cu tot ce are ea. Nu putem să o spunem, mai întâi, pentru că tot 
ceea ce există în realitate ne este perceptibil, este percepţiune pentru noi. De 
pildă, ca să iau un exemplu la-ndemâna tuturor, universul auditiv, acustic nu 


este același pentru toată lumea. Muzica noastră lucrează cu semitonuri, dar 
muzica arabă lucrează cu sferturi de tonuri. Prin urmare, la arabi există 
perceptibilitate pentru sferturi de ton. Aţi auzit poate că există un muzician, 
Busoni, care a făcut chiar un clavir pentru muzica cu sferturi de ton, care nu 
era perceptibilă urechii noastre în succesiunea sunetelor, ci în complexul 
lor; adică, o bucată muzicală armonizată, aceeași bucată armonizată pe 
diatonismul obicinuit şi pe urmă pe acela cu sferturi de ton dă cu totul altă 
impresiune. 

Mai departe: există, propriu-zis, fenomene de magnetism care nu sunt 
pentru noi direct perceptibile. Noi nu avem simţul magnetic, simţul electric 
eţetera, dar luăm cunoştinţă de ele indirect, le constatăm în fenomenele de 
magnetism perceptibile la cunoştinţa noastră mediată sau imediată. Noi nu 
luăm direct contact cu fenomenul de magnetism, ci prin cunoaștere. Vedem 
că se atrag, în anumite condițiuni, anumite corpuri și zicem: iată că este 
magnetism! 

Aceasta însemnează pur și simplu că, în fiecare moment, cunoștința pe 
care ştiinţa o are despre un lucru este limitată, dar cunoştinţa aceasta este 
totdeauna pasibilă de lărgire, de extindere. 

Pentru această extensiune a cunoștinței noastre nu există limită. Nu 
există limite teoretice, principial vorbind, căci nu ştiu dacă eu nu voi putea 
să descopăr mâine un aparat oarecare cu ajutorul căruia să-mi deschid 
aspecte cu totul noi ale universului. 

Prin urmare, ca să rezum: există o cunoștință ştiinţifică. Această 
cunoștință ştiinţifică nu dă realitatea însăși, pentru că, din realitate, noi nu 
cunoaștem decât număr, timp şi cauzalitate. 

Tot ceea ce umple aceste forme, aceste calități fundamentale ale realităţii 
sunt numai semne ale realităţii externe. 

Prin urmare, ştiinţa ne dă o cunoştinţă relativizată, o traducere a 
realităţii. Dar această traducere a realităţii, totdeauna perfectă, fidelă nu este 
o ficțiune, cum s-a spus, nici o convenţiune, cum s-a spus, ci este o imagine, 
o traducere a unei poziţiuni strict logice, din care nu se poate ieși. 

Adevărurile acestea, în cadrul acesta bine determinat al științei, sunt 
totdeauna pasibile de schimbări. Schimbările nu se fac însă prin negări, nu 
sunt negări sau înlocuiri, ci schimbări care se fac întotdeauna în sensul 
înglobării, al integrării. Se poate face afirmaţiunea că cunoștința noastră 
este limitată, dar, principial, nu se poate spune niciodată că există o limită 
pentru cercetările ştiinţifice şi pentru evoluţiunea adevărurilor ştiinţifice, 


deoarece cunoştinţa ştiinţifică nu este determinată numai de simţurile 
noastre, ci, din contră, noi cunoaştem științificeşte şi anumite fenomene 
care sunt, pentru simțurile noastre, pentru constituțţiunea noastră fiziologică, 
de-a dreptul imperceptibile. 


10. Încheiere 

lată, prin urmare, ce cred că trebuie să știm, ca elemente, despre 
problema științifică. 

Cu această ocaziune, vreau să-mi exprim satisfacția că am ajuns să vă 
arăt şi d-voastră că eu nu sunt în nici un fel negatorul științei. 

Am auzit vorbindu-se prin târg cum că ar fi „unul“ la facultate care zice 
că ştiinţa nu face nici cinci parale! Cum eu socotesc drept mare dobitoc pe 
acela care poate să spună asemenea lucru și cum eu despre mine am mai 
bună părere decât acesta, am ținut să-mi descarc conștiința și să fac o lecţie 
în care să arăt că, în adevăr, există o ştiinţă cu o valoare absolută în felul ei 
şi că eu sunt omul care respect în totul această știință. 

